


biblioteca Pscoiaruuui 


Alecu 


DONICI 


SCRIERI 


Uoha 
INTERNAŢIONAL 
BUCUREŞTI — CHIŞINĂU 


CUPRINS 


Not[ asupra edilia 





“Tabel. CrONGl OGC. inca atatea a al a NE a aaa a Za 
FABULE 
Cartea | 

VULTURUL ALBINA: sei ca ec ceă antea a atioaalba daă ă a  a a dă 12 
GREIERUL.-H:FURNICA scie cae ice gta ete tc aa a tt ca al Po a 13 
LUPULH. EU CU Lois ema aa cot a at 0073 n a aa ada iat d 14 
GRELE: sa cuci atasa eeDeea iaaa n tid BAET80ăa Bueaăaa dal botea aada Sa d a 15 
VULPEA: BURSUCUL ri ce is cete tote tea ae e a cate d dit cr a a 16 
VULTURUL: PAINGUL sac capia pag aa mai pa a cata pia oa 00030 at pad 17 
PARNAȘ:s isi ce tonice d dacia a oo dac da că căt 0 du câ da ca a Că ta 19 
MOMIJ-A:H:DOUT MEG: aia tea a cat a aa a aa a ua 20 
LUPUL;H"EUPUSORUL usi cec cota eee căra d cai date dd i ca E tn lut e 21 
CALUL: CELE RE]; UL ez esa ie că a aa gala art atatia d aaa 22 
LEUL-H IEPURELE ss epica dnei ee cate ad creeat tat câ de dat pod ca 23 
STIGLE|.UL 5 CIOCRLANUL sii ae picta at pa e Aa na 3 ar 24 
DOU( POLOBOACE sii e ace cae cata ca ne dc e dt să i ca Dc a cal ia a tea să 24 
RACUL, BROASCA H +TIUCA nenea neoane nea nonaanea n neezeaeeaaa 25 
B(RBATUL CU TREI FEMEI... nenea ana eneeaeneaa nea eu 26 
VULPEA H M(GARUL... nenea eee enaa eee aaa 27 
LEUL LAV=NAT scite alei Cotu aaa da ba 0 a 2 ca 3 dn batrane a PO o da ci 27 
VULPEA PEDEPSIT n aie ata atat ata a tatea dh aa pt DD pd hat 28 
PIEPŢENUL: isca ca cette ar eat octet taia Dă dă cita toaca td d ata lua 29 
MAGARUL sasa cota ai aaa aa ta al atita dag it at Da an Dan Aaa eat 30 
AN;TEREUL LUI/ARVINIT Esi secete ta fa ce ea a caci ale ta cd e aaa tc a sa 31 


VULPEA?NILIVAD (Ci e epitet ai ta te aia ăi ta aa 32 


ELEFANTUL. N DOMNIE se cei sie eee eat aaa a tii tt a aa a 33 








PIETRENII:H:BISTRI|:A: cocosu tatea a i ata data ata ale d 34 
GALBENUL sei ct atata coasă să co ana d dt datat oa Pati dal da aa Oa ei 35 
PIZM (TARE| UL HA +ARPELE „cecene nenea nana aaa eo nnana nana aa ne 36 
MIGARUL H PRIVIGHETOAREA... nenea n nana na 37 
LUPULNAZ=R: i esa ea e tt Baal a Paza Badia Ei 38 
TIEIUL:H STIE ARII gis casa ca aaa a Da 50 a tă dacat DD a cn 39 
VEVERI| Ass crai ani i Caii d ăia i i 40 
Cartea a Il-a 
)NFIIN| AREA FABULEI .....me eee nenea ae aaa 42 
LUPUL:H MOTANUL. usi az păr atu aaa ta casă aa tă pa atu ca si odata nega dă 43 
+OARECUL H GUZGANUL ..... nene eee anna aan 44 
MORARULE. Soo sa zeita ăia da 28 0 Aia dt data da cat ca dat Ea sd Bata sc 45 
FURNICA sista stiti ic ac ca cc at Da an e a ata a cu că a ca DEL ed 46 
FLORILE: i aia sat dada caza i ale apă aa aia ada a Pta bea je cada dat 3 47 
R=ULH'HELEXTEUL scie ci sa citeaza arata pica Cocea aa i Ca bc a ag d ce d fa iu 48 
URSUL LA PRISECI...... nasca tata ci abea d a dag sd a a Le Sa aa da 50 
MOMIJ:A:H. OGLINDA se ce cec cect e a a Pa aa ti a i e a a Da 5l 
N|'ELEPTUL:H: MAGNATUL nise ca e ee ata a e aaa aa da 52 
LILIACUL HA R-NDUNELELE „eee neaaeneaae 53 
LUPUL LA; PIERE cica iza te aaa oana aa a Dap a Data 32 aan 0 ala sia Dad ad 
DOI-C NI ici ee it stea că Sec soră duc ac ct se tt atac SE cc ca cae cn cr 
CALUL HA MIGARUL aut 
IMPERI:EALA seic cae iri taca ina iată destinat d a căt ca a d sa ct i 
MUNTELE: zi cică za csa cei iai cina bă 20 fă ata Sa aia a as d a e 
LUPUL H +OARECUL ie 
CHELTUITORUL H R-NDUNICA nana nana 59 
FIERUL: -H:ARGINTIUL ss case cai ce ci can ace cote data d bea aaa seca se acea d d 61 
ORACOLUL.. en nene nana 
NOROCUL N VIZITI 
DOI:RACI rise caza ăia po acetat a ad pal og a ăn 3 tale au deal ca col 
[-URANUL 2: OAIA: pa trei atace ca cau De ta ta oa ca cel oc atică 


| RANUL H CALUL 
POETUL: H BOGATIUL. ec paiete că tt da ta i ea a aaa 67 


AUTORUL. 4: HO] UL ici eco asa cet ceas te at d tate d te ta tt 68 
PRIEȚ.EHU GU L: 0 AMORUL sar ei e tt Dat a tea TI 


VARUL PRIMARE: scite e atei tatal ta ast tata tt aaa ai 73 
PAINGUL:H+:BONDARUL: ss aie i i a e a tă 74 
BRAMINIU Les atesta ada aa daia ua aa a m a at aaa a ba 75 
P(STORUL H: | N] ARUL ie ecran a en a a a aaa a 77 
MUSCA sasi cita eat ateta at a aaot da 0i ea  aatett ae E AI A 20. Ga aa aa a ret de do Ec 77 
ADEV(RUL SAU CUCO-+UL DE LA MOARŢ eee 78 
BRICE LE cei eee Stai aaa ce Aia foaie it aud io iisdbt a ea ed au ti 79 
C=INELE; LE TR N Disc eat aa e a e a ae pă e i pe pana 80 
UMBRA "A-OMUL seaca ste Pta Pete a oda eat alui tă ca datata dt it te dala 82 
BONDARUL:MIZANTIROP ss saca ia al a i ia ua 82 
DOU4T MANCE:H UN COPIL: scie ee ea ta a a a 85 
TRECI TORI: CEE sc ee cata a e n d a aa a a 85 
VULPEA DUIOAS msi citeai cats a ii ta Al tt ta a ati 86 
CAPRA: H:L ADA: sosea te a i a a dl e i i 88 
NADA =HCHITICUL: scai se caca eat fo pi ce na a Pt at d 89 
3I LUCA HM OTANUL ss cea sc acea bac a ti ca ca a d ca la 91 
IFURMAZHESI NEUE: istet pia a catel dear Beta ăla cit d lat caii sist ate ral 92 
VAPORUL=H CALUL: cnezi ite aa it d aaaciat lt 93 
PRESURA esec age 59 ua ne ta de Pt lt dat at Dati ut AO ca eo DU tă 94 
FRUNZELE H.RTDECINA sis cea a i aa a a a i a a 95 
LUPUL:BATRZN see cet eee Sea cutata aia e E i ideia atatia să 97 
| DERUL N CACOMIUL: ce at ia a a a 0 a tă 97 
WRSULIBUENAR se ez i aa a se da tati cet ai 0 e e te tu a 99 
BROASCA: ZEUL sucit a ceata e e e a că a da 100 
MUIE LE: ALBINA asc sa epitete bat tt abia d tact 101 
CARELE;CU:OALE esa ae ic Pe e at a la tă 102 
ZMEUlLI stie oala ua donata el Atta aici cădea doua d once 104 
NEGUJ:ETORUL ces eat seta a ea ta car A ai ca ră 105 


ARICIUL:H:E=RTLI A zeii că e ea ra e tt ca ci na a aa astă 105 


Dlui GRIGORIE ALEXANDRESCU... nenea ne 
EPIGRAME si eretice te iei ei eat 
ZI NT-| APRILI 







LA BUCIUMUL............... 
LA CEAHLȚU ss sasea socata coca caca ta a a a i i a at 
LA MORM-NTUL UNUI DOCTOR 
DORIN| A ROM -NULUI DIN 1862 


DRAMATURGIE 
[CUR ALE EUL] E seci ee cete aaa tite ic e mos ae iat cationi calcata ami Batut ace dotate la mesa lua cata 118 


IIGANII: cica coca stea it cca tă ctg cat să Bat sta pat tc pet ta a atacă că 149 

SATIRE H ALTE POETICE COMPUNERI 

de PRIN| UL ANTIOH CANTEMIR ...ee nenea eee eee 
SATIRA iti ue poa oa a ca Da a ca lt 
SAŢIRA Ies icepârete tot it ei iti a est toti du ttaata ile az ia te lata ata be alraa 
SATI AZI: ore cea aaa e a Pal al Da e n 
SAȚI RAI Veti nise caci 2 a Aaa cau d aia di lia d ata 
SATI RAV n cea e tea ca aa a i a ti a e ta 
SATIRA zecea aa ete oa e dai 












FABULA | Focul + statuia de cearl 


FABULA || +erpele = matca de albine ..........ee nenea 255 
FABULA III C[ mila < vulpea... nenea enma 256 
FABULA IV Uliul, plunul £ cioful enma nene 257 


FABULA V +oarecul de lar = cel de ora=.......... eee eee 258 


FABULA VI Stigletul + canarul .........me en eneaee 259 


EPIGRAME in atatia e găsea ct la a o aaa a Doi 260 
EPISTOLA-II sia nt ata eta tan aa a a ap 262 
TORENTELE H OAMENII de M. Lermontov.... eee 264 





TUNSUL 


Referineditiee:s ii cca tine zor ae aaa ina a d at but 290 


CZU 859.0-—1 


D 67 
CUPRINS 


NOTĂ ASUPRA EDIŢIEI 


Culegerea de faţă a fost alcătuită de doctorul în filolo- 
gie Vasile Ciocanu, lui aparţinându-i tabelul cronologic 
şi selecţia referinţelor critice. La baza culegerii au fost 
puse opere din: 

AL DONICI, Fabule. Ediţie îngrijită de Valeriu 
Ciobanu. Prefaţă de Emil Boldan (Biblioteca pentu toţi), 
E.S.P.L.A., Bucureşti, 1956; 

AL DONICI, Fabule. Ediţie îngrijită, note şi pre- 
faţă de Cornelia Mosora, Editura Tineretului, Bucureşti, 
1960; 

Constantin NEGRUZZI, Opere alese, II. Ver- 
suri (Biblioteca pentru toţi), E.S.P.L.A., Bucureşti, 1955; 


Publicaţii periodice din sec. al XIX-lea. 


Textul a fost adus la condiţiile ortografiei în vigoare 
(cu unele excepţii pentru a se păstra coloritul limbii scri- 
itorului şi al epocii). 


Coperta: Isai Cârmu 


ISBN 9975-904-74-2 O «LITERA» 


1806 


1819 


1825 


1826 


1829 


CUPRINS 


TABEL CRONOLOGIC 


Potrivit unui act eliberat la 4 iunie 1818 de ieromonahul Nico- 
lai, blagocinul bisericii din satul Stanca (în prezent Donici), 
ţinutul Orhei, Alecu Donici a fost botezat la 19 ianuarie 1806. 
Era primul copil din cei patru băieţi ai clucerului Dimitrie Donici 
şi ai Elenei, născută Lambrino. Naş a fost Iancu Lambrino, un- 
chiul după mamă. 


20 februarie Împreună cu fratele său Petrache (1808-1872) este 


înscris la Liceul de cadeți nr.1 din Sankt-Petersburg, unde s-a 
aflat până la terminarea studiilor în 1825. 


29 aprilie Moare tatăl fabulistului, clucerul Dimitrie, în vârstă 
de 46 de ani, de tuberculoză. 


28 aprilie Cu gradul de sublocotenent e trimis în regimentul 
Ekaterinburg, dislocat în sudul Basarabiei. 


30 ianuarie Conform cererii depuse, este eliberat din serviciul 
militar din motive familiale. 


4 noiembrie La Iaşi se stinge din viaţă unchiul după tată al 
fabulistului — cunoscutul pravilist Andronache Donici (n.1'760). 


1829-1830 A.Donici participă la combaterea epidemiei de ciumă în 


1831 


1835 


Basarabia, fiind membru al comisiei de la Ciuciuleni, organi- 
zată în acest scop. 


7 iulie Este ales asesor din partea nobilimii în Judecătoria regio- 
nală a conştiinţei, pe termen de 3 ani. 


În revista moscovită “Teleskop” apare articolul lui A. Hâjdeu 
Literaţi basarabeni, în care A. Donici este prezentat ca traducător 


4 


1837 


1839 


1840 


talentat al fabulelor lui I. Krâlov şi al poemului Țiganii de A. 
Puşkin. 

Spre sfârşitul acelui an, probabil în decembrie, se stabileşte cu 
traiul în Principatul Moldovei. 


Se căsătoreşte cu Maria, fiica lui Costache Rosseti-Bălănescu, 
care a decedat în curând, lăsându-i doi copii. 


La Bucureşti se tipăreşte, în ediţie aparte, poemul Țiganii de 

A. Puşkin în traducerea lui Donici, din care unele fragmente 
aveau să fie reproduse în crestomaţia alcătuită de Iacob Ghincu- 
lov Adunare de scrieri şi traduceri, în proză şi în versuri, pentru 
exerciţii în limba valaho-moldavă (CoGpanue couunenuu u 
nepeeo90e, 8 npose u cmuxax, OnA ynpauHenua 8 6anaxo- 
monOaeckon aavike, CII6., 1840). 


În “Albina românească“ apare poezia Amoriu şi prieteşug (ulte- 
rior Prieteşugul şi amorul). 


Apare Fabule. Cartea I, laşi, la Cantora “Daciei literare”, cuprin- 
zând fabulele: Vulturul şi albina, Greierul şi furnica, Lupul şi 
cucul, Gâştele, Vulpea şi bursucul, Vulturul şi paingul, Parnas, 
Momiţa şi două mâţe, Lupul şi lupuşorul, Calul şi călăreţul, 
Leul şi iepurele, Stigleţul şi ciocârlanul, Două poloboace, Racul, 
broasca şi ştiuca, Bărbatul cu trei femei, Vulpea şi măgarul, 
Leul la vânat, Vulpea pedepsită, Pieptenul, Măgarul, Antereul 
lui Arvinte, Vulpea în livadă, Elefantul în domnie, Pietrenii şi 
Bistrița, Galbănul, Pizmătareţul şi şarpele, Măgarul şi privighe- 
toarea, Lupul nazâr, Teiul şi stejarii, Veveriţa. 

M. Kogălniceanu reproduce din culegere în primul volum al 
“Daciei literare” fabulele: Antereul lui Arvinte, Bărbatul cu trei 
femei, Gâştele, Lupul nazâr, Măgarul, Momiţa şi două mâțe, 
Parnas, Vulpea şi bursucul, Vulpea pedepsită. În “Curierul 
românesc” din Bucureşti şi în “Foaie pentru minte, inimă şi 
literatură“ din Braşov sunt retipărite fabulele Bărbatul cu trei 
femei, Gâştele şi Momiţa şi două mâţe. 

22 iunie A. Donici dăruieşte Epitropiei Învăţăturilor publice 
din Moldova 100 de exemplare Fabule. Cartea 1. 

1841 


1842 


1844 


Se căsătoreşte cu Profira, fiica vornicului Scarlat Krupenski. 
Aceasta îi va naşte 10 copii. 


Publică în “Albina românească“ Zi întâi aprili, Autorul şi hoțul, 
Furnica. 


În “Foaie pentru minte, inimă şi literatură“ sunt retipărite din 
Fabule. Cartea I: Antereul lui Arvinte, Vulpea pedepsită, Lupul 
nazâr, Lupul şi cucul, Lupul şi lupuşorul, Măsarul, Parnas, 
Pizmătareţul şi şarpele, Racul, broasca şi ştiuca. 


Apare Fabule. Cartea I, ed. a doua şi Fabule. Cartea a II-a, Iaşi, 
la Cantora “Foaiei săteşti”, aceasta din urmă cuprinzând 25 de 
fabule (Înfiinţarea fabulei, Lupul şi motanul, Şoarecul şi guz- 
ganul, Morarul, Furnica, Florile, Râul şi heleşteul, Ursul la priseci, 
Momiţia şi oglinda, Înțeleptul şi magnatul, Liliacul şi rândunelele, 
Lupul la pieire, Doi câini, Calul şi măgarul, Împărțeala, Mun- 
tele, Lupul şi şoarecul, Cheltuitorul şi rândunica, Fierul şi argin- 
tul, Oracolul, Norocul în vizită, Doi raci, Țăranul şi oaia, Țăra- 
nul şi calul, Poetul şi bogatul) şi 5 poezii (Dlui Grigore Alexan- 
drescu. La hărăzirea fabulei Râul şi heleşteul, Autorul şi hoțul, 
Prieteşugul şi amorul, Epigsramă, Zi întâi aprili). 

16 iunie A. Donici donează Epitropiei Învăţăturilor publice 100 
de exemplare Fabule, Cartea a II-a şi 10 exemplare Poezii de G. 
Alexandrescu, tipărită tot atunci la Cantora “Foaiei săteşti” prin 
stăruința şi cheltuiala în parte” a donatorului, precum mărturisea 
el. În “Foaie pentru minte, inimă şi literatură“ au fost repro- 
duse din Fabule. Cartea a II-a: Fierul şi argintul, Înfiinţarea 
fabulei, Lupul şi şoarecul, Ursul la priseci. 


În “Calendar pentru poporul românesc pe anul 1842” apare fabula 
Vărul primare. 


În revista “Propăşirea. Foaie ştiinţifică şi literară“ se publică 
fabulele Păstorul şi ţânțarul, Musca şi poezia Gândul (repro- 
duse tot atunci în “Curier de ambe sexe”, period 1842-1844), o 
parte din traducerea povestirii Tunsul şi Satiră către mintea 
sa, traducere din Antioh Cantemir, realizată în colaborare cu C. 
Negruzzi. 


Apare la Iaşi volumul Satire şi alte poetice compuneri de prinţul 
Antioh Cantemir, traduse în colaborare cu C. Negruzzi. 


În “Foaie pentru minte, inimă şi literatură“ este reprodusă Viaţa 
prințului Antioh Cantemir şi Satiră către mintea sa din Satire 
şi alte poetice compuneri de A. Cantemir. 


În “Calendar pentru poporul românesc pe anul 1844” se publică 
fabulele Paingul şi bondarul şi Braminul. 


1845 În “Albina românească“ se publică fabula Adevărul sau cucoşul 
de la moară, iar în “Calendar pentru poporul românesc pe anul 
1845” apare integral traducerea povestirii Tunsul. 


1840-1845 Din această perioadă datează un fragment dramatic 
aparţinând lui Donici şi publicat în timpul de la urmă sub titlul 
Guraleiul (vezi “Teatru românesc inedit din secolul al XIX-lea”, 
Ed. Minerva, Bucureşti, 1986, p. 244-263). 


1847 În “Albina românească“ apar fabulele Bricele şi Câinele lătrând 

(publicată concomitent în “Curierul românesc” şi în “Foaie pen- 
tru minte, inimă şi literatură“). 
7 iulie S-a pus piatra de temelie a unei şcoli publice în or. Piatra 
care suferise de incendiu. Cu acest prilej Gh. Asachi a ţinut o 
scurtă cuvântare, iar aga A. Donici, pe atunci prezident al tribu- 
nalului, a citit actul de fundaţie. 


1850 18 mai Este numit prezident al Judecătoriei ținutului Neamţ. 


25 septembrie E avansat la postul de membru al Curţii de Apel, 
începându-şi activitatea în această calitate la 1 noiembrie din 
acel an. 


1851 Se publică fabulele Bondarul mizantrop (“Zimbrul”) şi Umbra şi 
omul (“Calendar pentru poporul românesc pe anul 1851”). 
august A. Donici e numit prin ofis domnesc de către Grigore 
Ghica prezident al Divanului de Întărituri. 

1852 În “Calendar pentru poporul românesc pe anul 1852” apar fabulele 
Două mance şi un copil şi Trecătorii şi căţeii. 

1852 


22 ianuarie. Este ales membru al Divanului obştesc, rămânând 
totodată prezident al Divanului de Întărituri. 


Prin ofis domnesc A. Donici, alături de Gr. Cuza, A. Panu şi M. 
Kogălniceanu, este numit într-o comisie însărcinată cu tipărirea 
Hronicului românilor de Gheorghe Şincai. 


1853 În “Calendar pentru poporul românesc pe anul 1853” se publică 


fabula Vulpea duioasă, în ziarul “Săptămâna”, redactat de C. 
Negruzzi, — Capra şi iada. 


I se conferă rangul de vornic. 


1853-1854 În ziarul “Săptămâna” sunt retipărite fabulele: Veveriţa, 


1854 


Antereul lui Arvinte, Vulpea şi bursucul, Bărbatul cu trei femei, 
Gâştele, Greierul şi furnica, Leul şi iepurele, Lupul nazâr, Lupul 
şi cucul, Vulpea şi măgarul, Vulturul şi albina, Vulturul şi pain- 
gul, Vulpea în livadă, Lupul şi lupuşorul, Măgarul, Măgarul şi 
privighetoarea, Momiţa şi două mâţe, Parnas, Pieptenul, Pizmă- 
tareţul şi şarpele, Teiul şi stejarii, Calul şi călăreţul, Fierul şi 
argintul, Vulpea pedepsită, Racul, broasca şi ştiuca. 


Versuinţii români, adecă Culesiune versuaria d'in Foiele naciunale 
de la anul 1838,au fost reproduse fabulele: Parnas, Vulpea pede- 
psită, Măgarul, Lupul şi cucul, Racul, broasca şi ştiuca, Lupul şi 
lupuşorul, Înfiinţarea fabulei, Fierul şi argintul. 


1855 iulie-august Călătoreşte la Paris, pentru a-şi aranja doi copii la 


studii şi a-şi căuta de sănătate. 

În “România literară“, redactată de V. Alecsandri, se publică 
fabulele Turma şi câinele, Nada şi chiticul, Știuca şi motanul; 
în “Calendar pentru poporul românesc pe anul 1855” — tra- 
ducerea articolului Marea Neagră şi împrejurimile sale, în “Ca- 
lendar prevestitor... al vestitului astronom Cazimia pe anul 1855” 
(Bucureşti) — tălmăcirea povestirii Tunsul. Întâmplare adevărată 
din Valahia. 


1855 


1856 


1857 


1858 


1860 


1861 


29 decembrie Împreună cu C. Negruzzi şi Gh. Asachi este ales 
membru al Comitetului 'Teatral, care recomandă piese pentru a 
fi montate de Teatrul Naţional. 


Publică fabulele Teiul şi stejarii în ziarul “Nepărtinitorul” şi 
Vaporul şi calul în “Steaua Dunării”. 


A. Donici, împreună cu M. Kogălniceanu, C. Hurmuzachi, T. 
Laurian, Gh. Asachi, G. Săulescu, T. Codrescu şi D. Bojincă, 
este numit într-o comisie pentru cercetarea autenticităţii unui 
Fragment istoric, publicat de G. Boldur-Costachi. 


În “Calendar pentru poporul românesc” (Braşov) se publică fabula 
Turma şi câinele, reprodusă în “Foaie pentru minte, inimă şi 
literatură“; în “Calendar pentru poporul românesc pe anul 1857” 
(laşi) se publică fabula Frunzele şi rădăcina şi poezia Stelele; în 
ziarul “Buciumul” — poezia La Buciumul, în “Opiniunea” — 
fabula Presura. 


La laşi apare Satire şi alte poetice compuneri de prinţul Antioh 
Cantemir, ediţia a doua. 

În “Steaua Dunării” se publică fabulele Lupul nazâr şi Lupul 
bătrân (aceasta din urmă fiind tipărită concomitent în ziarul 
“Zimbrul şi Vulturul”). 


Din acest an datează un manuscris îngrijit de fabulist: Fabule. 
Ediţie completă a lui Aleco Donici (ms. rom. 20 la B.A.R.). 


În ziarul “Tribuna română“ apar fabulele Broasca şi zeul şi Ur- 
sul butnari, iar în “Revista Carpaţilor” — Jderul şi cacomul. 


februarie Este ales deputat pentru Adunarea electivă a Moldovei 
din partea districtului Neamţ. 

martie-aprilie Împreună cu C. Negruzzi şi alţi deputaţi sem- 
nează un Proiect pentru organizarea teatrelor. 


A. Donici publică în ziarul “Viitorul” fabulele Carele cu oale, 
Știuca şi motanul, Turma şi câinele, Muştele şi albina, precum 
şi un fragment din Memoarul brigadierului Maureau de Brasey, 

1862 


1863 


1864 


1865 


despre bătălia din anul 1711 de la Stănileşti pe Prut, în traduce- 
re din ruseşte. Fabula Muştele şi albina apare concomitent şi în 
“Revista Carpaţilor”. 


A. Donici publică în “Revista română“ câteva fabule şi poezii: 
Dorinţa românului din 1862, La Ceahlău, Neguţătorul, Toren- 
tele şi oamenii (traducere din poetul rus M. Lermontov). 


7 martie Prin decret princiar A. Donici este numit procuror de 
secţie la Curtea de Casaţiune. 


În “Revista română“ apare în traducerea lui A. Donici articolul 
Notiţie despre Eparhia Basarabiei de A. Zaşciuk. 


În Lepturariu rumânesc, alcătuit de A. Pumnul (tomul 2, partea 
I) e retipărită fabula Focul şi statuia de ceară din Satire şi alte 
poetice compuneri de prinţul Antioh Cantemir. Tot aici se pub- 
lică fabulele Împărţeala şi Muntele. 


În Lepturariu rumânesc (tomul 4, partea I) sunt retipărite fabu- 
lele: Florile, Galbănul, Gâştele, Lupul şi cucul, Pizmătareţul şi 
şarpele, Râul şi heleşteul, Vulpea şi bursucul, Vulpea şi măgarul, 
Vulturul şi albina. 


La Chişinău în tipografia lui A. Popov vede lumina tiparului 
Cursul primitiv de limba rumână pentru clasele primare şi patru 
clase gimnaziale, întocmit de I. Doncev, în care au fost incluse 
fabulele: Galbănul, Greierul şi furnica, Stigleţul şi ciocârlanul, 
Vulpea în livadă, Vulpea pedepsită, Teiul şi stejarii, Vulpea şi 
măgarul, Leul şi iepurele, Gâştele, Vulpea şi bursucul, Racul, 
broasca şi ştiuca, Două poloboace. 

Unele din aceste fabule (Galbănul, Greierul şi furnica, Stigleţul 
şi ciocârlanul, Vulpea în livadă, Racul, broasca şi ştiuca, Două 
poloboace) au fost incluse şi în Abecedă rumână, compusă pen- 
tru şcoalele elementare de acelaşi I. Doncev şi tipărită, ca şi 
Cursul primitiv... la Chişinău în 1865. 

A. Donici se stinge din viaţă la Piatra-Neamţ. C. Negruzzi publică 
în “Trompeta Carpaţilor” de la 25 aprilie/7 mai1865 un articol- 
necrolog în legătură cu moartea prietenului său. 

FABULE 

Cartea 1 


VULTURUL ŞI ALBINA 


O, cât sunt de fericiţi 
Cei de soarta lor slăviţi! 
Căci ei şi spre fapta mare 
Au a slavei îndemnare. 
Dar şi cei ce ostenesc 
Întru binele obştesc, 
Neprivind la răsplătire, 


Sunt prea vrednici de cinstire. 


Vulturul pe o albină 

Au zărit-o în grădină, 

La revărsatul de zori, 
Bâzâind pe lângă flori. 

Şi i-au zis: “O, ticăloasă, 
Albină nesăţioasă! 

Tu petreci a ta viaţă 

Tot pe flori şi pe verdeață, 
Migăind necontenit 

Nu ştiu pentru ce sfârşit. 
Dar nici însăţi tu nu ştii 
Care-i munca ta cea bună, 
Când ca tine mii de mii 
Miere la un stup adună. 
Iar apoi, ce fericire 
Moştenesc eu de la fire! 

CUPRINS 


Cum aripile-mi întind 

Şi mă desfătez zburând 
Către ceruri, către soare: 
De a mea putere mare, 
Păsările lumii toate 

Fug, s-ascund înspăimântate”. 
— Fii tu în veci preaslăvit, 
Albina lui au rostit. 

Joe să te norocească 

Şi anii să-ţi înmulțească. 
Iar eu fiind rânduită, 
Obştiei să ostenesc, 

Mă cunosc prea fericită 
Când fagurii îi privesc, 
Lucraţi de mii de albine; 

Şi ştiu că şi de la mine 

Un pic de miere măcar 
S-au adus întru bun dar. 


CUPRINS 


GREIERUL ŞI FURNICA 


Greierul în desfătare, 
Trecând vara cu cântare, 
Deodată se trezeşte 

Că afară viscoleşte, 

Iar el de mâncat nu are. 
La vecina sa furnică 
Alergând, cu lacrimi pică 
Şi se roagă să-i ajute, 

Cu hrană să-l împrumute, 
Ca de foame să nu moară, 
Numai pân” la primăvară. 


13 


Furnica l-au ascultat, 
Dar aşa l-au întrebat: 
— Vara, când eu adunam, 
'Tu ce făcei? 

— Bu cântam 
În petrecere cu toţi. 


— Ai cântat? Îmi pare bine. 


Acum joacă, dacă poţi, 
Iar la vară fă ca mine. 


LUPUL ŞI CUCUL 


— Rămâi sănătos, vecine! 
Au zis lupul către cuc. 
Aceste ţări de rău pline 
Le părăsesc şi mă duc. 
Nu mai pot trăi aice, 

De om, câine, prigonit. 
În Arcadia, ferice! 

Este codru de trăit. 
Unde aurita vreme 
Împărăţeşte deplin, 

Unde lupul nu se teme 
De năpăstile ce-i vin. 
Acolo nu sunt războaie, 
Toţi în pace viețuiesc: 
Omul este blând ca oaie, 
Iar câinii nici hămăiesc. 
— Cale bună, măi vecine! 


Dar te rog, să-mi spui curat: 


Năravul nu-ţi iei cu tine? 
Şi colții ai lepădat? 


— Să-i lepăd? Da” cum se poate? 

CUPRINS 


— Apoi ţine minte, frate, 
Că la viitoarea iarnă 

Ai să rămâi fără blană. 
Şi aşa s-au întâmplat, 
Precum cucul i-au cântat. 


Între oameni iar sunt unii 
Cu colţi de lup înzestrați: 
Ori în care parte-a lumii, 
Fi vor fi tot ne-mpăcaţi. 


CUPRINS 


GÂŞTELE 


Cu o prăjină mare, 
Țăranul gâşte de vânzare 
Mâna la târg. 
Şi drept să zic: 
În cârdul gâştelor, spre buna îndemnare, 
Grăbind la zi de târg, bătea ades cam tare. 
(Dar unde de câştig sau pagubă s-atinge, 
Nu numai gâştele, şi omenirea plânge.) 
Eu nu vinovăţesc ţăranul nicidecum; 
Iar gâştele altfel aceasta judeca 
Şi, întâlnindu-se c-un trecător pe drum, 
Aşa striga: 
— A! Ce necaz, ce osândire! 
Asupra gâştelor ce crudă prigonire! 
Priveşte, un ţăran cum bate joc cu noi; 
De astă-noapte el ne mână denapoi. 
Lui, nătărăului, nu-i trece nici prin minte 
Că are datorie a ne arăta cinste; 
Căci noi ne tragem drept din neamul cel slăvit 

Ce Capitolia din Rom? au izbăvit! 
Romanii, mulţămiţi, au pus şi sărbătoare, 
Pentru aşa a lor prea vrednică urmare. 
— Şi voi tot cu aceasta vreţi 
A lumii slavă să aveţi? 
Au zis acel drumeţ. 
— Strămoşii noştri... 
— Ştiu, 
Dar eu la vorba mea să viu: 
Ce faptă vrednică voi aţi făcut în lume? 
— Nimica, însă noi... 
— Că numai de fripture voi 
Sunteţi şi bune. 
Lăsaţi dar pe strămoşi în pace: 
Cu fapta e cinstit acel care o face. 


Această fabulă a lămuri se poate, 
Dar gâştele să nu se-ntarte. 


VULPEA ŞI BURSUCUL 


— Da dincotro şi unde 
Alergi tu aşa iute? 

Bursucul întâlnind pe vulpe-au întrebat. 

— Oh, dragă cumătre, am dat peste păcat, 
Sunt, iată, surghiunită! 

Tu ştii că eu am fost în slujbă rânduită 
La o găinărie. 

Cu trebile ce-aveam, odihna-mi am lăsat, 
Şi sănătatea mi-am stricat; 

Dar tot eu am căzut în groaznică urgie, 
Pe nişte pâri nedovedite, 
Precum că luam mite. 

CUPRINS 


Tu singur martor eşti, în adevăr să spui: 
De m-ai văzut cumva, măcar cu vreun pui? 
— Nu, dragă cumătră; dar când ne întâlneam 
Fu cam ades vedeam: 
Că tu pe botişor 
Aveai şi pufuşor. 


Se-ntâmplă şi la noi de vezi 
Cum altul, având loc, aşa se tânguieşte, 
Încât îţi vine mai să-l crezi 
Că abia din leafă se hrăneşte. 
Dar astăzi butcă, mâine cai, 
De unde oare-i vin? Şi când ar vrea să stai 
Să-i faci curată socoteală 
Pentru venit şi cheltuială, 
N-ai zice ca bursucul că are pufuşor 
Pe botişor? 
CUPRINS 


VULTURUL ŞI PAINGUL 


Prin nouri, vulturul, spre muntele Ceahlău 
Întinse zborul său. 

Pe cea mai naltă stâncă a lui, el se aşează 

Şi lumea dedesubt privind, se desfătează. 

Un şir de munţi măreţi, Moldova de o parte. 

A ei câmpii, păduri, a ei frumoase sate! 

Şi ape: Bistriţa, Moldova şi Siret, 

Pe şesuri vesele, se văd curgând încet. 

— Să fie lăudat al tău, o, Joe! nume, 

Pentru aripele ce tu mi-ai înzestrat; 

Cu care mă ridic la înălţimea lumei, 

Pe unde nimene a fi n-au cutezat! 
Aceste vulturul rosteşte bucuros. 
— Da” ştii, prietene, că eşti lăudăros! 
Paingul de pe muşchi atunce îi răspunde. 
Dar uită-te de vezi: şi eu sunt oare unde? 
Se uită vulturul şi vede, înadins, 
Paingul lângă el, cum mreaja a întins. 

— De unde te-ai luat? 

Întreabă el mirat. 
Şi cum te-ai târâit? 

— Să-ţi spun adevărat, 

Paingul au răspuns, 

Pe coadă-ţi am venit, 

Tu însuţi m-ai adus; 
Cu-a mea putere, eu nici aş fi îndrăznit, 
Iar de acum nu am de tine trebuinţă. 
Aici, statornica să-mi fac vreau locuinţă!... 
EI bine n-au sfârşit şi un vârtej de vânt, 
Cu mreaja lui cu tot, îl suflă la pământ. 


Cum socotiți şi dumneavoastră; 

Dar eu gândesc că-n lumea noastră, 
Sunt mulţi asemene ca şi paingul meu, 
Ce fără ostenele se trag în sus mereu, 

De coada unui mare; 

Şi cărora le pare 
Că singuri vrednicesc şi că li s-au căzut; 

Când spre căderea lor 

Nu trebuie mai mult, 

Decât un vântişor. 

PARNAS 


Pe când la greci au părăsit 
Ciopliţii dumnezei, 
Iar locurile lor, pe drept le-au împărţit 
Norodul între ei: 
Atunci şi muntele Parnas 
La unul muritor moşie a rămas. 
Stăpânul nou pe el îndat-au aşezat 
Câţiva măgari la păşunat. 
Măgarii au aflat, 
De unde, până unde! 
Că muzele odat? 
Au locuit pe munte 
Şi zic: “Se vede, dar, 
Că noi aici suntem mânaţi nu în zadar. 
Pesemne muzele de oameni s-au urât 
Şi ei au hotărât: 
Ca noi în locul lor cântări să iscodim. 
Aideţi! voinicilor! cu toţii să răcnim. 
Nu pierdeţi cumpătul, strigaţi cu îndrăzneală, 
Iar cine n-are glas 
Cum trebui la măgari, afar” de pe Parnas! 
Şi credeţi că, păzind această rânduială, 
Noi slavă vom lua, mai mult răsunătoare, 
Decât acele nouă vestite sorioare”. 
Acest sfat măgăresc, 
Măgarii cu un glas îl îmbunătăţesc. 
Şi-odată toţi pornesc 
Aşa strigare mare, 
Încât stăpânul lor, pierzând toată răbdarea, 
Au poruncit cu ură 
Să-nchidă pe măgari, de pe Parnas, la şură. 


Eu vreau s-aduc aminte: 
Că locul nu dă minte. 

CUPRINS 


MOMIŢA ŞI DOUĂ MÂŢE 


În a momiţelor ţară 

(Ce mai nu are hotară) 
Odată judecătoare 

Era o momiţă, care 
Chibzuia cu scumpătate 
Cumpăna cea de dreptate. 
Şi iată că la momiţă 

Se arată două mâţe, 
Zgâriate, încruntate, 

În prigonire de moarte, 
Părăsind al lor lăcaş, 
Pentr-un bulgăre de caş. 
Una strigă: “Socoteşte! 
Caşul eu l-am fost ochit.” 
Alta ţipă: “Hotărăşte! 
Caşul eu l-am dobândit.” 
— Staţi! le zise lor momiţa. 
În cumpăna de dreptate 

Se va lămuri fiinţa 
Pricinii de caş urmate. 
Apoi caşul drept în două 
Rumpându-l ea prea frumos, 
Au pus întru amândouă 
Cumpene câte un boţ. 

Dar când cumpăna ridică, 
Vede c-o parte-i mai mică; 
Muşcă, cearcă, chibzuieşte 
Şi bine nu nimereşte. 
Acum partea cea muşcată 
Nu trăgea ca ceialalţă; 
Muşcând iar din acea grea, 

CUPRINS 


Tocmai drept nu nimerea. 
Şi aşa pân-în sfârşit 

Tot în cumpene au tras; 
Iar mâţele s-au trezit 

Că din caş n-au mai rămas. 


LUPUL ŞI LUPUŞORUL 


Un lup pe puiul său voind să-l ispitească, 
De este vrednic el în breasla părintească, 
L-au fost trimis odată 
La margine să vadă: 
Pe unde-s oile? Cum stau păstorii lor? 
Şi nu cumva ar fi vreun prilej uşor, 
Măcar cam cu păcat, 
Să capete vânat? 
S-au dus şi au venit flămândul lupuşor, 
Zicând: “Eu am aflat pe astăzi bună masă: 
Cole sub deal se pasc mulţime de oi grasă; 
Putem întru ales vreuna să luăm 
Şi să mâncăm.” 
— Da” bine, de păstor tu nu-mi spui ce-ai aflat? 
Bătrânul lup au întrebat. 
— Păstorul, precum spun, 
E deşteptat şi bun, 
Iar câinii, i-am zărit, sunt slabi şi puţintei, 
Nu-i grijă despre ei. 
— De este chiar aşa, eu tot nu mă unesc 
La turmă să pornesc — 
Răspunse lupul — căci de nu-i păstorul prost, 
Apoi el câini mişei nu ţine. 
Să mergem noi mai bine 

CUPRINS 


Pe unde eu am fost, 
Şi ştiu că sunt câini mulţi, dar e păstorul prost. 
Iar unde e păstorul de nimică, 
Nici câinii nu-s de frică. 
CUPRINS 
CALUL ŞI CĂLĂREŢUL 


Un vrednic călăreț 
Avea un cal prea blând şi bine învăţat; 
Iar singur el semeţ 
Şi despre cal încredinţat, 
Au vrut să facă o cercare: 
Ca fără frâu, călare 
Să iasă la primblare. 
Deodată calul au pornit 
La pas, încetişor; 
Dar când au înţeles că n-are frâu strunit, 
Au prins a mai juca, a merge mai uşor. 
Apoi, luându-şi vânt, 
Sărea, zvârlea fugând, 
Încât pe călăreț l-au trântit el jos, 
Iar singur au plecat la fugă mai vârtos 
Pe văi, pe dealuri, prin ponoare 
Şi, dând de-o râpă mare, 
S-au zdrumicat de tot. 
Stăpânul au aflat în urmă calul mort. 
Ş-au zis: Sărmane cal, prea cruda ta pieire 
Eu însumi ţi-am gătit. 
Tu sub povăţuire 
A frâului strunit, 
Erai prea blând şi bun şi nici nu mă trânteai, 
Nici capul nu-ţi rupeai. 

Şi slobozenia cât e de desfătată, 
Dar când la un norod nu are 

A sa măsură înţeleaptă, 

Se face primejduitoare. 


LEUL ŞI IEPURELE 


Un leu c-un iepure prieteni s-au făcut. 
Eu văd că vă miraţi 
Şi nici e de crezut; 
Dar când îţi sta să căutaţi 
La adunările lumeşti, 
Apoi mai grele lucruri îţi crede nefireşti. 
Aşa, odată au pornit 
Ei împreună la plimbare, 
Şi iepurele au stârnit 
Această întrebare: 
— Prietene iubit! 
Mă mir eu şi te rog să-mi spui 
Pricina, pentru ce cucoşul nimicit, 
Pe care poţi pe loc c-o sfârlă mort să-l pui, 
Te sparie aşa cumplit, 
Încât tu fugi de glasul lui? 
— Aceasta nu-i de vro mirare, 
Lui leul au răspuns. 


Şi noi cei mari suntem cu slăbiciuni născuţi. 


Precum un elefant, cât este el de mare, 
De şoareci iar se teme tare. 
Apoi pentru aceasta dar, 
Nu în zadar, 
Răspunse iepurul. Şi eu ca voi cei mari, 
Mă tem de câini copoi şi varvarii ogari. 

Şi noi adeseori pe patimi ne silim 
Cu ale celor mari să le sămăluim. 
Dar nu prea nimerim. 


STIGLEŢUL ŞI CIOCÂRLANUL 


Stigleţul s-au fost prins în laţ, cum e mai greu, 
Şi deznădăjduit de moarte se bătea; 
Iar ciocârlanul rău 
De el încă râdea, 
Zicând: “Ce nătărău! 
Se poate ziua mare 
Să cazi în laţ aşa de tare; 
Când eu n-am frică 
De nimică?” 
Dar învârtindu-se pe lângă stigleţel, 
S-au prins în laţ şi el. 


Vezi, după faptă, 
Plată: 
Să nu mai râzi de nime niciodată! 


DOUĂ POLOBOACE 


Un poloboc cu vin 
Mergea în car pe drum, încet şi foarte lin; 
Iar altul cu deşert, las” că venea mai tare, 
Dar şi hodorogea, 
Făcând un vuiet mare, 
Încât cei trecători în laturi toţi fugea: 
Atunci când el folos nimica n-aducea. 

Asemene în lume, 
Acel ce tuturor se laudă şi spune 
În trebi puţin sporeşte. 
Iar cel ce tace, 
Şi treabă face: 


Acela purure mai sigur isprăveşte. 


RACUL, BROASCA ŞI ŞTIUCA 


Racul, broasca şi o ştiucă 
Într-o zi s-au apucat 

De pe mal în iaz s-aducă 
Un sac cu grâu încărcat. 
Şi la el toţi se înhamă: 
Trag, întind, dar iau de samă 
Că sacul stă neclintit, 
Căci se trăgea neunit. 
Racul înapoi se da, 
Broasca tot în sus sălta, 
Ştiuca foarte se izbea 

Şi nimic nu isprăvea. 

Nu ştiu cine-i vinovat; 
Însă, pe cât am aflat, 
Sacul în iaz nu s-au tras, 
Ci tot pe loc au rămas. 


Aşa-i şi la omenire, 
Când în obşte nu-i unire: 
Nici o treabă nu se face 
Cu izbândă şi cu pace. 

BĂRBATUL CU TREI FEMEI 


Un om poznaş au fost schimbat 
Vro trei femei cu cununii, 
Fiind tustrele încă vii. 
Dar acolo era un aspru împărat, 
La care, cum au mers asemene ştiinţă, 
Au şi găsit de cuviinţă 
Ca pentru aşa faptă, 
Pe om să-l dea sub judecată; 
Iar spre mai aspră înfrânare, 
Judecătorilor au pus el înainte 
Să fie cu luare-aminte 
Şi să închipuiască pedeapsa cea mai mare 
Unei asemene de pildă rea urmare; 
Că la de împotrivă, el hotărât era 
Pe toţi a-i spânzura. 
(Asemene un împărat 
Nici pe la noi n-ar fi stricat.) 
Judecătorii văd că nu-i de şuguit; 
Să hotărască drept ei mult s-au sârguit, 
Şi numai Dumnezeu de sus i-au luminat, 
Căci socotinţa lor aceasta au urmat: 
Ca omului să dea femeile tustrele, 
Indatorându-se de a trăi cu ele. 
Norodul însă s-au mirat 
Pentru asemene prea slabă hotărâre, 
Şi sigur toţi au aşteptat, 
Pe vrun judecător să vadă spânzurat. 
Dar n-au trecut nici patru zile 
Şi s-au împrăştiet prin ţară auzire: 
Că cel cu trei femei bărbat, 
De răul lor s-au spânzurat, 
Şi de atunci în acea ţară, 
Cu trei mai nime nu se-nsoară. 

VULPEA ŞI MĂGARUL 


— Mintiosule! de unde vii? 
O vulpe pe măgar văzând l-au întrebat. 
— Drept de la leu, de vrei să ştii; 
Am fost să-l văd şi m-am mirat 
Cum au slăbit de tare; 
Bătrân, neputincios: îţi pare 
O fiară foarte de nimică 
Acel ce când zbiera, 
Tot codrul tremura, 
Iar eu muream de frică. 
Acum însă mai toţi, 
Cu coarne şi cu colţi, 
Cum pot îl dojenesc 
Şi frica-i răsplătesc. 
— Dar tu, eu socotesc că nu-i fi îndrăznit 
De leu să te atingi? lui vulpea au vorbit. 
— Aşa! măgarul i-au răspuns. 
Ba cred că l-au pătruns 
Pereche de copite 
De mine lui zvârlite. 


Şi sufletele mici asemene urmează, 
Când pe acei căzuţi din slavă împilează. 


LEUL LA VÂNAT 


Leul, lupul, vulpea şi câinele odat', 

Ca nişte buni vecini, s-au fost alcătuit, 
Cu toţii întrunit, 
Să umble la vânat: 

Şi ce vor căpăta să-mpartă măsurat. 
Se-ntâmplă dar, că vulpea-ntâi 
Un cerb frumos au prins, 
Şi adunând pe toţi ai săi, 
Spre jertfă l-au întins. 
— Acuma e treaba mea, băieţi, 
Le zise leul lor. 
Voi trebui numai să vedeţi 
Cum eu împart uşor. 
Şi despicând îndat” pe cerb în patru părţi, 
Au zis: “Aceste sunt frăţeştile bucăţi. 
Şi iată: cea întâi e partea mea de frate; 
A doua, pe drept ca unui leu se cade; 
Ş-acea a treia tot mie se cuvine, 
Precum voi ştiţi prea bine. 
Iar de a patra, oricare s-ar atinge, 
Pe loc îl voi învinge.” 


VULPEA PEDEPSITĂ 


O vulpe la ţăran se înnădis-odată 

La păsări în poiată. 
Cu-acea deprindere şi iarna pe omăt, 
Ea noaptea au venit flămândă la ospăt, 

Şi în găini s-au desfătat. 

Iar după ce s-au săturat, 
Apoi au zis: “Destul, mă duc degrab-acasă, 
Ca nu cumva să dau pielcica pentru masă“. 
Dar îngrijirea ei, curând s-au împlinit: 
Căci urma se vedea, pe unde au venit. 
Țăranul vânător s-au şi luat pe urmă, 
Şi vulpea au ieşit de contăş foarte bună. 

Ce dac-ar fi şi-n lumea mare 
Văzută urma la tâlhari, 
Atunci mă jur, fără mustrare, 
Că s-ar vădi şi în curţi mari. 


PIEPTENUL 


Copilului de pieptănat 
Neneaca pieptene din târg au cumpărat. 
Copilul foarte mult de el s-au bucurat. 
Ce piepten bunişor! 
Cum merge de uşor! 
Mai bine de un ceas 
El perişorul său prin pieptene au tras 
Şi mulţămit deplin neneacăi au rămas. 
Apoi s-au pus la carte, 
Au învăţat frumos, 
Din buchi a opta parte; 
Şi iar la pieptene degrabă s-au întors. 
După aceasta dând de alte jucării, 
Copilul au făcut prea multe nebunii 
Şi părul de pe cap de tot şi-au încâlcit. 
Dădaca lui au vrut îndat” să-l netezească, 
Dar pieptenul era prin casă zăhăit; 
Şi el ţipa, răcnea, acela să-i găsească! 
O fată, de sub pat, degrabă l-au şi scos, 
Dar numai ce folos! 
Că cum abia-abia de păru-i s-au atins, 
Copilul de dureri au şi strigat cu plâns: 
— Ce piepten îndrăcit! 
Iar pieptenul au zis: 
— Eu tot acelaşi sunt; ţi-e părul încâlcit. 

Copilul însă, supărat 

Pe favoritul său, 

L-au dat într-un pârău: 
Strigoaicele mai mult cu el s-au pieptănat. 


Văzut-am eu 
În veacul meu 
Că oamenii aşa cu adevărul fac. 
Cât cugetu-i curat, 
El nouă este drag; 
Iar cum pe cuget ai pătat, 
Apoi de adevăr îndat” te-ai depărtat 
Şi, ca copiii, noi de pieptănat fugim 
Când capul ne-ncâlcim. 
CUPRINS 


MĂGARUL 


La un ţăran era o vită de măgar, 
Cu care el la toţi se lăuda; 
Căci în părerea lui prea bine se purta. 
Şi pentru că-mprejur era tot codri mari, 
Apoi ca nu cumva, păscând, să rătăcească 
Măgarul lăudat, 
Şi totodată vrând ca să-l împodobească, 
Un zurgălău la gât ţăranul i-au legat; 
Măgarul s-au făcut măreț şi îngâmfat. 
(De decoraţii el pesemne auzise, 
Că prea se fudulise.) 
Dar rangul nou au fost lui spre osândă mare. 
(Urmează şi la noi această întâmplare.) 
Eu însă mai întâi dator sunt să vă spun, 
Că în purtări era măgarul nu prea bun; 

Iar pân” la zurgălău el bine petrecea. 
Prin ţarini, prin grădini, prin curături umbla, 
Păştea, se-ndestula; 
Ş-apoi cam pe furiş acasă se-ntorcea. 
Acum însă mai rău măgarul petrecea. 
Pentru că rangul nou, 
Sunând prin zurgălău, 
Chema când pe vecin cu vro despicătură 
Să deie pe măgar afar” din curătură, 
Când pe stăpânul său cu jărdia în mână, 
Să-l scoată din grădină; 
Apoi şi pe jitar, 
Să-i rupă coastele cu parul din ogoară, 
Încât bietul măgar, 
Stâlcit şi osândit, rămase mai să moară. 


Şi oamenii acei la rang înaintați 
Păţesc asemene, când sunt interesaţi; 
Pentru că rangul nou, 
Lor este zurgălău, 
Ce sună de departe 
Vădindu-le a lor fapte. 
CUPRINS 


ANTEREUL LUI ARVINTE 


Arvinte coatele au ros la antereu, 
Dar n-au stat mult să socotească; 
Ci singur el, mereu 
Se puse să-l cârpească. 
Iar pentru petici de cârpit 
Din mâneci au tăiat ca o a patra parte 
Şi antereul l-au gătit 

Cu mânecile prea scurtate, 
Incât oricare le vedea, 
De dâns râdea. 


Văzând aceasta el, au zis în gândul său: 
“Lăsaţi, că doar nu sunt aşa de nătărău, 


Vreun lucru mare nu-i 
Să-mi tai eu poalele de pe la antereu 
Şi mânecile să le pui 
Mai lungi decât era”. 
Au zis şi au făcut. 
Dar lumea se mira 
Că antereul lui era acum prea scurt, 
Şi nu asemăna nici cu un bun mintean. 


Se-ntâmplă şi boieri de neam 
Care-ncurcând averea lor, 
Tot cu aceeaşi minte, 

Să o îndrepte vor 

Şi fac ca şi Arvinte. 


VULPEA ÎN LIVADĂ 


O vulpe au intrat odată 
Flămândă în livadă. 


Şi poamele văzând, frumoase, coapte bine, 


S-au bucurat prea mult în sine, 
Dar bucuria ei au fost în mâini străine: 
Că prunele pe crengi cam susuşor era 
Şi nu se scutura. 


Umblând ea în zadar mai bine de un ceas, 


Au zis aceste către prune: 
— Cum v-am găsit, aşa vă las, 

Măcar că la privit vă arătaţi prea bune, 
Dar verzi, în loc să folosiţi, 
Voi dinţii strepeziţi. 


Un adevăr de mult văzut, 
Că neavând prilej ca să ne folosim 

De-un lucru ce ne e plăcut, 
Apoi neapărat cusururi îi găsim. 


ELEFANTUL ÎN DOMNIE 


Cine-i tare şi mare, 
Dar minte nu prea are, 
Nu-i bine, cât de bun la inimă să fie. 


Pe elefant l-au pus în codri la domnie, 
Şi de pe neam ei toţi, 

De la străbunii săi până la strănepoţi, 
Au îndestulă minte; 

Dar este rar acel preafericit părinte 
Să-i iasă buni copiii toţi. 

Şi elefantul meu, oricum era de mare, 

A înţelegerii n-avea îndemânare, 

Iar blând şi plin de bunătate 
Era, cât nu se poate. 

Şi iată că la domn au dat bietele oi 

O jalobă, zicând că “lupii răi pe noi 
De tot ne jecuiesc”. 


— 'Tâlharii, varvarii, da cum de îndrăznesc! 
Au zis duiosul domn. Iar lupii se-ndrepta 


Şi-aşa urla: 
— Măria ta! 

De noi nu te-ndura, 
Căci singur ne-ai fost dat poruncă astă-iarnă 

S-avem cu toţii blană. 
Iar oile pârăsc, c-aşa sunt învăţate: 
Noi n-am luat mai mult decât pielcea de frate. 

— Atâta! domnul le răspunde, 
Să ştiţi că strâmbătăţi la mine nu-ţi ascunde, 
Vă hotărăsc de-acum de oaie o pielcică, 
Şi nici un păr mai mult, nimică. 

CUPRINS 


PIETRENII ŞI BISTRIŢA* 


Pietrenii au ieşit cu totul din răbdare, 
Nemaiputând a suferi 
Ei pagube struncinătoare, 
Pe care nu putea feri: 
Pentru că în tot anul, Cuejdiul** nimicit 
Pe mulţi au sărăcit. 
Dar cine e deprins, ca viermele în hrean, 
Greu schimbă locul lui, unde au trăit an. 
Aşadar, târgul tot, odat” s-au sfătuit 
Să deie jalobă la Bistriţa cea mare, 
Prin care arătând dovezi lămuritoare 
De păgubirile ce mulţi au suferit 
Şi sufăr mai necontenit, 
Zicea: “Că pe Cuejdi, precum pe Bistriţoară*** 
Nici într-o primăvară 
Nu se stăvesc cu moară; 


* Locuitorii unui târg de acest nume şi un râu repede care spală 
malurile acelui târg. 
*% Un pârău ce dă în Bistriţa. 
*%% Al pârău asemene. 

Şi case cu zăplaz, ba uneori şi vite 

Le sunt primejduite.” 
Deci dar, ei socotind că Bistriţa cea mare 
Va face celor mici căzuta înfrânare, 
Ca una ce folos de obştie aduce, 
Căci plute la Galaţi* cu cherestele duce, 
Au mers cu jaloba; dar ştiţi ce au văzut? 
Pe însăşi Bistriţă, răpitul lor avut, 
Trecând cu valuri plini de spume! 

Iar un bătrân cu minte 
Au zis către un alt şoptind aşa cuvinte: 
— Eu ştiu mai de mult, că oamenii în lume 
Asupra celor mici dreptatea nu-şi găsesc: 
Când ei cu cei mai mari răpirile-mpărţesc. 

GALBENUL 


Țăranul au găsit un galben ruginit, 
Pe care lui îi da destui bani de argint. 

Dar el au zis în sine: 

“Să-l schimb aşa nu-i bine. 
Acum am priceput că trebui curăţit, 
Pentru ca să câştig pe el preţ îndoit”. 
Şi înturnându-se acasă au luat 

Nisip şi cărămidă, 
Cu care galbenul atâta l-au frecat, 
Încât l-au şi făcut curat ca o oglindă, 
Dar numai au scăzut din greutate mult 
Şi preţul cel dintâi la galben au pierdut. 


* Galaţi, port pe Dunăre (geogr.). 

Ideea fabulei e lesne de-nţeles. 
Părinților! pe voi priveşte mai ales. 
Căci voi nu trebuie să vă siliţi 
Întru ştiinţe multe pe fii să pospăiţi; 
Ca să le daţi un lux, un amăgitor nume, 
Şi să dispreţuiţi plecări fireşte bune, 


Scăzând greimea lor în cumpenele lumei. 


PIZMĂTAREŢUL ŞI ŞARPELE 


Degeaba vorovesc că nu-i la draci dreptate, 
Când ei o şi păzesc cu mare scumpătate 
Şi cel ce au făcut în lume rău mai mult 
La Tartar purure-i mai bine cunoscut. 
Acestui adevăr am fabulă dovadă. 
Mergînd în şir la o paradă, 
Un şarpe prea înveninat 
Cu pizmătareţul s-au fost împricinat; 
Căci şarpele voia să meargă înainte, 
Iar pizmătareţul îşi da a lui cuvinte, 
Precum că are 
El drit mai mare. 
Când iată, Velzevul la ei s-au arătat 
Şi dând mai înapoi pe şarpe, înciudat 
Au zis: “Eu recunosc a tale vrednicii, 
Dar după drept cuvânt, în urma lui să fii. 
Eşti rău în adevăr şi foarte muşti cumplit: 
Eşti plin 
'Tu de venin; 
Dar n-ai primejduit 
Pe cel ce de aproape de tine s-au ferit. 
Iar pizmătareţul pe toţi au pizmuit, 

Şi limba lui cea rea străbate 
Oriunde, de departe. 
Aşadar de acum, vă hotărăsc să ştiţi: 
Că pizmătareţii în iad sunt mai cinstiţi 
Şi de la locuri voi să nu vă mai sfădiţi. 


MĂGARUL ŞI PRIVIGHETOAREA 


Măgarul au văzut pe o privighetoare. 


— Prieteno, i-au zis, mă rog să mă asculţi: 


Eu tot am auzit o vorbă de la mulţi, 
Că tu întru cântări eşti meşteriţă mare, 
Şi iată, acum vreu 
De iscusinţa ta să judec singur eu. 
Iar buna păsăruică, pornită spre cântare, 
Când liniştit, abia 
În sine ciripea, 
Când tare şuiera, 
Când glasu-i tremura, 
Apoi, prin dulcea ei strigare, 
Întru a dragostei cei gingaşe plecare 
Pe amoraşul său chema, 
Şi rediul desfătat, cântarea-i răsuna; 
Iar lumea ascultând 
Tăcea şi se mira. 
Măgarul însă de pământ 
S-au rezemat cu fruntea, 
Şi au răcnit aşa: “Tu versuri ai plăcute, 
Dar când ai asculta 
Cucoşul de la noi, mai bine ai cânta.” 
Acestea auzind în suflet s-au jignit 

Acea privighetoare 
Şi de atunci au contenit 
Pentru măgari a sa cântare. 


Dumnezeu să ne ferească 
De judecata măgărească. 


LUPUL NAZÂR 


Oricât de bune rânduiele, 
Cum vor intra pe mîini de oameni necinstiţi 
Şi numai de al lor folos povăţuiţi, 

Se fac îndată rele. 


Spre pildă trebuie să ştiţi 
Că lupul s-au cerut la leu nazâr pe oi. 
Se vede că la el, precum şi pe la noi, 
Tot trebui mijlociri, 
Căci el întâi au pus pe vulpe meşteriţă, 
Rege către leiţă. 
Dar, pentru că de lupi sunt rele auziri, 
Prealuminatul leu ferind nemulțumiri, 
A poruncit la sfat 
Să facă tuturor chemare 
De o obştească adunare, 
La care mic şi mare să fie întrebat: 
Ce ştiu de lup şi ce purtări el are. 
Aşadar, fiarele pe rând s-au adunat 
Şi întru o unire glas bun de lup au dat. 
Pe urmă au ieşit porunca cea leiască: 
Pe lup, nazâr deplin, la stâne să-l pornească. 
Dar oile ce-au arătat? 

La adunare ele au fost neapărat? 
Aceasta-i de mirare, 

Că sfatul au uitat să facă lor chemare, 
Când ele mai ales erau trebuitoare. 


CUPRINS 
TEIUL ŞI STEJARII 


Un teişor crescut sub deal, în depărtare, 
Odată blestema norocul de uitare, 
Aşa zicând: 

— Ce fericiţi stejarii sânt! 

Din fire înzestrați, 

Puternici ei şi nalţi, 

Văd lumea cea frumoasă, 

Aproape stau de soare; 

Iar eu, o! soartă ticăloasă! 

Aici în depărtare 

Viaţa-mi am urât. 

EI bine n-au sfârşit 

Şi s-au stârnit furtună, vânt 

Şi cerul s-au întunecat 

Şi fulgerul au scăpărat. 
Prin nouri tunetul se răsturna, trăsnind, 

Şi risipind 

Acei mai mari 

Stejari! 
Iar teiul de sub deal era nevătămat. 
Atunci el s-au trezit că este vinovat 
Şi mulţumind, au zis aşa către noroc: 
— Apărătorul meu! Eu de acum te rog 
Ca parte liniştii să dăruieşti tu mie 
Şi traiul depărtat, drept pravilă să-mi fie, 

Pentru că am văzut prea bine 
Că cei ce stau la înălţime, 
Măcar de sunt şi mari 

Şi tari, 
Dar pică la pământ 

De vânt. 


VEVERIŢA 


Veveriţa cu crenguţa 

De mulţi ani slujea la leu; 
Slujba cere stăruinţă 

Şi este lucru cam greu 
A fi deştept, cu simţire, 

Ş-a întâmpina ades 
Capricii care din fire 

Au acei mari mai ales. 
Nu ştiu dar, cu ce purtare, 

Cu ce chip prea nimerit 
Veveriţa cinste mare 

De la leu au dobândit 
Ş-au luat făgăduinţă 

Că din dările ce vin 
Îi va da spre cunoştinţă 

Un car de alune plin. 
Făgăduinţa îi bună, 

Numai nu aduce saţ; 
Şi la auz ea răsună 

Cuvânt aspru: mai răbdaţi! 
Veveriţa-n ascultare 

Rânjea dinţii lăcrimând 
Şi din ochi clipea cu jale, 

Pururea la slujbă stând; 
Când neamurile ei toate 
Ici-cole pe crengi sălta 
Şi întru alune coapte 
Gustul său îşi desfăta. 
Vremea trece, vremea zboară; 
Veveriţa au slăbit 
Şi de a slujbei povară 
Lepădare au pornit. 
Leul fără prelungire 
Demision ei au dat, 
Însoţit de mulţumire 
Şi de carul încărcat 
Cu preafrumoase alune; 
Dar puteţi să socotiți, 
Acum ele ce sunt bune 
Veveriţei fără dinţi. 

Cartea a Il-a 


ÎNFIINŢAREA FABULEI 


În palat la împărat, 
Adevărul, gol din fire, 
Fără veste au intrat. 
La a lui aşa privire 
Împăratul au strigat: 
— Cine eşti? Cum îndrăzneşti, 
Gol, aici, să te iveşti? 
— Adevărul sunt. 
— Ce vrei? 


— Vreau să-ţi spun a mea părere: 


Tu nicicum nu ai durere 
Pentru pământenii tăi; 
Cei mai mari te măgulesc 
Şi norodul jefuiesc; 
Legile îţi sunt călcate... 
— leşi afară! leşi afară! 
Golule neruşinate! 
Daţi-l uite jos pe scară! 
Iată cum fu primit 
Adevărul dezgolit; 
EI, oftând, se depărtară. 
Dar a lui dorinţă bună 
Un alt chip i-au arătat. 
Adevărul mai pe urmă 
Iar au mers la împărat, 
Însă nu gol, ci-n veşminte 

Împrumutate la minte 

Şi, cu aer de respect, 

Au vorbit frumos, încet. 
Împăratul, în mirare, 
I-au dat toată ascultarea; 
L-au pătruns, l-au înţeles, 
Şi îndată au ales 

Alţi miniştri, altă curte, 
Au făcut prefaceri multe, 
'Trebile au îndreptat 

Ş-au fost binecuvântat. 


LUPUL ŞI MOTANUL 


Un lup odată au intrat, 
De frică, nu de voie bună, 
Scăpând viaţa, la un sat. 
El se gonea din urmă 
De către vânători cu puşte înarmaţi 
Şi câini întărâtaţi; 
Iar un aşa alai să nu dea Dumnezeu 
Nici la vrăjmaşul meu. 
În deznădăjduire, 
Sărmanul lup căta oriunde mântuire 
Şi, întâlnind pe un motan, 
Prieten de mai an, 
Îi zice: “Frăţioare! 
Tu nu ştii undeva aici a mea scăpare?” 
— Ba ştiu — răspunse el — aleargă la Trifan, 
Că este foarte blând şi milostiv ţăran. 
— Oh! nu pot, către dâns” sunt tare vinovat, 
Căci astă-iarnă lui viţica i-am mâncat. 

— Apoi dă fuga la Arvinte, 
El este un ţăran şi vrednic şi cuminte. 
— Cu dânsul iarăşi sunt smintit, 
Pentru c-adeseori lui oi am spârcuit. 
— Aşadar ce să faci? La vornicul bătrân 
Aleargă, că e bun şi primitor român. 
— Nici la acesta n-am obraz, 


Lui an cu nişte miei i-am fost făcut necaz. 


— Apoi dar, cumătre, nu-i bine. 
Şi ce nădejde ai aice pentru tine, 

Când tu cu toţii eşti stricat 

Şi numai singur vinovat: 

Culege dar ce-ai semănat! 


ŞOARECUL ŞI GUZGANUL 


— Vecine! Ai auzit o veste de priinţă? 
Zicea către guzgan un şoarec la ambari, 

Că leul au luat în unghie pe mâţă 

Şi noi de-acum vom fi aice mari şi tari. 

— Ei, nu te bucura, prietene, degeaba — 
Guzganul au răspuns c-un aer ispitit — 
Căci de va rămânea la ei pe unghii treaba, 
Apoi sărmanul leu nu scapă nezătrit: 

Ca mâţa fiară nu-i mai groaznică sub soare. 


Fricoşilor le par puternici numai cei 
De care se tem ei. 
Precum la noi au zis o treaptă oarecare: 
Doar pui, armaşul mare. 

MORARUL 
CUPRINS 
În iaz, la iezătură, 
S-au arătat spărtură. 
Dar nu era deodată 
Atât de însemnată 
Şi, dacă ar fi pus morarul osteneala, 
Ferea la început pe viitor sminteala. 
EI însă, stăpânit de multa lenevire 
(Nărav ce pe la noi domneşte cam din fire), 
Puţină grijă arăta; 
Iar cursul nu mai înceta. 
— Morarule, ia sama bine! 
Nu pierde vremea! 
— Las” la mine, 
Îmi ştiu eu treaba, nu te teme! 
Însă tot lasă, tot lungeşte, 
Pân” când odată se trezeşte 
Că apa e mai jos de stavili cu o palmă. 
Atunci şi-au luat morarul meu de samă 
Şi, alergând unde s-au spart, 
El vede câteva găine la un loc, 
Bând apă pe lângă lăptoc. 
— Mânca-v-ar uliul! le zice supărat. 
Tocmai acum v-aţi adunat 
Să-mi beţi voi apa toată! 
Şi-n ele zvâr! cu o lopată. 
Pe toate le omoară, 
Pierzând găinile şi apa de la moară. 


Eu am văzut boieri, ce sute cheltuiesc 
Fără căinţă sau cruţare 

(Şi-această fabulă chiar lor o hărăzesc), 
Dar fac economie mare 

Cu căpeţelele cele de lumânare; 
Sau, după vorba cea bătrână: 

Sunt la tărâţe scumpi şi ieftini la făină. 
Iar cu aşa economie, 

Degrabă la mezat se strigă vreo moşie. 


CUPRINS 


FURNICA 


O furnică 
De soi mică, 

Iar de inimă prea mare, 
Adusese furnicarul într-o nespusă mirare, 
Căci, precum al ei istoric lumea au încredinţat, 
Ea purta grăunţe întregi de orzul cel mai măşcat. 

Era înc-acea furnică 

Şi la războaie voinică: 

Unde viermişor vedea, 

Se repezea şi-l prindea. 
Chiar paingul cu atâtea săbii, coase, înarmat, 
Al ei ac de biruinţă într-o vreme au cercat. 
Dar furnica, ca şi omul, cu dorinţi nesăţioase, 
De-a furnicarului slavă prea curând se dezgustase. 

— La târg — zise ea odată — 

Mă duc lumea să mă vadă 

Şi oamenii să se miere 

De vestita mea putere. 

Şi aşa, prea îngâmfată, 
Într-un mare car de fân ea s-au căţărat îndată; 
Au ajuns la târg, dar ah! ce cumplită lovitură 

Mândriei sale văzură. 
Căci nici unul dintre oameni la furnică nu căta, 
Când puterea să-şi arăte, ea minunt nu înceta 
Şi, cu toată-a ei silinţă, beţişori de fân trăgea 

Sau vreo muscă nătăraucă prinzând, iute împungea. 
Dar în sfârşit obosită de zadarnice cercări, 
Câinelui de lângă car, au zis: “Dragă, nu te mieri 

De-a oamenilor prostie? 
Vezi-i cum nici nu se uită, orbi sunt pentru fapte mari; 
Fieşcare cu a sale: când la noi în furnicari 

Toată furnica mă ştie.” 


Sunt şi oameni ce visează 
Că universul întreg de dânşii se minunează; 
Dar în furnicarul său, ei numai cât figurează. 


CUPRINS 


FLORILE 


La nişte case mari, în oale prea bogate, 
Sta falnic pe fereşti, 
Pe lângă flori fireşti, 
Şi cele prelucrate 
De mâine omeneşti. 
Dar iată, nori s-adună, 
Cu fulgere lucind, 
Şi tunetul răsună 
De ploaie prevestind; 
Iar floricelele acele iscusite 
Îndreaptă către zei 
Smerita rugăminte: 
Ca să oprească ei, 
Cu un cuvânt din ceri, 
A ploaiei neplăceri; 
Dar rugămintea lor au fost zădărnicită 
Şi ploaia cea pornită 
De un răcoare vânt 

Se varsă pre pământ, 

Potoale sfera grea, 

Verdeaţa înnoieşte 

Şi firea după ea 

Se pare că zâmbeşte. 
Atunci şi florile acele naturale 

Se dezvelesc frumos, 

Din sânurile sale 

Dau desfătat miros; 
Iar florile de fir, mătasi şi catifea, 
Ce ruge înălța când ploaia se ivea, 
De frumuseţea lor lipsite şi pătate, 
Au fost de pe fereşti afară lepădate. 


Talentului firesc de critică nu-i pasă, 
Ea nu întunecă a lui gândiri frumoase; 
Şi numai florile acele prelucrate 
Se tem de ploaie foarte. 
CUPRINS 


RÂUL ŞI HELEŞTEUL 


(Hărăzită dlui Gr. Alexandrescu ) 


— Ce vrasăzică, frate! 


Zicea către un râu vecinul heleşteu — 


Eu apele-ţi mereu 
Le văz că sunt mişcate; 


Şi cum nu oboseşti mi-e greu de înţeles. 


Apoi privesc ades 


Pe unda ta plutind, când barce încărcate, 
Când plute, luntri, de care sunt mai nenumărate. 


Aceste ostenele 
Zadarnice şi grele, 

Cum nu le părăseşti? 

Cum nu te pilduieşti 

De-a mea viaţă lină 

De desfătare plină; 
Căci eu, deşi nu sunt pe hartă arătat, 
Deşi nici un poet vrun vers nu mi-au cântat, 

Dar stau în maluri moi, 

Pe perini de noroi, 

Ca o cucoană mare 

Pe puful cel mai moale; 
De barce, plute, luntri nu sunt împovărat 
Şi greutatea lor asupră-mi n-am cercat. 
Viaţa fără griji în pace mi-o petrec, 
Căci toate pre pământ ca vânturile trec, 
Deşertăciunile lumești eu le urăsc 
Şi în filosofie prin somn mă adâncesc. 

— Dar filosofisând, 

Pătruns-ai legea bine: 

Că apele, mişcând, 

Păstrează prospeţime? — 

Asupra ziselor lui, râul au răspuns — 
Şi dacă astăzi eu nu sunt un râu ascuns 
De al istoriei prea falnică privire, 
Apoi pricina e a mea neadormire 
Cu care am urmat acestui înţeles 
Şi pentru care sunt din râuri eu ales. 
Iar tu de secete vei fi curând uscat, 

În trândavul tău pat! 
Această zicere au fost proorocie, 
Căci heleşteul sec degrabă s-au mâlit, 
Iar râul astăzi stă un râu de toţi slăvit, 
Mişcând neîncetat a sale ape vie. 


Aşa talentele, când lenea le cuprinde, 
Slăbind din zi în zi, se pierd făr-a se-ntinde. 

URSUL LA PRISECI 
CUPRINS 
La o alegere, făcută după legi 
Ce dobitoacele povăţuiesc din veci, 
Pe urs l-au fost ales nazâr peste priseci, 
Deşi s-ar fi putut un alt, oricare fie, 
Să prindă o aşa cam grea dregătorie. 
Căci ursul dacă dă de miere, 
Apoi se-ncurcă-n socotele. 
Dar pasă tu de cere 
La fiare rânduiele!.. 
Oricine au dorit să intre-n aşa post, 
Nevrednic, defăimat de către toţi au fost 
Şi parcă înadins 
Asupra ursului majorita s-au strâns. 
Toţi l-au heretisit, 
Iar el au mulţumit, 
Ba încă la cei mari şi labele au lins. 
Dar răul în priseci curând s-au dezvelit; 
Căci ursul, cum au mers la tact, s-au apucat 
De curăţit, de retezat 
Şi, drept, oricare stup în labă-i au intrat 
L-au scos de tot curat, 
Iar mierea la bârlog mergea necontenit, 
Pân? ce la sfat s-au dat de ştire 
Şi s-au orânduit 
La faţa locului pe forme desluşire. 
Au mers, au cercetat, au scris, au lămurit, 
Dar mierea n-au înapoit; 
Iar ursul de pe loc 
S-a şi trimis surghiun pe iarnă la bârlog. 
EI în singurătate 

Îşi suge labele mult pline de păcate. 
Şi, ca un călător pe mare, 
Aşteaptă vântul cel de cale. 


Nici nu mai zic nimică: 
De urşi mi-i tare frică. 


CUPRINS 


MOMIȚA ŞI OGLINDA 


În oglindă o momiţă 

Chipul îşi văzu odată. 

La a sa tovărăşiţă 

Face semne şi-i arată, 
Zicând: “Uită-te, priveşte 
La acea caricatură, 

Cum se strâmbă, se sluţeşte, 
Parcă-i puhavă la gură. 
Vezi grimasuri ce întoarce... 
Eu să fiu aşa de slută, 
Samă singură mi-aş face 

Şi m-aş spânzura de ciudă. 
Dar cam sunt din surioare 
Vro trei-patru slutişoare 

Ca aceasta, şi anume 

Pot pe număr a le spune.” 
— Nu mai cere trebuinţa — 
I-au răspuns tovărăşiţa — 
Căci, fără de înşirare, 
Adevărul de vei vrea, 

Noi suntem cam din născare 
Tot ca una, fata mea! 

Se găsiră o momiţă 

Cu de sine cunoştinţă; 
Iară omul niciodată, 
Precum am văzut în faptă 
Pe un jacaş domnişor, 
Căruia i se citea 

Fabula de pufuşor, 

Iar el prea nurliu râdea, 
Făcând semne la un alt 


Judecător necurat. CUPRINS 


ÎNŢELEPTUL ŞI MAGNATUL 


Un înţelept odată şedea cu un magnat 
La sfat. 
— 'Tu, care cunoşti lumea 
Şi-n inime citeşti, 
Te rog să-mi lămureşti 
De ce-n societăţi alese mai anume, 
Nici prinzi de veste când cu oameni te trezeşti 
Nepotriviţi şi seci? 
Aşa pe înţelept magnatul întrebă, 
Iar el răspuns îi dă: 
— Societăţile au soartă potrivită 
Cu o bina din nou mai mult de lemn zidită. 
Spre pildă, eu acum o casă mi-am făcut 
Şi nici nu m-am mutat, 
Iar greierii de mult 
În ea s-au aşezat. 


Cercând cu scumpătate 
A fabulei sujet, 
Găseşti c-avea dreptate 

Acel om înţelept. 
Şi cum să se numească 
Gurliii mădulari, 
Ce nu ştiu să vorbească 
În societăţi mari, 
Dar, prin a lor strigare, 
Împiedică pe alţi, 
Mai ispitiţi bărbaţi, 
Să facă vro lucrare? 
CUPRINS 


LILIACUL ŞI RÂNDUNELELE 


Odată, neamul rândunesc 
Având o mare ură 
Pe neamul şoricesc, 
Pentru că ouăle din cuiburi ei le fură, 
Au hotărât fără cruţare, 
Pe toţi prinzându-i, să-i omoare. 
Şi iarăşi, cea întâi robită zburătoare 
Au fost un liliac sub streşină robit. 
EI însă au protestuit, 
Înfăţoşând dovezi aripile ce are, 
Că nu-i din neamul şoricesc, 
Şi prin acesta chip au dobândit iertare. 
Dar rândunelele un alt război pornesc, 
Asupra tuturor 
Anume păsări mici, ce sunt de sama lor, 
Şi iarăşi, cea întâi robită zburătoare, 
Acelaşi liliac au fost; cu gură mare 
Că el nu-i pasăre nicicum, 
Pentru că pene n-are, 
Scăpând asemene de moarte şi acum. 

Aşa isteţul liliac 
Din două întâmplări cu minte au scăpat; 
Dar starea-i fizică nu e de lăudat, 
Căci el, după proverb: nici turc nu-i, nici turlac 
Şi tristă soartă au acei din poporeni 
Ce nu sunt nicăiuri statornici cetăţeni. 
CUPRINS 


LUPUL LA PIEIRE 


Un lup noaptea, vrând să intre tiptil la vro oierie, 
Nimeri din întâmplare tocmai într-o câinărie. 
Simţindu-l pe sur aproape, câinii toţi s-au întărtat. 
Lătret, urlet, hreamăt mare, ca în iad au ridicat. 

Înarmaţi cu puşti, ciomege, 
Vânătorii se grăbesc care dincotro s-alerge. 

Câinii în a lor iuţeală 

Dau pe unde pot năvală. 
— Nu lăsaţi, băieţi! le strigă un vânător mai bătrân. 
Daţi lumină! Daţi lumină! Să-l prindem viu pe păgân!” 

Un alt scăpără îndată 

Şi, când la gard: ce să vadă! 

Lupul cinchit într-un colţ, 
Cu ochi crunţi, cu păr pe dos, clănţăia din dinţi la toţi. 
Dar văzând că nu-i de şagă, că pieirea-i s-au ales: 

— Oameni buni! le zise. Staţi! 

Şi voi, câini, ce-mi sunteţi fraţi! 

Eu aice sunt trimes 

Sol de la neamul lupesc 

Pace să statornicesc. 
(Sigură ca la războaie: vecinică, nestrămutată, 
Până la întâi gâlceavă cu care pacea-i curmată.) 
Prigonirile pornite între noi să le lăsăm 

Şi prieteşug, credinţă, unii altor să jurăm. 
Vitele fără de grijă vor petrece despre noi 
Şi chiar înşişi noi de alţii vom păzi bietele oi... 


— Ri, măi dragă! îi răspunse vânătorul cel bătrân, 


Tu eşti sur, dar eu sunt alb şi-n deprindere-mi rămân 


Ca cu lupii să mă-mpac, 
Când de piele îi dezbrac, 
Şi prind de pe bot parale: 
Daţi, băieţi, fără cruţare! 


DOI CÂINI 


Un câine, de pe neam dulău, 
Prielnic, credincios către stăpânul său, 
Odată au văzut 
Pe vechiul cunoscut, 
Juju, căţel tărcat, 
Ce din ogradă an în curte s-au luat 
Şi carele acum la o fereastră-n casă, 
Şezând pe un covor de cele mai frumoase, 
Afară mândru se uita. 
— Jujucă: ce mai faci mata? 
Întreabă câinele, din coadă dând încet. 
(Acesta între câini e semnul de respect.) 


— Îţi mulţumesc, mon cher! răspunse lui Juju. 
Sunt bine. Dorm, mănânc, alerg, mă hârjonesc 


Şi pe saltele moi când vreau mă tăvălesc. 
Dar spune-mi: ce faci tu? 


— Eu sunt ca purure. Rabd foame, ploaie, ger, 


Păzind ograda la boier; 
Dorm lângă poartă, sau cu caii, 
Şi de la bucătari ades mănânc bătaie. 

CUPRINS 


Ba ieri şi un fecior trei lovituri mi-au tras, 

Pentru că n-am lătrat la vreme şi la ceas. 
Dar tu, Juju, cu ce-ntâmplare 

Ai căpătat favor asupra-ţi aşa mare? 

Ce slujbă la stăpân în faptă împlineşti? 

Fiind atât de mic, în ce te bizuieşti? 


— Hu! au răspuns Juju. Mă mir de întrebare! 


Eu fac apporte şi joc ca omul în picioare! 


Din oameni iarăşi sunt la soartă în favor, 
Pentru că-n două labe ştiu a-umbla uşor 
Şi fac apporte 
Când pot. 


CALUL ŞI MĂGARUL 


Păstorul unor oi, pe lângă turma sa 
Avea un cal şi un măgar. 
Din întâmplare el găseşte o harşa, 
Cusută tot în fir şi în mărgăritar. 
Harşaua, precum ştiu acei ce merg călare, 
Se cade calului spre înfrumusețare. 
Păstorul însă-au socotit 
Că calul e destul de fire-mpodobit 
Şi au găsit cu cale, 
Stăpân fiind pe ale sale, 
Să puie pe măgar harşaua delicată. 
Dar au ieşit în faptă 
Că prostul de măgar, nesocotind ce poartă 
Şi nedeprins a fi-mbrăcat, 
Cu scumpa lui harşa în bahnă au intrat; 
S-au tăvălit, s-au răcorit 
Şi chiar ca un măgar de glod plin au ieşit. 

CUPRINS 


Din fabulă e lămurit, 
Cum că păstorul au greşit, 
Iar el o da la întâmplare. 
Eu însă socotesc: că calul, deşi are 
Nărav de tăvălit când este asudat, 
Dar nu se bagă-n glod, şi cum s-au ridicat 
Îndată de pe el tot colbu-i scuturat. 


CUPRINS 
ÎMPĂRŢEALA 


Având tovărăşie 
La o negustorie, 
Câţiva prieteni pe viaţă 
Au câştigat mulţime de bani gheaţă. 
Şi adunându-se la casa lor obştească 
S-au apucat folosul să-mpărţească. 
(Dar sunt cam rare împărţele 
Fără gâlceve sau smintele.) 
Şi-ai mei prieteni buni, câştigul împărțind, 
S-au întărtat la sfadă. 
Când, iată! deodată, 
Aud strigând: 
— Săriţi! săriţi! foc! casa arde! 
— Lăsaţi şi ne vom socoti pe urmă; 
Dar trebuie să ştiţi că mie mi se cade 
Din cea de faţă sumă 
O mie încă şi mai bine, 
Au zis dintre tovarăşi unul. 
— Iar mie în tot bunul 
Vro două mi se vine, 
Le zise lor un alt. 
— Aidem însă! — Ba staţi, 
Şi dreaptă partea mea îmi daţi, 

Strigară celalalt. 

— Da pentru ce? Şi cum ?.. 
Sfădindu-se aşa, prietenii văd fum 

Cu pălălaie-n casă, 

Şi neputând să iasă, 

Au ars ei toţi, cu bani, cu tot. 


Aici a zice pot: 
Că la un rău obştesc, când cere trebuinţa 
Ca să-l întâmpinăm puind unit silinţa; 
Adeseori pierim obşteşte, 
Când fieştecare 
Strigând cu gură mare, 
La interesul său în parte aţinteşte. 


CUPRINS 


MUNTELE 


Un munte se trudea de facere cumplit. 
Trei zile au vuit, 
Încât se clătina pământul de sub el; 
Dar în sfârşit s-au desfăcut 
Şi au născut: 
Un şoricel! 


Această fabulă ca muntele e veche; 

Eu însă să vă spun secretu-i la ureche: 
Sunt oameni de la care-aştepţi 

Minuni să vezi; 

Aşa vuiesc de tare 

Când ei se socotesc că au vro treabă mare; 
Iar cercetând în faptă, 
Găseşti isprava lor deşartă. 

Spre pildă, eu ades scriu, şterg şi iar gândesc, 

Ca când o epică piimă născocesc; 
Iar după trudă multă 
În faptă mă trezesc cu o făbuliţă scurtă. 


LUPUL ŞI ŞOARECUL 


Din turmă lupul sur o oaie au răpit. 
În codru s-au ascuns 
Şi pe mâncat s-au pus. 
Iar şoarecul au mirosit 
Aproape de mâncare; 
Din borticica lui cu pază au ieşit, 
S-au furişat prin frunzişoare, 
Şi tocmai de sub lup furând o fărmătură, 
Țuşti! iute-n crăpătură. 
Iar lupul au pornit un răcnet foarte mare, 
Urlând: “Săriţi! Tâlharii!” 


Asemenea s-au întâmplat 
În târg o întâmplare: 

De la jăcuitor tălharii au furat 
O pungă cu parale, 

Iar el la ceastie îndat-au reclamat. 


CHELTUITORUL ŞI RÂNDUNICA 


Un tânăr foarte bun, dar prea cheltuitor, 
Luând în stăpânire 
O bună moştenire, 

În vreme de un an, rămase pe uşor, 

CUPRINS 


Şi tot ce mai avea acum era o blană, 
Păstrată prin prilej că timpul sta de iarnă; 
Iar cine nu-i de mic cu frigul învăţat 
În blană foarte crede. 
Dar într-o zi mergând după împrumutat, 
Din întâmplare el o rândunică vede. 
Găseşte-ndată negustori 
Şi ia pe blană bănişori. 
Căci rândunelele, cum zic din însemnare: 
A primăverii dulci sunt bine-vestitoare. 
EI însă au uitat proverbul bătrânesc: 
Că-o floare nicidecum nu face primăvară. 
Şi iată, se stârnesc 
Furtune, viscole cu ger cumplit afară; 
Pe uliţi scârţâie omătul făinos; 
De prin ogeaguri fum ca iarna gâlgâieşte; 
Şi cel mai sărăiman la foc se încălzeşte. 
Iar tânărul meu, trist, flămând şi friguros, 
Porneşte în surtuc de-acasă 
Să capete vro masă. 
Dar cum la uliţ-au ieşit, 
Pe rândunică el o vede îngheţată 
Şi, tremurând de frig, îi zice: “Blestemată! 
Pe faptă-ţi ai pierit! 
Aşa ţi se cuvine; 
Căci fără blană eu sunt astăzi pentru tine.” 
Nu vreau s-ating pe nime, 
Dar mult mă mir în sine: 
De ce, tot omul, când greşeşte, 
Asupra altuia se dezvinovăţeşte? 

FIERUL ŞI ARGINTUL 
(braitaiue) CUPRINS 
— Nu ai cuget, eşti un rău! 
Tu te-ai făcut ciocan, tu te-ai făcut ilău. 
Şi-n mine baţi fără cruţare! 
Au doară ai uitat, că noi chiar din născare 
Tot de un neam suntem; 
Că noi alăturea în munţi ne-nfiinţăm ? 
Aşa ţipa la argintari 
Sub loviture tari, 
Argintul prelucrat de-a fierului unelte. 
Iar fierul au răspuns argintului aceste: 
— 'Te mângâie, vecine! 
Şi întru suferinţi ia pildă de la mine. 
Tu încă ai noroc; 
Iar pe mine, scos din foc, 
Şi mai cumplit mă bate, 
Tot fierul, al meu frate! 


ORACOLUL 


Întru un templu idolesc, 
Era un zeu de lemn cu dar proorocesc; 
EI sfaturi şi poveţe la tot poporul da: 
Pentru aceasta sta 
În aur şi argint, spre slavă ferecat, 
De jertfe-mpresurat, 
De ruge asurzit 
Şi de miroazme-năduşit. 
Toţi în oracolul credea, fără-ndoială. 
Dar deodată, vai! ce lucru de sminteală! 

Oracolul slăvit 
Cu totul s-au schimbat şi s-au nimicnicit. 
În loc de adevăr, el tot minciuni croia 
La cei ce mângâieri sau sfaturi îi cerea. 
Iar pricina era: 
Că-n zeul cel deşert un jertfitor intra 
Şi, de avea el minte, 
Apoi oracolul rostea cereşti cuvinte. 
Dar când intra în zeu 
Vreunul nătărău, 
Atuncea vai de cei 
Ce mai credeau în zei. 


NOROCUL ÎN VIZITĂ 


Când norocul schimbă pasul 
N-aduc ani ce-aduce ceasul 
NN. 


Norocul pururea de toţi e blestemat 
Că cine boierii nu are, 
Sau cel ce nu-i destul bogat, 
Toţi, de la mic şi pân” la mare 
Găsesc norocul vinovat. 
Când dimpotrivă el, ca orbul rătăcit, 
În lume nicăiuri nu stă statornicit; 
Ci umblă-n vizite, atât la împărați, 
Precum la negustori, la domni şi la magnați, 
Şi poate mâni va fi în bordeiaşul meu, 
Sau în lăcaşul tău, 
Prea bune cititor! 
Dar trebuie să fii tu singur lucrător, 

Să iai aminte bine 

Şi vreamea să nu pierzi 
Când de prilejul bun favorisit te vezi; 

Căci el ades nu vine. 
Iar dacă n-ai ştiut atunci să foloseşti, 
Apoi fără cuvânt norocul ocărăşti. 


În margine de târg era o casă mică, 
Trei fraţi în ea trăia, ce nu sporea-n nimică, 
La orice se-ncerca, lor le mergea pe dos 
Şi-adese blestema norocul ticălos. 
Pătruns de-a lor strigare, 
Norocul hotărî curând să-i viziteze 
Şi la căsuţa lor o vară să văreze. 
O vară de noroc! Cui şagă i se pare? 
De-ndată s-au văzut puternica-i lucrare: 
Căci unul dintre fraţi fiind cam negustor, 
Deşi nainte el la toate păgubea, 
Acum orice vindea 
Pe loc agonisea folos însemnător 
Şi banii aduna din zi în zi cu spor. 
Al doilea din fraţi 
Era cam cărturari; 
Citea, scria ca alţii, 
De prin divanuri mari; 
Având însă plecare 
Să intre scriitor 
La judecătoria, ce-i zic ajutătoare, 
Prin a norocului puternic ajutor 
Ajunse boier mare. 
Acum mă întrebaţi: 
Cu ce s-au folosit al treilea din fraţi? 
Pe el în adevăr norocul au voit 

Să-l sprijine mai mult decât pe ceielalţi 
Şi vara lângă dânsu-au stat nedezlipit. 

Dar numai ce folos, 

Că peste vară el tot muşte au gonit, 

Însă aşa de norocos, 

Încât nu da o dată 

Să iasă mâna lui deşartă. 
Plinindu-şi vizita, norocul i-au lăsat 
Pe unul boierit, pe altul prea bogat; 
Iar cel al treilea norocul blestemând 
Mă rog să judecaţi de mai avea cuvânt, 
Şi oare nu era el singur vinovat? 


DOI RACI 


— Ei, vezi, mă rog, ce nătărău! 
Tot înapoi se dă. 

Aşa un rac pe fiul său 
Odată ocără. 

— O, bunul meu părinte! 
Răspunse racul fiu — 
Cum mergi tu înainte? 
Mă iartă că nu ştiu. 

Şi dar, te rog, mă-nvaţă; 
Dă-mi pildă drept povaţă, 
Şi-apoi, eu după tine 

Voi merge foarte bine. 


E grea pretenţia fără exemple bune, 
Să fie cineva desăvârşit în lume. 


64 


CUPRINS 


ŢĂRANUL ŞI OAIA 


Țăranul au fost tras pe oaie-n judecată, 
Cu reclamaţie de criminală faptă. 
Iar vulpea, pe atunci fiind judecătoare, 
Îndată au luat pricina-n cercetare 
Şi, după formi, întâi chemări s-au rânduit 
Atât pârâtei oi, cât şi jeluitor, 
Trimise înadins prin vrednic slujitor, 
Şi-adeverinţele la tact s-au priimit. 
Iar la înfăţişare 
Țăranul au propus aceste următoare: 
— Cutare lună, zi, cinstită judecată! 
La mine doi claponi pieriră din poiată, 
A căror penele şi puful au rămas, 
Şi oaia singură cu păsările-au mas. 
Dar oaia au răspuns 
Că-asemene prepus, 
De sine-i prihănit, 
Căci toată noaptea ea atuncea au dormit; 
Că oaia furtişag nu are din natură, 
Precum vecinii câini vor spune lămurit, 
Şi mai vârtos că ea nu pune carne-n gură. 
Deci dar, s-au hotărât: 
“Aşa precum pârâta nu au tăgăduit, 
Că cu acei claponi au mas într-o ogradă, 
Apoi e îndestul de sigură dovadă, 
Că ea, puternică, pe slabi au biruit; 
Şi prin urmare dar, nu cred că s-au răbdat 
Să nu-i fi ospătat. 
Pentru aceasta eu în cuget zic curat: 
Ca păgubaşului pielcica să se deie, 
Iar carnea-n tribunal depozit să se ieie.” 

ȚĂRANUL ŞI CALUL 


Țăranul semăna ovăs în primăvară, 
Iar calul, ce l-au fost adus în cărucioară, 
Privind la semănat, 
Fierbea în gândul său aşa un rezultat: 
— Mă mir, cum zic de om că este o fiinţă, 
Aleasă prin a lui a minţii iscusinţă? 
Eu nu văd la dâns? minte 
Măcar de un grăunte. 
Şi oare poate fi mai mare nebunie 
Decât să scurme el ogoare pe câmpie, 
Şi apoi să presare ovăs sau altă pâine, 
Când mult făcea mai bine 
Ovăsul să-l dea mie 
Ori murguşorului, iar pâinea la găine, 
Sau până în sfârşit să ţie în păstrare? 
Încai s-ar fi văzut a lui scumpete mare. 
Iar ca să lepede pe dealuri şi pe văi, 
E numai o dovadă 
Că oamenii în faptă 
Sunt foarte nătărăi! 


Dar toamna-mbelşugată 
Aduse multă roadă: 
La una douăzeci ovăsul au sporit, 
S-au strâns, s-au îmblăcit 
Şi-acelaşi cal din el au ospătat tain, 
Pe zi căuşul plin. 


Nu e de lăudat 
A dobitocului semeţul rezultat. 
Dar, oare nu aşa? din oameni, îndrăzneţii 

Cutează-a cerceta voinţa providenţii, 
Făr-a putea străbate 
A ei orânduieli şi căi nestrămutate. 


POETUL ŞI BOGATUL 


Un sărăiman poet odat-au reclamat 
Asupra unui om prostuţ, dar prea bogat; 
Iar jaloba-i era în chipul următor: 
— 'Tu, al Olimpului atotstăpănitor, 
Şi preste zei mai mare zeu, 
O, Joe preaslăvite! 
Ascultă glasul meu, 
Ia sama la a mea smerită rugăminte: 
Cu ce ţi-am greşit eu, 
De mă găsesc atât 
De soartă prigonit, 
Încât nu am nici casă, 
Nici lingură, nici masă. 
Şi singura-mi avere 
E numai în părere; 
Când dimpotrivă, văd, cu toată-a lui prostie, 
Bogatul în trufie, 
De-a lui închinători făţarnici ocolit 
Şi pentru interes adesea măgulit, 
În desfătare el se află tot voios, 
Gras, gros şi sănătos; 
Iar eu, ca vai de mine, 
Sorb inspiraţie şi-o mistuiesc cu rime 
Prin care, cum au zis un frate-n poezie, 
Nu poţi scăpa măcar de-o mică datorie. 
— Destul! Am înţeles, 

Lui Joe au răspuns, 
De jaloba-i pătruns. 

Dar cum nu jedeci tu, că singur ţi-ai ales 
Din bunurile lumii 
Al slavei falnic nume, 

Şi scrierile tale în veacuri viitoare 
Vor fi nemuritoare; 

Iar desfătarea lui e numai pe viaţă. 

Şi când el ar avea o minte mai isteaţă, 
Atuncea ar cunoaşte 

Şi-ar plânge mai amar a sa nimicnicie; 
Fiindcă cel ce naşte 
Plăcuta poezie 
E mult mai însemnat 
Decât un nătărău bogat. 

AUTORUL ŞI HOŢUL 


În întunericul lăcaşului de umbre, 
În tartarul cumplit 
Unde de grozăvii trist sufletu-ţi se umple 
Şi unde merge omul de fapte osândit, 
Sosiră totodată 
La aspra judecată 
Un hoţ răutăţit, 
În sânge încruntat 
Care au şi murit, 
Pe viaţă spânzurat, 
Şi un autor vestit, 
Puternic în condei, 
Care au dezvelit 
Mult slobode idei, 

Ce-ntocmai ca Sirene* 

Era la glas duios, 

Dar, potrivit cu ele, 

Şi mult primejdios. 
Orânduielile la iad sunt cu grăbire, 
Nu este ca la noi zadară prelungire 
Şi hotărârile se dau într-un minut. 

Fără zăbavă dar, 

Pe două straşnice grătare de metal 

S-au pus două căldări, cu smoală s-au umplut 
Şi bieţii vinovaţi în ele au intrat. 

Dar sub tălhari au pus un munte-ntreg de brad, 
La care singură Alecto** foc au dat, 

Stârnind o flacără atâta de grozavă, 

Cât bolțile la iad 

Mai toate au crăpat; 

Iar către autor părea asprime slabă. 

Sub el la început 
Ardea un focuşor abia-abia văzut, 

EI însă ne-ncetat mai rău se aprindea. 
Trecură zile, ani şi sub tâlhari de mult 
Cenuşă s-au făcut, 

Iar focul sub autor necontenit ardea. 

Văzând aşa asprime, 

Văzând neuşurare, 

El strigă cu glas mare 

Că nu-i dreptate-n nime! 

Că el, trăind în lume, 

Şi-au dat un mare nume 

Şi, de au scris ceva 

Cam slobod, cam ghimpos, 


* Sirene: zâne de ape care cu ademenitoarele lor cântări amăgesc pe 
călătorii ce le plac şi prinzându-i îi ţin robi în fundul apelor (Mitologie). 
*% Alecto, Tizifoni şi Mejer — trei furii ale tartarului (Mitologie). 

Dar n-au crezut cândva 
A fi mai păcătos 
Decât un rău, un hoţ! 
Atunci, o furioasă zână, 
O sor” din cele trei a iadului surori, 
Cu cozi împodobită de şerpi otrăvitori, 
Cu bice sângerate-n mână, 
Viind drept autor, au zis: “Nenorocite! 
Tu cum de îndrăzneşti 
Asupra providenţei strigare să porneşti 
Şi să înşiri cuvinte 
Precum le înşirai 
Cât pe pământ erai! 
Şi tu te socoteşti 
Mai bun decât un hoţ? 
El răul au urmat, el au făcut şi morţi 
Cât au avut viaţă. 
Iar tu... Ea au deschis lui lumea ca să vază: 
Priveşte, uită-te la faptele-ţi cumplite, 
Vezi fiii ce-au otrăvit pe mumă, pe părinte, 
Cu multe desfrânări 
Vezi fiice depărtate 
De-a lor nevinovate 
A sexului chemări, 
Vezi deznădăjduirea familiilor întrege, 
Adusă prin a tale mintioase încercări. 
Tu de însoţiere, de legături, de lege 
Ai râs, ai defăimat 
Şi, pentru ca sujet de scris să poţi alege, 
Ai fi dorit să vezi pământul răsturnat. 
De cine patima au fost descrisă bine, 
Cu dezveliri că viaţa e vis amăgitor? 
De cine-i încântat nemernicul amor? 
De tine! 
Simţirea tinerimii de tine-i aţâţată 

Prin o îmbrobodire de adevăr înalt 
Şi răzbunarea urii de tine-nfăşurată 
În scutece de sânge de om din om vărsat. 
Aceste fapte toate, 
Prin scrieri înfocate 
Certând ai proslăvit 
Şi-n loc de fericire, 
Tu omului ai dat povară de gândire. 
Dar încă câte rele nici nu s-au dezvelit 
Din scrierile tale 
Ce sunt cu-mbelşugare: 
Deci rabdă, suferind!” 
Au zis Mejer scrâşnind 
Şi iute au trântit capacul pe căldare. 


Dumnezeu să nu se-ndure 
De oricare autor, 
Ferindu-i pe toţi de furii 
Şi de-a iadului cuptor. 


PRIETEŞUGUL ŞI AMORUL 


— Iubite verişor, 
Pe unde-ai mai umblat? 
Prieteşugul pe amor 
Văzând l-au întrebat. 
— Umblat-am fără de cruţare 
Şi un amorezat măcar nu am aflat. 
— Şi eu am străbătut pustiile sub soare, 
Dar n-am putut afla prieten de crezare. 


— De ce dar oamenii ne dau numiri străine: 


Dorinţa împlinind prin mine 
Şi interesul lor prin tine? 

DIN PERIODICE 

VĂRUL PRIMARE 


Sub laviţe-n cămară 
Toţi şoarecii de frunte făcuse-odinioară 
Sfat mare între ei, 
La care hotărâse cu multă scumpătate, 
Ca în a lor cetate 
Să nu se-ngăduiască nici unul din acei 
Ce nu vor avea coadă; pe un temei puternic, 
Că şoarecul nevrednic 
Să-şi cruţe coada sa, 
La întâmplări mai grele 
Cetatea va lăsa 
În prada mâţei rele. 
Se vede că ei coada o au semn de trufie, 
Sau merit osebit; 
Precum la noi fu barba cu titlu de cinstit. 
Oricum pricina fie, 
A şoarecilor act 
Sub laviţe la tact 
S-au pus în împlinire. 
La următoarea însă obştească întrunire, 
Un şoarec fără coadă cu cei de frunte sta 
Şi pricini cerceta. 
Alt şoricel cu laba vecinul îşi ghionteşte 

Şoptindu-i: “Nu vezi, frate, ce rău ni se găteşte! 


Cum poate fi primit 
73 


Un şoarec prihănit 
În astă preacinstită de cozi lungi adunare? 
Şi tu, bătrân ales, 
Păzeşti tăcere mare”. 
— Păzesc tăcere, dragă, căci el mi-i văr primare. 
— Destul, am înţeles. 


Nici în vizunii, oare, 
Hatârul lege n-are? CUPRINS 


PAINGUL ŞI BONDARUL 


Talentele în lume ce nu aduc folos 
Sunt foarte de prisos. 


La negustor de pânză, paingul în dugheană, 
Văzând cum muşteriii la cumpărat se-ndeamnă, 
Au zis în gândul său: 
“Eu cu talentul meu 
Pot face o cercare 
Mai mult izbânditoare 
Decât un negustor 
Ce cumpără şi vinde product străin cu spor. 
De mâine dimineaţă deschid o magazie 
De-o nouă pânzărie, 
De care omul încă pe lume n-au ţesut”. 


Aşa au zis paingul, aşa au şi făcut; 

Şi-n colţ, la o fereastră, şi-au săvârşit lucrarea; 
Dar peste aşteptare, 

Cu mătura, băiatul a doua zi l-au tras 
Afară din dugheană 

Şi truda-i au rămas 
Fără luare-n seamă. 
Atunci mâhnit, paingul se-ntoarce la bondar 
Şi-i zice: “Vezi cum omul jaluz dispreţuieşte 
Orice talente mari? 
Tu înţelegi mai bine: te rog dar hotărăşte, 
Ce pânză-i mai subţire?” 


— A ta, nu-i îndoială! bondarul au răspuns, 
Dar nu e de ajuns 
Această însuşire; 

Căci pânza e menită să-mbrace, să-ncălzească, 
Ca să se preţuiască! 


BRAMINUL 


Eu v-am spus odată, că omul când greşeşte 
Adeseori pe altul se dezvinovăţeşte; 
Iar dacă nu-i rămâne alt chip de îndreptat, 
Apoi ori întâmplarea, ori dracu-i vinovat. 
În India bogată 
Un cuvios bramin, 
Deşi era în faptă 
De rele patimi plin, 
Însă prin iscusinţa acea de ipocrit, 
EI da încredințare 
Că ar avea purtare 
Întocmai cum se cade unui bramin cinstit. 
Oare ipocrizie 
Şi-ntre bramini să fie? 
(Sau numai pe la noi 
Sunt lupi în piei de oi?) 
La astă întrebare 

Chiar fabula mea poate să facă dezlegare. 
Braminii împreună cu toţii viețuiesc 

Şi se povăţuiesc 

De un păstor mai mare. 
Ei sunt pilduitorii de lege în popor; 

Au multe slujbe grele, 

Au post nu prea uşor 

Şi aspre rânduiele. 


Deci, într-o zi de post 
Braminul meu la slujbă, hrănit cu totul prost, 
Socoate cum s-o deie 
Ceva la fruptişor 
Şi-i vine-n gând să ieie 
Un proaspăt ouşor 
Şi să-l cam învârtească la para lumânării. 
Urmând aceasta, iată pe uşile cămării 
Păstorul se iveşte: 
— Ce faci, cinstite frate? De ce te-ai apucat? 
Vezi cum se dezveleşte 
Oricât de mic păcat. 
— Oh! dreptule părinte, braminul au răspuns. 
Întru aşa ispită vicleanul m-au adus! 


Iar dracul de sub pat, 
Ca mâţa au ţipat: 
— Ba, ba, cucernice! mă iartă, 
Eu singur văd întâiaşi dată 
Cum ouăle se coc 
L-a lumânării foc 
Şi-ţi mulţumesc pentru ştiinţă, 
Dorindu-ţi pocăință. 
Adio! Ţine minte că dracul nu cunoaşte 
Câte, un bun făţarnic, în cugetul său naşte. 

PĂSTORUL ŞI ŢÂNŢARUL 


Păstorul liniştit 
Dormea la umbră vara pe câini nădăjduit; 
Iar şarpele din iarbă, cu limba-i pierzătoare, 
Era acum aproape păstorul să omoare. 
Dar un ţânţar, de milă pătruns şi îndemnat, 
Pe somnoros în frunte 
Aşa l-au înghimpat, 
Încât, sărind el iute, 
De şarpe el s-au ferit, 
Însă, cu-ntâi mişcare, ţânţarul au turtit. 


Un slab pe un puternic când vrea ca să-l trezească 
La adevăr de care el nu e bucuros, 

Prin buna faptă poate să se primejduiască, 

Ca un ţânţar milos. 


MUSCA 


De la arat un plug 
Venea încet spre casă 
Şi, la un bou pe jug, 
O muscă se-aşezase. 
Iar ei, spre-ntâmpinare, 
O altă muscă-n zbor 
Îi face întrebare: 
— De unde, dragă sor'? 
— Şi mai întrebi de unde! 
Ei musca îi răspunde 
C-un aer supărat. 

11 


CUPRINS 


Au nu pricepi ce facem? 
Nu vezi că noi ne-ntoarcem 
Din câmp, de la arat! 


Spre laudă deşartă 

Mulţi zic: noi am lucrat, 
Când ei lucrează-n faptă, 
Ca musca la arat. 


ADEVĂRUL SAU CUCOŞUL 
DE LA MOARĂ 


Cucoşul, ştiţi prea bine, că are însuşire 
De a ne da de ştire 
Prefacerile zilei ş-a timpului schimbări. 
EI, făr-a se supune 
La reguli şi cercări, 
Când adevărul spune, 
E ca un fabulist; 
Iar când arată timpul e cam naturalist. 
Ştiu dar că la o moară, cucoşul prin cântare 
Morarului da veste la vreme de mâncare. 
Însă-ntr-o zi, când moara umbla mereu vuind, 
Şi unda zgomotoasă, în roţi cu-a sa iuţime 
Izbea din înălţime 
În aer spumegând, 
Morarul simţea foame. Deci iese el din moară 
Şi vede cum cucoşul, sărind pe-o grindişoară, 
În pene se umfla, 
Din gât se încorda, 
Ş-apoi, căscându-şi pliscul, se pare că cânta. 
Însă a lui cântare, de vuiet mistuită, 

Era neauzită. 
Morarul trist se duse în moară, aşteptând 
S-audă mai degrabă cucoşul său cântând. 


Aşteaptă, măi morare, 

C-aşa-i şi-n lumea mare: 
Când relele năravuri vuiesc neîncetat, 
Atuncea adevărul nu este ascultat. 


BRICELE 


Eram în hotărâre de fabuli să mă las, 

E grea această cale la muntele Parnas; 

Dar unchiul, care strânge nepotului avere, 
Ce vrea de la el cere. 
Aşa un unchi al meu, 

Uşoară să-i stea ţărna şi sufletul ferice, 
Prin testamentul său 

Mă leagă ca să public o fabulă de brice; 

Plinesc a lui voinţă ca sfântă datorie. 


El îmi spunea c-odată, într-o călătorie, 
Stând sara la popas, 

Găsi un vechi prieten, cu care a şi mas. 

Ei de cu seară-n vorbe de râs, de desfătare, 
Cu pace-au adormit. 


A doua zi, când unchiul din somnu-i s-a trezit, 


Pe scumpul său prieten văzu în altă stare. 
Acesta la o masă-n oglindă se uita 

Şi-aşa de greu ofta, 

Că îţi venea a crede 

Că-n ea pieirea-şi vede. 

— Ce-ţi este, frate dragă — îi zise unchiul meu — 
Au nu cumva ţi-e rău? 
— Oh, nu — răspunse cela — sunt sănătos, sunt bine; 
Dar e o-mprejurare mai tristă pentru mine, 
Că trebuie să mă rad 
Şi barba mi-e ghimpoasă ca frunza cea de brad. 
— Atâta-i tot, se vede că brice ai tâmpite? 
— E prea adevărat, 
Eu unul mă tem, frate, de brice ascuţite. 
— Apoi nu-i de mirat, 
Tu însuţi îţi faci răul. Întreabă şi-ţi vor spune 
Toţi cei ce se rad singuri: că tu cu brice bune 
Te-ai rade mult mai lesne şi mai nevătămat 
Decât cu cuţitoaie 
Ce pielea ţi-o despoaie. 


A unchiului idee ca să v-o lămuresc, 
Rog să luaţi aminte: 
Că unii se feresc 
De oamenii cu minte 
Şi sunt mai bucuroşi 
De cei la cap cam groşi. 


CUPRINS 


CÂINELE LĂTRÂND 


— Am, am instinct de câine: 

Să latru până mâine; 
Vroi să răspund menirii de câine credincios. 
Cei buni pe lângă mine pot trece-n bună pace, 
Iar cei răi să se teamă! Eu am cu ei a face, 

La ei dau furios, 

Am, am, am drit de câine 

Să-i latru până mâine. 
Aşa bătea-ntr-o noapte în târg la negustor 
Un câine păzitor. 
— Mă mir — îi zise oaia tot de la acea casă — 
Cum nu urăşti lătrând, 
Când lumii nici nu-i pasă 
De-un câine hămăind 
Şi cum poţi tu alege 
Pe răi din acei buni? 
— Pot, câinele răspunse, eu am instinct, am lege 
De-a nu spune minciuni. 
Vezi ist trecător simplu ce merge cu pas mare, 
Statornic, aşezat; 
El este bun, îşi cată de drum cu nepăsare 
Şi trece nelătrat. 
Dar iată, un rău vine; vezi-l cum tot pândeşte, 
Se trage-ncetişor, 
În gându-i furtişaguri, prădări închipuieşte, 
E gata de-orice crimă, e gata de omor. 
O! am să-l latru tare, 
Am să-l veghesc la lume spre pildă, spre-nfruntare, 
Şi în ograda noastră un pas 
Nu am să-l las! 
Îmi azvârle o pâine, 
Vrea să mă-ademenească pornit de cuget rău: 
îi dispreţuiesc harul, am, am să bat mereu. 


Atunci stăpânul casei a alergat la câine, 
De care avu noroc, 
Căci răul era gata să-l prade dându-i foc; 
El netezi dulăul şi-i zise: “Ar fi bine 
La-ndatoriri în parte să fim noi toţi ca tine.” 

UMBRA ŞI OMUL 


Un om nu prea cu minte 

Să-şi prindă umbra vrea, 

Dar când pornea nainte, 

Şi ea mergând sporea. 

Iar ea fugea mai tare 

Şi ori cu ce o alunga, 

Tot umbra nu se da. 
Când ostenit de goană, el îndărăt se-ntoarse, 
Atuncea ea din urmă cât cole îl luase. 


Aşa-i acea nălucă, nătângă şi fatală 
Ce pururea ne-nşală, 
Sub nume de noroc, 
Şi după care unii necontenit s-alungă 
Dar nu pot să-l ajungă; 
Iar alţii, stând pe loc, 
De el se folosesc. 
Şi fără nici un merit favoru-i dobândesc. 


BONDARUL MIZANTROP 


— Merge iute, zău nu-i şagă, 
Spre pieire, lumea-ntreagă. 


Merge, merge, se tot duce, 
Spre pieire au pornit, 
Zi ce merge, rău ne-aduce 
Rău, tot rău, fără sfârşit. 
Astfel în mizantropie 

Un bondar se căina, 
Stând pe-o creangă de scumpie 
Ce la vânt se legăna. 


Şi zicea el: “Zău, nu-i şagă, 
Se tot schimbă lumea-ntreagă. 


Când gândesc la vremi trecute, 
Când tot vesel eu umblam, 

Cu albine mult plăcute 

Prin văzduh mă legănam 

Şi-n petreceri amoroase, 
Într-un dulce bâzâit, 

Zi şi noapte răcoroasă 
Petreceam necontenit! 


Dar, vai mie, zău nu-i şagă, 
Se tot schimbă lumea-ntreagă. 


Tot zburam dincolo-ncoace, 
Păream tare printre-albini; 
Vezi, pe-atunci, la dobitoace 
Încă roza n-avea spini. 

Dar acum s-au schimbat toate, 
Eu de jale sunt pătruns. 
Vremi mai rele nici se poate. 
Vai, ce vreme am ajuns! 


Merge iute, zău nu-i şagă, 
Spre pieire lumea-ntreagă. 


Vrun bondar să mai vezi încă 
Că-i iubit, că-i curtenit 
Şi degeaba că mănâncă, 

Făr' să fi agonisit, 

Vrun bondar să bâzâiască, 
Nişte suave, dulci cântări; 
Şi pe-albini să răsplătească 
De-a lor muncă prin plăceri! 
Merge iute, zău nu-i şagă, 
Spre pieire lumea-ntreagă. 


Vai, nu-i bine, zău nu-mi place. 
Bondărimea s-a sfârşit, 

Peste dealuri nu-ş ce-aş face, 
Să mă duc necontenit. 

Spun c-acolo se găseşte 

Bondar mândru cântător, 

Ce tot încă bâzâieşte 

Al său viers fermecător. 

Merge iute, zău nu-i şagă, 

Spre pieire lumea-ntreagă!” 


— Moş uncheş— zise-o albină — 
Zău, greşeşti, de tot greşeşti! 
De-amor viaţa încă-i plină, 
Bătrân eşti şi n-o simţeşti. 

Dar el, în mizantropie, 
Ne-ncetat se căina, 

El pe creanga de scumpie 
Bâzâind tot repeta: 


— Merge iute, zău nu-i şagă, 
Spre pieire lumea-ntreagă. 

DOUĂ MANCE ŞI UN COPIL 
= CUPRINS 
În vremile trecute o jupâneasă mare 
Născu un făt-frumos. 
Copilul cât se poate era de sănătos; 
Dar pentru ca să aibă mai bună căutare, 
Cucoana două mance pe lângă dâns? ţinea 
Şi singură-l hrănea. 
Cu astfel de mijloace credea pe-atunci oricare 
Că pruncul va ajunge un urieş sub soare. 
El însă deodată trăia mai mult sugând, 
Căci mancele şi muma mi-l îndopau pe rând, 
Încât după o vreme aşa îl ghiftuise, 
Că copilaşul gingaş de tot se bolnăvise. 
Mai-mai era să moară, dar soarta l-au scutit. 
Iar într-o zi când muma de-acasă au lipsit, 
Lăsând femei şi mance de cuconaş să cate, 
Ca prin un farmec ele se-mprăştiară toate, 
Şi, rămânând copilul în leagăn singurel, 
Se răsturnă din el... 
Chiu, ţipete prin casă se auzeau de-ndată. 
Boierul, supărat, 
Veni să vază singur pe prunc cu capul spart. 
EI într-o plecare pe gânduri afundat, 
Rosti aşa cuvinte: “Că mance de prisos, 
Oricum, şi-n orice stare, n-aduc vreun folos”. 


TRECĂTORII ŞI CĂȚŢEII 


Pe uliţă-n plimbare 
Doi trecători mergeau 

Şi o întrevorbire de cuviinţă mare 
Ei serios ţineau. 

Când, iată de la căsuţă 
Un căţeluş sfrijit 
Asupra lor s-au repezit; 
Tah, ţah, ţah, ţah, şi altă în urma lui hăituţă. 
Apoi căţei, căţei, 
Mulţime — ştiţi ca ei... 
Încât unul din oameni acum vrea să găsească 
Vrun bulgăre sau piatră, căţeii să-ngrozească. 
— Astâmpără-te, frate, îi zice celălalt. 
Au doar n-ai mai aflat 
A câinilor natură? 
Jaluzi, ei orice văd 
De fire mai aleasă, acolo se repăd 
Şi nu mai tac din gură, 
Iar tu păzeşte-ţi drumul, mergi drept ca un român. 
Ei latră şi rămân. 


Şi între oameni este rău” jaluzia: 
Ea-i sor” cu duşmănia. 
CUPRINS 


VULPEA DUIOASĂ* 


În timpul primăverii un tânăr vânător 
Ucise-o păsăruică; şi prin a lui urmare 
Făcu un rău mai mare, 
Căci puii ei rămase sărmani în cuibuşor! 
Abia ieşiţi din ouă, goli, cruzi, fără putere, 
De-a foamei grea durere 
Ei casc din pliscuşoare, cer milă piscuind; 
Cer hrană ş-aripi calde, pe mumă rechemând; 


* Această fabulă au fost compusă la anul 1847 şi dedicată unui mare 
vânător de epitropii, care, ca şi vulpea noastră, au smuls ades tiuleile orfa- 
nilor, căzuţi sub epitropia lui. 

Dar muma nu-i!... Când, iată, 
O prea cinstită vulpe pe-acolo se arată 
Şi de sub cuib începe a predica aşa: 
— Ce inimă-mpietrită nu s-a înduioşa 
Văzând aste fiinţe atât de neferice! 
Voi, păsări ce zburaţi 
În preajmă-le pe-aice, 
Cum nu vă înduraţi 
Ca să le ajutaţi?.. 
Tu, cuculeţ, vecine? 
Tu schimbi acum la pene şi oare nu-i mai bine 
Să le aduci pe toate în cuibul de orfani? 
Tu, ciocârlie dragă, ce cânţi a ta plăcere 
În leagănu-ţi de zefiri... au, doar, nu simţi durere 
De ticăloasa stare acestor sărăimani? 
O! tu, mierluşcă dulce, tu trebui să fii bună. 
Zburând pe jos adună 
Şi adă viermişori 
La bieţii puişori. 
Iar tu, privighetoare, 
Ce cu a ta cântare 
Ai fermecat o lume... adoarme-i şi pre ei 
În melodii plăcute, în desfătări de zei. 
Cu-aşa mijloace bune, cu-a voastră duioşime, 
Voi veţi asigura 
A lor viitorime, 
Şi când ei vor zbura... 
Atunci un vântişor 
Făcu să aibă vulpea tiulei pe botişor!.. 


Acel ce-i bun în faptă, la vorbe nu sporeşte; 
Tăcând el bine face! Iar cel ce te-asurzeşte 
Că de orfani i-e milă, pândindu-i ne-ncetat, 

Acela nu-i curat! 
Şi oamenii, adese, în fapta generoasă 
Sunt vulpea cea duioasă. 


CAPRA ŞI IADA 


Țăranul între vitişoare 
Avea şi o căpriţă. 
El o numea leliţă, 
Îi da adese tăricioare. 
Şi bine o ţinea. 
Ea însă un nărav avea: 
De câte ori ţăranul intra pe zi în casă, 
Căpriţa după dânsul pe-o laviţă sărea, 
Apoi şi peste masă... 
Stăpânu-i suferea, 
Căci aştepta să vadă 
Curând, pe lângă capră, şi o frumoasă iadă 
(lar unde omul este pe cale de sporit 
Oricare suferinţă 
O poartă, mulţumit, 
Vânând a lui dorinţă.) 
Nu după multă vreme ieduţa se născu. 
De aldămaş ţăranul la crâşmă petrecu. 
Dar când napoi se-ntoarse, 
Văzând cum sare iada de pe bordei pe casă, 
El a bufnit de râs, 
Şi în proverb a zis: 
— Căpriţa sare masa, 
leduţa — casa! 


E prea adevărat, 
Că viţiul din născare 
Nu e vindecat, 

Şi a naturii lege îşi are-a ei lucrare, 

Iar mie-mi place când 
Aud pe-un fiu cu minte cam astfel rezonând: 
“Părinților viaţa, respectul, ascultarea 
Le sunt dator; dar totuşi în fapte nu doresc 
A lor deprinderi rele ca fiu să moştenesc.” 


NADA ŞI CHITICUL 


Deşi n-am darul de ghicit, 
Văzând însă pe flutur pe lângă lumânare, 
Prezicerea-mi îndată îşi are-a ei urmare: 
Că el nu scapă nepârlit! 
Aceasta-i o asemănare, 
Din care cititorii pe samă-şi vor opri 
Cât bunele lor simţuri în parte vor dori. 
Iar eu aud adese iertând întâi greşală 
Sub nume de o glumă, de cuget trecător; 
O! toate trec pe lume, dar fapta rea-i fatală, 
De-a ei ademenire nu poţi scăpa uşor. 
Judecătorul care 
La-ntâia lunecare 
Vrea cugetul s-adoarmă cu pilda unor alţi... 
Să ştii că-n mârşăvie va-ntrece pe ceilalţi. 
Un cămătar ce-odată luă pe an dobândă 
Cât capete e-n stare pe tatăl său să vândă. 
Un avocat ce crede să facă negrul alb 
După a mea părere are moral cam slab. 
Un june crescut bine, 
Dar prea-ncântat de sine, 
În oarba-i îngâmfare pe loc e cap stricat. 
O jună frumuşică ce curte nu primeşte, 
Mai mult însă cu unul prin unghiuri şopoteşte 

Şi e nepăsătoare către al său bărbat... 

Se află pe un luciu oricând de-alunecat. 

Acela care-i place tot intrigi să adune, 
Umblând din casă-n casă, le-nvaţă de minune, 
Dar mai târziu... Văd însă că sporul de vorbit 
M-ar da de gol la lume că am îmbătrânit, 

Căci vremea către toamnă se face mai ploioasă, 
Iar vârsta naintată de vorbă bucuroasă. 

Să las dar alte pilde şi fabula să-mi spun, 

Aşa precum mi-au spus-o şi mie un om bun. 


La heleşteu, nu mare, în unda-i acea lină, 
De caracudă plină, 
Cu undiţe băieţii şi leneşii din sat 
Chitici de toată mâna undea neîncetat. 
Unditul, ca şi pânda, vrea mai ales răbdare... 
De multe ori pescarul în lungă aşteptare 
La legănânda plută se uită neclintit: 
Ea piere; el smuceşte 
Şi-n loc să tragă peşte, 
Se-ncredinţează numai că nada i-a lipsit: 
Chiticul de sub mână îi şi făcu răpire. 
Astfel un chitic sprinten, sumeţ din a lui fire, 
Cam înşela adese şi pe pescarii mei. 
Dar nu-i trecu prea multe; căci într-o zi, când ei 
Undeau întru răbdare, chiticul se-ncântase 
Şi caracude mii 
În preajmă-i adunase: 
— Uitaţi-vă — le zise — cum stau delaolaltă 
O nadă... două... trii... 
L-al patrulea... adio, prea fericita baltă 
Şi toţi chiticii vii! 
Aşa el adevărul târziu l-au priceput: 
Că de ademenire să fugi la început. 

ŞTIUCA ŞI MOTANUL 


Nu-i bine când pânzarul se-apucă de cusut, 
Iar croitorul de ţesut. 
Şi e desigur totdeauna 
Că cine multe întreprinde 
Nu scoate-n capăt nici pe una, 
Ba încă râsul lumii adese îşi aprinde! 


O ştiucă prea colţată, jaluză, de soi rău, 
Văzând odinioară 
Motanul de la moară 
Cum şoarecii vânează... căzu la el mereu 
Cu multă rugăminte, s-o ieie la vânat. 
— Dar spune-mi: cunoşti oare 
Tu astă vânătoare? 
O întrebă motanul. — Nu-i lucru minunat 
— Răspunse mândră ştiuca — de-a prinde şoricei, 
Când prindem costrăşei! 


— Prea bine; hai la treabă! Tu, dar, vei lua sama 
Aproape de lăptoc, 
Iar eu — zise motanul — mă duc să păzesc vama 
Pe lângă poloboc. 
Toţi şoarecii din moară 
Aice au să-ţi vie; vânează şi-i omoară. 
Noroc! Noroc! 
Mergând la loc, motanul s-a apucat de treabă 
Şi, foarte-n grabă, 
Mulţime de şoricărit 
El a vânat, a omorât. 
Apoi şi la tovarăşa a mers, dar ce să vadă! 
Mai, mai, murinda ştiucă, ciuntată, fără coadă, 


91 


CUPRINS 


Pe care şoarecii i-a ros, 

Abia ruga, prin semne, s-o tragă pân” la baltă. 
Motanul, credincios, 

A tras-o, dar îi zise: “Vecină! de-altă dată 
Păzeşte-ţi rânduiala: 
Nu te-apuca de ce nu poţi 
În capete să scoţi 

Şi nu-ţi mai vâri botul unde nu-ţi fierbe oala.” 


TURMA ŞI CÂINELE 


Am să vă spun de-o turmă şi cele întâmplate 
La stână; dar întâi vreau să vă amintesc 
Că binele şi răul, prin lupte ne-ncetate, 
O lume cârmuiesc. 
Că element, om, fiară, fiinţi nenumărate, 
Prin lupte se nutresc, 
Că oaia şi cu capra, deşi sunt o făptură, 
Nu sunt de o natură. 
Oaia, precum o ştiţi, 
E blândă-ascultătoare, 
Iar capra-i şugubeaţă, şi nu vă îndoiţi 
Că-i şi cam săritoare. 
Deci la o turmă bună, unde era oi mii 
Şi capre două, trii, 
S-au auzit odată 
O ceartă prea ciudată, 
Căci oile ziceau 
Cam astfel între ele, 
Zbierând mereu: 
— Voi, caprelor, în turmă sunteţi nişte lichele; 
De ce dar ne conduceţi ş-adese ne purtaţi? 

Prin curături, ogoare, voi faceţi stricăciune, 
Voi despoiaţi copacii, pe garduri vă-agăţaţi, 
Iar noi păţim ruşine; 
Şi oare nu-i mai bine 
Să aveţi voi turma voastră şi singure să fiţi? 
— Nu — zise lor dulăul — voi, oilor, nu ştiţi 
Că lupul totdeauna din turmă dijmuieşte 
Şi turma fără capre mai greu o risipeşte? 
Iar unde-s frunte ele, eu încă am un dar: 
Păzindu-vă din urmă, nu latru în zadar. 


Credinţa câinelui pe oaie o păzeşte; 

Dar ce va face omul cu-a lui societate 

Când ea va fi legată ca turma, din păcate? 
Găsi-va câine credincios 

Să o asigureze de lup primejdios?.. 

Căci o societate în veci nu e întreagă, 

Cât de un gând şi cuget nu sunt cei ce-o încheagă. 


CUPRINS 
VAPORUL ŞI CALUL 


Locomotivul ca fiara muge, 

Din sânu-i scoate de tartar fum, 
Şi ca balaur şuierând fuge 

Pe ferecatul cu şine drum. 


O coadă lungă în urmă-i poartă: 
Şir de vagoane cu călători; 
Astfel vaporul fu de la soartă 
Menit să poarte pe muritori. 


— Ce naiba duce oare atâta greutate, 
Şi cu o repegiune cât nu e de crezut? 

Zicea, în spaimă, calul l-al său de hamuri frate, 
Când trenul a văzut. 


— Hu! — i-a răspuns vaporul, c-un şuier de mândrie. 


— 'Tu, tu? întreabă calul; dar spune-ne ce eşti? 
Şi-a noastră datorie, 
Cum poţi să ţi-o însuşeşti? 


Noi, caii, de când lumea, pe om l-am tot purtat. 
Primblări de gust, vânaturi, călătorii, răzbeluri, 
Amoruri, fapte grele şi alte multe feluri 
De ale lui capricii, noi i-am îngemănat... 


— Domnule cal, ascultă, — 
Vaporul întrerupse, — să-ţi spun cât stau pe loc, 
Căci, fără vorbă multă, 
Tu eşti în toată vremea un vrednic dobitoc, 
Şi eu sunt o putere ce când mă găsesc strânsă 
Atunci mă întăresc; 
Împrăştiată însă 
Îndat'mă nimicesc. 
Cunoaşte dar secretul ce am de predomnire: 
Puterea prin unice. 


PRESURA 


În adâncă liniştire, 

La revărsatul de zor, 
Presura, cu glas din fire 
De abia răsunător, 
Cânta plină de simţire 
Către bunul ziditor! 

Iară când măritul soare 
Ca un mire mult dorit, 
Bucurând toată suflarea 
S-a ivit la răsărit 
Şi când lumea salutare 
Îi depunea prin cântare, 
Atunci presura tăcea. 
Însă o privighetoare 
Ce mai de mult o ştia, 
I-a şi făcut întrebare: 
De ce tace? 

— Nu cutez, 
Zise presura-n durere, 
Cu glasu-mi fără putere 
Soarele să salutez. 
Dar cu nespusă plăcere 
Eu vă binecuvântez! 


Aşa şi eu mă căinez 
Că n-am talentul poeziei: 
Să cânt unirea României. 


FRUNZELE ŞI RĂDĂCINA 


Într-o zi de vară, lină, călduroasă, 
Răspândind în vale umbră răcoroasă, 
Frunzele pe arbor vesel dănţuiau 
Şi cu zefiraşii astfel se şopteau: 
— Dulce e viaţa frunzelor, când ele, 
De rouă lucinde, mândre, tinerele, 


Lumea înverzesc 
Şi o răcoresc. 


Călătorul pacinic, obosit de cale, 

Oricând se arată în a noastră vale, 
Sub arbor el stă 
Repaos de-şi dă. 
Mândre fetişoare locul vin să prindă, 
Vrând la umbra noastră hora să întindă; 
Şi cel păstoraş 
Le cântă de jale-n al său fluieraş. 
Iar de primăvară, chiar privighetoarea, 
Cântăreaţa văii, cea fermecătoare, 
În desimea noastră mult s-a răsfăţat 
Şi ne-a tot cântat. 
Apoi când românul doina hăuleşte, 
El pe frunză verde întâi o numeşte; 
Înşişi zefiraşii, voi ne legănaţi 
Şi ne dezmierdaţi. 
— Dar spre neuitare, 
Nu se cade oare 
— Frunzelor le zise un glas din pământ — 
Despre rădăcină vreun bun cuvânt? 
— Cine-i rădăcina? Şi cum de cutează 
Cu noi să se certe, când nici se-nsemnează? 
Frunzele pe arbor zise vâjâind, 
De ciudă plesnind. 
— Rădăcina face arborul să crească 
Şi peste tot anul frunză să renască — 
Le răspunse ea. 
În alt chip fiinţă voi nici aţi avea. 
Să ţineţi dar minte 
Aceste cuvinte: 
Viaţa vegetală, 
Viaţa socială, 
Totului atârnă 
De la rădăcină. 

LUPUL BĂTRÂN 
CUPRINS 
Un fabulist al nostru ne-au povestit c-odată 
Se rânduise-n ţară un lup nazâr pe oi, 
Dar cum ocârmuise, el încă nu ne-arată; 
Şi ce isprăvi făcuse, ne lasă-a ghici noi. 
Aşadar cercetarăm 
Şi ne încredinţarăm 
Că turma-ncredinţată acestui nazâr mare, 
Prădată, ovilită, 
Călcată, spârcuită, 
Dup-o osândă lungă abia avu scăpare. 
Luat fiind în durăt, de-o laie de cotei, 
C-urechile plioştite, cu coada între vine, 
Nazârul lup cu fuga se duse-n ţări străine, 
Abia scăpând de ei! 
Acum iar de-odată un vuiet se stârneşte, 
Că după atâta vreme bătrânul lup doreşte 
Să vie iar în ţară, unde-i făgăduise 
Cârlanii să-l aleagă nazâr împărătesc. 
Se vede că Nazârul trecutul a uitat, 
Nu ştie că coteii ce-atunci l-au alungat 
Acum sunt dulăi 
Şi nu i-ar şedea bine 
La bătrâneţe tocmai, să paţă vro ruşine! 


JDERUL ŞI CACOMUL 


— Da” bună ziua, nene! Îmi pare curios 

Ca să te văz astăzi în piele şi voios; 

Ieri am privit, eu singur, ciudata vânătoare 
După cacomi: trei oameni din ochi te urmăreau 

Şi te-ndreptau mereu 
Spre mlaştina cea mare; 
Apoi am văzut încă, cum toţi la ea au stat 
Şi te-au înconjurat. 
Atunci... şi eu, vezi bine, 
Temându-mă de mine, 
În scorbur-am intrat 
Şi nu ştiu ce s-a mai urmat. 
Ian spune-mi, drag vecine, 
Cum ai scăpat din lăbi de om? — 
Întrebă jderul pe cacom. 
— Cum am scăpat? răspunse cacomul moderat, 
Curat ca prin minune, 
Dar trebuie a-ţi spune 
Un lucru vederat: 
Că omul din natură are 
Plecări destul de bune. 
Tu ai văzut cu ochii cum m-au înconjurat 
La mlaştina cea mare 
Şi ştii că eu mai bine mă dau prins 
Decât să fiu de glod atins. 
Ei bine! 
Văz că-un om s-apropie de mine, 
Îmi pune pe cap mâna şi zice la ceilalţi: 
“Emblema curăţiei, el trebui să trăiască 
Ca în integritate pe om să pilduiască! 
Aideţi mai bine, fraţi, 
Să prindem pe murdari, 
Pe jderi, pe vulpi, pe angării mai mari. 
Ce port virtuţi pe gură, 
Dar dau prin glod şi fură“. 

URSUL BUTNAR 
CUPRINS 
Un urs văzând pe-un pădurar 
De meserie cam butnar 
Cum cercuri îndoieşte 
Şi în avut sporeşte; 
A socotit să-ncerce şi el ăst meşteşug. 
La cercuri trebui strung 
Şi alte cuviinţe, 
Dar ursului ce-i pasă de practice ştiinţe: 
EI are lăbi, putere, el vrea neapărat; 
Iar voia câte fapte pe lume n-a lucrat. 
Acum răsună codrul! Tot ce-i nuia mai groasă, 
Din rădăcină-i scoasă; 
Trăsnesc, plesnesc copaci, în lăbi de urs mereu, 
Dar lucrul mergea greu. 
Văzând aşa ursachi la pădurar aleargă, 
Încât sta gata omul asupra lui să meargă. 
“ Ascultă-mă, vecine! Ian nu te aţoşa, — 
I-a zis degrabă ursul, căci vorba nu-i aşa. 
Eu am venit cu pace şi-ţi fac o întrebare: 
Tu-ndoi la cercuri bine, apoi de ce eu, care 
Acum de două zile muncesc necontenit, 
Mulţime de pădure în labă-mi se sfărmară, 
Făcându-o ciurcele, să-ncarci tu mii de cară, 
Şi nici un cerc n-am îndoit. 
Spune-mi de este oare 
Vreun secret ascuns?” 
— Aşa: el stă-n aceea, — lui omul i-a 
răspuns, — 
Ce tu n-ai din născare, 
Şi-anume: în răbdare! 

BROASCA ŞI ZEUL 

CUPRINS 
— Bre-che-che-chex! coax! coax! 
Căci fără apă am rămas! — 


Aşa striga o broască, ce de cu primăvară 
Din valea cea slotoasă, pe deal s-a fost retras, 
Şi într-o scursură trăia ca pe Parnas. 
Dar seceta de vară 
Scursurile-au zbicit, 
Iar broasca mea zvântată de-a glodului dar mare, 
Striga la zei aşa de tare, 
Precum mai sus v-aţi lămurit. 
Ea prin acea strigare rugi grele înălța: 
Să se ridice apa pân” la scursura sa. 
Când iată! 
Zeul se arată. 
Şi-i zice: “Ce vrei oare, 
Urâtă grăitoare? 
(Era, se vede, Joe în bune dispoziţii), 
Nu pot băga în seamă a tale, eu, capriţii, 
Ca să înec o vale şi un întreg norod, 
Când tu poţi singură să te cobori la glod 
De unde te-ai urcat 
Pe deal, ce nu-ţi e dat”. 


Sunt unii dintre oameni, carei cu sete vor 

Ca bine să le fie pe lume numai lor; 

Vânând pe orice chipuri măriri, averi şi nume, 
Măcar să piară lumea. 

MUŞTELE ŞI ALBINA 


Două muşte sprintenele 

În ţări străine porneau 

Şi pe albină cu ele 

Cam astfel o îmbiau: 

— Hai să mergem, surioară! 
Papagalii toţi ne-au spus 
Că pe-acolo-i numai vară, 
Soarele n-are apus. 
Libertatea predomneşte 

În tot ce-i vieţuitori 

Şi dreptatea nu scuteşte 
Nici de muşti-ucigători. 
Iar aice... oh! ce soartă! 
Să trăieşti în ţara ta, 

Aci vie, aci moartă, 

Fără a te desfăta. 
Păiajenii pe la ţară 

În mreajă ne potopesc; 

Iar prin târguri, peste vară, 
Ca pe duşmani ne gonesc. 
Apărători, rea hârtie, 
Toate s-au descoperit; 

Vii să guşti din farfurie 
Şi pe loc te-ai otrăvit. 

La mezelicuri capace 

S-au răspândit de ajuns; 
Apoi răul ce ne face 
Paharul cu miere uns!.. 

— Cale bună, muşti, de-aice! 
Le zise albina lor. 

Eu rămân, căci sunt ferice 

CUPRINS 


Şi în ţară-mi voi să mor. 
Pămîntenii, mic şi mare, 
Ai mei faguri toţi iubesc; 
Şi pentru-a mea bunăstare, 
Vara, iarna, îngrijesc. 

Iar voi, oriunde vă-ţi duce, 
Dacă şi-n acele ţări 

Vreun bine nu-ţi aduce, 
Nu veţi afla desfătări. 


Acel ce pentru-a lui ţară 
În faptă face folos, 
Orice rău îl împresoară, 
Nu o lasă bucuros; 

Iar acel ce nu lucrează 
La edificiul comun 
Singur se expatriază, 
Căci nimic nu face bun. 


CARELE CU OALE 


O tabără de care mergea la târg cu oale 

A unui neguţător. 
EI însuşi cu-ngrijire le conducea în cale, 
Sperând de Moşi s-adune folos însemnător; 
Dar trebuia să treacă o renumită vale, 
La care cărăuşii-ndată ce-au sosit, 

Aşa s-au sfătuit: 
Ca să pogoare valea, pe rând, încet, cu minte; 
Iar carul după urmă să facă înainte, 

Căci boii ce-l purtau, 
Deprinşi fiind şi maturi, mai vrednici s-arătau; 

CUPRINS 


Şi în adevăr, carul mergea încet, ca gândul 
Cel încercat de grije şi frământat de ani. 
Dar o pereche de juncani 
A căror venea rândul, 
Pe boii bine învăţaţi 
Îi criticau de moarte: 
— Uitaţi-vă, boi lăudaţi! 
Vedeţi — ziceau — neghiobii, un car nu ştiu să poarte, 
Ia uite la Boţolan! 
Se târâie ca broasca... Ia vezi alde Prian 
În jug cum tot se lasă; 
Ar vrea din el să iasă. 
O, Doamne! Şi ce boi! 
Cu ce renume mare! 
Mai bine ar căra gunoi, 
Sau ar şedea la bragă, pe somn şi pe mâncare... 
Ia să ne vadă şi pe noil.. 
Cu-aşa ocări, juncanii pornesc cu carul lor; 
Dar greutatea îi apasă; 
Ei să oprească vor, 
Şi-n dreapta se cam lasă; 
Apoi, de la o culme, la stânga-n loc cârmesc, 
O culcă drept pe fugă, cât le lua piciorul, 
Răstoarnă oalele... şi în râpă se opresc... 
Încât neguţătorul, 
Cu mâinile crucişe, la hârburi se uita 
Şi foarte greu ofta. 


Eu nu ştiu cum s-a întâmplat, 
'Țiu mult cu viitorul, 
Căci de trecut m-am săturat 
Şi nu-i păstrez amorul; 

Dar vreau s-arăt la unii noi, 
Cum ei în timpuri grele 
La alţii văd numai noroi 
Şi numai fapte rele; 
Iar când s-apucă singuri ei 
De trebi, ca oameni grei, 
Răstoarnă carul drept de râpă 
Şi tot încă mai ţipă. 
CUPRINS 


ZMEUL 


Un zmeu cu-o coadă lungă şi cu-o zbârnâitoare 
De tot răsunătoare, 
Văzându-se odată sub nouri ridicat, 
La fluturul din vale, acestea au strigat: 
— Zburdalnică fiinţă! 
Tu, care toată ziua cu-atâta uşurinţă, 
Te-alungi tot după flori, 
De ce nu cutezi oare să te ridici ca mine, 
Să răspândeşti în aer miroase şi fiori? 
Mi-e milă, zău, de tine, 
Căci în întinsul spaţiu abia te mai zăresc. 
— O, nu-ţi mai fie milă, lui fluturul îi zice. 
Eu soarta-ţi n-o doresc. 
Tu zbori legat, 
Eu liber mă desfătez aice 
De flori înconjurat. 
A ta zbârnâitură e şărlătănerie; 
Chiar starea ta atârnă de vânt şi de copii; 
În fine, tu eşti jucărie, 
Iar eu sunt dintre vii. 

Aşa şi între oameni sunt şarlatani, sunt zmei, 
Ce zbârnâiesc, se-nalţă cât vântul lor le bate; 
Iar cum a lui suflare ori stă, ori se abate, 

Ca vântul cad şi ei. 


NEGUŢĂTORUL 


— Ia vin-încoace, măi nepoate! 
Dar ce te-ai cufundat acolo-n socotele; 
Vino de vezi aice un negustor cât poate 
La cazuri, ştii, mai grele. 
Cunoşti tu cea bucată de-aba, de molii roasă, 
Şi putredă, şi groasă, 
Ei bine, Dumnezeu 
Trimise-un nătărău 
Şi iată bănişorii că-mi sunt acuma-n palmă, 
Pe-un lucru făr” de seamă. 
— Aşa poate să fie, răspunse cel chemat, 
Dar, unchiule, eşti înşelat, 
Că tu monedă falsă pe marfă ai luat. 


Aşa diplomaţia înşeală şi se-nşeală, 


CUPRINS 


Aşa mai mulţi din oameni, mic de la mare fură; 


Cu osebire numai, că unii nu au gură 
Să dea pe alţii la iveală. 


ARICIUL ŞI CÂRTIŢA 


— Sunt liberă, am dreptul, 
O cârtiţă zicea, 

Pe sub pământ cu-ncetul, 
Să scurm cât mi-ar plăcea. 

Şi cine poate oare de mine să se lege, 
Când eu mă cred în lege? 
Prefac în ţărnă neagră pământul sănătos 
Şi-l fac moşinoios... 
— Eu! i-a răspuns ariciul, eu am de la natură, 
Neîmpăcată ură 
Asupra tuturor ca tine vietăţi, 
Ce zac în răutăţi. 
Căci văd câmpie verde, de mâini de om ne-atinsă, 
Cum tu o ai pătat-o cu mult negre culori; 
Văd iarăşi o grădină de frumuseți cuprinsă, 
Cum ai desfigurat-o, scurmând chiar pe sub flori. 
Şi pentru ce tu oare nu scormoleşti gunoaie, 
Ca să lucrezi în ele cât vrei la moşinoaie, 
Iar nu pământ curat: 
Cunoaşte dar, că duşman îţi sunt neîmpăcat... 
După aşa cuvinte, ariciul iată, vede 
Un moşinoi mişcând; 
Cu armele-i întinse la dânsul se repede 
Şi cârtiţa mi-o scoate abia, abia suflând. 
— A! Îmi căzuşi pe ace, 
Ariciul ei îi zice, — socot că te-am pătruns? — 
— Iertare! rog iertare! de-acuma n-oi mai face. 
Oftând ea a răspuns. 
— Ei fie! astă dată te las în bună pace, 
Ariciul îi rosteşte, dar iată-ţi hotărăsc 
Să spui la ale tale: ce-i bun să nu atace! 


Sunt publicişti pe lume ce purure cârtesc. 

(Şi fabula aceasta chiar lor o dăruiesc). 

Ei cred că au dreptate pe orice om s-atace, 
Încât lor nu le place: 

Dar totuşi câteodată ariciul îşi găsesc. 

POEZII 

CUPRINS 


Dlui GRIGORIE ALEXANDRESCU 


La hărăzirea fabulei “Râul şi heleşteul” 


Nici gândeam ca pentru versuri să iau în mână condei, 
Când ţintirea-mi aici este la un altfel de idei, 
Care nu cer epistole, nici fabule de glumit, 

Ci protesturi, reclamaţii dreptului de sprijinit.* 
Dar dorita întâlnire-ţi mă făcu să stau un ceas, 

Şi din cuprinsul Temidei să mă caţăr pe Parnas. 
Rodul astei întreprinderi e fabula ce-ţi închin, 
Scrisă cu o grabă mare, într-un stil nu prea senin; 
Dar a mea dorinţă este ca tu să fii vecinic râu 

De poezii curgătoare, de talentul cel mai viu; 

Să scrii pentru-a noastră slavă, ca toţi să ne lăudăm, 
Câţi o limbă românească astăzi întrebuinţăm. 

Ştii prea bine că talentul este de la ceruri dat 

Şi oricare-şi va da sama cum în lume l-au tractat. 
Talentul tău este mare şi sama-ţi va fi mai grea, 
Când din orice întâmplare a-l părăsi tu vei vrea. 
Toţi poeţii cearcă-n lume feluri de nemulțumiri, 
Dar din ele scânteiază cele mai vie simţiri. 
Aţâţaţi de-mpotrivire ei se luptă ne-ncetat, 

Şi izbânda le e slava cu care s-a-ncununat.** 
Scrie! scrie! iată-ţi legea ce trebuie să urmezi, 
Pentru ca să fii ca râul şi-n viitor să viezi. 


* Mă aflam la Bucureşti în pricini de judecăţi. 
* % Precum Tasso. 

EPIGRAMĂ 
CUPRINS 

Un om beţiv odată se ispoveduia, 
Iară duhovnicul aşa îl sfătuia: 

— Aproapele tău să-l iubeşti, 

Şi pe vrăjmaş să nu urăşti! 

De vin cu totul să te laşi 
Că-ţi este cel mai rău şi ne-mpăcat pizmaş. 

— O contrazicere ce nu-i de înţeles, — 

Răspunse beţivaşul: 
Mai înainte, cum? iar singur îmi ziceşi 

Să nu-mi urăsc vrăjmaşul 

Şi iată prin urmare, 
Că la aceasta eu nu-ţi pot da ascultare. 


ZI ÎNTÂI APRILI 


Nu ştiu, zău, pe ce temeiuri 
Zi întâi a lui Aprili 

S-au menit din obiceiuri 
A fi zi de amăgiri. 

O zi numai în trei sute, 
Fără praznici, sărbători, 
Pentru nişte şăgi plăcute, 
N-ar fi rău însămnători. 
Dar a lumii amăgire 

Nu are nici un hotar, 
Toate trec prin chibzuire 
Vicleşugului amar. 

Omul cel întâi căzură 
Prin amăgire din rai, 
Când nu era în natură 

Altă vreme decât Mai. 
Politica se-nvârteşte 

Pe aceştii zile legi: 
Sfarmă, drege, hotărăşte 
Soarta ţărilor întregi. 
Diplomaticii înşeală 

La Septemvrii, la Ghenari, 
Caută, pândesc greşeală 
Şi răstoarnă planuri mari. 
Toţi supuşii în tot locul 
Pe şefii lor amăgesc, 

Prin aceasta-şi fac norocul, 
Cariera îşi lăţesc. 

Femeile au prea multe 
Zile-ntâi a lui Aprili, 
Chiar deviza lor pe frunte 
Pare scris: întâi Aprili. 
Şi bărbaţii iar pe ele 
Purure le viclenesc, 

Jură lor pe cer şi stele, 
Dar credinţă nu păzesc. 
Cel ce cumpără sau vinde, 
Gândeşte la înşelat, 

În rar om nu se aprinde 
Cugetul acest de iad. 
Omul în sfârşit cutează 
A-nşela pre Dumnezeu 
Când prin apă se botează, 
Iar în faptă stă tot rău. 
Până când întâi Aprilii 
Va-mpărăţi pre pământ? 
Când va luci raza zilei 
Numai cinstei luminând? 

GÂNDUL 


Stau, mă uit la ceruri, în a lor senin 
Trista mea vedere uimit rătăceşte. 
Mă uit şi la soare: de lumină plin 

EI încălzind lumea pururea luceşte. 


Dar soarele, cerul nu sunt depărtate, 
Iar legea naturii pe om au oprit 

Cu ţărna-mpreună să poată străbate 
Mai sus decât este el înmărginit. 


Privesc mândrul vultur cum se-naripează, 
Cum fâlfâie-n aer zburând peste nori; 
Cum falnic răspică a soarelui rază, 

Se urcă, se pierde din ochi muritori. 


O! Atunci mâhnirea sufletu-mi apasă, 
Atunci îmi plec capul şi adânc oftez: 

Omule! fiinţă slabă, ticăloasă, 

De ce după vultur nu poţi să urmezi! 


Dar de-odată gândul în mine răsare 
Ca un fulger iute, ce e plin de foc, 
Se-nalţă la ceruri, trece peste soare, 
Şi cu neastâmpăr cată în alt loc. 


Toate le cuprinde, toate le măsoară, 
Află a lor timpuri, regule şi curs, 
Plin de nemurire mai departe zboară 
La poarta veciei, la cel nepătruns! 

CUPRINS 


LA BUCIUMUL 


Buciume cu voce tare, 
La bună vreme răsuni: 
Eu salut a ta cântare, 
Ca vitejii mei străbuni. 


A lor bucium suna semnul 
Mişcărilor ostăşeşti, 
Iară tu ne cânţi îndemnul 
La fapte înţelepţeşti. 


Patriotica simţire 

Vrei să deştepţi între fraţi, 
Ale căror despărţire 

A stat ani îndelungaţi. 


Şi ce viaţă e mai bună, 
Cum psalmistul a cântat: 
Decât fraţii împreună 

Să trăiască ne-ncetat? 


România să vieze 

Subt o lege, subt un scut, 
Să tot binecuvânteze 

Pre cei ce-o au renăscut! 


Cântă, cântă, bucium falnic, 
De străbate la auz; 

Căci pentru păcatul jalnic 
Sunt între arcaşi şi surzi. 

CUPRINS 


LA CEAHLĂU* 
CUPRINS 
Te mai zării odată, te revăzui, gigante, 
O, dragul meu Ceahlău! 
Ş-a tale suvenire în inima-mi săpate, 
Îmi zic că-s june eu. 


Subt ale tale poale sunt şi voi fi tot june, 
Căci tu nu-mbătrâneşti, 

De mii de ani atâta te-nalţi ca o minune, 
Subt boltele cereşti. 


Tu ai văzut în juru-ţi popoare felurite, 
În lupte furnicând; 

Românul însă singur cu inimă fierbinte 
Stătu te admirând. 


El poartă a ta deviză, el vrea să stea ca tine, 
Ca munte neclintit, 

Şi iată-l că se-nalţă, şi iată-l că devine 
A fi în veci unit. 


Sunt sigur că acuma te uiţi cu bucurie 
La fraţii din Carpaţi, 

Bucecii, Caraimanul**, închinăciune ţie 
Trimit ca nişte fraţi. 


Fi speră ca şi tine, că vreodineaoară 
Tot va suna o oară 

Ca munţii României de dânsa răzleţiţi 
Să fie toţi uniţi. 


* Anticul Pion, munte din Carpaţii Moldovei. 
** Munţii cei mai înalţi din România. 

Tu stai de cer aproape şi poate câteodată 
Pe Panaghia* ta, 

Vin îngerii să vază Moldova lăcrimată: 
Atunci nu ne uita. 


Spune c-acele lacrimi sunt numai o mânie 
De Iaşi şi Bucureşti, 

Căci nu-i român să zică, că nu e România, 
Că nu sunt căi cereşti. 


Unirea României a fost predestinată 
De-al cerului decret, 

Ea trebui să trăiască, ea este ordonată 
De-a prospera cu-ncet. 


Vom trece poate faze de plângeri şi de ură, 
Dar cei adevăraţi 

Români cu bărbăţie, cu inimi de căldură 
Vor rămânea tot fraţi. 


În secolul de faţă popoarele cu minte 
Pe-această cale merg, 
Sătule de viaţă în fracţii umilite 
La uniuni alerg. 


Naţionalitatea azi are precădere, 
Căci piere foarte greu. 

Mă duc la România şi pân” la revedere 
Adio, drag Ceahlău. 


* Pe vârful Pionului este un turn înalt ce se numeşte Panaghia. 

LA MORMÂNTUL UNUI DOCTOR 
CUPRINS 
Sub astă piatră zace un doctor învăţat; 
Cu moartea lui de moarte pe mulţi el a scăpat. 


DORINȚA ROMÂNULUI DIN 1862 


Să fie România de-acum în veci unită 
Şi propăşind în toate să fie ea menită, 
La răsărit să-nalţe pavilionu-i sus, 

Ca cele de apus. 


Să aibă România industrie şi arte, 
Şcoli bune, răspândite în orişicare parte; 
Încât românii toţi să fie luminaţi 

Ca cei de stat bărbaţi. 


Să fie România întinsă, mare, lungă, 

Ca cei ce o aspiră la sânu-i să n-ajungă, 

Să turbe alungând-o şi rătăcind în dar, 
Să piară la hotar. 


Să aibă România puternică armată, 
În numele lui Ştefan ş-al lui Mihai chemată, 
Ca orişicând prudenţa o luptă-ar rândui, 

Să ştie birui. 


Să fie România tot binecuvântată, 
Ca ţară mult mănoasă, ca ţară-mbelşugată; 
Străinul să-i aducă a sale bogății, 

Pe-a ei producte vii. 

Să aibă România comori asigurate, 

Să aibă navigaţii, să-şi facă căi ferate; 

Comerţul ei să fie activ şi răspândit, 
Ca mijloc de-nflorit. 


Să fie Domnitorul de Dumnezeu lăsat, 
Ca să renască astfel frumoasa Românie, 
Întru eternitate mult binecuvântat; 

O fie, fie, fie! 

DRAMATURGIE 

| GURALEIUL] 


ÎNFĂŢOŞAREA 1 
CUCOANA ZAMFIRIȚA ŞI ZOIŢA 


CUCOANA ZAMFIRIŢA 


Postelnicul de-aice acum numai s-au dus; 

De astăzi dimineaţă un milion mi-au spus. 
Văzând că nu-i alt chip mai sigur spre scăpare 
De guralei aşa nesuferit de mare, 

Eu înadins cu trebi m-am şi însărcinat 

Şi-aşa abia-abia de dânsul am scăpat. 


ZOIŢA 


Cucoană, cum de n-am şi eu ceva crezare, 
Când zic că dumnealui tăcere nici nu are, 
Spuind necontenit şi vrute şi nevrute 

La cei ce au păcat să stea ca să-l asculte, 

De ranguri mari şi mici, de domnii ce au fost, 
Istoriseşte mii, ca cum ar fi de rost 

Şi intrigi mai ales adeseori lucrează: 

Le face mare haz, le şi adiverează. 

Iar când îl oblicesc cu vro minciună vie, 
Atunci se apără şi zice că nu ştie. 

CUPRINS 


CUCOANA ZAMFIRIŢA 


Aşa cum este, drept. 


ZOIŢA 


Eu judec ca o slugă, 
Dar pare-mi-se, zău, că vorba acea lungă, 
Precum postelnicul necontenit o are, 
Mult scade la boieri din chipul lor cel mare. 
Şi eu adevărat acum mărturisesc, 
Că la postelnicul nimica nu găsesc 
Din cele ce-ar putea ceva făgădui 
Ca pe vre o femeie să poată birui. 
Măcar că dumnealui către mata arată 
Că multă dragoste în inima sa poartă 
Iar totului apoi, o mare neunire 
La a dumilorvoastre deprinderi şi la fire. 
Mata eşti prea tăcută, iar dumnealui limbut; 
Mata eşti nostimă, iar dumnealui cam slut; 
Şi mai în scurt zicând: nepotriviţi sunteţi. 
O, ce deosebire la aga Nouleţ! 
El de familie, adevărat, nu-i mare, 
Pentru aceasta nici avere nu prea are; 
Dar ce om priimit şi foarte delicat, 
La minte înţelept, la vorbă măsurat. 
Şi dintre toţi acei ce pe mata te vor, 
Eu socotesc că el ar fi mai bunişor. 


CUCOANA ZAMFIRIŢA 


Adevărat, aşa-i, eu mă unesc cu tine, 
Dar după întâmplări, acela-i pentru mine 
Pe care tiţa mea a vrea să-l hotărască. 

ZOIŢA 
Doar n-are dumneaei cu dânsul să trăiască. 


CUCOANA ZAMFERIŢA 


Eu trebuie să n-am nici chic de cunoştinţă 
Când nu voi preţui plecarea cea de tiţă 

Cu care dumneaei de-a purure s-arată 
Lăsându-mi starea sa acum şi prin diiată, 
Şi cu postelnicul nu-i vorba în zadar, 
Fiindcă tiţa mea îl are la nazar. 


ZOIȚA 


Doar numai pentru vist şi pentru vorba multă 
Cu care dumnealui neobosit se luptă, 

Răpind de la femei, cu strâmbătate mare, 

O clironomiceasc-a lor numai plecare. 

Apoi, stăpâna mea, mă rog de iertăciune, 

Dar eu de pe acum adevărat voi spune; 

Că la mata atunci, zău, nu pot să slujesc, 
Pentru că trebuie curând să zăluzesc! 


CUCOANA ZAMFIRIȚA 
Da ce pot face eu? 
ZOIŢA 


Cum, ce? Să hotărăşti 
Că după dumnealui a merge nu vroieşti. 


CUCOANA ZAMFIRIŢA 


Ia uită-te de vezi, cu butca cine vine? 

ZOIŢA 


Intocmai nimerit: cucoanele bătrâne. 


ÎNFĂŢȚOŞAREA II 


Tot acele şi CUCOANA MĂRIOARA 
cu CUCOANA NASTASÂICA 


CUCOANA MĂRIOARA 


Zicând întâi bonjur, te şi heretisesc. 
Noroc, întru mulţi ani şi ceas bun îţi doresc! 


CUCOANA NASTASÂICA 


Şi eu asemene. 


CUCOANA ZAMFIRIŢA 


Da pentru ce, şi cum? 


CUCOANA MĂRIOARA 


Pân”nu se face foc nici nu mai iese fum. 
Şi, dar, la ce de noi aşa tăgadă mare, 
Când Ileşul tot acum această vorbă are. 
Doar nu-i ceva de rău, găsind o văduviţă 
Pe un adevărat prieten de credinţă; 

Şi cu postelnicul, zău, nu ţi-a fi urât. 


CUCOANA ZAMFIRIŢA 


Eu foarte mult mă mir de unde-aţi auzit. 

CUCOANA NASTASÂICA 


Postelnicul ne-au spus şi ne-au încredinţat 
Că el ar fi acum ca şi un însurat. 


CUCOANA ZAMFIRIŢA 


Pe cinstea mea vă spun că eu nu ştiu nimică. 
Tăgadă nu-i aici, căci nu am vre o frică. 

Iar că postelnicul la tiţa merge des, 

Aceasta eu v-o spun din toate mai ales, 

Şi poate dumneaei ceva să fi vorbit, 

Dar eu mărturisesc că nu mi-i priimit. 


CUCOANA MĂRIOARA 


O, Doamne! Şi ce vrei, să ai bărbat plăcut, 
Să te mai îngrijeşti de a-l păzi din scurt 
Şi de a purure să fii înmărginită 

Cu o statornicie de lume părăsită! 

Atunci când dumneta eşti tânără, nurlie, 
Şi poţi închinători avea încă o mie. 


CUCOANA ZAMFIRIŢA 


Vă mulţumesc de sfat, iar eu aşa nu sunt; 
Mai bine să mă-ngrop de vie în mormânt! 
Pentru aceasta eu vă fac şi rugăminte 

Să spuneţi tiţă-me acum, mai înainte: 

Că cu postelnicul eu nu mă pot uni. 


ZOIŢȚA 
(într-o parte) 
Un guralei aşa din casă ne-a goni. 

CUCOANA MĂRIOARA 


Apoi la mine las?; eu toate le prefac: 
Pe unii îi despart, pe alţii îi împac. 


ZOIŢA 


Fugiţi, cucoanelor, postelnicul ne vine; 
Dar ascultaţi-l cum vorbeşte el cu sine. 


POSTELNICUL 
(după scenă ) 


Cucoana trebuie să fie tot acasă; 

Nici vremea nu-i acum la vizite să iasă, 

Şi ceasul au sosit în care eu gândesc 

Cu dumneaei prea larg de toate să vorbesc. 


CUCOANA NASTASÂICA 


Haidem mai repede în altă odăiţă, 
Ca să scăpăm de dânsul. 


ZOIŢA 


Cu alt chip nu-i putinţă. 

ÎNFĂŢOŞAREA III 
ZOIȚA ŞI POSTELNICUL GURIIANU 


POSTELNICUL 
(nevăzând pe Zoiţa ) 


Da zău că-i curios pe toţi să-i ocoleşti 

Şi pentru două graiuri pe nime să găseşti. 
Am fost la hatmanul şi nu era acasă; 

Iar visternicul, atunce vrând să iasă, 

Nici nu m-au priimit... 


ZOIŢA 


Mă rog să aib iertare, 
Cu cine dumneta grăieşti aşa de tare? 


POSTELNICUL 


A, Zoiţico, tu! Da ce mai faci, fetică? 

Eu la stăpână-ta am vorbă mititică: 

Pe mine dumneaei m-au fost însărcinat 
Să fac câte ceva; dar nu am apucat 

A isprăvi nimica. Închipuieşte-ţi, zău, 

De astăzi dimineaţă de când alerg mereu 
Pe bieţii căişori i-am obosit de tot 

Şi butca mi-au stricat potcitul cel de pod, 
La Trisvetitele am fost la liturghie; 
De-aici m-am repezit un ceas pe la agie; 
Apoi la Podu-Roş, apoi prin Păcurari — 
Ia judecă, mă rog, ce sărituri tot mari. 
De-aice am vroit să mă arăt la Curte; 
Dar acolo văzând că sunt trăsuri prea multe, 

Nici nu m-am pogorât. M-am dus la vistierie; 
Am fost pe la Divan, am fost prin Sărărie, 
Am fost prin Tătăraşi... 


ZOIŢA 


Asemene şi eu, 
De astăzi dimineaţă de când alerg mereu; 
Pe jos pe la feciori, pe la găinărie, 
De-aici la cuhnii, de-aici la chelărie, 
Apoi pe la cămări, apoi la garderob, 
Ba scoate rochia, ba scutură salop, 
Aleargă-n sus, în jos şi ia la toate seamă, 
Mă pogărăsc pe scări, cucoana iar mă cheamă! 
Norocul meu au fost că un boier limbut, 
Nemăsurat deşert, şi guralei ştiut, 
Fiind la dumneaei, au tot istorisit, 
Încât duduca mea curat au ameţit 
Ş-aşa de răul lui s-au dus şi de acasă. 


POSTELNICUL 
Apoi ascultă-mă, să-ţi spun eu, jupâneasă; 


Aşa obrăznicie de-acum să nu mai faci, 
Că te voi învăţa cu gura să mă taci. 


ZOIŢA 


Asemene ştiinţă nici dumneata n-o ai. 


POSTELNICUL 


Pricini de supărări poftesc să nu-mi mai dai. 
Şi cum de îndrăzneşti să-ţi baţi de mine joc? 
Atâta numai, zău, tu ai acum noroc, 

Că pe stăpâna ta eu foarte o slăvesc, 
Nădăjduind curând soţie s-o numesc. 

Şi întru adevăr, boier aşa ca mine, 
Pereche orişicui la socotinţă vine. 

Dar eu am auzit ceva de Nouleţ! 

Îmi pare însă greu să mă alăturez 

C-un om aşa de mic şi foarte neştiut, 

Ce nu-i prin casă mare la nume cunoscut. 
De dânsul nu mă tem nici cât de puţintel. 
(Se uită spre uşă). 

Dar cum s-au nimerit de vine singur el! 


ZOIŢA 


Apoi fiindcă eu acum sunt de prisos, 
Mă duc, lăsânduc-te la gură sănătos. 


(Se duce.) 


ÎNFĂŢOŞAREA IV 
POSTELNICUL ŞI AGA NOULEȚ 


NOULEŢ 
(într-o parte ) 


Se vede cum că nu-i acasă cuconiţa. 


POSTELNICUL 


Mă rog, ce treabă ai la coana Zamfiriţa ? 
Această eu doresc să ştiu mai lămurit, 
Având cu dumneata ceva şi de vorbit: 

Eu, domnul meu, aud că dumneata voieşti 

La însurarea mea de-aici să mă sminteşti ? 
Că dumneata te pui cu mine de un rang? 
Aşadar te poftesc să-mi tălmăceşti pre larg 
Aceste ce aud. 


NOULEŢ 


Mă rog de iertăciune, 
Dar dumitale eu nimica n-am a-ţi spune, 
Căci rangurile sunt de către toţi ştiute, 
Iar slujbele apoi a mele sunt mai multe. 


POSTELNICUL 


Cum? Cum? Cu dumneata să fac potrivă eu? 
Nicicum nu mă unesc, ferească Dumnezeu! 
La Suţu am luat caftan de boierie 

Când dumneata erai diac de vistierie; 

Titulul meu ş-acum răsună: “Biv vel-post.”! 
La Putna staroste de-atâtea ori am fost; 
Isprăvniciile mai toate le-am avut, 

Câte o lună-două, aşa cum s-au putut; 

Şi sameş te-am avut la Neamţ, mi-aduc aminte, 
Pe când încă eram tovarăş cu Arvinte. 

EI încă au rămas, iar eu m-am depărtat: 
Vistiernicu-mi era un duşman ne-mpăcat. 
Aşa sunt toţi la noi: cum capătă vrun loc, 

Se pierd, se nebunesc... 


NOULEȚ 


Ba să mă ierţi, mă rog! 
Că nu sunt toţi aşa: şi mulţi boieri cinstiţi 
În slujba patriei i-avem noi ispitiţi, 
Cu minte vrednică de orice cabinet. 

POSTELNICUL 


Dar dumneata erai atuncea un băiet 

Şi eu încă acum mi-aduc aminte bine 

Că vărul Necolai intrase după mine, 

Cu toate că nu-i bun de slujbe Necolai: 

La dânsul nici să iei, nici poţi ceva să-i dai. 
Un prea poznaş român, nu-şi cată de folos, 
Atunci când este chip, la slujbă mai vârtos! 
Măcar că are el avere de ajuns 

Şi banul purure îl ţine cam ascuns. 

Vro două-trei moşii de zestre au luat, 

Apoi vro şase mii de gălbenaşi în aht! 
Asemene un loc şi eu de mult doresc, 
Nădăjduiesc acum curând să-l dobândesc. 


NOULEȚ 


Nu cred că dumneata cu banii te însori? 


POSTELNICUL 


Să ştii, boierule, c-ai mei mijlocitori 

Au bună trecere oriunde voi dori: 

Prin coana Safta eu pot totul isprăvi. 

Dar mai vârtos fiind şi om cam greuşor!.. 


NOULEȚ 
(într-o parte) 


Ba dimpotrivă, zău, eşti încă prea uşor! 
POSTELNICUL 


„.„ Căci pot să mă numesc din faşă tot boieri. 
(Nouleţ arată chip de mirare). 


128 


Poţi dumneata cât vrei de-aceasta să te meri. 
Zavistia la voi îi boală din născare, 

Ce, după cum s-au zis, în lume leac nu are. 
Aşa, doar au cei mulţi a mea învăţătură, 

Sau sunt asemene ca mine buni la gură?! 

De mine dascălul grecesc se tot mira: 

Nici altul mai isteţ la dânsul nu era. 

'Ținerea mea de minte şi duhul cu simţire 
Sunt rari împodobiri vărsate de la fire. 
Odată îmi spunea mătuşa mea Zoiţa 

Că maică-mea m-au dus la Curte, la Domnița, 
Când eu încă eram în vârstă de un an. 
(Atunci şi tată-meu intrase la Divan). 

Aşa Domnița, spun, că m-au luat în braţe 

Şi către maică-mea au cuvântat de faţă 

Că eu sunt rarită, o poznă de băiet... 
Mirându-se aşa, m-au fost şi diochet... 


NOULEȚ 
Vai, ce primejdii! 
POSTELNICUL 
Dar nu mi-au fost nimica. 
NOULEȚ 
Pe mine, zău, acum mă cuprinsese frica! 


POSTELNICUL 


Degeaba dumneata te sparii aşa tare, 
Când trebui mai ales să fii la suflet mare, 
Fiindcă am să-ţi dau curând un păişor! 

Acesta-i pentru mine un lucru prea uşor 
Şi, dar, ca să nu scap o vreme priincioasă, 
Mă duc un ceas de-aici, aproape, la o casă. 


(Se duce.) 
ÎNFĂŢOŞAREA V 
NOULEȚ ŞI ZOIȚA 
NOULEŢ 
Zoiţo! Spune-mi drept: ce veste pe la noi? 
ZOIŢA 


Merg bine trebile. Şi, în sfârşit, apoi, 
Zoiţa să trăiască! 


NOULEȚ 
Dar s-au vorbit ceva? 
ZOIŢA 


Cum nu! Duducăi eu am spus vro câteva 
La care dumneaei au zis că se uneşte. 


NOULEȚ 


Eu încă am aflat prin cine mijloceşte 
Boierul guralei. 


ZOIŢA 


Prin tiţa cuconiţei. 

NOULEŢ 


Şi pare-mi-se mie că coanei Zamfiriţei 
Bătrâna pân'acum nici nu au vorovit. 
Aşa, postelnicul puţin au isprăvit! 


ZOIŢA 


Nădejde dumneata ai bună despre mine. 
Haidem însă de-aici, că guraleiul vine. 


ÎNFĂŢOŞAREA VI 


POSTELNICUL, 
CUCOANA SAFTA, 
CUCOANA MĂRIOARA, 
CUCOANA NASTASÂICA 


POSTELNICUL 
(Intrând, vorbeşte, aşează scaune de rând 
şi se pune lângă cucoana Safta.) 


Ce lucru minunat! Pe toate la un loc 

V-am şi întâmpinat. Poftim, şedeţi, mă rog. 
Îmi pare tare bine. Şi am un chef acum 

Să vă istorisesc... Dar ce spuneam pe drum? 


CUCOANA MĂRIOARA 


De o persoană, cum... 
CUCOANA SAFTA 
(cu chip supărat) 


Poftesc să-i daţi ei pace: 
Femeia tânără, cum vrea aşa şi face. 

CUCOANA NASTASÂICA 
Eu, zău, că n-am ştiut până acum nimica. 


CUCOANA SAFTA 
(către cucoana Nastasâica ) 


Îmi pare tare rău de dânsa, sărmănica. 
POSTELNICUL 


Ferească Dumnezeu să cazi în gura lumii! 
La ea mai nimene nu are vre un nume. 


CUCOANA MĂRIOARA 
Da ştiţi o noviţă? 
CUCOANA SAFTA 
Eu mare haz le fac. 


POSTELNICUL 


O, novitalele şi mie mult îmi plac. 
Pentru aceasta ştiu acum vro zece eu, 
Aşa de proaspete, încât... 


CUCOANA NASTASÂICA 


Ce Dumnezeu! 
Doar cu corabia venite la Galaţi! 


POSTELNICUL 


Ba fără şagă, zău, mă rog să ascultați. 

CUCOANA MĂRIOARA 
Apoi dar las? întâi la mine să sfârşesc. 
POSTELNICUL 
Da eu într-un minunt le şi istorisesc. 
CUCOANA SAFTA 
Noi însă socotim să dai la dame rând. 
CUCOANA NASTASÂICA 

Aşa se cade drept, adevărat grăind. 


POSTELNICUL 


Nici îndoială nu-i, şi ce se potriveşte, 
Eu sunt unit... 


CUCOANA MĂRIOARA 
(către cucoana Safta ) 


Unit, dar însă tot vorbeşte. 


CUCOANA SAFTA 
(către postelnic ) 


Noi te rugăm să taci. 
POSTELNICUL 


Keramo, am tăcut. 

CUCOANA SAFTA 
(către cucoana Mărioara ) 


Ce noviţă, mă rog, să spui ai început? 
CUCOANA MĂRIOARA 
Desară noi avem theatr moldovenesc. 


POSTELNICUL 


Ba zău?! Dar trebuie o lojă să năimesc. 
Şi ce comedie? 


CUCOANA MĂRIOARA 


Subt nume “Guralei”. 


CUCOANA NASTASÂICA 
(către postelnic ) 


Puteai şi dumneata o rolă ca să iei. 
POSTELNICUL 
Cum adică, să fiu şi eu între actiori? 
CUCOANA MĂRIOARĂ 
Ba nu, că gioacă toţi curat din amatiori. 


POSTELNICUL 


Apoi adevărat că eu puteam să gioc 
Mai bine decât toţi. 

CUCOANA MĂRIOARA 
Şi n-ai avut noroc! 


POSTELNICUL 


Îmi pare foarte rău: dar este de mirare 
Cum nu mi s-au făcut şi mie întrebare! 
A căruia au fost aşa închipuire, 

Şi, în sfârşit, apoi, a cui alcătuire? 


CUCOANA MĂRIOARA 


Nu trebuie dumneata aceasta să mai ştii; 
Destul că la theatr desară ai să fii. 


POSTELNICUL 


Şi dumneavoastră cred că-ţi fi neapărat? 


CUCOANA NASTASÂICA 
(într-o parte ) 


Da eu de guralei ş-aşa m-am săturat! 
CUCOANA SAFTA 


Eu, însă, cum a vrea nepoata Zamfiriţa. 


POSTELNICUL 


Se cade negreşit să meargă cuconiţa. 

CUCOANA MĂRIOARA 
(într-o parte) 


El singur înadins păcatul, zău, îşi cere, 
Precum şi pasărea pe limba sa iar piere. 


CUCOANA SAFTA 


Mă rog, aţi auzit un lucru de mirat: 
Zmaranda lui Fifi... 


POSTELNICUL 
Aşa, s-au măritat. 
CUCOANA SAFTA 
Da ea de douăzeci de ani îi măritată! 


POSTELNICUL 


Prea, prea adevărat: dar vrea să se despartă, 
Ea însă singură, cum zic, ar fi pricina. 


CUCOANA SAFTA 


Ce treabă noi avem: a cui urmează vina? 
Iar el... 


POSTELNICUL 
Neapărat că este cam greşit. 
CUCOANA SAFTA 


Oh, frate, lasă-mă să spun până-n sfârşit! 

POSTELNICUL 
Pardon! 


CUCOANA SAFTA 


De ce pardon, când n-ai lăsat pe nime 
O vorbă pân! acum să isprăvească bine. 


CUCOANA NASTASÂICA 


Noi, zău, că trebuie să facem o tocmeală, 
Ca să vorbim pe rând. 


POSTELNICUL 
Aceasta nu-i greşeală. 


CUCOANA MĂRIOARA 


Şi cine va avea aşa fel de nărav, 
De strică vorbele, să deie mare ştraf. 


POSTELNICUL 
Cum? Ştraf? 
CUCOANA NASTASÂICA 
Mai lămurit zicând, un rămăşag. 
POSTELNICUL 


Din partea mea, eu zic: pre legea mea că tac. 

CUCOANA SAFTA 


Aşadar, să vă spun: Zmaranda lui Fifi, 
Precum am auzit, în vârstă mai a fi 
De patruzeci de ani — şi vrea să se despartă. 


POSTELNICUL 

Se înţelege, dar, că este vinovată. 
CUCOANA NASTASÂICA 

Apoi plăteşte ştraf. 

POSTELNICUL 
Da pentru ce, mă rog? 

CUCOANA SAFTA 

Arhon postelnice, da taci, aşa-ş te rog! 


CUCOANA MĂRIOARA 
(într-o parte ) 


Că nu-i de şagă, zău. 
POSTELNICUL 


Eu nici n-am zis nimica, 
Iar vorba au stricat cucoana Nastasâica. 


CUCOANA NASTASÂICA 
Aşa! Ba să mă ierţi! 

POSTELNICUL 


Ba dumneata! 


CUCOANA NASTASÂICA 


Ba nu! 
Eu numai am vorbit... 


POSTELNICUL 


La ce mai zici că nu! 


CUCOANA SAFTA 


Apoi s-au înţeles, postelnice, că vrei, 
Ca supărându-ne, în râs să ne şi iei. 


POSTELNICUL 


Nu râd, ci mai vârtos zic, zău, că-i un păcat 
Cum de adeseori la noi se tot despart. 

Ţi-i milă să priveşti trei rânduri de copii 
Prin casă pe la mulţi. 


CUCOANA MĂRIOARA 


Că mulţi sunt văduvoi, cu văduve luaţi? 
Pentru aceasta au copii aşa vârstaţi. 


POSTELNICUL 


Prea bine. Dar apoi, acei ce se despart 
Şi între dumnealor copiii săi împart? 

CUCOANA SAFTA 


În lume întâmplări, precum şi pe la noi, 
Sunt multe. 


POSTELNICUL 


Iar eu zic: că-i veacul de apoi. 
Prin Agathangheton aşa se hotărăşte. 


CUCOANA NASTASÂICA 
(într-o parte) 


De toate ştie el, şi toate le vorbeşte. 
POSTELNICUL 


Eu încă când eram la dascălul grecesc 
Aveam odată gând pe tot să-l tălmăcesc. 


CUCOANA MĂRIOARA 


Aţi auzit, mă rog, că starea lui Bandat, 
Acum de creditori se vinde prin mezat? 


CUCOANA SAFTA 


Aşa am auzit. 


CUCOANA NASTASÂICA 
Şi eu. 
POSTELNICUL 


Iar eu nu cred, 
Măcar cu ochii mei aceasta să o văd. 

Şi nici îi de crezut: aşa avere mare 
Ca pentru datorii să intre la vânzare. 


CUCOANA SAFTA 


Aşa-i când cineva se prea îndatoreşte. 


CUCOANA NASTASÂICA 


Mă rog, acest Bandat cu cine se rudeşte? 


POSTELNICUL 


Cu mine şi cu alţii; căci el se trage drept 

Din neamul lui Onaş, ce-au fost vel-logofet 

La Dragoş voievod, întâi la noi venit. 

Eu spiţa neamului o ştiu prea lămurit: 

Feciorul lui Onaş, zău, nu-mi aduc aminte, 

Îmi pare că au fost... (tuşeşte) aşa, aşa: părinte 
Lui hatmanul Lupaş. Acesta au făcut 

Pe Iane vornicul, din care s-au născut 

Petrică biv vel-post. — Iar hatmanul Matei, 

A lui Petrică fiu, au răposat holtei. 


CUCOANA NASTASÂICA 
Şi spiţa neamului apoi s-au isprăvit. 
CUCOANA SAFTA 
Aşa. 
POSTELNICUL 


Ba nu! 

CUCOANA MĂRIOARA 


Da cum? Că singur ai vorbit... 
POSTELNICUL 
Ce fel?.. 
CUCOANA SAFTA 
Da zău, aşa... 
POSTELNICUL 
Ferit-au Dumnezeu! 
(Trage tabac.) 


CUCOANA MĂRIOARA 
(într-o parte.) 


Eu nu pot să mai şed: mă doare capul rău. 


(Se duce.) 


ÎNFĂŢȚOŞAREA VII 
Tot aceia, afară de CUCOANA MĂRIOARA 


POSTELNICUL 


Greşeala mea era aice din grăbire, 
Fiindcă eu vorbesc cam iute de la fire. 


142 


CUCOANA NASTASÂICA 
(într-o parte ) 


Ba iute! Ba prea mult şi prea nesuferit! 


POSTELNICUL 


Eu însă pân'acum nici nu am isprăvit: 
Petrică au avut un frate — pe Matei, 
Iar fiu al lui au fost paharnicul Andrei. 
Acesta au născut pe stolnicul Stoian. 
Acesta, pe Gavril. Acesta, pe Vârlan. 
Vârlan... 


CUCOANA SAFTA 


Cu toţi ai lui... Mai lasă-i, zău, acum, 
La dracul să-i mai ia. 


POSTELNICUL 


În scurt, dar, să vă spun: 
Că de pe maică-mea eu sunt un strănepot 
Spătarului Vârlan. 


(Suflă nasul.) 


CUCOANA SAFTA 
(într-o parte ) 


Să-l mai ascult nu pot. 


(Se duce.) 

ÎNFĂŢȚOŞAREA VIII 


POSTELNICUL 
ŞI CUCOANA NASTASÂICA 


POSTELNICUL 


Acel spătar Vârlan era un om poznaş, 
Limbut cât vrei să zici, ba încă hărţăgaş. 


(Tuşeşte.) 


CUCOANA NASTASÂICA 
(într-o parte ) 


Şi strănepotul lui îi seamănă prea mult, 
Încât nici eu de-acum nu pot să-l mai ascult. 


(Se duce.) 


ÎNFĂŢOŞAREA IX 


POSTELNICUL 


(Neinsemnând că au rămas singur, spune înainte.) 
EI însă au trăit, cum spun, mai mult la ţară, 
Umblând necontenit, şi iarnă, mai şi vară, 

Prin codri la vânat; dar da cu puşca bine — 

O puşcă de a lui se află şi la mine. 


ÎNFĂŢOŞAREA X 


POSTELNICUL ŞI ZOIŢA 


(În vârful degetelor vine şi stă după scaunul lui.) 

POSTELNICUL 
(Neinsemnând, spune înainte.) 


Şi zic că ar fi fost un om de tot voinic: 
Spătos, la umăr lat, de trup însă cam mic. 
Tătarii se temea de numele lui mult, 
Fiindc-adeseori vrăjmaş i-au mai bătut. 

O vorbă, mă iertaţi, de dânsul au rămas, 
Zicând că de femei el nu făce vrun haz. 


ZOIŢA 
(de după scaun ) 


Din partea mea zic: Zău că nu m-am supărat! 


POSTELNICUL 
(sărind de pe scaun ) 


Mă rog! Da tu ai fost? Ce lucru de mirat! 
Cucoanele s-au dus şi m-au lăsat cu tine? 
Îmi pare foarte rău şi nici le şade bine, 
Că vorba dumnealor m-au ameţit de tot. 
Apoi adevărat acum a zice pot: 

Că cel mai fericit la o femeie dar, 

Să nu vorbească mult. 


ZOIŢA 


Aceasta în zadar! 
Şi tocmai dumneata o zici aşa de tare? 
Când singur ai şi scos cu vorba din răbdare... 

POSTELNICUL 


Ferească Dumnezeu! Îţi spun prea înadins, 
Că eu ca oamenii nici gura n-am deschis. 
Dar, în sfârşit, mă duc. 


ZOIŢA 
(Oprindu.-l.) 


Îngăduie, mă rog. 
Poftim un răvăşel. 


POSTELNICUL 
(Vitându-se deasupra răvaşului. ) 


La mine! Din ce loc? 

(Dispecetluind, citeşte răvaşul tare şi repede.) 

“Cu frăţească dragoste mă închin dumitale, arhon pos- 
telnice! 

Persoana ştiută dumitale m-au însărcinat pe mine să-ţi 
scriu că dumneata foarte necuvenit ai împrăştiet în lume 
veste pentru însoţirea dumilorvoastre, acea ce poate avea 
fiinţă numai în singură părerea dumitale. Aşadar, te pofteşte 
pe dumneata ca să părăseşti o asemene zadarnică vorbă şi să-i 
dai de acum înainte bună pace, fiindcă dumneaei nici odinioară 
nu este hotărâtă a merge după un aşa om, carele nu-şi poate 
păzi gura sa. lar eu sunt a dumitale ca o sor”; Mărioara Spă- 
tăreasă“. 


ZOIȚA 


Eu cred că dumneata nu eşti prea bucuros 
De un asemenea răvaş nepriincios. 

Dar ce să facem, zău, aşa se nimereşte, 
Cum soarta omului în lume hotărăşte. 

POSTELNICUL 


Da eu am înţeles a cui şi fapte sânt 

Şi peste nas apoi frumos să-i dau am gând, 
Fiind încredinţat că toate le prefac 
Ş-asupră-mi dragoste în silă pot să fac, 
Când coanei Saftei eu voi pune înainte 

Din cele ce-am vorbit vro câteva cuvinte. 


ZOIŢA 


Zău, nu ştiu ce va fi, iar eu nădăjduiesc 
Pe aga Nouleţ stăpân ca să-l numesc. 

TRADUCERI 

ȚIGANII 


de A. PUŞKIN 


Cu şatrele din loc în loc 
Țiganii prin Bugeac se poartă, 
Neprihănind al lor noroc 
Sau nestatornica lor soartă. 
Ei astăzi, iată, au rămas 

La mal de apă pentru mas. 
Cu ţoluri rupte, afumate 
Căruţele le învelesc 

Pe deasupra pân” la roate, 
Apoi femeile gătesc 

Mâncare proastă şi se pun 
Buluci lângă ceaun. 

În depărtare se privesc 

Cum caii pasc la iarbă verde, 
Iar după şatre dezlegaţi 

Şed urşii bine învăţaţi, 
Gâlcevi şi vorbe, şi strigare, 
Amestecate cu cântare, 

Şi sunetul de fierării 
Asurdă locul în câmpii, 

De drum ei iarăşi fac gătire. 
Dar s-a trecut în vetre focul, 
Toţi s-au culcat; în liniştire 
Răsună de departe locul, 

CUPRINS 


Numai cu glas de câini lătrând, 
Şi uneori cai nechezând. 

Pe ceru-albastru şi curat 

Cu stele multe-mpresurat. 

O lună de lumină plină, 

Trecea cu o mişcare lină, 

Sub şatră unul din ţigani 

Cu capul înălbit de ani, 

Pe lângă foc încă şedea 

Şi demâncatul pregătea. 

El aştepta cu nerăbdare 

Pe preaiubita lui fetică, 

Ce îndeseară, singurică, 

S-a dus la câmp pentru plimbare. 
Dar ea nu vine! luna trece! 
Moşneagul îngrijat petrece. 
Zamfira nu se vede! Nu-i! 

Şi s-a răcit mâncarea lui. 

Dar iată e. În urma ii 

Un tânăr vine din câmpii. 
Țiganului necunoscut 

— Tătucă! fata i-a vorbit, 

Un om din lume neştiut 
Aflând, la noi eu am poftit, 
Străin fiind, dintru alt neam 
El vrea să fie şi ţigan; 

Pe dâns” dreptatea-l prigoneşte 
Şi el Alecu se numeşte. 


Moşneagul 


Prea bucuros! la noi rămâi 
În astă noapte tu de mâi; 
Sau şi mai mult, nădăjduiesc, 

Eu gata sunt să înlesnesc 

A ta petrecere aici, 

Cu parte după roduri mici, 

A ostenelilor lenoase. 
Deprinde-te şi tu cu noi, 

Cu sărăcia cea voioasă, 

Şi mâine dez-de-mânecate 
Într-o căruţă amândoi 

Ne vom porni noi mai departe. 
Vrun meşteşug trebui să ştii; 
Fierar bun, sau scripcar să fii, 
Sau poartă ursul tu prin sate. 


Alecu 


Prea bine. 


Zamfira 


Vom petrece noi 

Tot împreună, amândoi; 

Dar e târziu şi nu-i nici lună, 
Să ne culcăm cu seară bună. 


Lumina cea de zi răsare; 
Moşneagul s-a sculat îndată. 
Trezind şi pe iubita fată: 
— Zamfiro, scoală! Ziua mare! 
Sculaţi voi de acum, sculaţi! 
Şi de gătit vă apucaţi. 
Odată toţi au năvălit, 
Şi şatrele au ridicat; 
Au strâns degrab”, au înhămat 
Şi iar în cale s-au pornit. 
Măgarii în spinare duc 

Copiii mici; iar ceialalţi, 
Femei şi fete şi bărbaţi, 
După căruţi pe jos se duc 
Toţi peticiţi şi dezbrăcaţi. 
Ce veselie! Ce cântare! 
Ce vorbe, şi ce vuiet mare! 
Răcneşte ursul, câinii latră, 
Şi scârţie neunsa roată; 
Într-un cuvânt, a lor pornire 
E deşănţată la privire. 
Mâhnitul tânăr se uita 
La văi, la dealuri, la câmpii 
Şi lucruri nouă căuta 
Între ţigani şi în pustii. 
A lui Zamfiră preaiubită, 
Cu negri ochi împodobită, 
Îl mângâia cu dezmierdare, 
Mărturisind a sa plecare. 
Dar el în sine tot purta 
O mâhniciune tăinuită, 
În inimă pecetluită; 
Şi-adeseori nevrând ofta: 
Păsăruică mică, 
Tu nu ştii de rău, 
Nimenea nu-ţi strică 
Cuibuşorul tău. 
Pe crenguţă creşti, 
Soarele răsare, 
Şi tu cu cântare 
Lumea veseleşti. 
Primăvara trece 
Vine toamna rece, 
Oamenii urăsc, 

Oamenii jălesc. 
Păsăruica dulce 
La loc cald se duce, 
Şade-n altă ţară 
Pân? de primăvară. 
Asemenea cu păsărica, 
Şi tânărul nu avea loc, 
Deprinde nu putea nimica 
Nici nu credea el în noroc. 
A lui era mai lumea toată, 
Pentru de grijă-a sa purtare 
Lăsa la pronia înaltă, 
De mulţumiri, de desfătare 
Mai înainte el ştia, 
Căci slăbiciunile ardeau 
În pieptul lui nepotolit. 
Vieţuind în lume mare, 
De slavă el s-a măgulit, 
În toate a făcut cercare, 
Şi cunoscându-le deşarte 
Acum el s-a ascuns departe. 
Dar focul nu mult va fi stins, 
Curând îl vom vedea aprins. 


Zamfira 


Iubite! spune ce gândeşti, 
Sau iarăşi tu acum doreşti 
De lume mare şi de târguri? 


Alecu 


Ce să doresc! tu nu poţi şti, 

Tu nici nu-ţi poţi închipui 

A târgurilor grele juguri, 

Unde n-ai gustul de viaţă, 
Nici suflă ei de dimineaţă 
Ca noi un aer răcoros 

Cu miros de câmpii frumos. 
Ei a iubi se ruşinează, 

De fire prea se depărtează, 
Şi voia lor o târguiesc, 
Metalului ei se jertfesc; 

În aur cred, lui se închină, 
Şi lumea lor de rău e plină. 
Ce să doresc, a lor mândrie? 
Zâmbire cu făţărnicie? 

A lor nebună pizmuire? 

A lor deşartă strălucire? 


Zamfira 


Dar acolo sunt curţi frumoase, 
Petrecere în adunări, 

Sunt multe lucruri arătoase; 
Şi fetişoare de boieri. 


Alecu 


Cu mulţumire cumpărată 
Petrecerile nu sunt bune, 

Unde nu-i dragostea cea dreaptă, 
Şi veselia-i mâhniciune. 

Iar fetele? tu-mi eşti primită, 
Făr' de a lor împodobiri, 

Ş-a pietrei scumpe străluciri; 

Să nu te schimbi, a mea iubită, 
Eu însă într-un gând curat 

Voiesc cu tine să împart 
A mea din lume izgonire 
Şi voie bună şi mâhnire. 


Moşneagul 


Măcar că tu ai petrecut 

Între norodul cel bogat 

Şi cu ştiinţă luminat, 

Tot ne iubeşti pre noi prea mult, 
Însă nu-i pururea plăcut 

Şi traiul nostru, la acei 

Ce-n desfătare au crescut. 

Eu ştiu de la părinţii mei 

O din vechime povestire: 
Pentru un om cea trăit 

Aici de Roma surghiunit; 

Dar am uitat a lui numire; 
Împodobită însă fire 

Avea acel bătrân vioi, 
Vieţuind el între noi 

Pe lângă Dunăre, spunea 

De ale lui nenorociri 

Şi alte multe povestiri 

Cu mintea sa închipuia. 

Dar alţii pentru dânş” prindea 
Prin mreajă peştii şi vânat 

Şi pentru iarnă-i pregătea 
Din blane, straie de-mbrăcat, 
Iar el nici c-a putut deprinde 
Nevoii îngrijăluiri, 

Şi blestemând cu mari cuvinte, 
A soartei lui învăluiri, 

Zicea că dumnezeii grea 

Certare lui au rânduit 

Şi moarte, drept bun dar, cerea. 
Din sânul patriei răpit, 

Ca un copil plângea cumplit 

El la aducerea aminte 

De zilele de mai nainte, 
Murind, a fost lăsat cuvinte 

A lui înstrăinate oase 

Să se mute la a lor pământ. 


Alecu 


O! iată soartă ticăloasă 

A unui scriitor vestit! 

A unui patriot slăvit! 
Poetule! Tu mie spune: 

Ce se numeşte slavă-n lume? 
A laudelor glăsuire! 

Din neam, la depărtatul neam! 
Ori după moarte tânguire! 
Sau în sfârşit istorisire 

Sub şatra a unui ţigan?!! 
Uitând cu ură lumea mare, 
Acum Alecu de doi ani 
Petrece tot între ţigani 
Într-o firească desfătare. 

Cu dânşii bine s-a deprins 
Şi rareori el, ca prin vis, 
Abia mai aducea aminte 
Petrecerea de mai nainte. 
Vieţii lui soţie bună 

Cu dâns” Zamfira dimpreună 
Se duc cu ursul pe la sate, 

Alecu prea frumos mi-l joacă, 
Moşneagul daireaua bate, 

Toţi pentru bun bacşiş se roagă; 
Şi-aşa petrec a lor viaţă. 

Într-o zi de dimineaţă 

Zamfira veselă cânta 

Şi la Alecu se uita. 


Cântecul I* 


Arde-mă, frige-mă 

În foc vânat pune-mă. 

De m-ai frige pe cărbune, 
Ibovnicul nu-ţi voi spune. 
Că el este tinerel, 
Drăgălaş şi frumuşel; 

Iar pe tine, bărbat rău, 

Eu de-acum nu te mai vreu. 
Şi tu măcar pân” la moarte 
De m-ai bate, de m-ai arde, 
Şi bucăţi de m-ai tăia 

Tot voi face cum voi vrea. 


Alecu 


Ce nu mai taci, că am urât 
A voastre cântece ţigăneşti. 


Zamfira 


Dreptate ai să le urăşti, 
Că tocmai pentru tine cânt. 


* Anume acest cântec Puşkin în a sa alcătuire l-a prefăcut în limba 
rosienească. 

Alecu 


Da” eu şi fără de cântare 
Pricep ceva a ta plecare. 
Şi visul meu de astă-noapte 
Îmi prevesteşte grele fapte. 


Zamfira 


În visuri crezi, om luminat? 
Un lucru foarte de mirat! 


Alecu 


Nu cred în visuri, nici nu vreu 
Să cred întru nimica eu, 

Şi tu de-acum nu ai crezare; 
Iar visul meu fiind cumplit 

În suflet a întipărit 

O prea urâtă aşteptare, 

Dar mai ales simţirea me 

Îmi prevesteşte oarece. 


Moşneagul 


La ce atâta supărare, 
Tu ţi-ai făcut făr” de cuvânt? 


Alecu 


O! nu, eu foarte bine simt, 
Eu înţeleg a ei schimbare. 

Moşneagul 


A ta mâhnire temei n-are! 
Ea îi femeie! Tu iubeşti; 

Tu porţi o dragoste cumplită, 
Statornică, nemărginită. 

Iar inimile femeieşti 

Prea înfocat ne îndrăgesc 

Şi iar degrabă ne urăsc. 
De-aceasta tu să nu te miri, 
Că uită-te-n albastrul cer 
Prin nouri luna cum pluteşte 
Ea tuturor împărtăşeşte 

A sa lumină mângâioasă, 
Dintr-un oraş intră în alt, 

Şi din acela vrea să iasă 
Lăsându-l iar întunecat; 

Şi cine poate zice lunei: 

Stăi într-un loc fără mişcare, 
Sau cine stavilă va pune 
Femeii la a ei plecare? 


Alecu 
Dar cum mai înainte ea 
Pe mine tare mă iubea? 


Moşneagul 


Ascultă, eu să-ţi spun de mine: 
Şi eu în lume am iubit 

Mai mult pot zice decât tine, 
Nemăsurat fiind robit, 

Cunosc această pătimire 

Întâi ţin minte eu abia. 

Pe Dunăre când nu avea 
Moscalii încă stăpânire. 

Pe când ştiam noi de sultan, 
Iar paşa de la Akerman 
Ocârmuia Bugeacul tot, 
Atuncea tânăr eu eram 

Şi să-ţi închipuiesc nu pot 
Cel dintâi foc ce s-au aprins 
Întru simţirea mea nestins. 
În scurt, ceea ce-am dorit 
Cu mare chef am dobândit, 
Dar un minut de fericire, 

A fost un vis, o nălucire. 
Nevasta mea numai un an 
Mi-a arătat ceva plăcere, 
Apoi fugind cu alt ţigan 
M-a fost lăsat în supărare 
Şi cu Zamfira mititică. 


Alecu 


Dar tu n-ai mai făcut nimică? 


Moşneagul 


Ce să mai fac! Şi cine poate 
În silă dragoste a scoate? 
Iar oamenii petrec în lume 
Mai multe rele între bune. 


Alecu 


Eu nu-s aşa! eu pân” la moarte 
Voi răzbuna a mea dreptate 
Găsindu-mi duşmanul dormind, 

Pe malul mării, neștiind, 

Că eu aproape sunt de dâns;, 
Ş-atunci l-aş arunca în mare 
Şi moartea cea făr” de scăpare 
O aş privi cu haz şi râs. 
Ocrotitoarea acea bună 

A înfocatului amor. 

O noapte lină fără lună 

S-au pus pân! la ai zilei zori. 
Pe ceriu stele scânteiază 

Cu strălucitele lor raze. 
Ţiganii toţi au adormit; 
Alecu vis prea greu visează 
Şi se trezeşte mult uimit: 
Zamfira lângă dânsul nu-i! 
Dar unde e?!.. În pieptul lui 
Se bate inima zuliară 

Întru mânia înfocată. 

El iese înarmat afară, 

Pe iarba cea înrourată 

O tăinuită urmuşoară 

Se vede... El în nerăbdare 
Nu merge, ci, pot zice, zboară. 
Dar ce amarnică mirare! 
După movili se văd în zare 
Ca două umbre şopotind... 
El se opreşte ascultând: 


Zamfira 


Mă duc de-acum. 

Ţiganul tânăr 
Mai stai, puicuţă! 
Zamfira 
Zău că mă tem, mă tem, drăguță. 
Ţiganul tânăr 


Da? pentru ce atâta frică, 
Stai, nu te teme de nimică, 
Alecul tău va fi dormind... 
— Aici voi veţi muri iubind!.. 
Alecu groaznic a strigat, 
S-a repezit şi a şi dat 

În inimă cu iataganul. 

Mort a căzut atunci ţiganul. 
Zamfira în aşa uimire 

A zis cu deznădăjduire: 

— Ucigaşule! mi-i frică 

De vărvăreasca ta pornire. 


Alecu 


Şi tu dar lângă dânsul pică! 
(o loveşte în inimă) 


Zamfira 


Ah! am iubit! Iubind şi mor... 
Se revărsa de ziuă zori: 

Alecu după deal şedea 

Cu iataganul plin de sânge 

Şi două trupuri reci privea, 

Iar când s-au început a strânge 
Țiganii toţi pe lângă dâns”, 
Atunci moşneagul cu mâhnire, 
Nevrând a face răsplătire, 
Apropiindu-se a zis: 

— Fugi, varvar om, tu de la noi, 
Te du la lumea ta cea mare 

Şi lasă-ne întru uitare: 

Tu eşti născut pentru război, 
Şi te făleşti cu deşteptare, 

Iar noi în rânduirea soartei 
Suntem sălbatici, dar fireşti, 
Ştiinţi n-avem praviliceşti, 
Nici sânge nu vărsăm cu moarte, 
La suflet ne numim noi mici 

Şi n-am ucis încă pe nime, 

Iar tu eşti varvar! fugi de-aici! 
Te du, şi Dumnezeu cu tine. 
Zicând aceste, au luat 

Țiganii trupurile moarte, 
Plângându-le le-au îngropat 

Şi s-au pornit în altă parte. 
Numai o şatră în cîmpie 
Rămase singură, pustie. 

Aşa când toamna dimineaţă 
Cucoarele se înarmează 

Şi se pornesc cu strigăt mare 
La locuri calde pân? la vară, 
Iar una ce putere n-are, 

Fiind rănită-n aripioare, 
Rămâne singură, pătrunsă 

De mâhniciunea cea nespusă. 

CUPRINS 


SATIRE ŞI ALTE POETICE COMPUNERI 
DE PRINŢUL ANTIOH CANTEMIR 


(Traduceri realizate în colaborare cu C. Negruzzi ) 


PREFAȚA AUTORULUI 


Satiră se poate numi acea compunere care prin un stil ve- 
sel, luând în râs demoralizaţia, stăruieşte a îndrepta năravurile 
omeneşti; pentru aceasta ea în scopul său e potrivită cu orice 
altă alcătuire morală, dar stilul ei fiind mai simplu şi vesel, se 
citeşte cu plăcere, şi dezvălirile ei sunt mai nimerite pentru că 
de luarea în râs noi ne temem mai mult decât de orice pedeapsă. 

Satira şi-a luat începutul său în priveliştile populare unde 
între actele tragediilor se vâra, pentru înveselirea privito- 
rilor, reprezentații comice, în care feţele în chip de satiri 
prin glume grosiere şi cu totul populare, prihăneau năravurile 
şi relele deprinderi ale cetăţenilor. Aceste înfăţoşeri, roma- 
nii urmând grecilor le introduseră în priveliştile lor, iar apoi 
afară de privelişti începură a face verse satirice. Un oarecare 
Luţilie deschise drumul lui Oraţie, Pers şi Iuvenal, şi aceştia 
satiricilor italieni, franţezi şi de alte naţii. 

Eu în compunerile mele am urmat mai ales pre Oraţie şi 
pre franţezul Boileau de la carii multe am împrumutat 
însuşindu-le cu obiceiurile noastre. Las pre cititorii mei a 
judeca de izbutirea ce am făcut într-o asemenea nouă cercare 
pentru limba noastră. Noutatea întreprinderii poate că-mi va 

ierta greşalele stilului; iar acea ferită dezvelire a demoralizaţiei 
în faţă, nu o vor critica iubitorii de virtute. De la demoralizaţi 
nu aştept nimic, căci şi lauda şi ocara, dragostea şi ura lor, 
deopotrivă le dispreţuiesc. 


CUPRINS 


SATIRA 1 
Către mintea sa 


O, minte crudă încă, a neştiinţei rod, 
Astâmpără-ţi îndemnul ce-mi faci către condei! 
Căci răpidele zile pot trece liniştite, 
Şi slava se câştigă şi fără de a scrie; 
Iar căi se află multe ce către ea ne duc, 
Pe care-un picior vrednic nu poate poticni. 
Acea mai neplăcută e calea blestemată 
De cele nouă fete, ce umblă tot desculţe. 
Pierdură mulţi puterea şi-n capăt n-au ajuns! 
În trudă şi sudoare îţi trebui să te scalzi, 
Şi care-i răsplătirea? Ocara şi disprețul! 
Acela ce la masă pe cărţi se gârboveşte, 
'Țintind la slove ochii, nu locuieşte-n curţi, 
Nu are grădini mândre de marmuri strălucind, 
Nici oile-nmulţeşte la turma părintească. 

Dar adevărul este că muzele nădejde 
Au mare în al nostru monarhul tinerel,* 
De dânsul ignorantul se-ascunde ruşinat; 
În el Apollon află a slavei sale reazem; 
EI foarte mult cinsteşte pre muzele-fecioare, 
Silind să înmulțească poporul din Parnas, 
Iar răul e acesta că mulţi în domni fălesc, 


* Petru II născut la 12 octombrie 1715. 

Sfiindu-se, acele ce în supuşi defaimă! 

Eresul, dezbinarea sunt fiicele ştiinţei. 
Mai mult minţeşte-acela ce e mai învăţat, 
Şi care tot citeşte curând se face-ateu. 
Criton trăgând metanii oftează şi cârteşte, 
Rugându-şi sfântul suflet cu lacrimi umilite 
Să vadă câte rele de la ştiinţă vin, 
Cum oamenii printr-însa ades se rătăcesc. 
Copiii noştri care erau mai înainte 
Supuşi şi blânzi la toate pe calea mântuirii 
Păşeau ca şi strămoşii, cu frică ascultând 
Idei şi lucruri care nicicum înțelegeau; 
Acuma prin biserici scot scandal din Scriptură, 
Răstălmăcesc şi cată să afle începutul, 
Pricina şi sfârşitul; puţină cinste dând 
La tagma preoțească. Năravul acel bun 
Cu totul îl pierdură. Ei cvas nu vor să beie, 
Şi n-ar mânca păstramă măcar orice le-ai face. 
Ei nu mai ştiu ce-i postul, şi lumânări nu duc 
La sfintele biserici, cum fac creştinii buni. 
Socot că popii trebui să-şi caute de slujbă, 
Iar nu să se îndese în trebi politicale; 
Şi zic cum că aceia ce lume-au părăsit, 
Nu trebuie să aibă oriunde şi moşii. 

Silvan o altă vină găseşte-nvăţăturii; 
Ştiinţa, zice, este a foametei pricină. 
Noi am trăit în lume, latina neştiind, 
În mai îmbelşugare decât trăim acum. 
Mâncam mai multă pâine în starea ignorantă, 
Şi hrana o pierdurăm de când ştim limbi străine. 
Cuvântul meu de n-are putere şi temei 
El însă nu jigneşte pre nobilii bărbaţi. 
Prostimea numai cere în toate rânduială, 

Iar disputa-nvăţată pre un boier nu prinde. 

A nebunit aceia ce umblă ispitind 

Puterea sufletească şi marginile ei; 

Şi cel ce în sudoare petrece întregi zile, 

Dorind să afle cursul ş-a lumii armonie, 

A lucrurilor reguli din latul univers, 

Nu face decât nuca azvârle pe pereţi. 

Şi oare prin aceasta o zi către viaţă, 

Sau o para în pungă va mai spori la mine? 

Pot să pricep mai bine cât fură într-un an 
Vătaful şi chelarul? Putea-voi să sporesc 

Mai multe buţi la velniţi, mai multă apă-n iazuri? 
Nu este mai cuminte şi cel ce-şi frige ochii, 
Suflând cu ne-ncetare cărbuni înflăcăraţi, 

Ca să priceapă soiul şi firea de metal; 

Căci noi cunoaştem bine ce-i buche şi ce-i vede, 
Şi osebim argintul din aur, din aramă. 

Ştiinţa pentru boale şi cea de buruieni 

Sunt iar minciuni. De pildă, te doare capul rău, 
Un doctor îţi ia mâna, te pipăie la vână, 

Şi de-i vei da crezare pricina e din sânge. 

Dacă slăbim, ne zice că sângele-a stătut; 

La fierbinţeală iarăşi pe loc îţi dă răspuns; 
Când trup viu înâuntru nu a văzut niciunul. 
Şi-n vreme ce ne spune poveşti de-aceste multe, 
Grăsimea pungii noastre se scurge într-a lui. 
Să nu dormim noi noaptea la stele căutând, 

Ca să aflăm cursul, să le găsim vro pată? 
Schimbându-ne odihna pe curiozitate, 

Să ştim oare pământul se mişcă ne-ncetat, 

Sau luminosul soare? Când noi dintr-un ceaslov 
Putem şti ziua lunii şi ceasul când se pişcă! 
Noi n-avem vro nevoie de-a lui Euclid ştiinţă, 

Ca să-mpărţim pământul în firte şi bucăţi, 
Şi ştim făr-de algebră câţi bani sunt într-un leu. 
Silvan iubeşte numai ştiinţa aceea care 
Venitul înmulţeşte şi scade cheltuiala; 
De nu se-ngroaşă punga nu vede vrun folos, 
Ci numai nebunie pentru societăţi. 

La faţă roşul Luca, ce hojma râgâieşte, 
Ne spune că ştiinţa prietenia curmă; 
Că noi suntem pe lume creaţi de Dumnezeu, 
Cu darul cugetării obşteşte să trăim; 
Căci ce folos au alţii, când eu închis în casă 
Pe morţi schimb adunarea acelor vii prieteni? 
Când nu mai este alta societatea mea, 
Decât o călimară, hârtie şi condei? 
Viaţa este dată spre râs şi bucurie; 
De ce dar să o facem din cât e şi mai scurtă? 
Să ne lăsăm plăcerea, şi ochii să stricăm, 
Şezând cu ne-ncetare în cărţi acufundaţi? 
Mai bine cu paharul să trecem nopţi şi zile; 
Căci rodul viței este lăsat spre veselie, 
El vorba învioşează, pre oameni învoind, 
A gândurilor grele împrăştie-orice nor; 
El mângâie săracii, pre slabi îi întăreşte, 
Şi inimile moaie gonind melancolia; 
Mai lesne amorezul prin mijlocirea lui 
De la a sa iubită câştigă orice favor. 
Când se vor trage brazde pe-a cerului lăţime, 
Şi-n loc de flori prin iarbă vor răsări tot stele, 
Când râu-şi va întoarce al său curs îndărăt, 
Şi vremile trecute din nou vor reveni, 
Când va mânca monahul în post numai scrumbie, 
Atunci lăsând paharul m-oi apuca de carte. 

Medor se jeluieşte hârtia că stricăm 
Cu scrisul şi tiparul ce nu sunt de folos, 
Încât îi este teamă că n-a să mai rămâie 
Cu ce să-şi încreţească zulufii săi cei mândri. 
El nu dă pe Seneca un funt de pudră bun, 
Virgil un ban nu face mai mult decât Egor,* 
Şi Reks** e mai de treabă decât Ciceron foarte. 
De-acest fel de cuvinte urechile-mi sunt pline. 
Ascultă deci, o, minte, cum eu te sfătuiesc: 
Fii mută ca un peşte, şi nu mai tot vui. 
Un scriitor se-ndeamnă prin laudă a scrie, 
Iar fără ea tânjeşte, când alt folos nu are. 
Şi până când tot hulă drept laudă să răbd? 
Să sufăr ca beţivul ce n-are vin de-ajuns, 
Ca popa ce nu poate în praznice petrece, 
Ca târgoveţul cărui lipseşte buna bere? 
Eu ştiu că tu poţi, minte, a-mi arăta curat, 
C-un desfrânat nu poate virtutea a slăvi, 
Că scumpul, ipocritul, acel crescut în mode, 
Şi care altă grijă pe lume nu mai are, 
Nu pot să nu hulească ştiinţa; dar rău fac, 
Căci vorba lor n-ascultă bărbaţii înţelepţi. 
Frumos tu judeci, minte, aşa să fie trebui! 
În veacul nostru însă, a răilor poveţe 
Ţin duhul în strânsoare, împiedicând ştiinţa 
Ce n-are atâta numai protivnici şi vrăjmaşi, 
Câţi eu în scurt aice acum am arătat, 
Sau care puteam încă şi mai făţiş să-i număr. 
Azi cumpăna-aurită a Temidei se află 
În mâinile acelor ce raiul îl deschid, 


* Vestit ciubotar pe atunci la Moscova. 
*%* Croitor neamţ. 

Şi care adevărul nu vor a-l auzi. 
De vrei să fii episcop, c-o mantie vărgată 
Înfăşură-ţi trufia, îţi pune-un lanţ de aur, 
Sub mitră strălucită ascunde-ţi capul sec, 
Şi subt o barbă lungă stomacul îmbuibat. 
Diaconul să meargă cu cârja înainte; 
Te-ntinde într-o caretă, şi tot blagosloveşte 
În dreapta şi în stânga, când eşti plin de venin. 
Din aste te-i cunoaşte că eşti arhipăstor, 
Şi toţi cu umilinţă ţi-or zice preasfinţite. 
Ce iese din ştiinţă, şi ce folos aduce 
Bisericii? Aceia care sermonuri fac 
A sfintelor locaşe averea nu sporesc, 
Când numai din venituri mărirea lor se vede. 
De vrei să te faci iarăşi judecător dreptăţii 
Îţi pune o perucă, şi nu îngădui 
Pre cel cu mâna goală sărman jăluitor, 
Nu crede-ale lui lacrimi, el e deprins a plânge. 
Când îţi citesc docladuri tu dormi pe jilţ în ticnă, 
Şi de-ţi aduc aminte de vreun paragraf 
Din legile civile, din dreptul natural, 
Nu-i asculta; le spune c-aceste toate-s fleacuri, 
Şi pentru cei în slujbă zadarnică povară. 
Diecilor se cade a răscoli hârtii, 
Judecătorul numai să ştie întări. 
La noi n-a sosit vremea, în care-nţelepciunea 
Preziduia în toate încununând ştiinţa 
Şi meritul oricărui, când toţi se sârguiau 
Către înaintare prin mijlocirea ei. 
Departe suntem încă de veacul cel de aur! 
Trufia, lenea, banii opresc înţelepciunea; 
Şi ignoranţa ţine a-nvăţăturii loc! 
Ea-n haine aurite, sub mitră se făleşte. 

Ea judecă norodul şi oştile comandă; 

Iar biata-nvăţătură în stremţe îmbrăcată, 

Din orice casă este gonită cu ocări; 

De-a ei prietenie cu toţii se feresc; 

Ca cei care pre mare au suferit furtună 

Şi nu vor să mai intre în slujbă marinară 

Toţi strigă: rod nu mai iese de la adânci ştiinţi; 

Deşi-i de duh plin capul acelor învăţaţi, 

Dar punga li-i deşartă şi mâinile lor goale. 

Acela care ştie a fluiera în flaut 

Trei, patru cântece şi a dănţa uşor, 

Care cunoaşte soiul de orice fel de vin, 

Se-mbracă după modă şi mestecă cărţi bine, 

De-i şi cu dinţi de lapte, oricare treaptă naltă 

îi pare foarte mică la vrednicia lui; 

Nu pot să-l cumpănească nici şapte înţelepţi. 

La oameni nu-i dreptate! Un cleric sec răcneşte: 

Eu încă nu-s episcop dar ştiu de rost ceaslovul, 

Apostolul, psaltirea ca apa le citesc, 

Pre hrisostom trec lesne deşi nu-l înţeleg; 

Oşteanul care poate abia numele a-şi scrie, 

Pretinde ca să aibă a polcului comandă. 

Copistul bănuieşte că nu-i judecător, 

Boierul se-nciudează că nu-i în slujbă pus, 

Când şapte boieri are trecuţi într-a lui spiţă 

Şi două mii de oameni hrăneşte pe moşie, 

Măcar deşi nu ştie nici scrie, nici citi. 
Asemenea cuvinte şi pilde auzind, 

Astâmpără-te, minte, şi nu fii supărată 

Că eşti necunoscută, căci paşnica viaţă 

La cel care petrece în liniştit locaş, 

Deşi urâtă pare, dar n-are-nvăluiri. 

Dacă înţelepciunea a vrut să te-nzestreze 
Cu darurile sale, te bucură în sine, 

Şi cugetă în ticnă la rodurile ei. 

Nu te-ncercă zadarnic la oameni să arăţi 
Acele care lumea le sufere, le vede, 

Şi care-n loc de slavă, ocară-ţi vor aduce. 


SATIRA II 
Filaret — Eugenie 


FILARET: 


Prietenul meu, spune-mi de ce eşti întristat? 
Te văd la faţă galben, iar ochii îţi sunt roşi, 


CUPRINS 


Pare că noaptea-ntreagă nu ai dormit? Pe gânduri 


Stai tocmai ca acela, ce vrând a fi episcop 
Îşi dărui zadarnic a sale herghelii.* 

Tu poţi ca să te primbli cu patru cai în şir, 
Să porţi bogate haine, şi slugile să-ţi fie 
Înfăşurate-n aur. Au doar vinaţe scumpe, 
Sau cărţi pe la dughene n-au mai rămas de joc? 
Rudeniile, maica-ţi se află sănătoşi, 

Norocul te adapă din cornu-mbelşugării, 
Nimic nu te opreşte de-a vieţui-n odihnă. 

De ce dar taci ca muţii şi nu zici un cuvânt? 
Nu ştii cât preţuieşte un sfat prietenesc, 

Şi câtă mângâiere ne-aduce-n mâhniciune 
Când neopriţi de patimi păzim a lui urmare? 


* 'Toţi cunosc pe fostul Arhiepiscop R... carele dorind a se face cap 
bisericii ruseşti, dăruia cai din hergheliile sale la toţi acei ce puteau să-l 


ajute. 

A! înţeleg pricina de ce eşti supărat. 
Damon în aste zile se-naintă în rang, 
Trifon primi cordonul, şi Tulie o moşie; 
Iar falnicul tău nume şi slava strămoşească 
Râvnirea-ţi acea multă spre binele obştesc, 
Oricare vrednicie, uitate au rămas; 
Zavistnic nu eşti însă ca popii la soboare. 


EUGENIE: 


Ai cam ghicit în parte. Deşi n-am gelozie, 

Dar simt câtă ruşine, cât de cumplit afront 

E pentru noi boierii, când văd un prost ţăran 
Ce poartă semnul muncii pe mâinile-i asprite, 
Când văd pre altul care mergea la târg cu sacul, 
Sau cela ce deunăzi vindea la lumânări, 

Ori plăcintarul care striga ieri: La covrigi! 

Cum au ajuns să fie în cele mai mari trepte, 

Iar vechea mea nobleţe tânjeşte amărâtă, 

Şi nu pot s-aduc ţării nici cel mai mic folos! 
Din vremea Olgăi: încă avem strămoşi magnați; 
De-atunce până astăzi ei fură tot în slujbe, 
'Țiind cele-ntâi posturi ale împărăției. 

Vezi diplomele mele, urice, spiţe lungi; 

Mai jos decât namesnic** nici un străbun nu am. 
Frau isteţi în pace şi vrednici la războaie, 

Cu armele şi duhul odată strălucind. 

Priveşte sala noastră şi vezi-i pe pereţi 


* Olga, soţia lui Igor, fiul lui Riurik, întâiul ţar rusesc. Ea fu cea 
întâi care, primind credinţa creştinească, se boteză sub nume de Elena. 
Începu a domni de la anul 950 d.H. 

*%* Namesnic, viţe-rigă. Acest titlu se da mai înainte guvernatorilor de 
provincii. 

Tării, cetăţi cum sfarmă şi pre vrăjmaşi alungă. 
În judecăţi ei iarăşi cu mâinele curate 
Ocrotitori dreptăţii, pe-asupritori goneau, 

Şi azi jeluitorii nu uită mila lor, 

Iar vârful tuturora a fost al meu părinte: 

De când el nu mai este, rămase-mpărăţia 
Chiar fără mâna dreaptă. El când se arăta, 
Oricare se da-n lături, i se-nchina plecat, 
Mulţime de-aleşi oameni se tăvăleau pe urmă-i. 
Cum se ivea de ziuă, la uşa lui grămadă 

Sta cei pre care-acuma norodul îi cinstesc, 
Ş-a cărora favoruri noi astăzi aşteptăm! 

Pre slugi rugau cu daruri mijlocitori să fie; 
Iar dacă-al meu părinte cuvânt le adresa, 
Uimiţi de bucurie ce-or face nu ştia; 

În lacrimi tuturora spuneau de norocirea 
Ce-avură să vorbească cu omul acel mare; 

În casa lor atunce se bucurau cu toţi, 

Părea că vro comoară ascunsă au găsit. 

Deci judecă tu însuţi cum trebuie să-mi pară, 
Când sunt din aşa neamuri slăvite şi înalte, 
Să văd c-am ajuns astăzi necăutat să fiu, 

Şi nebăgat în seamă ca cel mai ne-nsemnat? 


FILARET: 


A supărării tale am înţeles pricina. 

Acuma să-mi dai voie să-ţi spun a mea părere, 

Vestindu-ţi mai-nainte că eu dispreţuiesc 

Minciuna, linguşirea, viclene însuşiri, 

Şi ruga mea rosteşte ce inima îmi spune. 
Nobleţea cum că este a slujbelor răsplată 

Nu este îndoială; folosul ei cunosc. 
Asemenea cinstire îndeamnă pre cei mulţi 
Spre fapte lăudate; căci oamenii averea, 
Plăcerile vieţii şi traiu-n desfătare, 

În vremile de astăzi atâta nu doresc, 

Ca numele deşerte ş-al slavei pustiu fum. 
Dar în zadar sunt toate, când cel ce le pretinde 
Nu se va face însuşi la merite străbune 
Destoinic cum se cade, prin osteneala sa. 
Urice de viermi roase nu sunt mărturisiri 
De vrednicia noastră; virtutea este numai 
Dovadă de noblețea acea adevărată. 

Spune-mi, lăsându-ţi lenea, povara de oştean 
Purtat-ai vreodată ? Gonit-ai pre vrăjmaşi? 
Asigurat-ai ţara lăţind a ei putere? 

La masa judecății uitat-ai părtinirea ? 
Norodul uşurat-ai de dări, de asupriri? 
Sporit-ai cu-al tău merit al statului venit? 
Cu pilda ta-ndemnat-ai pre oameni la virtute 
Stârpind prin sfaturi bune năravurile rele? 
Ştii a-ţi păstra curate şi cugetul şi mâna? 
Nu-ţi sunt supărătoarea celor săraci lacrimi? 
De eşti drept, nezavistnic, îndurător şi blând, 
De crezi că e ca tine fieştecare om, 

Atunci cu bună seamă poţi zice că eşti nobil, 
Poţi crede că cu Ector şi cu Ahil eşti rudă; 
Cezar şi Alexandu şi toţi bărbaţii mari 

Că-ţi sunt strămoşi socoate-i de-ţi plac şi de-i voieşti. 
Dar nu te foloseşte de-ai fi chiar fiu de rege, 
Când n-ai întru năravuri de-un câine osebire. 
Pe Neibuş: îl întreabă şi-ţi va mărturisi 


* General-maior Neibuş, prieten autorului, mare iubitor de bere. 

Că-i place berea foarte, iar drojdiile nu; 
Cunoaşte el prea bine că nu este în drojdii, 
Nici gustul, nici dulceaţa care era în bere. 
E mare osebire din nobili să te tragi 
Şi însuţi să fii nobil. În slobozi şi în robi 
Acelaşi sânge curge; şi toţi au trup şi oase. 
Cuvinte înşirate pe lâng-un falnic nume 
Nu pot să tăinuiască a noastre răutăţi. 
Iar relele năravuri la cei înţelepţi şterg 
Aducerea aminte de învechita slavă; 
Şi cioara lăudată cu penele străine, 
Rămâne fără ele de jale şi de râs. 

Nu este cu dreptate nici trebui-a uita 
Şi slujba strămoşească la strănepot de merit; 
Întunecat e însă al nostru duh atunce 
Când toată temelia pe spiţă răzemăm. 
Împovăraţi de vreme se darmă stâlpii vechi, 
De nu le vom da sprijin când cere trebuinţa. 
Strămoşii îţi lăsară fântâni de apă limpezi, 
Dar ca să bei din ele-ţi trebui vas curat, 
Şi să te pleci, căci apa în gură-ţi n-a veni. 

Tu însuţi zici că slavă au câştigat străbunii 
Prin fapte lăudate şi prin năravuri bune: 
Întru războaie unul a tras nevoi şi răni, 
Pe mări s-a luptat altul cu valuri, cu vrăjmaşi, 
Iar celălalt dreptatea a cumpănit-o bine, 
Şi toţi deosebite au arătat talente. 
De imitai acelor, cuvânt tu ai avea 
Să strigi de ce ca alţii nu eşti recunoscut. 

Ca aurul pre piatră, te cearcă tu pre sine 
Să-ţi vezi a tânguirii ş-a sângelui dreptate. 
Pe când cucoşul cântă la revărsat de zori, 
Când soarele pe dealuri începe-a străluci, 

Strămoşii tăi cu oastea ieşeau la câmpul slavei, 

Iar tu subt adamască cu sufletul, cu trupul, 

Acufundat în pufuri sălbatic horăieşti, 

Şi tocmai dup-amiază deschizi umflaţii ochi, 

Tragi o căscare lungă, mai dormi înc-o bucată, 

Te scoli, te-ntinzi, trei ciferturi; aştepţi ca să-ţi aducă 

Cafeaua, ciocolata, sau ceaiul chinezesc. 

Din aşternut îndată drept la oglind-alergi; 

Aici apoi e grija şi truda cea mai mare. 

Spinarea îţi acoperi c-o haină femeiască, 

Zulufii după reguli în rânduială-i pui, 

Îi încreţeşti pe frunte, pe rumenii obraji, 

Ş-o parte după ceafă în săculteţ s-ascunde. 

De astă iscusinţă se miră cei ca tine, 

Iar tu te-ncânţi de sine precum un nou Narcis. 

În strâmt pantof piciorul cu sila grămădind, 

De bătături durerea te face-olog să umbli. 

Ţi-ai pus o haină care plăteşte o moşie, 

Şi slugile asudă până ce te gătesc. 

Când statul lor romanii au vrut să-ntemeieze, 

Atâta osteneală eu cred că n-au avut, 

Cât cei ce au s-aleagă colorul hainei tale, 

Caftanul cum să fie cu moda potrivit, 

Cu vârsta şi cu locul, cu timpul ce va fi. 

În târg nu suferi verde, nici vara catifeaua, 

Nici iarna să lucească nu vrei mătăsăria, 

Ci toate să-şi păzească a sale legi şi rând. 

Precum păzeşte popa a toacei ceas ştiut. 
Călătoria-ţi lungă prin ţările străine, 

Cu-atâtea cheltuiele şi trudă ne-ncetată, 

Se-ncheie într-acestea, că banii cheltuind 

Ai învăţat cum straiul pentru a fi frumos 

Trebuie s-aibă falduri şi late şi vârtoase; 

De buzunări, de mâneci, ştiinţă ai deplină, 

Şi decât Reks mai bine tu ştii să potriveşti 
Croiala după modă, colorul după timp. 
Iubeşti acele mese sătule şi beţive, 

Unde o ceată mare de mincinoşi prieteni, 
Cu-ademeniri viclene auzu-ţi măgulesc; 

Iar tu în îngâmfare, cu capul ameţit 

Te umfli ca beşica, crezând că nici subt umăr 
Nu-i vrednic să-ţi ajungă oricare om pre lume. 
Dar uită-te, o viţă de-atâţia mari boieri! 
Cum toţi aceşti prieteni ce-n faţă te slăvesc 
Îndată ce-s afară, te râd şi te defaimă. 
Curând va sosi vremea să-şi bată joc de tine 
Şi-n faţă, când tu banii din pungă vei sfârşi. 
De buzele viclene şi vorbe dulci mă tem! 

Iar tu grăbeşti sosirea acestei vremi fatale, 
Căci cărţile pestriţe nu-ţi mai lipsesc din mână 
Cu ambe mâini împrăştii un bine-agonisit, 
Cu muncă şi sudoare, de vechii tăi strămoşi. 
Nu-i cea întâi moşie şi cea întâi gireadă 
'Trecute de la tine la mâna econoamă, 

Ce se hrănea-nainte cu foi şi cu ciocan. 
Infierbântat de patimi, de-a lor dureri cuprins 
Adeseori obrajii puind pe braţe albe, 

Petreci şi zi şi noapte în moală verşunie; 

Şi numele acelor ce stau pe-ai tăi pereţi 

În cadre aurite abia le poţi citi. 

Îţi trebui înlesnire de ochi străini şi minte 
Să poţi numi tu șanțul acel de apărare 

Ce sapă la cetate ostaşul iscusit, 

Să poţi cunoaşte unde e zidul zdruncinat 

De straşnica izbire a boambelor aprinse 

Şi unde spart de mină s-a prăbuşit pământul; 

De ce aici o parte de oaste în carre 
S-aşează, iar dincolo se cere ajutor. 
La cetele rărite de plumburi ucigaşe, 
Şi-n ce putere încă se bizuie vrăjmaşul. 
O mare iscusinţă şi multe însuşiri 
Să aibă se cuvine un vrednic comandir. 
C-o singură ochire el trebui să străbată 
A dușmanului planuri şi câmpul bătăliei. 
(Un ceas de ne-ngrijire e primejduitor!) 
Să-ntâmpine oricare viclene uneltiri; 
Ostaşii lui să fie întru îndestulare, 
Şi către el să aibă iubire iar nu frică. 
Pătruns de-a sa blândeţe, norodul mulţumit 
Părinte să-l numească, de binefăcător; 
De el să se-ngrozească ai ţării numai duşmani. 
Împodobit cu minte, ştiinţă, vitejie, 
Să fie cu răbdare un lucru începând 
Pre care să-l sfârşească cu grabă şi curaj, 
Precum din fulger cade înflăcăratul trăsnet. 
Smerit în norocire, statornic în nevoie, 
Nădejdea să nu-şi piardă când soarta-l va lăsa. 
Atâte ştiinţi nalte, atâte mari virtuţi 
A cărora nici nume n-ai auzit vrodată, 
Socoţi că-i greu să-ncapă în tidvă muritoare, 
Precum e greu vătaful să nu fie tâlhar, 
Să nu mănânce bine un gros judecător. 

Cum să-ţi încredinţeze corabie, când barcă 
N-ai cârmit vrodată? Pe iezuşor la ţară 
Abia te sui în luntre şi te întorci la mal, 
Căci apa lui cea lină te umple de fiori. 
Acel ce-ntâia dată călători pe mare, 
Statornic avu suflet şi inimă de-aramă! 
Împrejurat de moarte de pretutindeni eşti! 

C-o scândură subţire de dânsa osebit 
Când sufletul tău cere mai mare despărţire; 
Ideea morţii numai în tremur te aduce. 
Iar martori vitejiei nu ai decât pre robi, 
Ce nu-ţi întorc cuvântul şi cred orice le spui. 
Mai multe daruri trebui un bun cârmaci să aibă, 
Deprins din crudă vârstă cu unda-nşelătoare, 
Cu-atât mai mult se cade să fie îndrăzneţ, 
Cu cât talazul mării e mai primejdios. 
Când Creatorul vecinic a sa înţelepciune 
Au insuflat-o lumii, şi toate-n armonie 
Au rânduit să fie, el cerul presără 
Cu stele luminoase spre a călăuzi 
Pre călători pe ape cu acul cel magnetic, 
Prin care sigur calcă a mărilor adâncuri, 
Luând călăuzire din cerul înstelat. 
Când spaima îngrozeşte pre prostul marinar, 
Cârmaciul vrednic ştie de stânci să se ferească, 
De ţărmurile-acele ce sunt primejdioase, 
Şi scapă de furtună în portul cel dorit. 
A urmări pre duşman şi vântul a-i lua, 
A se lupta cu dânsul la vreme priincioasă 
E iarăşi vrednicie a celui ce comandă 
Corabia pe mare ca oastea pe uscat. 
Tu n-ai visat în viaţă ochiană şi compas, 
Precum nu ştii ce este atacul şi asaltul. 

A lui Adam urmaşii să judece e vrednic 
Acel ce are suflet şi cugetul curat, 
Ce nu se cârmuieşte de mârşav interes, 
Şi nu socoate banii dovezi neprihănite. 
De frică sau nădejde el nu se stăpâneşte, 
Nu face osebire între frumos şi slut, 
Bogatul şi săracul, cel înţelept sau prost, 


180 


Țăranul şi boierul la el sunt deopotrivă; 
Dreptatea-i este numai iubită şi aleasă. 
Şicana veninoasă şi bunul ei prieten 
Diacul viclean, lacom, nu-l pot ademeni, 
Deşi ei cu-amăgire orbesc pre orice om. 
Judecătorul vrednic trebui să privegheze 
Ca văduva săracă să nu se asuprească, 
Nemernicul, orfanul, să afle ajutor, 
Iar cel ce-i împilează să fie pedepsit. 
De legile naturii ştiinţă are bună, 
Aşezământul ţării desăvârşit cunoaşte; 
Ucazele lui Petru care ne-au re-nnoit 
Din mână nu le lasă; drept pravăţ îi slujesc. 
Asemene plecare în tine nu se află: 
Săracul varsă lacrimi, tu râzi de-a lui durere, 
Baţi robul fără milă cu suflet împietrit, 
Pentru greşeală mică: Au nu-i ca tine om? 
Au nu ştii că cruzimea la fiare este dată? 
Deşi tu nu strângi banii, dar către ei eşti lacom; 
Risipitorul are iubire de argint, 
Şi chipuri legiuite după a lui păreri 
Sunt care pot să-i umple cu aur seaca pungă: 
EI are trebuinţă de bani în toată vremea, 
Căci fără ei degrabă plăcerile-i se sting; 
Cuvintele drept, lege, îi par arabiceşti. 

Ei bine, zici, destoinic nu sunt de-acele locuri, 
Dar nu pot purta oare ca Clit cheia de aur? 
Ce merite el are? Ce slujbe a făcut? 
Şi dintre sfera noastră cu ce s-a osebit? 

Pe Clit lumina zilei în aşternut nu-l află; 
El cască cu răbdare şezând prin anticameri; 
Spinarea nu îşi cruţă făcând închinăciuni 
Chiar muştelor ce zboară la nasul celor mari. 

Clit are isteţie şi vorbele-şi măsoară; 

Pre toţi îi măguleşte, pre nimene nu crede, 

În trebi numai ş-arată adevăratu-i gând. 

El nu se tânguieşte oricât de-ar osteni; 

Neobosit, statornic, la țelul lui aleargă. 

Norocul îi ajută, ş-acesta-i singur merit, 

Pre care el îl cere de la iubiții lui. 

Clit însă are-n sine ceva de imitat, 

Pentru acela care doreşte să petreacă 

Viaţa lui la curte, căci altfel lângă foc, 

Aripile de ceară în grabă se topesc. 

O gură mai păzită, o faţă ce uşor 

Se poate din tristeţe schimba în bucurie, 

Aşa precum prilejul sau trebuinţa cere; 

Prieteşug oricărui în faţă arătând, 

Smerenie, agerime, şi duh pătrunzător, 

Aceste-s atributuri ce trebuie la curte. 

Iar cea mai lăudată a celuia e cale, 

Ce fără de sfială vorbeşte adevăr, 

Măcar c-adese trebui să-l ţie mistuit, 

Să nu-l îmbrace însă cu hainele minciunii. 

Ferice cine ţine măsura cea de mijloc! 

Cu minte cumpătată, la vorba lui plăcut, 

Purtare delicată, de-a pururea având; 

Nu sfătuiesc pre nime ca să se linguşească 

Dar mi-e urâtă foarte deşarta fudulie. 

La tine îns-aceste să caut nu cutez, 

Am bună-ncredinţare că n-oi să le găsesc. 
În scurt, zadarnic este a înşira mai multe 

Când tu nu ai nici unul din darurile-aceste. 

Îndreaptă-te, drăguță, de vrei a fi ştiut, 

Iar până-atunce rabdă şi nu te supăra. 

Defecturile tale subt strămoşeasca umbră, 

De-ai fi în orice treaptă, nu pot să se dosească. 
Curat trebui să fie acel ce s-a suit 
La locul unde lumea se uită ne-ncetat. 
Să zicem c-ale tale purtări şi vrednicie 
Destoinic te arată de-naintări, de slavă; 
Deci carii cu nedreptul de ele te lipsesc 
Sunt de jelit că-n tine folosul nu pricep, 
Dar nu trebui să judeci, a lor greşeală-i oare, 
Sau tu te crezi pe sine mai mult decât ai merit? 
Nu prinde gelozia pre un boier de neam, 
Precum nu prinde şeaua şi frâul pe măgar. 
Ar fi mai de iertare la unul de acela 
Atunce să se plângă când vede pe-un nevrednic 
Tâmpit întru năravuri, precum şi întru neam, 
Ce n-are vrun alt merit decât un orb noroc, 
Ce nu-i iubit de nime, nici ţării de vro treabă. 
Dar când din împotrivă pre un bărbat găsesc 
Care prin fapte bune înalţă neamul său, 
Atunci să-i pară bine de vrednicia lui. 
De ce dar să te superi când vezi înaintarea 
Lui Tulie, lui Trifon? De ce să te mâhneşti? 
Ei prin purtări cinstite şi prin credinţa lor, 
Ştiură să aducă la patrie folos. 
Strămoşii lor, ce-i dreptul, nu sunt din vre 
mea Olgăi, 
Senatori şi namesnici puternici nu stătură; 
A lor cu-a ta nobleţe nu pot asemăna. 
Dar asta nu-i nimică, căci ei şi-au început 
Nobleţea de la sine, precum în vremea veche 
Străbunii tăi, când ruşii de greci se creştinară. 
Ei nu erau atunce cum mai apoi au fost; 
Şi cel întâi dintr-înşii ce nobil s-a numit 
Avea mai mică slavă şi nume decât Trifon. 

Adam boieri pre lume nu a născut nici unul; 
Doi fii avu, din care unul era păstor, 
Iar altul în sudoare cu sapa se hrănea; 
Şi Noe când potopul a înecat pământul 
Scăpă plugari ca dânsul ce-aveau năravuri bune; 
Dintr-înşii toţi ne tragem. Şi unul mai curând 
Lăsă cimpoiul, sapa, iar altul mai târziu. 


CUPRINS 


SATIRA III 
Către Teofan arhiepiscopul Novgorodului 


Arhipăstor slăvite! Tu, căruia puterea 
Înţelepciunii nalte a spus a sale taine, 
Şi toate de pe lume pre larg ţi-a arătat, 
O, Teofan! Tu care pricepi şi înţelegi 
Ori câte-o minte-ntreagă a le cuprinde poate! 
Răspunde-mi: când natura a înzestrat pre oameni 
Cu trup şi judecată, tot ea le-a împărţit 
Şi patimile care îi ţin în jugul lor, 
Sau răului acestui un alt izvor se află? 

Tu la Hrisip aruncă acea întâi privire: 
De este zi sau noapte, de-i glodul la genunchi, 
El Moscva-n toată vremea colindă de trei ori, 
Şi masa de cu seară mai grabnic o sfârşeşte, 
Decât în zi de praznic un popă liturghia, 
Nici somnul, nici odihna nu-l prinde ca pre alţii. 
Pe când cocoşul cântă, el este-acum în târg, 
Chiar viaţa nu îşi cruţă, unde câştig priveşte, 
Ş-abia sosind din China în altă parte pleacă. 
El nu se îngrijeşte de vârsta sa, de timp, 
De valurile mării nu-i pasă nicidecum. 

Cu părul alb şi gârbov, cu nici un dinte-n gură, 

La marfa lui gândeşte, iar altă grijă n-are; 

Când cumpără se roagă, se-nchină pentru-n ban, 

Când vinde este ieftin numai la jurământ. 

Să cauţi toată Moscva nu afli alt ca dânsul 

Să ştie cum să-mpartă un rup în patru grefuri, 

Un cifert din cot să fure şi litrele din ochi. 

Nu arde lumânare, nu face iarna foc, 

El tremură mai bine decât să cheltuiască, 

Ş-adeseori în casă trăieşte fără slugă. 

Cămeşa nu îşi schimbă cu săptămâni întregi; 

Prostirile-i în patu-i de negre putrezesc; 

Un singur caftan are rămas numai urzeala. 

De vede la o masă trei feluri de bucate 

Se miră zicând: Doamne! Ce cheltuiele mari! 
Gândiţi că Hrisip poate munceşte într-atât 

Pentru ca să adune cu ce să-şi ţie viaţa, 

Şi se strădănuieşte ca-n urmă-i să nu lase 

Femeia lui săracă c-o casă de copii? 

O nu! De bani ticsite sunt sipetele lui, 

Din care-acum o parte rugina o mănâncă, 

Şi singura lui rudă e un nepot cu stare. 

Zgârcenia! nu altă munceşte pre Hrisip; 

El strânge şi adună movilele de bani, 

Având plăcere numai să-i vadă mulţi grămadă; 

Iar dacă mie-o sumă mai mică îmi ajunge, 

Apoi la lăcomie de ce să fiu supus? 

Îmi pare că se poate Hrisip asemăna 

Cu unul care merge la râu să beie apă, 

Deşi e mai departe, pentru că este multă, 

Iar nu la izvoraşul ce curge lângă el. 

Dar oare-atunci mulţimea cu ce-l va folosi, 

Când unda săpând malul de subt a lui picioare, 

Va înghiţi pre lacom în valurile sale? 

Clearh dispreţuieşte iubirea de argint. 
Din cap pân-în călcâie în aur strălucind, 
Palate mândre are în Moscva şi afară, 
Împodobite toate cu mare bogăţie. 
El ţine masă-ntinsă; tacâmurile lui 
Nu au vro osebire din cele-mpărăteşti, 
Din casă pân-la scară stau slugile-nşirate 
În haine aurite, lăsând prin mijloc cale 
Să treacă cărturarii şi cei linguşitori, 
Ce patimile-aţâţă cu sfaturile lor. 
Cu fete desfrânate averea-şi risipeşte; 
De-a pururea plăcerii deschide drumuri nouă. 
Deşi în lume pare ca Crezus de bogat, 
A lui venituri însă pe-a mele nu întrec; 
Căci el le cheltuieşte în patru zile numai 
Şi toată a lui pompă e de împrumutare, 
Făcută cu-njosite mijloace ş-amăgiri. 
Sporeşte datoria, dobânzile sporesc, 
Pân-ce Clearh al nostru închis se pomeneşte, 
Sărac ca vai de dânsul, lăsându-și creditorii 
În deznădăjduire cu lacrimi pe obraz. 
Pe doi, trei sărăcindu-i, pre alţii mai mulţi şireţi, 
Care-au pândit prilejul i-a pus în bună stare. 
Din zori de zi Menandru aleargă, urmăreşte, 
Ascultă ce se face prin case şi prin târg, 
Şi ce porunci ieşiră acum mai de curând. 
De orice schimbări nouă, de orice-naintare 
El află mai nainte, şi tot ce se lucrează 
Ca tatăl nostru ştie. El e mai mulţumit 
Trei zile să postească, decât a nu afla 
Ce veste curierul din Persia aduce, 
Ce fată se mărită, ce tânăr se însoară, 
Care cui face curte, cine s-a gâlcevit, 
Cine în cărţi aseară mai mult a câştigat, 

Cine-a venit, şi care ieşi din târg afară, 
Cui se născu prunc, cine s-a dus în ceea lume? 
O, când boierii noştri şi-ar şti trebile lor 
Cum ştie el pe-a altor, nu i-ai vedea umblând 
C-o gloată numeroasă de creditori pe urmă! 
Nu i-ar fura vatajii şi ar trăi mai bine! 
Apoi când novitale destule-a adunat, 
Întocmai ca o bute umplută cu vin nou 
Ce fierbe, sfârâieşte şi dând afară dopul 
Spumosul vin cu vuiet pe vrană năbuşeşte, 
Asemene Menandru nu poate mistui 
Nimic din câte ştie; şi de-ai avut păcat, 
Să te-ntâlneşti cu dânsul, îndată-ncepe-a-ţi spune 
În taină la ureche o sută de veşti nouă, 
Ce zice că le ştie din foarte sigur loc, 
Şi ţi le spune numai pentru prieteşug. 
EI le alcătuieşte după a lui părere, 
Şi rareori se-ntâmplă la doi să spuie una. 
Minciuna lui o crede adese însuşi el, 
Când la auz îi vine din casă de magnat. 
Sfârşind, din ochii-ţi piere, precum judecătorul 
De-mpricinat s-ascunde când ştie că bani n-are; 
Se duce să mai umple pre alţii cu minciuni. 
Longhin te ameţeşte, deşi nu ştie veşti, 
Fereşte-te de dânsul, şi nu-l pofti la masă 
De n-ai făcut gustare, c-apoi cu bună seamă 
Rămâi pe toată ziua flămând şi nemâncat. 
Întâi el îţi înşiră solii de complimente 
De la copii, nevastă, apoi îţi bănuieşte 
Că n-ai fost pe la dânsul de-atât amar de vreme, 
Când ştii că iese dinţii copilei lui acum, 
C-a fost în fierbinţeală ş-a plâns neîncetat. 
Pe fata cea mai mare e gata s-o mărite; 
O dă după un tânăr frumos, bogat şi nobil, 

C-un an mai mare numai decât copila lui. 

Izvodul îţi citeşte de zestrea care-i dă, 

Şi toată garderoba pân-la un fir de aţă. 

Nu-i mult de când băietul şi-a pus la azbucoavna 

Ş-acum e de mirare cum poate sloveni. 

S-a apucat la ţară să-şi facă-un mare iaz 

A căruia plan iute din buzunar îl scoate; 

De l-a uitat acasă începe a ţi-l face, 

Cuţite, furculiţe pe masă înşirând. 

Moşia-ţi o descrie cu tot venitul ei, 

Productele anume în ce timp au fost strânse; 

Pre toţi proprietarii de la potop ţi-i spune 

Şi cum acea moşie la el a încăput 

Curmându-se procesul ce-avea c-un unchi al său. 

Vei fi ferice încă dacă pe lângă-aceste 

N-a vrea să-ţi povestească de la Azof asaltul; 

Îţi trebui o zi întreagă bravurile s-asculţi, 

Minuni de vitejie ce el a arătat, 

Şi câtă iscusinţă de ager comandir 

A dezvelit acolo înfricoşând pre duşmani. 

Aici apoi pe-ntregul croieşte la minciuni, 

Şi nu găseşti pe urmă-i o umbră de-adevăr. 
Dar unde se pot toate descrie cu-amăruntul? 

Nu sunt atâte fire în snopuri de grăunţe, 

Nu jură precupeţul mai multe ori pe an, 

Nu fură de la ocă mai dese un crâcimar 

Scăpând de judecată şi de globiri prin mită, 

Decât limbutul nostru înşiră la o masă. 

EI nici se mai răsuflă, asudă povestind, 

Se teme să tuşească, şi crede-n gândul său 

Că limbă n-ai în gură, eşti totul o ureche, 

Nu-ţi lasă pic de vreme să zici şi tu o vorbă. 

Acufundat în gânduri smeritul Varlaam, 
Când intră într-o casă se-nchină până jos, 
Pre toţi îi salutează şi-ntr-un ungher se pune, 
Plecându-şi în jos ochii, grăind din vârful limbii 
Metaniile trage, păşeşte-ncetinel. 
Înfricoşatul nume al Domnului Hristos 
La toată vorba-l pune. Plecare mult-arată 
Să facă paraclise, şi lumânări să ducă, 
Neîncetat făleşte pe-aleşii credincioşi 
Ce-a sfintelor locaşe mărire o lăţesc, 
Şi ridicând biserici cu-averi le înzestrează. 
Ferice de-al lor suflet! Cereasca desfătare 
Pre dânşii îi aşteaptă; lor raiul e deschis. 
Nu fiţi la îndoială că vorbele-i privesc, 
Spre a spori — de poate — a clerului venituri; 
Acei ce la biserici au dănuit averea 
Din care el se-ngraşă, sunt foarte lăudaţi. 
Nimic alt nu place atât lui Dumnezeu, 
Şi numai prin aceasta la rai deschidem cale. 
El carne nu ia-n gură la mesele străine, 
Nici vin nu vrea să guste, dar nu e de mirat; 
Un gras clapon acasă întreg îl ospătă 
Spălându-l c-o butelcă de vin unguresc dulce. 
Pre cei supuşi la pofte trupeşti îi tânguieşte, 
Deşi el pe sub gene cu ochi scânteietori 
La sânul alb şi gingaş se uită pe furiş; 
Eu îns-îmi spun păcatul, nu mi-aş lăsa nevasta 
C-un cuvios ca dânsul să facă cunoştinţă. 
El zice: de mânie să fugi, să te fereşti, 
Să nu ţii minte răul, dar singur este rău. 
Pe-al său vrăjmaş în sine ar vrea să-l prăpădească, 
Şi cu necontenire de moarte-l prigoneşte. 
Gândeşte ticălosul că poate înşela 
Pre Cela ce cunoaşte pe-ai lumii răi şi buni! 

Din faptul zilei Foca la cei mari prin antreturi 
Aşteaptă cu prezenturi; ca cel mai de pre urmă 
Ciocoi se înjoseşte spre a intra-n favor, 

Dorind să zică lumea: vedeţi cum îl cinstesc 
Pre Foca toţi boierii? Cum îl poftesc să şadă 
Şoptindu-i la ureche interesante lucruri? 

În târg zidi o casă, mari sume cheltuind, 
Prin care-o să-i rămâie copiii cerşetori, 

Dar numele-i cu slavă s-a pomeni în veacuri. 
Cu genealogiştii el are cunoştinţă, 

Şi cu-autorii căror le dă bani de ajuns 

Ca să-i lăţească slava prin scrierile lor. 
Deunăzi — cine ştie? — ce-a dat pe o broşură 
Ca să se tipărească că e de dânsul scrisă. 
Văzând că sunt la cinste cei în război răniţi 
Răbdă să-i ciunte nasul şi pieptul îşi dungă. 
Aleargă ca besmetic în lume după slavă, 
Când slava o dau numai năravurile bune. 

Glicon la alţii merit nu află nicidecum. 

De este oarecine plăcut şi priimit, 

Un altul de petrece viaţă lăudată, 

Ori cineva prin arte al său neam îşi măreşte, 
Sau are bărbăţie pe apă şi în foc, 

Ori cel ce în războaie pre duşmani a învins, 
Ş-acel la ce legi bune a introdus în ţară, — 
Toţi n-au făcut nimică, Glicon din împotrivă, 
Pre el numai se crede de om desăvârşit. 
Rostirea-i o minune; purtarea-i un model, 

Ce poate să slujească de pildă tuturora. 

De-şi face o idee, din ea nu-l poţi abate; 

Se miră cum de ţarul nu a încredinţat 

Până acuma ţara la cârmuirea lui, 

Ş-în mintea lui nu-ncape cum după el n-oftează, 

Orice copilă ce simte amorului văpaie. 
Pre el se stimă numai, de dânsul este plin, 
Crezând că neamul nostru de-atunci e fericit 
De când el ca luceafăr a răsărit pe lume; 
Gândeşte că vederea, auzul sunt lăsate 
La oameni, ca să vadă, s-asculte ale lui 
Măreţe întreprinderi, căci spre acest sfârşit, 
Aceste două simţuri avem de la natură. 
Clites dispreţuieşte deşertăciunea lumii 
Mai mult decât monahul ce lumea a lăsat; 
Viaţa îşi petrece de-a pururea voios. 
Umflat, la faţă buged, cu ochii roşi şi tulburi, 
În şase luni de zile bea tot pân-la cămaşă. 
Îi tremură tot trupul, picioarele şi mâini, 
Cum tremură pe pietre căruţul hârbuit. 
Dispreţuit de oameni, sărac ca vai de dânsul, 
O soartă mai ferice în lume nu doreşte, 
Când are dinainte paharul plin de vin. 
Cu-atâta e mai vesel, cu-atât mai mulţumit, 
Cu cât e mai aproape de starea animală. 

În adunări când intră Ircan coteşte-mpinge, 
Ca barca printre valuri prin toţi îşi face loc 
Să treacă înainte, să fie cel întâi. 
La mese când se află tot schimbă, porunceşte, 
S-aducă alte blide, să-i dea alt soi de vin; 
El mai întâi începe să-nchine sănătăţii; 
Toţi trebui să atârne de la a lui poveţe. 
Când te închini la dânsul, sprinceana de ridică, 
Ş-abia din ochi de-ţi face un semn mulţumitor, 
Să ştii că-n mare cinste atunci la dânsul eşti, 
Căci foarte rar se-ntâmplă să zică şi vro vorbă. 
Materia din care el a ieşit pe lume 
N-a fost precum a noastră ci mult mai de bun soi; 
A noastră-i lut de tină, a lui de porțelan. 

Sozim la el se uită c-o aprigă zâmbire 
Şi-mi spune la ureche cu limbă veninoasă: 
“Ircan mai bine-ar face să nu uite-al său bun 
Ce sta pe la răspinteni cu traista-n şold, 
Şi pre a sa bunică ce-a fost spălătoriţă; 
Să-şi măsure purtarea precum i-a fost şi neamul, 
Să-şi mai închidă gura, c-atunci prin boiul său 
Tot ar putea să-nşele vrun nătărău, vrun prost, 
Şi marea-i nerozie n-ar fi aşa văzută.” 
Sozim are dreptate, ar fi mai bine însă 
Chiar lui Ircan să-i deie acest sfat priincios, 
Decât de el să râdă cu alţii în zadar; 
(Acest fel hulitorii defaimă totdeauna; 
Nici cinstea, nici virtutea de gura lor nu scapă.) 
Sozim cu-aşa asprime îi judecă pre toţi: 
“C-o undiţă de aur mult gingaşul Silvan 
A prins pre virtuoasa vecina sa prea lesne. 
La masa lui Procopi n-avu ce să mănânce. 
A Nastei frumuseţe e-n şipuri şi cutii, 
Albeaţa, rumeneala o cumpără din târg. 
Clement judecătorul nimic nu face singur, 
Numai prin ochelarii diacului citeşte.” 
Nici vârstă, nici prieteni, nici rudele, nici rang, 
Înveninata-i limbă nu pot astâmpăra. 
Şi eu ziua aceea numesc nenorocită, 
În care mi se-ntâmplă să mă-ntâlnesc cu dânsul, 
Căci ştiu că este gata a mă grăi de rău, 
Îndată ce din ochii-mi, se face nevăzut. 

El este-adevărată societăţii ciumă, 
Dar mult e mai de groază Trofim cu limba dulce, 
Căci vorba rea adese defectele hulind, 
Pe nesimţite-ndreaptă pre omul înţelept, 
Cu laudele însă Trofim nu face altă, 

Decât mai mult sporeşte pre nătărăi la număr. 

Noi lauda a crede plecare mare-avem: 

Ea-n inimă se vâră, şi de găseşte-n ea, 

Scânteie de virtute, o stinge şi o seacă. 

Tot omul pe-astă lume e iubitor de sine, 

Şi o încredințare de laudă-i de-ajuns 

Ca să ne rătăcească din drumul acel drept. 

Când Tit deschide gura, Trofim se minunează 

De vorba-i iscusită; ascultă şi îndeamnă 

Pre toţi să ieie seama, să nu zică nimic; 

Nici suflă, nici strănută pân-nu sfârşeşte Tit 

O vorbă ce mă face să casc cu ne-ncetare. 

La masă de-l pofteşte, el degetele-şi linge, 

Şi zice că sunt toate bucatele cereşti. 

Atâta rânduială la nime n-a văzut, 

Ş-atâta curăţie ce e la Tit în casă, 

Se pare o minune şi seamănă cu raiul. 

Păstorul Paris dacă ar fi avut noroc 

Să aibă cunoştinţă cu nevăstuica lui, 

Menelau trăia-n pace, şi mândra sa Elenă 

Ar fi rămas acasă să toarcă şi să ţese. 

Oricare-a lui Tit faptă o-nalţă pân la nori 

Chiar strâmbul nas îşi suflă mai bine decât alţii; 

Şi nu numai pe-acesta cu laude-l măreşte, 

Făleşte pre oricine; lui toate-i par minune, 

Crezând că dobândeşte iubirea tuturor; 

Pân? şi ce pute zice că are miros bun. 
Desculţ, numa-n cămaşă, de zece ori pe noapte 

Din pat se scoală Nevus, şi cu luare-aminte 

La uşi şi la ferestre el cată ne-ncetat 

Să vadă de-s închise, de sunt la locul lor 

Lădiţa, portofoliul şi sipetele toate. 

De multe ori trimite pe taină ca să afle 

La ţară, de nu-l fură vatavul în ceva; 

Adese după stolnic se ia pe urmă-n târg. 

Pe slugă lângă dânsul nu suferă să fie 

Ca nu cumva să-l vadă unde îşi pune banii. 

S-a întâmplat vecinul să-l roage într-un rând 

Să-i dea-mprumut căldarea. El nu i-a refuzat, 

Dar a intrat în grijă ca nu cumva trimisul 

Să fugă cu căldarea, şi-ndată după dânsul 

A repezit o slugă; pe urmă-i veni-n gând, 

Că poate megieşul o va tăgădui; 

Pe loc trimise altul căldarea să-i aducă. 

Dacă la oarecine nevasta lui se uită, 

Socoate că e gata orice a-i împlini, 

Şi cu acea idee se necăjeşte rău. 

Prepune cum că mama copiii îşi învaţă 

Să se-mprumute-n taină şi-n datorii să cadă. 

De vede pe doi oameni şoptindu-şi între ei, 

Gândeşte că pe dânsul ei râd şi-l clevetesc. 

Când are să răspundă îşi cumpăneşte vorba, 

Căci crede că tot omul voieşte să-l înşele. 

Ca dânsul prepuielnic alt om în lume nu-i; 

El vede pretutindeni tot curse ş-amăgiri, 

Şi-n astă neodihnă viaţa îşi mănâncă. 

Eu cu aşa tocmeală n-aş priimi nici tronul; 

De-mpărătescul titlu curând m-aş sătura. 

O goală sărăcie cu-a ei ticăloşii 

Aş prefera mai lesne în linişte şi pace, 

Decât o necurmată a minţii vălmăşire; 

Nici slava, nici averea n-aş vrea cu acest preţ. 

Mai bine în viaţă să fiu tot amăgit, 

Decât să mă muncească ne-ncrederi şi prepusuri. 
Nu mai puţin pre sine Zoil se chinuieşte; 

Oricare lucru vede îi naşte un nou gând, 

O nouă întristare, ce somnul îi gonesc. 
Deunăzi aruncându-şi zavistnica ochire 
Văzu că megieşul îşi face o căsuţă, 

Ce-abia o sută ruble se poate preţui; 
Îngălbenit de pizmă se bolnăvi cumplit 

De-o straşnică lângoare de care ş-acum zace. 
Pe-un biet soldat de-l ştie că are-n sân o rublă 
Agonisită în slujba de douăzeci de ani, 

Şi de aceea încă tânjeşte amărât. 

De-a căpăta vreunul un rang, o slujbă mică, 
Vro laudă de-aude, cârteşte şi se miră 

Cum oamenii orbeşte un merit aşa mic 
Atâta îl înalţă ş-atâta-l preţuiesc. 

La alţii fărmătura îi pare pâine-ntreagă 

La un sărac desagă, la un călugăr barbă 

De vede... Dar nu-i vreme, o muză, să sfârşim? 
Deşi ni-i drag a scrie, ne-nvaţă bunul simţ, 
Să punem mărginire la limbuţia noastră; 
Căci vorba lungă este adese neplăcută. 

Şi trebui să ţii minte cu cine vorbim noi. 
Socoţi că altă treabă nu are Teofan 

Decât să ospăteze, să doarmă şi s-asculte 

Cu mâini încrucişate, a mele proaste versuri? 
Cuvântătoarei turme păstor neadormit, 

De dânsa îngrijeşte sădind neîncetat 
Sămânţa mântuirii, prin fapte şi cuvinte. 
Bisericii cei sfinte el cap fiind, aproape 

Se află de monarhul, şi este-apărător 
Duhovniceştii slave, urmând cereştii căi. 
Năravurile-ndreaptă în preoţi încuibate, 
Întemeind într-înşii cucernică purtare, 
Voința providenţei ne spune gura lui, 
Povăţuind creştinii pe drumul acel drept; 

Ne-adapă din izvorul înţelepciunii nalte. 
Şi multe sunt la număr a sale ostenele. 

Mai bine decât tine cunoaşte în idei 
Şi fapte felurite, plecările-omeneşti. 
De am cerca a scrie defecturile toate 
Şi orice-n gând ne vine, viaţa n-ar ajunge; 
Mulţi oameni sunt pe lume şi multe patimi au. 
Castor iubeşte caii, iar frate-său războiul, 
Diacul se sileşte pre gol să-l mai despoaie; 
Tot capul are gânduri şi voi deosebite. 
A mea plecare este năravul prihănit 
Şi graiurile rele prin versuri să-nfruntez; 
Iar cel ce şi pre mine va vrea să mă-ndrepteze, 
Va merita cinstirea ş-a mea recunoştinţă. 


CUPRINS 


SATIRA IV 


Către muza sa 


O, muză, este vreme să-ţi schimbi ghimposul stil, 
Să nu mai scrii tot satiri, căci mulţi nu te iubesc, 
Cârtind că mă amestec tot unde nu am treabă 
Şi mă arăt în lume cu multă sumeţie. 

Văzui eu mulţi de-aceia ce nu au scris nimic 
Asupra nimăruia, ba înc-au măgulit, 
Nu căpătară însă vro soartă mai ferice; 
Dar mie ce-mi rămâne s-aştept de l-a ta milă? 
Năravurile rele tu nu îngăduieşti, 
C-o mare cutezare le râzi, le înfruntezi, 
Nu vrei s-ascunzi nimică, zici lucruri prea pe faţă; 
A ta plăcere este pre vicioşi să superi, 
Şi pentru-a tale fapte osânda eu o trag. 

Nu vezi cum se găteşte Condrat şi cu ai săi, 
Cum furioşi adună şireata diecime, 
Cum slimuiesc asupră-mi o jalobă întinsă 
Voind ca să mă tragă pe loc la tribunal, 
Căci ocărând pre Clites am vrut să-mpuţinez 
Beţivii, şi prin asta să scad venitul vămii? 
Iar Nicon ce iubeşte tot lucrul cu dovadă 
O biblie întreagă aud că a citit, 
Din care trei tetrade-a scos de mărturii 
Zicând că necuratul prin tine ocărăşte 
Cucernicele barbe; că împotriva legii 
Noi mantie vărgată veşmântul sfânt numim. 
Şi toţi judecătorii aceste rele pâri 
Le vor lua de bune, căci lor am scos o vorbă 
Că numai când iau mită obicinuiesc dreptate. 
În scurt, cu orice cuget nevinovat şi bun 
O, satiră e scrisă, ea tot împunge-n ochi 
Pre cei carii într-însa se văd ca în oglindă, 
Ş-aşa se ştiu pre sine precum în ea s-arată. 
O, muză, a mea lumină! Al tău stil veninos 
Vătămător e foarte sărmanului poet! 
E rău lovind pre altul să nimereşti în sine, 
Căci versurile, care în cititor nasc râsul, 
Adese aduc lacrimi la bietul autor. 
Arăt eu adevărul, pre nime nu numesc, 
În versuri râd şi-n suflet plâng relele năravuri. 
La oameni adevărul nu place totdeauna. 
Cine vrodinioară de el te-a întrebat? 
Spuindu-l chiar pe faţă pre mulţi nemulţumeşte. 
Acel care doreşte a fi cu lumea bine, 
Şi a trăi în pace, linguşituri să scrie. 
Când nu-i moral în oameni, de ce să ne mâhnim? 
De-am merge tot cu dreptul, curând am sărăci; 
Căci relele deprinderi acum s-au făcut fire, 

Şi nu se trec din lume, ca moda de capele. 
Această însărcinare păstorii sufleteşti 
S-ar cuveni să aibă, şi datoria lor 
Neapărată este năravuri să-ndepărteze, 
Dar ei păzesc tăcere, nu vor să-şi bată capul; 
De ce dar noi cu lumea să batem tot război? 
Când prin aşa urmare nu poţi a căpăta 
Nici lemne de ars iarna, nici ghiaţă-n timp de vară. 
De-i vrea să-mi arăţi însă c-acei vestiți satirici — 
Pers, Juvenal, Oraţiu, francezul Boalo — 
Nu numai nu avură din scrieri neplăceri, 
Ci câştigară încă nemuritoare slavă; 
Ş-asemene pre mine ce calc pe a lor urmă 
M-aşteapt-aceeaşi soartă, ţi-oi spune că greşeşti; 
Căci însăşi fiica Joei purta condeiul lor. 
Tu nu eşti a lui fiică; pre tine Mnemosina 
Te-a zămislit în sânu-i, cu cine ştie cine. 
În ei plăcute glume cuminte înfloresc, 
Iar versele curg limpezi ca râul lin pe şes; 
Ş-acei ce-n a lor ziceri găsesc vro înfruntare, 
Nu pot să se atingă văzând că-i bine zisă. 
Când singurul tău merit nu e decât să spui 
Că rasa şi potcapul călugărul nu fac. 
Aşa vorbesc acuma; aşa trăiesc în lume? 
Pe buze poartă miere şi fierea-n piept ascunde; 
Arată-te prieten la cel ce eşti vrăjmaş, 
De vrei ca între oameni să însemnezi ceva. 

O, muză! să începem a mai tâmpi condeiul, 
S-aşternem pe hârtie tot laude pompoase. 
Chiar Tulie, spre pildă, deşi e un viclean, 
Isteţ, la minte ager, putem să-l renumim; 
Şi nespuind cum este, să ne silim a-l face 
Aşa precum în lume ar trebui să fie. 

La fălitori făţarnici acest drum nu e nou; 
Ei laudă în faţă pe care-n sine-i râd. 
Dar Tulie nu-ţi place: pe altul poţi alege. 
Silvan o zi întreagă nu zice nici o vorbă; 
Deşi ştii că prostia îl face-a fi tăcut, 
Tu lumii dovedeşte că e bărbat minteos 
Şi că înţelepciunea îi ţine limba strânsă. 
Şi Cvintie bun este. O carte cât de groasă 
Pre lesne poţi să umpli cu laudele lui. 
Vezi ce priimire bună! Vezi cum e de plăcut! 
Cu toţi vorbeşte dulce, dezmiardă pre oricare; 
Voind să se arate de făcător de bine, 
Pre Dumnezeu ia martor l-a lui făgăduinţi. 
De ce el caracterul îşi schimbă-n acest fel? 
Puţini o ştiu aceasta. Nici noi să nu mai spunem 
Că el s-arată astfel cu toţii blând şi dulce, 
Căci nu este în stare să poată face rău. 
Ca să stricăm hârtie ca dânsul mulţi aflăm; 
Se pot uşor cunoaşte deşi n-au semn în frunte. 
Iar dacă pentru tine nu sunt nici aste versuri, 
Apucă-te de cântă plăcerea lui Titir 
În braţele-Amarilei, sau tristului Filen 
Amor către Irisa. Titir viaţa-i dulce 
Nu schimbă pe coroană şi slavă-mpărătească. 
Filen cu faţa tristă şi deznădăjduit, 
Când turma îşi adapă sau o păzeşte-n câmp, 
Nemângâiet se află; ai săi ochi lacrimi varsă. 
Pân? ce Irisa vine şi cu un gingaş zâmbet, 
Ea mândră îi aţâţă văpaia de amor. 
De nu găseşti plăcere în versuri de-acest fel, 
Aruncă o privire şi vezi trecuta-mi viaţă. 
Deşi întâi norocul mi-a fost mai cu priinţă, 
Dar pân-în sfârşit aspru el tot m-a părăsit, 
Şi încă nu-ncetează de a mă prigoni. 

Cu-acest nou soi de versuri ce nasc melancolie, 
Noi poate vom aduce la cititori plăcere. 
Tristeţea este dată la omul muritor, 
Căci el pe tot minutul păşeşte spre mormânt! 
Să aibi numai plecare, materie destulă 
Găseşti pentru a scrie. De ce dar să faci satiri, 
Şi ura tuturora să tragi asupra mea? 
Dar văd că tu, o, muză, te tulburi, te roşeşti, 
Nu îndrăzneşti să lauzi pre cei care sunt vrednici, 
Şi nu vrei să-ţi pierzi vremea cu măguliri deşerte. 
Noi nu suntem în stare a lăuda de-ajuns 
Pre oamenii de merit; povara este grea, 
Căci omul în viaţă adese se preface. 
Abia vrei s-arăţi lumii o faptă lăudată, 
Când vezi c-acea virtute era numai un fum, 
Şi cel ce ca omătul ni se părea de alb 
Cu totul ni s-arată pătat de mârşăvii. 
Atunci a mea lucrare zadarnică rămâne, 
Şi trebui altui idol s-aducem tămâiere, 
Sau de găsesc schimbare în caracter, să tac 
Şi să-mi câştig prin asta ruşine şi dispreţ; 
Căci oamenii mai lesne vederea lor vor crede, 
Decât a unor versuri făloasa buiguire: 
Nu judecă virtutea după linguşituri. 
Poţi rupe-acele versuri, va zice cineva, 
Şi altele compuse, prefă-le şi le-ntoarce. 
Pare că nici o trudă nu dă acea lucrare; 
Dar cerce-se el singur de-i pare că-i uşor. 
Eu însă ştiu că dacă m-apuc de lăudat, 
Ş-al tău nărav, o, muză, voiesc de a-l preface, 
Oricât mă lupt cu gândul, asud, mă frec pe frunte, 
Abia scot două versuri, ş-acele încă sunt 
Neroase, şchiopătânde şi aspre la auz, 


200 


Asemene cu cele ce-a scris un oarecare, 

Pe sfinţii toţi puindu-i în şirul alfavitei*. 

Al tău duh este trândav, produce foarte greu; 

A scri ce nu simţeşte, nu poate nicidecum! 

Iar când năravuri rele găsesc spre înfruntare, 

Îndată te faci alta, te isteţeşti la minte, 

Din pană versul curge mai iute, mai uşor, 

Eu însumi întru sine că sunt poet mă simt, 

Şi nu fac cititorii atât de mult să caşte. 

Grăbesc voios şi ager ca un viteaz la luptă, 

Sau ca un popă care când mortul şi-a-ngropat, 

Aleargă să nu scape ospăţul pregătit. 
Cântările-amoroase sunt numai pentru-aceia, 

Ce au o minte crudă şi trupul slab din fire. 

Când văd pe rumeni buze un suflet scânteind, 

Când sânul alb îmi cere un dulce dezmierdat, 

Şi ochii cu văpaie privirea mea aşteaptă, 

Nu pot a nu le-aduce şi eu închinăciune. 

Destule cântecele făcui eu mai demult 

Ce fetele le cântă şi junii când simţese 

În tânărul lor suflet a dragostei săgeată. 

Acelor şegi naive trecu frumoasa vreme, 

Şi nu-mi rămase altă decât a mă căi, 

Că zilele de aur acest fel le-am pierdut. 

Acei ce-n floarea vârstei amorului slujiră, 

Legaţi în a lui lanţe, căiască-se acuma, 

Căci singuri sunt unealta nenorocirii lor; 

Eu nu voi să mă ferec cu însăşi mâna mea. 


* Un oarecare Maximovici a scris în versuri şi a aşezat după alfabita 
pre toţi sfinţii Pecerscăi. Această carte, tipărită la Kiev, nu are nimic mai 
de-nsemnat decât numele sfinţilor. 

Copilul orb tot poate plăcere să-mi aducă, 
Iar nu să mă mâhnească, c-apoi fără zăbavă 
De-a lui prietenie mă lepăd, mă despart; 
Îi pot hărăzi ceasuri, dar rob nu vreau să fiu. 
Ce să cătăm aiure pricină de-ntristare, 
Au nu pe negândite asupră-ne ea vine? 
Dacă în astă vrâstă nu am putut scăpa 
De cursa duşmăniei, şi dac-al meu noroc 
Mi-a fost puţin statornic, eu numai sunt o pildă? 
O lume-ntreagă cearcă a lui capricii grele. 
Atunci ar fi mirare când numai vasul meu 
Tot pe acele valuri în linişte-ar pluti; 
Iar astăzi când în pace plutesc pe-a lumii unde, 
Atâta îmi ajunge, şi uit cele trecute, 
Ş-aşa cum viitorul nu pot a-mi hotărî, 
Puţină îngrijire eu pentru dânsul am. 
Din mâna preaînaltă a priimi sunt gata 
Oricare-mi va fi soarta ş-a anilor meu număr. 
Vieţuind cu cinste şi fără-nvăluiri, 
Voi trece spre sfârşitul acel neapărat; 
Pe poarta veciniciei eu voi intra acolo 
Unde dorita pace de-a purure domneşte. 
În scurt, a serie satiri suntem numai deprinşi, 
Nu izbutim în altă; iar după firea mea, 
Cu tine făr-a scrie nu pot trăi în lene. 
Cârtească cui nu place; cu mână îndrăzneață 
Noi să-nfruntăm în faţă năravul prihănit. 
În adevăr greu este de a ne stăpâni, 
Când cel ce cu latina abia s-a uns pe buze 
Pretinde să ne-arăte învăţătură multă, 
Cu mină râzătoare vorbeşte ne-ncetat, 
Visând că-nţelepciunea îndreaptă graiul său. 

Sau când văd plăcintarul în aur şi-n caretă, 
Când îngâmfat diacul se leapădă de mumă, 
Şi numai cu boierii voieşte a fi neam; 
Când un morar făina abia a scuturat 
Ş-acum din ochi închide, se supără, cârteşte 
Că muştele ce zboară ridică colb prin casă. 

Lor satira să placă nu poate nicidecum, 
Dar nouă ce ne pasă; iubirea lor nu vrem 
Şi de a lor mânie am prea puţină grijă. 
La oamenii aceşti nimic nu am a cere, 
Şi a avea relaţii cu dânşii mă feresc; 
Funinginea negreşte când te atingi de ea. 
Nimic nu pot a-mi face căci sunt subt apărarea 
A unei patrii mume ce este foarte dreaptă. 
Iar cei ce mintea, duhul de sus au priimit 
Ca nişte buni, ei bunul vor şti a preţui 
Şi versurile noastre le vor citi-n plăcere, 
Nădăjduind că poate stricatele năravuri 
Vor mai scădea la număr. O, cât atunci folos 
Şi laudă slăvită cu drept vor dobândi! 


CUPRINS 


SATIRA V 
Satir şi Perierg 


SATIR: 


Orice-a vrea Pan să-mi facă, măcar să mă omoare, 
Cu oamenii prin târguri nu-i chip de vieţuire! 
Năravurile-n lume prea mult s-au felurit. 

Apoi şi cu-a lor haine nu pot să mă-nvoiesc; 
Frumoşi vrând să s-arăte, cu aur se-nfăşoară, 
Întocmai ca măgarii cu scumpele harşele; 

De gât, de mâini, picioare în ele ferecaţi, 
Vrăjmaşi odihnei, iarna ei tremură de frig, 
Iar vara de căldură nu pot să se scutească. 
Departe de la mine podoabe aurite 
Nerozilor plăcute! Şi voi, peruci, lipsiţi! 
Cu-a voastră amăgire destul m-aţi necăjit. 


PERIERG: 


Bre, ce văd eu! Un Satir cu scump caftan în spate, 
Cu pantaloni, ciubote ce-a lui picioare strâmbe 
Le-arată mai ciudate, iar coarne nu se văd! 

A, ce caricătură! Ce lucru minunat! 

De unde oare? Cine-i? Şi unde se mai duce? 

— Dă-mi voie, frăţioare, să te întreb ce cauţi 

Pe locurile-aceste? Îmi pari a fi străin? 

De pot să-ţi fac vro slujbă, mă rog să-mi porunceşti. 


SATIR: 


Lipseşte, piei din ochi-mi! Nu-mi trebui a ta slujbă. 
Eşti om: Destul atâta. Această amăgire 

La voi nu este nouă; sunteţi obicinuiţi 

A măguli cu vorbe, şi pe a limbii vârf 

Purtând prietenie, s-aveţi venin în suflet. 

Deci lasă-mă, dă-mi pace. 


PERIERG: 


Nu ai nici o dreptate 
Acest fel să mă judeci, căci încă nu mă ştii. 
Când mă-i cunoaşte bine, când gându-mi vei afla, 
Atunci nu vei mai zice că oamenii sunt una. 

Al nostru neam de are defecte îndestule, 

Eu însă sunt prieten cu buni, şi fug de răi. 
La curiozitatea-mi fă bine să-mi răspunzi, 
Şi vei vedea în faptă că nu-s vreun făţarnic. 


SATIR: 


Nimic nu-mi trebuieşte; mă-ntorc în codrii noştri, 
Dar pot şedea la vorbă pân-ce m-oi dezbrăca. 
Un ceas din mila Modei la care vă-nchinaţi, 
Abia îmi va ajunge să scap de-aceste fleacuri. 
Când cineva ia seama cu ce nimicuri omul 

Îşi pierde a lui vreme, îi vine a gândi, 

Că viaţa omenească e fără de sfârşit; 

Voi toată dimineaţa şedeţi la toaletă, 

Pe urmă cu-mbrăcatul mai pierdeţi multă vreme, 
Şedeţi la masă ceasuri când e destul un sfert, 
Ca să se umple bine un pântece de om; 

Iar rămăşiţa zilei o treceţi în vorbire 

Sau în petreceri care voi le numiţi plăcute, 

Şi când vă găsiţi singuri în somn vă cufundaţi. 
Să mă întorc acuma la întrebarea ta. 

Că Satir sunt îţi spune a mea înfăţoşare. 

Pan fiul Penelopei ce codrii stăpâneşte, 

Şi turmele-ocroteşte subt adăpostul său, 

Ce face fericite oricare însoţiri, 

EI pre păstori în fluier a învăţat să cânte, 

Şi toţi noi îl cunoaştem de împărat al nostru, 
Din fire fiind vesel acest şăgalnic zeu, 

El nu doreşte altă decât pricini de râs. 
Vieţuirea noastră fiind prin codri însă, 

Nu poate să răspundă la ast-a lui dorinţă. 

Al nostru trai e simplu; nu cautăm mai mult 

Decât acele care natura ne-a lăsat, 

Făr-a goni prisosuri şi trebuinţi deşerte. 

Deci Pan obicinuieşte la trei ani a trimite 
Câţiva din noi în lume prin târguri şi prin ţări 
Ca să trăim cu oameni, ş-aminte să luăm 

L-a lor deprinderi, fapte, mişcări deosebite; 

Şi când la el ne-ntoarcem, spuindu-i ce văzurăm 
Îl facem totdeauna de leşină de râs. 

Doi ani acum trecură de când sunt eu la rând, 
Şi împlinesc voinţa lui Pan împărat mare. 
Acest oraş în parte-mi căzu, dar chip nu este 
Să mai petrec aice cel de pre urmă an. 


PERIERG: 


Deprinderea te face a-ţi fi de codri dor. 


SATIR: 


Ba nu; ci traiul vostru mă scoase din răbdare. 
PERIERG: 


Apoi putut-ai oare în vreme aşa scurtă 

Să împlineşti porunca ciudatului stăpân? 
Ştiinţi de-ajuns cules-ai să-i spui, să-l veseleşti ? 
Căci mie mi se pare că sute de ani trebui 

Să poţi pre om cunoaşte; atâte sunt de multe 
Năravuri, caractere şi patimile lui. 


SATIR: 


Pre voi a vă pătrunde nici gând nu am avut. 
S-adun pricini de glumă mi-a fost însărcinare, 

Ispravă pentru care ajunge şi o lună; 
Orice urmări a voastre, oriîncotro te uiţi, 
Nu vezi nimică altă decât sujet de râs. 
Eu ştiu că nu-ţi dă mâna să te uneşti cu mine, 
Căci cel ce pătimeşte de boala gălbnărei, 
Tot felul de colore lui galbene îi par. 
Greşita-vă părere pe care o aţi supt 
Cu ţâţa din născare şi reaua nărăvire 
Vă-ntunecă cu totul cunoaşterea de sine, 
Când şi făr-de ocheană puteţi a vă vedea. 
Acel ce se fereşte de sfezi, de gâlceviri, 
Şi la-ntâmplări de-aceste scăparea-i este fuga, 
Deşi de-nţelepciune povăţuit se pare, 
La voi, la oameni, trece cu nume de fricos; 
Iar altul ce e gata de sfadă-n orice ceas, 
Şi pentru o ochire sau pentru-o vorbă numai, 
Adese nu îşi cruţă chiar însăşi a sa viaţă, 
Voind a face răul în cel mai mare grad, 
Deşi-i nebun de frunte, viteaz îl socotiți. 
Stenon ce-n adunare înşiră cum îi vine 
Şi vrute şi nevrute ca moara cea stricată, 
Cu hohotele sale pereţii zguduind; 
Ce râde singur numai de-a sale secături, 
Din mâini bălăbăneşte întocmai ca din limbă, 
Şi n-are nici ruşine, nici chip de politeţe, 
Cu mare bucurie de toţi e priimit, 
De toţi cu sârguinţă chemat ş-îmbrăţoşat. 
O zi dacă lipseşte, oricine îl întreabă, 
Trimit de-l cercetează şi zic că este vesel, 
Măcar că e obraznic şi prea nesuferit. 
Criton lucră o carte în douăzeci de ani 
Prin care dovedeşte că din vechime încă 
Se dau pe ghiaţă iarna cu hacuri la ciubote; 

Apoi legând-o-n aur, în toc de marochin 
A dedicat-o falnic nerodului Damet; 
Ce petrecând-o-ndată din scoarță pân-în scoarță 
Nimic n-a văzut altă decât a ei gravure, 
Plătind pre autorul c-un: Foarte mulţumesc! 
De toată osteneala şi truda ce-a avut. 
Acest om ce-n fiinţă făcu nimica toată, 
Pierzând atâta vreme c-un lucru chiar netrebnic, 
Şi dând de prost dovadă cu dedicaţa lui, 
La voi se socoteşte de foarte învăţat; 
Iar pe Damet îl credeţi ştiinţelor protector. 
Noi fraţii satiri altfel de lucrurile voastre 
Gândim şi înţelegem. Orice împrejurări 
De voi sunt însemnate, pătrunse-n adevăr. 
Prilej de râs mai mare ne-aduce o pricină 
Spre care ţintind ochii voi laude cu sacul 
Turnaţi, şi încă ziceţi că nu sunt de ajuns. 
Eu numai pre aceia la care am slujit 
Când cu de-amăruntul lui Pan îi voi descrie, 
Un an întreg l-oi face să aibă de ce râde. 
Umblând din casă-n casă în traiul meu la voi, 
Eu mai pe toată luna stăpânul îmi schimbam, 
Şi mai vârtos la asta două-nsuşiri a mele, 
Au fost mai mult pricina: glumeaţa mea vorbire, 
Şi boiul meu ce-ţi pare atâta de ciudat. 
La-ntâia întâlnire oricui eram plăcut, 
Şi prea cu mulţumire mă priimea de slugă; 
La voi în toată vremea au trecere bufonii. 
Eu însă ce minciuna nu pot a suferi, 
Nu sunt deprins să laud ce este de hulit; 
Nu ştiu să-mi prefac chipul, şi din pricina asta, 
Mult nu şedeam în slujbă la cei ce-mi aflau gândul: 
Prieteni cu-adevărul voi nu puteţi a fi. 

PERIERG: 


De-ţi sunt aşa dragi codrii şi traiul fără griji, 
Măcar un ceas de vreme c-aş fi eu Pan socoate, 
Şi nu-i avea căinţă. Eu sunt poet, iubite! 

În cinstea-ţi voi compune un cântec minunat, 
Iar graiul tău ce-ndeamnă pre oameni la virtuţi 
S-a pomeni cu slavă în veacuri viitoare. 


SATIR: 


Păstrează-a tale versuri; eu voi s-aduc plăcere 

Şi fără răsplătire. La voi numai e dat, 

Nimică să nu faceţi fără de interes. 

Voi numai pentru-o vorbă, pentru-o căutătură 

Sau pentru o zâmbire, de-a purure pretindeţi 

Închinăciuni, prezenturi, răsplăţi şi mulţumiri. 

Istoria mea toată n-am când a-ţi povesti, 

Dar ce-oi putea dintr-însa din fugă îţi voi spune. 
Când Pan cu îngrijire ne-a pregătit de cale, 

Cu haine felurite pre toţi ne-a îmbrăcat; 

Ne-a dat la toţi ciubote, sub bucle a ascuns 

A noastre mândre coarne, precum la voi e moda. 

Cu ochii plini de lacrimi, cu inim-amărâtă 

Ieşind din codrii noştri, plecai pe munţi, pe văi, 

Şi în oraşul vostru degrabă am ajuns. 

Era o sărbătoare. Când am intrat pe poartă 

Văzui un mujic care culcat lângă-o sâneaţă 

Dormea ca-n somnul morţii. Pe urmă am aflat 

Că el era acolo de strajă rânduit. 

De prânz aproape vreme şi încă nu amiază, 

Iar uliţa ticsită de trupuri zăcătoare. 

Văzând întâia dată aceasta am gândit, 


209 


Că vro epidemie domneşte în oraş; 
Dar nu puţea a hoituri, şi nici ceilalţi oameni 
Ce mai treceau pe uliţi nu se fereau de ele. 
Pe urmă luăi seama că mulţi din cei culcaţi, 
Mişcau câte o mână sau capul ridicau 
Îngreuiat cu totul de straşnica beţie; 
Iar cât să stea-n picioare nici că era putinţă. 
Într-un cuvânt, ş-aceia ce mai puteau umbla, 
Şi cei căzuţi pe uliţi cu toţii erau beţi. 
Unii ameţiţi numai se-mpiedica-n picioare, 
Mergând fără să ştie în care parte-aleargă; 
În danţuri desfrânate alţi spulberă gunoi, 
Pre trecători mânjindu-i, în glod se tăvălesc. 
Uitând ruşinea toată şi buna cuviinţă, 
Se dezgolesc de haine şi cu obrăznicie, 
Nu dau măcar cinstire la sexul ruşinos. 
Ici unul plin de drojdii păşeşte şovăind, 
Picioarele lui slabe nu pot să-l sprijinească. 
Cu capul se izbeşte de-un zid ce-i stă nainte, 
De sânge umple locul şi toţi de dânsul râd. 
Iar dincolo un sfadnic se-ncaieră la pumni 
Cu cine se-ntâlneşte; în luptă-şi scuipă dinţii, 
Cu vinul de-mpreună, din gura-i puturoasă. 
Mulţi plâng părinţi şi rude ce viaţa au pierdut. 
De-a spirtului otravă şi-n sfezi şi gâlceviri. 
Cântările cu chiot, strigările şi zgomot, 
Pân-şi pre surd îl face să-i ţiuie urechea. 
În scurt această larmă şi vuiet în norod 
Mă îndemna a crede că toţi au nebunit. 

Când mă luptam cu gândul să pot afla pricina 
Turbării tuturora, s-apropie de mine 
Un om cu barba albă, un pântecos bătrân, 
La faţă gras şi rumen, cu ochii înfundaţi, 

Şi cu un glas molatic! — Ce stai pe gând, îmi zice, 
Aice fără treabă? După îmbrăcăminte 
Şi după-nfăţişare îmi pari de muncă bun? 
De ai cumva plecare la mine să slujeşti, 
Nu vei avea mult lucru; căci eu am trebuinţă 
De-o slugă credincioasă şi cu purtări cinstite. 
Mă crede că de mine vei fi prea mulţumit; 
Să-mi spui însă de unde ş-anume cine eşti? 

— Eu, răspunsei, loc caut, deci, dacă-ţi plac 

sunt gata 

Cu inimă curată să fiu la tine slugă. 
Ca bunii săi şi tata vindea în târg piper 
Şi căpătase nume de neguţitor bogat, 
Fiind plăcut oricărui şi-n stima tuturora. 
Ca dânsul poate astăzi şi eu piper aş vinde, 
Din lăcomia altor şi eu m-aş îngrăşa, 
De nu-i intra în minte, vânând al meu noroc, 
Să-şi piardă toată starea. La bătrâneţe tocmai 
A vrut ca să mă facă cu-a lui avere nobil. 
Zădărnicia slavei să-mi lase-l îndemnă 
Nobilitate seacă. Negoţul părăsind 
Se dete-n adunarea boierilor, cu care 
Îşi risipi averea în daruri şi ospeţe, 
Încât pentru un abur friptura prăpădi,* 
Murind în sărăcie, el mie a lăsat 
Această moştenire în care mă vezi astăzi; 
Căci sunt silit cu munca să mă hrănesc pe lume, 
Să mă roşesc eu însumi de sărăcia mea! 
Cum m-ascultă bătrânul, îmi zise să-i urmez 
Făgăduindu-mi milă şi uşurarea soartei. 
Mergând acum spre casă făcui eu întrebare: 


* Proverb rusesc 

Ce-i pricina beţiei ce este în oraş? 

Iar el oftând cu lacrimi răspunse: Fătul meu! 

Nu-ţi pară de mirare aşa nerânduială. 

Îmbătrânita lume păşind către sfârşitu-i 

Începe să slăbească. Năravul acel rău 

Plecări fireşte bune din oameni a stârpit, 

Şi lor le pare dulce, învinşi fiind de patimi, 

Paharul dintru care s-adapă cu otravă. 

Dar nu le-ajunge numai a fi în faptă răi, 

Ci vor s-ascundă răul subt a virtuţii văl, 

Slujindu-se de dânsa aşa precum pescarii 

Undesc cu pâinea peştii pentru ca să-i omoare. 
Cu-a lor purtări cinstite, cu traiul lor cel sfânt, 

Voind strămoşii noştri a ne povăţui 

Pe calea mântuirii, au pus aşezământuri 

Ca oarecare zile a anului să fie 

Spre lauda şi slava acelui preaînalt; 

În care lăsând grija şi trebile lumeşti 

Ce-aproapelui şi nouă ne sunt de folosinţă, 

Să ne ferim de rele, să fim într-o unire 

Şi-n alte ocupaţii să nu petreacă-un om, 

Decât să-nalţe numai cântări lui Dumnezeu, 

Fără vro osebire de sex, de rang, de stare, 

Dar vezi la ce ajunge această sfântă lege! 

Cu-adevărat o parte din ea o împlinesc; 

Căci din ajunul zilei vreunei sărbători 

Îşi părăsesc tot lucrul cu toţii mic şi mare 

Şi chiar săracul cărui copiii mor de foame; 

Bisericile însă sunt pururea pustii, 

Se văd aceia numai ce vor a s-arăta, 

Sau care-şi dau parolă să se-ntâlnească acolo. 

Molitfele ce-un popă boscorodeşte iute, 

Fără a şti ce spune, nici că le mai aud; 

Pe urmă ziua toată petrec în desfătări. 

Şederea-n trândăvie le născoceşte-n minte 

Idei ce n-are omul când este îndeletnic 

Şi care cu un pinten pre cal îl îmboldesc. 

Astăzi e zi de-acele, e sfântul Nicolai; 

De asta-i beat tot târgul din capăt până-n capăt. 
În vreme ce bătrânul vorbea cu umilinţă, 

Îl ascultam şi-n gându-mi pre zei îi mulţumeam 

Întâi de norocirea ce-avui să întâlnesc 

Un om aşa de treabă cum îmi părea acesta, 

Într-un oraş în care foiesc atâte rele; 

Ş-al doile c-aflasem ce nu-mi trecea prin gând. 

Oricât îmi băteam capul şi mintea-mi frământam, 

Nu mai gândeam vrodată că vrând să-ndestuleze 

Greţoasele lui pofte, acest norod socoate 

Că-şi face datoria cinstind pre Dumnezeu, 

Când pântecele-şi umple de multe băuturi 

Şi zace-n lenevire. De va veni-n auzul 

Lui Pan această veste, sunt sigur c-a să râză 

Afară de măsură; căci eu eram silit 

Să-mi suflu ades nasul şi buzele să-mi muşc, 

Văzând cum că bătrânul se cam posomorăşte. 
Acest om bun la care intrasem eu în slijbă, 

Era crâcimar de breaslă şi fiu de croitor, 

Crescut în casa unui judecător şiret. 

Din pilda părintească, din creştere şi breaslă, 

Deplin se înzestrase cu darul vicleniei. 

Însărcinarea-mi pusă şi toată treaba mea 

Era ca să car apă şi să o torn în vin. 

Îndată ce o bute scădea pe jumătate 

Eu trebuia s-o umplu cu apă din fântână; 

Cu toate-aceste, însă, bătrânul nu scăpa, 

Nici utrene, nici ceasuri, nici liturghia-n veci; 

Nu se-mbăta ca alţii în zi de sărbătoare, 

Ce-n zilele de lucru la crâcimă vindea apa, 

Pre care o turnase duminicile-n vin. 

Însărcinarea asta plinind de multe ori 

Spinarea-mi gârbovisem. Dar nu puteam pricepe 

De ce pricină oare toţi cumpără la apă? 

— Ce prost eşti tu, îmi zise, mai ştie cineva 

Că pun eu în vin apă când capu-i ameţit? 

Tot muşteriul crede că dă pe vin parale; 

Plecarea animală îi trage la beţie, 

Altmintrele aice nici câine n-ai vedea. 

Când auzii aceasta am şi pufnit de râs, 

Iar el cătându-mi aspru: De ce râzi? mă întreabă. 

Eu i-am răspuns atunce: Au nu-ţi aduci aminte 

Cum îmi spuneai cu lacrimi, şi cum te tânguiai, 

Că legea aceea sfântă e aplicată rău, 

Că relele năravuri menesc sfârşitul lumii. 

Şi ocărând beţia cum arătai că este 

Vătămătoare foarte pentru societăţi, 

Când însuţi tu în faptă acest rău îl sporeşti? 
Pe foc aruncând lemne văpaia se aţâţă: 

Căinţa, lăcrimarea pre om nu pot să-ndrepte; 

Energice mijloace nicicum ele nu sunt. 

La rău a sta-mpotrivă, a nu-i lăsa prilej 

Să poată a se-ntinde, e chipul cel mai sigur 

De a-l stârpi cu totul; căci fără de aceasta 

Zadarnică e truda. Acela care vrea 

Să nu fie beţie, nu vândă băuturi; 

Tu însă vânzând vinul îndatoreşti beţivii; 

Apoi în toată ziua ademeneşti norodul 

Ce crede al tău cuget şi cumpără cu preţ 

Chiar apa ce-o găseşte oriunde fără bani; 

Şi tu bărbat cucernic în zi de sărbătoare 


214 


Te-nchini cu umilinţă plinind a legii formă! 
La cer sunt priimite acele numai rugi 
Ce vin din buzi curate; iar încă şi mai mult 
Ce cere fapta bună. Oricât de mult te-nchină, 
EI viclenia-ţi vede şi îţi va da răsplată. 
— Se vede, a zis bătrânul, că duhul îţi e prost 
Şi nu te-ai ros în lume, de nu ştii că grăieşti. 
Lăsând că-i scumpă marfa, eu sunt silit a face 
Însemnătoare daruri la toţi judecătorii, 
Diecii şi copiştii, acei care îmi scriu 
Şi-mi întăresc ucaze. Câte ciubote rup 
Eu până ce le capăt! Cât bea Ivan şi Senca, 
Vechilii mei în pricini, şi slugile lor încă 
Ce beau şi zi şi noapte, făr-a-mi plăti un ban! 
Au Dumnezeu voieşte ca eu să păgubesc? 
Zicând aceste-ndată m-a dat pe poart-afară, 
Făgăduind să deie o liturghie popii, 
Că doar îmi va da cerul un duh mai sănătos, 
Şi-mi va scurta şi limba măcar de un palmac. 
Vecinul ce-avusesem slujea pe-un boier mare; 
La dâns intrăi îndată eu în acea zi slugă. 
Vătaf era, şi-n suflet nu mai puţin viclean, 
Bătea metanii multe ca vechiul meu stăpân. 
Boierul de neam mare vrând pompa să păzească 
Şi legile nobleţii, în veci nu-şi bătea capul 
Să afle şi să ştie ce fac în casa lui; 
Vieţuia-n petreceri el zile, luni şi ani, 
Iar regularisirea de cheltuieli, venituri, 
Cu totul o lăsase pe seama vătăjească; 
Având robi mulţi la număr, având de-ajuns moşii, 
Cu droaie creditorii de dânsul se ţineau. 
Întâi am râs de-această prostie boierească, 
Dar dezvelii în slugă mai mare neghiobie. 

Nu numai că toţi banii prin mână-i se treceau 
Şi chiar odoare scumpe fura adeseori; 
(Nu-i treaba unui nobil a cerceta izvoade) 
Nu numai că nevasta-i, copiii şi nepoţii 
Era-mbrăcaţi în stofe; c-avea o casă-n târg, 
Iar alta pentru vară afară din oraş, 
Şi amândouă bune, căci nu erau făcute 
Pe credit ca acele ce-avea boierul; multă 
Strânsese-n lăzi avere. Provizii cumpărând 
La masa stăpânească, el le lua sau scump, 
Sau tot pe datorie; şi cea mai mare parte 
Le trimitea acasă, ducându-le de-acolo 
Iar la acea dugheană de unde le-a fost luat. 
El carnea de la cuhnie, şi pâinea din ambar, 
Butelcile din pivniţi le grămădea la dânsul; 
Întocmai ca un abur ce de pe mări se-nalţă 
Şi-n picături de ploaie se varsă pre pământ. 
La asta eu cu alţii eram de ajutor; 
Tâlhărăşugul însă în veci nu se ascunde. 
(Nu-nconjură pedeapsa pre făcători de rele) 
Fu prins în furtişaguri, şi tot i se luă 
Încât văzui copiii pe uliţi calicind; 
Iar dintre slugi pre mine boierul mă alese, 
Căci eu fusei pricina de se vădi vătaful. 
N-avea copii, femeie, Hiron, stăpânul meu, 
Şi curtea lui cea mare tot strâmtă îi părea. 
Deşi cămări trei pline avea de haine scumpe, 
Pe toată ziua însă croia la straie nouă; 
Deşi la a lui masă era obicinuit 
Treizeci de blide pline cu feluri de mâncări, 
Încât de la un popă şi dascăli şi tot neamul 
Putea să mai rămâie, lui nu-i părea destule. 
Știind câtă putere şi trecere avea 

EI la împărăție, norodul se ticsea 
Grămezi în anticameri de cum se făcea ziuă. 
Şi greu până la dânsul pe rând puteai străbate. 
Închinăciuni şi jalobi ca Joe priimea, 
Şi spre răspuns oricărui pleca abia din cap, 
Gândind că prin aceasta puterea îşi arată, 
Iar mie mi se pare că nu ştia ce-a zice, 
Căci îngâmfarea este a neroziei rod. 
Ce-i drept, Hiron adese spunea la secături, 
Şi nu putea să lege nici două vorbe bine; 
Linguşitorii însă acei deprinşi a smulge 
Din mână-i bucăţi grase, favoruri așteptând, 
Cum deschidea el gura se arătau uimiţi, 
Cuprinşi de admirare, pătrunşi de-a sale graiuri, 
De laude pompoase deşertelor lui vorbe, 
Stând gata ca să zică cum el ar fi voit 
Că lebăda e neagră şi corbul este alb.* 

Deci judecă tu însuţi, n-aveam cuvânt a râde 
De gazdă şi de oaspeţi? Iar mai ales stăpânul 
Mi-a dat pricină multă de râs nemărginit, 
Atunce când norocul de el se depărtă. 
Hiron care-şi gonise vătaful căci îl fură 
Dorind a trăi-n slavă şi necunoscând chipul 
Să-şi cumpănească starea, cu binele străin 
Voia să-ndeplinească a sale cheltuieli. 
Din visteria ţării cea lui încredinţată 
Prăda plin de nădejde că nu-l pricepe nime, 
Că el cu duh e numai, iar toţi ceilalţi sunt proşti 
Şi nu-l pot înţelege sau se sfiesc de el. 

Un călător ce umblă prin locuri neştiute, 
De întâlneşte-n cale-i munţi, râuri, stânci şi codri, 
Din drumul său s-abate, scăpare căutând 


* Proverb rusesc. 

Pân-ce se rătăceşte, şi piere în sfârşit. 
Aşa în cursul vieţii unde întâmpini multe 
Nenorociri şi curse, se pierde care iese 
Din calea ce anume virtutea-i a-nsemnat, 
Înlăturând oricare primejdii şi nevoi. 

Hiron dispreţuindu-l grăbi a sa pedeapsă, 
Cu-averea împreună pierdu şi toată slava. 
Şi cum mai înainte dispreţuia pre toţi, 
Aşa cu înjosire acum îmbrăţişa 
Picioarele acelor ce-ntâi nu-i băga-n seamă, 
Cerând la dânşii milă cu defăimate chipuri. 
Cu greu un mic la suflet se poate cumpăni; 
Când e senină vremea el este îngâmfat, 
Iar dacă nourează pe loc mişel s-arată. 

Din toţi ai săi prieteni iubea el pe Menandru, 
Nu doar că decât alţii era mai înţelept 
Şi sfaturi priincioase să-i deie ar fi putut. 
Ştia însă să poarte galante răvăşele, 
Ş-a nopţilor petreceri frumos s-închipuiască. 
El se trăgea din nobili, dar, chiar neruşinat, 
Lua de la toţi mită pentru a mijloci 
Către Hiron la care ei căutau favoruri. 
Aşa se calcă cinstea, atunci când se-ncuibează 
În piepturi lăcomia iubirii de argint! 
Cu cât era de lacom, era şi necinstit: 
Un rău nărav nu poate să n-aibă şi pereche. 
În vreme ce norocul slujea lui Hiron încă 
I s-arăta prieten, folosul său vânând, 
Iar cum se-ntoarse roata, pe loc îl părăsi. 
Uitând prieteşugul şi facerea de bine 
Fugea acum de dânsul ca de-un lovit de ciumă. 
Decât oricare altul mai mult el îl hulea 
Numindu-l prost şi mândru, zgârcit cum nu era. 

Destăinuind în lume a lui secreturi toate 
Ce i le-ncredinţase ca unui bun prieten, 
Cu-aceasta îi aduse acel mai mare rău; 
Purtare mişelească şi faptă de dispreţ! 
Nu-mpiedică nimică isprava bunei fapte 
Precum nemulţumirea; căci necunoscătorul 
E rău şi pentru sine, e rău şi pentru alţii. 
De-a face bine omul se satură curând, 
Măcar să şi aştepte vro răsplătire mare, 
Dar încă de găseşte un om precum Menandru, 
Ce seamănă cu viţa pre care răsădind, 
O vezi cum că produce în loc de struguri, spini. 
Acelui de bani lacom urechea e închisă, 
El nu aude plânsul săracului nemernic. 
Ca slugă la Menandru, să nu-i spun n-am putut, 
Cât rău poate s-aducă acea purtare-a lui. 
Dispreţuindu-mi vorba: tu nu cunoşti, îmi zise, 
Cărarea care duce pre om la norocire. 
Nu e acuma vreme să laud pre Hiron, 
Pot da în supărare, sau trebui să mă stric, 
Să mă-nvrăjbesc cu-aceia ce astăzi îi ţin locul. 
Seninele lui zile acum se-ntunecară, 
Nimică de la dânsul n-aveam de aşteptat; 
Se leapăd-alămâia ce zama i s-a stors. 
El judeca cuminte. Cu-asemene purtare 
Şi astfel de cuvinte, cu braţele deschise 
Fu priimit de-acela ce lui Hiron urmă 
Şi care da crezare acestor defăimări, 
Fără să socotească că poate cădea singur, 
Şi iarăşi de Menandru va fi hulit atunce; 
Dar omul plecat este a se ademeni! 
Acest din nou prieten cu numele Xenon 
Ajunse în mărire, putere şi rang mare 

În vârsta aceea jună ce trebuie strunită. 
Deci când zeiţa oarbă din frâu îl slobozi, 
Poţi judeca tu însuţi, cum ne-nfrânat sărea 
Prin râpi şi prin ponoare, lăsând cărarea dreaptă. 
Privind a sale fapte, ades mă lovea râsul, 
Măcar că el pre mine m-avea ca un bufon. 
Necumpătat la pofte, de sine încântat, 
Nerod fără ştiinţă şi rob deşertei slave, 
Crescut din crudă vârstă cu-ogarii împreună, 
Neavând nici o idee, el toate critica, 

Cu proastă îngâmfare şi cu obraz sumeţ. 
(Ştiinţa şi puterea pot fi şi despărțite.) 

A sale sfaturi numai el preferând din toate, 
Cinstite cărunteţe să tacă le făcea, 

Deşi ispita cere cu truda, şi ani mulţi. 


PERIERG: 


Destul mi-ai spus de dânsul. Văz că era acela 
Un nătărău de frunte; căci cine se socoate 
Mai mult decât oricare, în capul său e sec. 
Dar unde ai slujit încă, şi ce ai mai văzut? 


SATIR: 


De la Xenon ieşisem, când iată mă-ntâlneşte 

Un târgoveţ cu stare, Milon, ce mă văzuse, 

În vreme când eu vinul cu apă mestecam. 

Mi se urâse-acuma să fiu tot la boieri; 

La ei norocul este întemeiat pe paie, 

Şi trebui să fii matur, să vezi ce asuprire, 
Întâmpină pe omul oricât de virtuos; 

Făr-de minciuni şi zgomot nu poţi să fii un ceas. 
De-aceea-mi părea bine ca la Milon să intru, 

Căci toţi spuneau că este om sfânt şi om de pace; 

Căzui însă în cursă. Cinci săptămâni am fost 

În casă singur slugă, ş-o fată mai era 

Ce le făcea bucate. Mă odihneam pe paie 

Flămând ca vai de mine; din ziuă pân-în noapte 

Eu oboseam cu totul slujind la cinci stăpâni, 

Dar toată osteneala aş fi nesocotit, 

De-aş fi putut să sufăr năravul lor cel iute. 

Copiii toţi de-a rândul, femeia şi bărbatul, 

Un ceas fără gâlceavă petrece nu puteau; 

De s-ar fi sfădit încă oricât ei între ei 

Şi mie îmi dau pace să-mi cat de lucrul meu, 

Tot poate-aş fi mai dus-o; dar toată gâlcevirea, 

Ca norii de furtună cădea-n sfârşit pe mine; 

Erau smeriţi în lume, şi-n casă foarte răi, 

O vorbă, o bagatelă le da prilej de sfadă, 

Încât de-a lor strigare se zguduiau pereţii. 

Părea că eu se cade să fiu răspunzător, 

Şi pentru a lor fapte pedepsele să trag. 
Intrând odată-n casă, familia văd strânsă, 

Şi lumânări aprinse, un popă în vestminte; 

Atunci am zis în sine: cu bună samă azi 

Au gând să se închine; de sfadă frică nu-i; 

Când iată vrând să treacă un copilaş prin casă 

A dat jos de pe masă basmaua mumei sale. 

Pe loc stârni furtuna; şi tatăl mai întâi 

Iar mama după dânsul de tot s-a tulburat. 

Uitând metanii, cruce, şi orice rugăciune 

Îşi ocărau copilul cu feluri de cuvinte. 

De-o parte strigând fraţii, de alta cel greşit, 

Cu vorbe şi cu vuiet gâlceava înteţesc. 

Se face zgomot mare cât nu se mai aude 

Nici popa ce citeşte, nici dascălul ce cântă. 

Văzând că nu-i de glumă şi vrând a-i linişti 
Intră la mijloc popa; eu iarăşi după el 
îi rog să contenească, căci nu-i vro vină mare, 
Şi mai ales aice la sfânta rugăciune, 
O dragoste se cere, iar nu bătăi şi sfezi. 
Văd însă că deodată şi cărţi şi lumânări 
Cad toate peste popă, şi barba i s-aprinde, 
Din plete iese pară. Stingându-le el strigă, 
Şi dă pe uşă busna cu pătrahilu-n gât; 
Iar mie pentru sfaturi, stăpânu-mi răsplăti 
Lovindu-mă din fugă cu analogu-n spate 
Cât până jos pe scară m-am dus de-a tăvălugul, 
Şi nu mă pricep încă cum m-am sculat întreg. 
Strângând din colb peruca şi coarnele-nvelind, 
Plecai în fuga mare pe uliţă la vale. 

Sosind la casa popii, întrăi la dânsul slugă... 
Dar ce să-ţi lungesc vorba? E vorba de prisos, 
Să-ţi spun cu de-amăruntul la câţi stăpâni am fost. 
Destul că-n orice parte îmi aruncam privirea, 
Găseam necontenite sujete de a râde. 
Acesta nebuneşte averea risipind 
Ce tatăl său cu trudă strânsese pentru el, 
Când vine-n sărăcie se vaietă şi plânge; 
Iar altul ce adună grămezi de aur multe 
Pe ele rabdă foame, şi moare în sfârşit, 
La toată bucăţica ce-nghite puind preţ. 
Înamorat de slavă ca de o amoreză 
Dispreţuieşte unul şi frica şi odihna, 
În lupte sângeroase aleargă, şi-ndărăt, 
Se-ntoarce făr-o mână sau fără un picior. 
Sluţit şi şchiop se mişcă abia pe-a morţii cale 
Cu inimă voioasă că este în gazete, 
Şi are nemurire pe două sute ani. 

De laudă-i acela ce datoria lui 
Cu râvnă-şi împlineşte şi pentru a sa ţară 
Viaţa nu îşi cruţă; numele lui e vrednic 
În veacuri viitoare să fie neuitat. 
Dar eu vorbesc de unul ce merge la război 
Împins de nebunie şi de o slavă goală, 
Precum un cal când scapă pe câmp fără căpăstru. 
Bătrînul care este pleşuv şi fără dinţi, 
O fată-n floarea vârstei plină de foc luând, 
Pre care mai nainte vecinul o ochise, 
Dă pricină urâtă de-a fi de râs în lume, 
Căci au să-i zică tată nişte copii străini. 
Un altul se fereşte de-a însoţirii jug, 
Dar încurcat în laţul amorului suspină 
Şi nopţi întregi nu doarme, nici altă mai gândeşte; 
Când întristat, când vesel, dup-a iubitei chip, 
Odihna lui atârnă de-un zâmbet, de-un cuvânt; 
Căruntul păr vopsindu-şi, se unge cu pomadă 
Şi se împodobeşte cu feluri de cordele, 
Compune versuri, cântă şi danţă grebănos, 
Făcând prezente scumpe şi cheltuind bani mulţi. 
Irisa ca pre dânsul iubeşte pre o sută, 
Pre care-i măguleşte cu zâmbete viclene 
Şi tuturor aruncă câte un semn din ochi. 
Toţi fug de amăgirea-i, iar el rămâne prins, 
Ca şoarecul de mâţă, în ghiarele cochetei; 
Şi însă se făleşte, şi-i mulţumit de sine. 
Macrin la faţă galben, umflat, idropicos, 
Petrece dimineaţa cu doctorii închis; 
Se-ndoapă toată ziua cu ierburi de tot soiul, 
De aer, de mâncare, de orice se păzeşte; 
Ş-apoi în toată seara Macrin se culcă beat. 
Un tânăr ia o babă de patruzeci de ani 

Cu zestre însemnată — când singur are stare. — 
Ea-n casă porunceşte cu aspră tiranie, 
Şi-l face înainte-i să tacă tremurând. 
Un fiiu la părinţi singur ce-aşteapt-a moşteni 
O mare avuţie, odihna sa îşi lasă, 
Aleargă, linguşeşte cerşitorind un titlu 
Dorind ca să-l cinstească norodul acel prost, 
Dar numai cu nădejdea rămâne-adeseori! 
Un altul ce iubeşte a străluci în haine, 
Cu aur se încarcă, crezând că nătărăul 
În straie aurite nu este nătărău. 

Cu patru cai se plimblă un târgoveţ bogat, 
Şi poartă după dânsul un număr de slugi multe, 
Toţi în livrea cusută cu armături luate 
De pre însemnul care pe uşa lui vestea 
Ce fel de meserie avea el mai demult, 
Şi unde mult mai bine s-ar cuveni să steie. 
Pereţii casei sale acopere cu aur; 
Bani varsă ca să-şi facă o spiţă de neam vechi. 
Şi povesteşte fapte de mincinoşi străbuni. 
Ca broasca se tot umflă, se umflă până crapă. 

Macari pân” aseară era în ochii lumii 
Bun numai de-adus apă şi lemne de tăiet; 
A lui nătărăie s-a fost făcut proverb; 
Purtarea lui cu negru se însemna de oameni. 
Dar iată lui Macari norocul se zâmbeşte, 
Şi astăzi e puternic, stă-n rând cu cei cinstiţi, 
Cu cei mai slăviţi oameni, cu cei mai învăţaţi. 
Toţi laud-a lui minte şi zic că-mpărăţiei 
Macari a s-aducă folosuri însemnate, 
Şi c-o căutătură să-ndrepte orice rău. 
Acel ce-n starea proastă era batjocorit, 
De sus e trimis astăzi spre fericirea ţârii. 
Cu toate-aceste însă, zavistia munceşte 

Pre cei ce râvnind locu-i, voiesc a-l răsturna 

Din postul acel gingaş ce nu e pentru el. 

Urechea domnitoare mireasă e dorită; 

Favorul ei toţi mirii ca pre a Penelopei 

Cu suflet, cu viaţă sunt gat-a-l cumpăra. 

Pe luciui politic Macari lunecă 

Şi iar în întuneric căzând ca mai nainte, 

Se duce să-şi petreacă viaţa cu samurii 

În stare defăimată şi trai nenorocit, 

Deşi această soartă aşteaptă şi pre alţii, 

Toţi însă către dânsa se-mping şi se îndeasă. 
Văzui un bătrân care o sută de ani trăise, 

Pe patul său cum zace de bătrâneţe ros, 

Încât pe barbă scuipă şi seamănă schelet, 

Şi însă el desină c-o mână tremurândă. 

Dar ce desină oare? Mormântul ce-l aşteaptă? — 

Ba nu. — Palat de vară să-i fie de plimbat. 
De coasa morţii altul văzându-se-ngrozit, 

Ş-abia zărind hârtia cu slaba lui vedere, 

În loc să se-ngrijească a-şi căuta de suflet, 

Închipuieşte pompa înmormântării lui, 

Câţi preoţi, clerici, dascăli şi câţi arhierei, 

Cât număr de rudenii să meargă după raclă 

Bocindu-l în glas mare, câte făclii de ceară, 

Şi cât de mari să fie, şi ce fel de sicriu? 

Ce candelă să-i puie, de aur sau de-argint? 

Ce epitaf să-nscrie ca lumii să arăte 

Că praful din cea groapă a fost un boier mare? 
Din faşă pân! la groapă de patimi stăpâniţi, 

Mândriei, lăcomiei, zavistiei supuşi, 

Vă mână egoismul pe calea piericiunii. 

Şi liberali în cuget, voi robi sunteţi în faptă. 

Precum uşoara pană purtată de zefir, 

Aşa de nestatornic e şi al vostru gând. 

Când cereţi bogăţia, când banii vă încurcă, 

Urâţi singurătatea, ş-apoi vi-e greu de oameni; 

Ce vreţi adese înşişi a spune n-aţi putea. 

Azi lăudaţi un lucru, mâini altul, şi aşa 

A voastră socotinţă din loc în loc se mută; 

Căci ce e de mirare, aveţi dorinţi contrarii. 
Furnica-n timpul verii asudă ostenind 

Şi câte un grăunte adună-n moşinoi; 

Iar când e tristă lumea de-a iernii vifor rece 

De-acasă nu se mişcă, se bucură în ticnă 

De rodurile care în vară-a adunat. 

Voi însă cu a minţii lumină înzestrați 

Nemernicind ca orbii, vă osteniţi zadarnic 

Nu-n lucruri de nevoie, la care sunteţi leneşi. 

Viaţa vă e scurtă, proiecturile lungi, 

Vrăjmaşi sunteţi odihnei şi-n veci nemulţămiţi. 
Un neguţitor ce are ambare şi lăzi pline 

De toată bogăţia, şi poate să trăiască 

Întru îmbelşugare, în pace mulţumit, 

Deodată îi abate a fi judecător. 

Pe loc îi piere somnul, şi-n cugetul său zice: 

“Cât e de bine-n lume să porunceşti la alţii! 

Toţi cinste îţi arată, prezenturi îţi aduc, 

Soldat nu ţii în casă, şi mult-puţin ce-aduni 

E numai pentru tine”. Judecător se face, 

Dar punga-i se deşartă; atunce se căieşte 

Şi ar dori să vie la starea cea dintâi. 

Aude-mpricinaţii la uşa lui oftând, 

Şi trebui să se scoale, să lase somnul dulce. 

“O doamne! jalnic strigă: De ce-mi părăsii breasla? 

La dracu să se ducă oricare cinste, rang, 

Ce-mi fac acum viaţa mai rea decât în iad!” 

Țăranul mâind plugul sau numărând adetul 
Cu ochii plini de lacrimi, se tânguieşte-n sine: 
“De ce pre mine soarta nu m-a făcut soldat! 
Aş fi îmbrăcat bine, nu aş purta sucman, 
Şi grija mi-ar fi numai de caporal şi puşcă, 
Iar nu tot în picioare pe lângă car să umblu. 
Purceii scroafei mele ar fi atunci ai mei, 
Şi vaca mi-ar da lapte, găina oul său, 
Nu pentru a cneghinei şi a vătăjiţei masă. 
Acum du tot la curte, şi tu tărâţe roade!” 
Conscripția soseşte, îl iau, îl fac oştean, 
Şi iată-n gând îi vine bordeiul afumat; 
Îşi blestemă viaţa în straiul său cel verde, 
După sucman oftează şi toată ziua plânge. 
“O! cât trăiam de bine când mă aflam în sat! 
Adevărat atunce rău îmbrăcat eram, 
Dar vara la răcoare şi iarna lângă vatră 
Dormeam, ş-un pas din casă eu nu făceam pe ploaie. 
Iar dacă-mi plăteam birul ş-adetul la stăpân, 
Nu mai aveam pricină de a mă tângui. 
C-o oală de borş numai mă mulţumeam; şi-n casă 
Eram stăpân eu singur. Aveam pe un an pâine 
Şi paie pentru vite. Cel mai departe drum 
Făceam la iarmaroace când sare-mi cumpăram 
Sau când mergeam la praznic în sat de bună voie. 
Viaţă îndrăcită! acum colindă lumea, 
Cămaşă poartă albă când n-ai cu ce-o spăla, 
Cu puşca te-nvârteşte în nişte strâmţi nadragi, 
Şi când în ochi vezi moartea, curajul să nu-ţi piară. 
Nu-ţi împlini-n veci somnul, rămâi flămând adese, 
Şi-ţi caută de toate, pe-o sută ascultând!” 
Monahul ce deunăzi atât de mult dorea 
Să poarte potcap, rasă, acum alta cântă; 

S-ar încuscri cu dracul numai mirean să fie. 
(Nu-i chip de a fi înger în trup neputincios). 

De mult vorbesc, şi însă abia ţi-am înşirat 
O parte foarte mică din patimile voastre, 
Voința împlinindu-ţi; căci pentru a descrie 
Cât e de nerod omul şi cât de deşănţat 
Privit fără de mască, un an n-ar fi de-ajuns. 
Mă crede că-ndestule am adunat sujete 
Cu ce să fac să râdă pre Pan ş-a lui urdie. 

Dar soarele pe-ncetul s-ascunde după deal, 
M-am dezbrăcat; de acuma îţi las un rămas bun. 
Păstreaz-a mele vorbe de crezi că-ţi vor aduce 
Vreun folos; iar altor zadarnic nu le spune. 
Noi să-ndreptăm pre oameni în stare nu suntem; 
Mormântul poate numai să-ndrepte pre gheboşi. 


CUPRINS 
SATIRA VI 


Acela este numai ferice în viaţă, 
Ce ştie a petrece în linişte şi pace, 
Şi cu puţin ce are se află mulţumit. 
De cugete deşerte ce tulbură pre mulţi 
Ferit în toată vremea, păşeşte cu pas sigur 
Pe calea faptei bune pân-la sfârşitul vieţii. 
Să şed într-o căsuţă la moşioara mea, 
Din care să-mi pot scoate tot ce îmi trebuieşte, 
Să aib-o masă bună, prielnice zăbăvi; 
Ca un cinstit prieten cu mine potrivit 
Să depărtez urâtul în prisoselnici ceasuri; 
Să-mi pot petrece vremea, departe de-orice zgomot, 
Cu grecii şi latinii din timpurile vechi; 
Să cercetez efectul lucrărilor; să-nvăţ 

A şti şi a cunoaşte din pildele străine, 
Ce au urât în ele şi ce au de plăcut, 
În traiul meu pe lume eu nu doresc mai mult. 
Averi, înalte ranguri ce strălucesc în ochii 
Prostimei ne-ncercate, aduc supărări multe 
Şi celor ce le cată, şi celor ce le au. 
Cine n-a râde oare de-un om ce asudând 
Se caţără pe-un munte stâncos, înalt şi aprig 
A cărui culme este atât de ascuţită, 
Încât oricât voieşte a se ţinea pe ea, 
Nu poate sta-n odihnă, şi vântul cel mai mic 
Îndată-l îmbrânceşte în groaznice prăpăstii ? 
Asemene acestui ambițiosul este. 
Prea rareori norocul ridică pre un om 
Pe aripile sale suindu-l la grad nalt; 
Şi dacă favorează mai mult pre oarecare, 
Nu stă-ndelung statornic; curând îl şi azvârle 
Departe cu piciorul şi-l sfarâmă de tot, 
Căci fără ajutoru-i silinţa-i un necaz, 
O trudnică răbdare pentru un rod vremelnic. 
Din zori de zi te scoală, îmbracă-te, porneşte 
La casă de la casă, spre a te curteni; 
Aşteaptă-n anticameri cu slugile vorbind, 
Şi stă tot în picioare. Să nu tuşeşti; nici nasul 
Să nu cutezi să-ţi sufli. Asemene viaţă 
Urmează după masă pân-ce va însera. 
Apoi în grijă noaptea petrece gândind unde 
Se cade s-alergi iarăşi cum s-a ivi de ziuă, 
Şi înaintea cărui spinarea să-ţi îndoi; 
Ce dar să dai la slugă, ce oare la stăpân? 
Să spui minciuni adese, să crezi orice himeră, 
Precum acea că marea poţi măsura c-o scoică* 


* Proverb rusesc. 

Trufia unui mare să suferi şi să rabzi, 
S-adevereşti că neamu-i e vechi şi cunoscut, 
Începe c-un an numai încoace de Vladimir* 
Deşi-ţi aduci aminte că tatăl său în viaţă 
Purta o haină sură**; iar pre nevasta lui 
Oricât de slută este Veneră s-o numeşti; 
Copiii lui obraznici să zici c-au isteţie; 
Să nu caşti când înşiră cuvinte nesărate, 
Şi să numeşti adese de binefăcător 
Pre cela de la care vrun bine n-ai văzut. 
Cu cuşma-n mână iarna să umbli după dânsul 
Să faci că nu bagi seamă a slugilor ocară. 
Pe lâng-aceste-ţi trebui să poţi a depărta 
Zavistia şi ura ce împotrivă-ţi stau. 
Aceste trude-n urmă te lasă cu nădejdea, 
Sau poate-ţi vor aduce o slujbă ne-nsemnată. 

Atunce datoria te duce sau pe câmp 
Să fii rănit în lupte, să stai cu pieptu-n foc; 
Sau cu o pană-n mână să suferi a şicanei 
Necaze zgomotoase; dorind cu îngrijire 
Să nu cumva scapi ceasul de slujbă hotărât, 
De-a purure cu frică sentinţele să-nchei, 
Să nu jigneşti prin ele vreo persoană mare. 
Ori stând pe lângă curte din ziuă pân-în seară, 
Să ţii balanţierul cu ochii neadormiţi. 

De frică să nu scapeţi de pe frânghie jos. 
Ambiţia-n ureche atunce îţi şopteşte 
Că cine cată slavă nu trebui să s-oprească. 
Cine a călcat odată pe treapta cea de-ntâi, 
Aşa îndoind trudă, treizeci de ani umblând 


* Vladimir începu a domni pe la anul 952 d.H. 
*% Adică era un prost locuitor. 

Şi petrecând o viaţă săracă, ticăloasă, 

Alţii treizeci ani îţi trebui să-ţi poţi ajunge scopul; 

Când eşti acum cu totul de vârstă gârbovit. 
În cea mai naltă treaptă să zicem c-ai ajuns 

Şi numai ţarul este mai mare decât tine; 

Ca viermii la picioare-ţi norodul se târăşte; 

Cu o căutătură împrăştii întristări, 

Cu alta fericire şi bucurii reverşi, 

Şi toţi ca pre un idol te roagă, te tămâie, 

Se tem precum se teme un corb de-o matahală. 

Un gust ş-o iscusinţă palatul îţi zidi, 

În care se adună acele rarităţi 

Ce pot produce China, Italia şi Franţa, 

Şi care-aduc mirare la oricine le vede; 

Tot trupu-ţi e în aur şi pietre-nfăşurat. 

Ce India le scoate şi vin de la Peru, 

Încât nu poate ochiul delung să te privească. 

Pe aur dormi, în aur cu toţii îmbrăcaţi. 

Chiar însuşi blondul Febus când te-ar putea vede 

Ţi-ar pizmui suita, caleasca strălucită. 

Dar eşti liniştit oare? Nicicum. O casă mare 

Îţi ia odihna toată; nu gustă dulce somn 

Acela ce se culcă în aurit crivat. 

În inimă bogatul în veci repaos n-are; 

Nici marea răscolită din ale sale-adâncuri 

De cel mai straşnic vifor nu se izbeşte-atât. 
Zavistia asupră-ţi cârteşte ne-ncetat, 

Măcar că nu cutează a s-arăta în faţă; 

Deşi ai vrednicie şi merite înalte, 

Ea tot te îmbrânceşte, te-oboară în sfârşit, 

Fără să poţi şti însuţi de ce eşti vinovat. 
Ambiţia în tine crescând tot cu puterea, 

Nu ştii ce mărginire să pui dorinţei tale; 

O dulce melodie nu bucură pre surd; 

Pe-un bolnav de podagră băi nu îl folosesc; 
Cinstirea şi averea nu liniştesc pe-acela 
Ce se munceşte vecinic de frică şi nădejde. 
Când două sau trei veacuri viaţa noastră-ar fi, 
Nu ne-ar părea atâta oamenii de nerozi 
Văzându-i cum urmează nebunele lor pofte. 
O mică parte-a vremii vrând să-ntrebuinţeze 
În lucru şi în muncă, ar fi prea folosiţi; 
Şi zile îndestule atunci le-ar rămânea, 
În care să-şi îndrepte purtarea cea trecută. 
Dar cum se naşte omul, abia găseşte vreme 
A se uita-mprejur şi intră în mormânt! 
Şi din acest trai încă scurtează de ajuns 
Copilăria, boale şi triste bătrâneţe, 
Iar timpul care zboară în veci nu se întoarce! 
Deci pentr-o mică plată de ce atât necaz? 
De ce-aşa scumpe zile să pierdem în zadar? 
Să nu cercăm mai bine ca să stârpim sămânţa 
Năravurilor rele din inimile noastre? 
S-umblăm după zadarnici măriri şi bogății, 
Ca câinele povestei ce carnea lepădă 
Voind să se arunce dup-o deşartă umbră? 
A noastră cea mai mare podoabă e virtutea. 
Apoi o liniştire a duhului doresc, 
Dar însă libertatea o preţuiesc mai mult. 
Acela ce petrece în slavă şi avere 
De aste trei mari bunuri lipsit purure este, 
Deşi că le va pierde el grijă n-ar avea. 
Noi încă din pruncie suntem obicinuiţi, 
A crede sărăcia ca răul cel mai mare; 
Aceasta ne îndeamnă a căuta avere, 
Lăsând măsura dreaptă ce trebui să păzim. 
Dar orice trebuinţă îşi are-al său hotar: 

Greşeşte cine-l trece şi cine nu-l ajunge. 

Şi dascălul lui Neron ce-avere grămădise 

Trăind în sărăcie, fu numai un nebun; 

Şi cel ce într-o bute vieţuia flămând 

Voind a-şi da un nume de filosof cu fală, 

La şasezeci ani tocmai era un prunc la minte 

Şi trebuia să-l bată un pedagog cu vergi, 

De mârşave deprinderi să-l poată dezbăra. 
Silven când vindea untul într-un paner pe piaţă 

Era mult mai ferice şi se hrănea mai bine; 

De frica sărăciei nu se-ngrijea atât, 

Pre cât se îngrijeşte acuma când adună 

Averi şi stare mare, umblând din ţară-n ţară 

Prin foc, prin ger, prin apă, cu-atâte ostenele, 

Şi-n vecinic neastâmpăr tot traiul petrecând, 

Să strâng-atâta aur, comori şi avuţii 

De nu-ncap în palatul şi sipetele sale. 

Se poate trăi bine şi fără bogăţie, 

Şi poţi căpăta slavă într-un ungher smerit 

Îmbătrânind în pace, deşi pe urma ta 

Nu târâi gloată multă; deşi nu-şi ia căciula 

Norodul înainte-ţi, şi nu umbli-n călească 

Sau haine aurite, ş-o slugă numai ai. 

Fireasca-nţelepciune ne-nvaţă a trăi 

Întru îndestulare şi fără averi multe, 

Când însă lăcomia nu ne munceşte gândul. 
Greu nu e să-ţi poţi face un măsurat venit 

Cu starea ta, dar trebui atunci să te opreşti, 

Să lepezi lăcomia, zavistia de-o parte. 

Să nu te miri de ranguri, de titluri strălucite 

Şi de averi înalte; trăieşte liniştit, 

De pravăţ având cinstea, sileşte ne-ncetat 

Să îndreptezi năravul din alţii şi din tine. 

Atunce a ta slavă va fi în veci neştearsă 

În oamenii de bine. Iar dacă vei muri 
Neavând un nume mare, şi lumea te-a uita 
Căci n-ai putut învinge zavistia greţoasă, 
Răsplata muncii tale nu este prăpădită 
Urmând virtuţii calea, lăsând un nume bun, 
E cea-ntâi răsplătire ce poate-un om dori. 


CUPRINS 


SATIRA VII 
Către cneazul Nikita lurievici Trubeţkoi 


Când văd pre unul care ceaslovul nu mai lasă, 
Biserica păzeşte, se-nchină, ţine postul, 
Nu doarme cu nevasta, şi duce lumânări, 
Dar ia chiar şi cămaşa de pe un biet sărac, 
De-i zic: ascultă frate, te rătăceşti cu mintea, 
Mergând pe astă cale în rai nu poţi să intri; 
Iar dacă ai dorinţă ca să te mântuieşti, 
Dă înapoi aceea ce ai luat nedrept. 
Atunce l-a mea râvnă el mânios răspunde: 
Nu-i treaba ta, băiete, să dai bătrâne sfaturi! 
Şi bine zice omul; eu încă n-am ajuns 
A iernii înturnare să văd de treizeci ori, 
Şi nici un păr din capu-mi nu şi-a schimbat colorul, 
Cum dar în aşa vârstă să-ndrept eu barbe albe 
Şi căzături cinstite ce poartă ochelari? 
Pre cei ce n-au în gură mai mult decât trei dinţi, 
'Țiu minte ciuma Moscvei, şi spun ca de deunăzi, 
Campania şi lupta la Cighirin* urmată? 


* Cighirin — capitala cazacilor zaporojeni asediată de turci şi scăpată de 
oştile ruseşti la anul 1676. 

Aş răguşi zadarnic vrând să le dovedesc 
Că mintea-n om nu creşte cu lunile şi ani, 
Cu toate că cercarea pre minte sprijineşte, 
Şi ce câştigă numai cu anii; însă vremea 
Nu dă esperienţă la cei ce nu pricep 
A lucrurilor reguli; iar omul silitor 
La ea s-ajungă poate şi-n vârsta tinereţii; 
A mele vorbe însă vor fi dispreţuite, 
Şi mulţi nătângi în lume vor crede ne-ncetat, 
Că un bătrân cu mintea întrece pe trei juni. 
Asemene opinii fără de judecată, 
Şi altele mai rele, s-au întâlnit în oameni; 
Unii se ţin de-acele ce bune le socot, 
Le cred că-s legiuite, şi nu ştiu că greşesc; 
Iar alţii cunosc răul, dar nu au îndrăzneală 
Să se împotrivească plecării cei nătânge 
Ce-i trage către fapte lipsite de bun simţ. 
De-ai întreba pricina acestei rătăciri, 
Obştescul glas răspunde: Că nouă din născare 
Ne-a dat natura suflet plecat spre amăgire 
Şi stăpânit de patimi, iar astei legi fireşti 
Noi nu suntem în stare a ne împotrivi. 
Acest adevăr însă de e ispitit bine, 
Nu ştiu. Nikito dragă, dar ştiu cu-ncredinţare, 
Că dacă eu din lene ogoru-mi voi lăsa 
Făr-a-l lucra cum trebui, va răsări dudău; 
Iar îngrăşându-l bine ş-arându-l cumsecade, 
Voi aduna o roadă ce-mi va răsplăti munca. 
Oricum ar fi plecarea ce firea ne-a lăsat, 
Dar este, este-o vreme în care să putem 
A-i potoli iuţeala, de nu de tot s-o stingem, 
Şi să-ntărim în bine pre cei cu plecări bune; 
Această vreme este când omul e copil. 


235 


Atunci e ochiul ager, auzul simţitor, 
Căci nou fiind pe lume, pătrunde cu-nfocare, 
Ş-obiectele ce vede se înrădăcinează 
În inima-i setoasă de orice lucru nou. 
Deprinderea adesea se face fire-n om; 
Ea chiar şi pe frânghie a dănţui ne-nvaţă, 
Şi multe din acele pre care noi le credem 
Că vin de la natură, mai bine cercetând, 
Descoperim că-s numai a creşterii efect. 
Aceasta a pătruns-o neobositul PETRU, 
Monarhul şi părinte, cu-a lui înţelepciune. 
Cu multe ostenele, el şcoale-a aşezat, 
A căror îngrijire şi scop folositor 
Era ca să aducă pe juni la fapta bună. 
Odihna, pân-şi tronul a hotărât să-şi lase 
Şi să călătorească în depărtate ţări 
Ca patria prin pildă-i să poată învăţa 
De la străini acele năravuri, meşteşuguri 
La om trebuitoare, şi neştiute-n Moscva. 
Cu slavă a lui trudă pre noi ne-a-ncoronat; 
Bărbaţi au ieşit vrednici în pace şi război, 
Pre care-n pomenire îi vor păstra urmaşii, 
Dar lucrurile bune rămân dispreţuite, 
Simţirea lăcomiei când nu ne măgulesc. 

Să adunăm avere, palate să zidim, 
Să facem grădini, fabrici, să-mbunătăţim codri, 
Ca să lăsăm copiii moşteni de averi multe, 
Cu astă îngrijire noi numai ne muncim; 
Cum însă se petrece copilăria lor, 
La doi sau trei în minte abia le trece poate; 
Şi care pe nimicuri mari sume cheltuieşte, 
Îi pare rău să deie un ban pentru-ai săi fii, 
Ca-nvăţătură bună să poată dobândi. 

Iar când copilu-n urmă se dă în desfrânare, 

Atunci mâhnitul tată de el se ruşinează, 

Şi în zadar arată că nu e vinovat. 

Ai adunat avere şi nu te-ai îngrijit, 

În inimă să-i sameni năravurile bune; 

Bogat îţi va fi fiul, dar va trăi în lume 

Urât şi fără slavă, de toţi disprețuit, 

Şi cine ştie dacă, prin relele purtări, 

Nu-i va sfârşi viaţa într-o spânzurătoare. 
Isprava bunei creşteri în asta se cuprinde, 

Ca patima din inimi de timpuriu stârpind, 

În calea faptei bune pre tânăr să îndrepți; 

Căci numai prin aceasta el poate să ajungă 

A fi de folos ţării şi lăudat de oameni. 

Iar pentru a produce un rod aşa dorit, 

Ştiinţele şi arte sunt numai ajutor; 

În judecăţi să aibă pătrundere-nţeleaptă, 

Şi ale-mpărăţiei venituri, cheltuiele, 

C-o singură ochire să poată lămuri. 

Pe valurile mării s-aleagă sigur drum. 

Pe cer să înţeleagă a stelelor rotire 

Ş-atracţia ce trebui să aibă între ele. 

Efectul să cunoască a oricărei făpturi. 

Aceste-i vor da nume de învăţat bărbat, 

Şi la-nsemnate ranguri pot încă să-l înalțe; 

Mulțimea îl va crede un vrednic cap de oaste, 

Văzând lăţită ţara şi duşmanii învinşi. 

De nu va putea, însă, pe sine-a fi stăpân, 

De nu va şti a trage cu chip plăcut pre oameni, 

Şi nu se-nduioşează văzând plângând săracul, 

De-o dreaptă judecată nu e povăţuit; 

În scurt, dacă năravul îi este vicios, 

Se vor mira de dânsul fără să îl iubească, 

Şi lauda silită le va ieşi din gură, 
Căci numai interesul la asta-i va-ndemna, 
Stând gata în tot ceasul din spate a-l zvârli. 
A sa uşoară slavă s-a veştezi în grabă: 
Un om neplăcut lumii curând se dă uitării. 
Când soarta-i se preface şi zile negre vin, 
Uitat e de oricine ca şi când n-ar fi fost. 
Virtutea poate numai a linişti pre cuget, 
Şi stavilă a pune l-a poftelor capricii; 
Ea numai ne deprinde în pace a privi, 
Tot felul de prefaceri a orbului noroc, 
Şi fără nici o frică a aştepta sfârşitul. 
Să ne silim, deci, trebui de a sădi virtutea 
În tinerele inimi pân-s-a-nrădăcina. 
Să le deprindem mintea cu-acele-nvăţături, 
Ce lor sunt potrivite şi pot să-i folosească; 
Atunci prin fiii noştri de orice treaptă vrednici, 
La patrie aducem un dar de mare preţ. 
De-ar fi în a mea voie ca singur să aleg 
Din două minţi pre una, atunci cu bună seamă 
Aş prefera îndată pre care-ar fi mai simplă, 
Decât pre cea isteaţă şi ageră, dar rea, 
Oricare faptă bună aş crede bucuros, 
La cel ce nu se-ngraşă din binele altora. 
Deşi pe răbuş numai el ştie să însemne 
Tot însă nu se-ncrede unui risipitor 
Ce numărul cunoaşte ca-n turnul Suharev 
Dar fără socoteală îşi cheltuieşte starea. 
Copiii se dezgustă de asprele poveţe; 
Nu trebuie-ntre oameni ades a-i dojeni, 
Căci stingi pe nesimţite ambiția din ei. 
Le lasă de joc vreme; folos n-aduce graba, 
Şi când cu ei eşti singur atunci îi sfătuieşte. 

Pre un copil blândeţea îndreaptă într-un ceas; 
Mai mult decât asprimea şi frica într-un an; 
Purtarea aspră seacă curajul de la tineri. 
Ferice de acela ce ştie să deştepte 
A laudei dorinţă în gingaşul copil! 
Mai greu străbate-n inimi urechea decât ochiul, 
De-aceea prin exemple povaţa e mai bună; 
Ea face şi pre vite s-urmeze pre părinţi. 
Deprinde vulturelul să zboare în văzduh, 
Pre căpoieş s-alerge ţâhnind după găină, 
Pre ţăpuşori să-şi cerce puterea lor în coarne, 
Răţuşca să înoate abia ieşind din ou. 
Aceste nu se-nvaţă de cuget sau de sfat; 
Nimică nu ştiu altă decât să imiteze. 
Doi fraţi sunt într-o casă crescuţi toţi împreună, 
Şi tot de-acelaşi dascăl certaţi şi învăţaţi, 
Din ei alege unul al faptei bune drum, 
Din care nu-l abate nici frica nici nădejdea; 
A sa îndatorire cu râvnă împlineşte; 
Plăcut şi cu blândeţe, la vorbă măsurat, 
Compătimeşte însuşi când vede pre sărac, 
Şi mila împărţeşte cu inima curată. 
Iar altul crud şi trufaş pre tatăl său ar vinde 
Ca să-şi îndestuleze iubirea de argint; 
El pradă visteria şi moare într-un ştreang, 
Aşa precum se cade la făcători de rele. 
Pre unul pilda bună îl întări-n virtute, 
Pre altul la pieire tot pilda l-a adus. 

De-aş vrea să sting din vreme scumpetea-n fiul meu 
I-aş dezveli năravul în toat-a lui sluţie, 
Şi pre Ignat de pildă l-aş scoate înainte: 
Priveşte-l, eu i-aş zice, cât este de sărac, 
Având grămezi de aur, e veşted şi mâhnit; 

Un ceas odihnă n-are; apoi aşa viaţă 
Cu multă avuţie, o socoteşti ferice? 
De mi s-ar părea iarăşi că e risipitor, 
I-aş face cunoştinţă viaţa lui Clearh, 
Pre care creditorii îl ţin la închisoare. 
Când ar vădi plecare către trupească poftă, 
I-aş arăta pre Melit de bube rele plin. 
Slugi, mancă, guvernantă m-aş îngriji s-aleg 
Tot oameni de ispravă şi cu purtări cinstite. 
Dar creşterea n-atârnă de la aceia numai, 
La care în pruncie am fost încredinţaţi; 
Căci patima găseşte prin multe părţi prilej 
De-a se vâri în inimi; şi tot ce pre un tânăr 
Înconjură, formează a lui fireşti plecări. 
Nu e de-ajuns sămânţa s-aducă rodul bun; 
Îi trebuie şi timpul să fie cald, statornic, 
Pământul lucrat bine, udat când trebuieşte; 
Şi gunoiat în vreme, căci altfel în zadar 
Nădăjduieşti în rodul pre care-ai semănat. 
Beţiv s-alese Filip; el fu crescut de-o rudă 
Supusă la beţie. Mirtil curvar se face, 
Căci a avut un mentor curvar şi verigaş. 
În veci din gura Savii nu iese adevăr, 
Tot ce visează noaptea, ce-i vine-n minte spune; 
Ne-aducem îns-aminte şi de a lui bunică, 
Ce cu neîncetare hodorogea minciuni. 
Silvia-şi dezvăluieşte rotundul frumos sân, 
La toţi zâmbeşte dulce, din ochi le face semne, 
Îşi pune alunele şi se sulimeneşte. 
De la Silvia lesne poţi orice căpăta, 
Căci nu vrea să jignească pre nime cu refuz. 
Aşa a fost şi mă-sa pe când era ca dânsa. 

Prunciei noastre floarea curând se veştezeşte 
Când e încredinţată pe-a unei roabe mâini. 
Copilul fur, tăgadnic, de slugi e învăţat; 
Ei sunt adevărata nevrâstniciei ciumă, 
Dar pilda părintească e mai vătămătoare. 
De multe ori copiii ar fi mult mai cinstiţi, 
Când tatăl lor şi mama pre sine-ar fi stăpâni, 
Şi frâu şi-ar pune limbii când fiii lor sunt faţă. 
Adun avere multă şi dreaptă şi nedreaptă, 
Mă sârguiesc să capăt un rang însemnător, 
În somn şi în ospeţe viaţa îmi petrec, 
Şi pân-în urechi intru în tina desfrânării. 
Crezând că fericirea stă numai în avere, 
Acelor mari puterea în sine pizmuiesc, 
Dar caut cu tot chipul a lor prieteşug; 
Privesc cu nepăsare şi râd de sărăcie. 
Voiesc cu toate-acestea, ca fiul meu în lume 
Şi cu puţin să ştie a fi îndestulat, 
Stăpân pe-a sale pofte, smerit şi înţelept; 
Să aibă adunarea persoanelor cinstite, 
Şi să imite numai a lor purtare bună. 
Zadarnică mi-e truda! pe apă slove scriu* 
Căci casnicele pilde puternice rămân. 
Şi fiul meu va merge tot pe acea cărare, 
Pe care va cunoaşte a tatălui său urmă! 
Cu ce obraz putea-vei pre fiul tău să-nfrunţi 
Când tu prin buna pildă nu îl povăţuieşti? 
Când el la tine vede de înfruntare fapte, 
Şi nu găseşte-acele pre care i le lauzi? 


* În turnul Suharev la Moscova se întemeiase o şcoală de aritmetică, 
geometrie şi alte părţi din matematică. 

Un rac pre fiu defaimă că merge îndărăt, 

Iar el răspunde: tată! arată-mi cum să merg. 

Nu poţi fi bun cum trebui, dar nu-ţi sminti copiii; 

Mai bine ar fi însă să te fereşti de patimi, 

Sau cel puţin de ochiul prunciei să le-ascunzi. 

Când te găteşti de oaspeţi, îndată porunceşti 

La slugi ca să grijească, să măture prin casă, 

Să curăţe ograda şi vasele să spele, 

Tu însuţi porţi de grijă, în sus, în jos alergi, 

Faci vuiet, pui la cale, te temi ca nu cumva 

Vrun oaspe să-nsemneze acea mai mică lipsă, 

Ori ochiul lor să vadă vreo necurăţie. 

Aceste le faci toate, dar nu te sârguieşti 

Să depărtezi vederea copilului de rău 

Şi să ascunzi de dânsul urâtele-ţi defecte. 

Nu-ţi este mai scump fiul decât oricare oaspe? 
Pare că văd pe-un critic cum clatină din cap, 

Cum strânge din sprâncene c-un zâmbet sătănesc, 

Ş-aşa măreț vorbeşte: “Ian vezi băiatul nostru 

Cât de sumeţ ne-nşiră poveşti din ceea lume! 

Ne face pierzând vremea urâtul să simţim; 

Ca nuca pe perete poveţele-i se prind. 

Neavând ce spune altă, năravuri cercetează 

Şi zice că plecarea e rodul educării, 

Voieşte să ne-nveţe a creşte pre copii; 

În scurt, ne dă dovadă de creieri zdruncinaţi. 

Prietene Nikita! Aceste ziceri poate 

Vor fi plăcute-acelor ce zic că viaţa-i scurtă, 

Şi critică-o idee ce nu e ca a lor, 

Nevrând a da crezare nici chiar la adevăr. 

Eu nu voi să înduplec pe-un soi aşa de oameni, 

Dar nu-i oricare slobod opinia să-şi deie, 

Când ea în sine poartă a legilor respect, 

Şi poate să aducă oricât de mic folos? 

Tu însă-mi dă iertare, căci rândul nu păzesc, 
Dintr-una sar într-alta. Mi-e greu să mă supun 
La reguli ce adese pricinuiesc urâtul. 

Când mintea este slabă, amestecul ei place; 
Căci dacă ni s-ar cere tot reguli să urmăm 

Şi dintr-o socotinţă să nu putem ieşi 

Fără a-i da sfârşitul, atunci ca să vorbească 
Abia într-o grămadă doi oameni poţi să afli. 


CUPRINS 


SATIRA VIII 


Ferice de acela ce stând pe un picior 
Compune două sute de versuri într-un ceas, 
Mânjind o jumătate de conţ pe toată ziua; 
Ce scrie cum îi vine, fără să-şi bată capul 
Să afle din ce parte afară suflă vânt. 
Pre mine, însă, soarta cumplit mă osândi 
Să scriu cu îngrijire, cu trudă şi cu număr. 
Când voi s-apuc condeiul, mă-ntreb întâi pre sine: 
De nu silit de patimi doresc a fi autor? 
Nu oare fala slavei la care aş privi, 
Sau pizma ori mânia, dorinţa clevetirii, 
Îmi predomnesc în minte? Căci oricât de cinstită 
O faptă e în sine, dar poate fi prea rea, 
Când scopul ei se trage din vicios izvor. 
De văd că al meu cuget nimică nu-mi impută, 
Atunci întorc privirea şi cercetez năravuri, 
Mă sârguiesc din rele s-aleg ce-i de folos; 
Eu laud ce e bine şi râd de cee rău. 
Găsind un sujet vrednic de mica mea putere, 
Slobod la scris condeiul, dar făr-a-i lăsa frâu 

Nu mă lenesc a şterge de scriu puţin sau mult. 
Nu mă aprind, ci caut să fie cu bun-simţ 
Orice voiesc a zice, şi versurile mele 
Să aibă o măsură, stând unde se cuvine; 
Să nu slăbesc ideea, nici de prisos să-nşir, 
În sunete deşerte, un grai neînțeles. 
Iar mai vârtos iau sama să nu jignesc pre nime 
Cu vrun cuvânt obraznic ieşit din a mea pană, 
Ca nu defăimând aspru năravul acel rău, 
Să dezvelesc că însumi sunt rău şi pătimaş. 
Văzut-aţi vreodată un chirurg când sânge 
Sloboade unui bolnav? Cu ce luare-aminte 
La mâna cea legată tot pipăie cercând 
Să afle unde-i vâna; apoi loveşte-ncet 
Păzind cu scumpătate ca rana să nu fie 
Mai mare decât trebui? Această îngrijire 
Şi eu când scriu la versuri întocmai imitez; 
Îmi pare că iau sânge la demoralizaţi. 
Cum am sfârşit lucrarea, o strâng, o dau uitării; 
Apoi o cioplesc iarăşi, ş-având mai multă trudă 
Decât mai înainte pre sine nu mă cruţ; 
Dar versurile mele tot nu cutez s-arăt. 
Ne-ncrederea de sine, ruşinea, ne-ndrăzneala, 
În mine sunt sădite sau de-a naturii mână, 
Sau din copilărie de sfatul părintesc; 
Iar dreapta judecată când vream a fi sumeţ 
M-ameninţa îndată cu chinuri, ostenele: 
De-atunce până astăzi urmez a ei povaţă. 
Cred orişicând că faţa ce priimeşte-ades 
Colorul ruşinării, se face îndoit 
Mai vie, mai frumoasă, dând semne vederate 
De nevinovăție; că limba cea uşoară 
Când slobodă aleargă, se-mpiedică curând; 

Că îndrăzneala este atunci de lăudat, 
Când ne slujeşte-n lupta cu relele năravuri; 
Când smulgem de la duşman cu dreptul biruinţa; 
Când clevetiri urâte văzând le înfruntăm, 
Sau apărăm dreptatea unui nevinovat. 
Cred iarăşi că acela ce se socoate-n sine 
Mai mult decât oricare, de laudă nu-i vrednic; 
Văd însă cu-ntristare c-asemene plecări 
Îmi sunt vătămătoare, dar nu pot să le las. 
Şi nu mă strică numai că-mi fac împiedicare 
Să scriu sumeţ la versuri, şi singur să mă laud, 
Ades prilejuri bune din mână am scăpat, 
Căci mi-a lipsit curajul de-a le putea ţinea. 
Ades şi a minciunii am suferit urâtul; 
M-am chinuit în sine, şi ca o cloşcă mută 
N-am zis măcar: iubite, mai cruţă-al meu auz! 
Când dimpotrivă altul ce-a zeilor favor 
I-a dat obraz de-aramă ca orice legi să calce, 
Ruşinea, sentimentul să le dispreţuiască, 
Să nu-şi mai schimbe faţa în galben sau în roş 
La toată uşa bate, se-nchină tuturor, 
Spinarea îşi îndoaie, şi de refuz nu-i pasă; 
Supărăcios, obraznic, din casă dat afară, 
De-o sută de ori iarăşi se-ntoarce înapoi, 
Uitând că şi stăpânul şi slugile-l urăsc. 
Aşa din treaptă-n treaptă norocul îl ridică, 
Căci vrând de el să scape îi împlinesc ce cere. 
Când eu oftând zadarnic pierd vreme de cinci ani 
Pe lângă frumuşele, un altul îndrăzneţ 
Întru o zi îşi vede nădejdea-ncununată; 
Neam, minte, vrednicie din gură nu-i mai iese; 
Isprăvile străine le dă de ale lui; 
Defaimă orice lucru, şi vrea prin adunări 

El numai să vorbească, iar ceilalţi să tacă, 
Făcându-i fără voie de dânsul să se mire. 
Sunt rari aceia care ştiu cumpeni pre om 
Din greutate vorbei, şi bine înţeleg 
Ce creieri pot produce cuvintele rostite. 
Mulţi mintea ne măsoară chiar după limbuţie, 
Şi cred că nerozia e dată la tăcuţi. 
Ades aud aceste: Arist e om cinstit, 
E delicat, şi poate să fie bun prieten, 
Dar într-un ceas o vorbă nu poţi de la el scoate. 
Cuvântul de pe buze-i se trage lin şi scurt; 
Cu dânsul totdeauna îmi vine a căsca, 
Şi iată ce mă face să cred că duh nu are. 
Virtutea din vechie sta purure în mijloc 
Între acele margini ce patimile nasc; 
În vremea noastră însă aceasta s-a schimbat. 
Şi cine având oare venituri măsurate, 
Nu se sileşte încă să-şi mai mărească starea? 
Cu dreptul sau cu strâmbul s-adune aur mult? 
E leneş acel care se poate mărgini; 
E neplăcut acela ce-şi cumpăneşte vorba, 
Şi este mic de suflet acel ce-şi chibzuieşte — 
A sale interese cu cugetul curat. 
Neruşinaţi, obraznici, noi slava alungăm, 
Pe-o cale unde-a slavei nu este nici o urmă, 
Şi ne-amăgim pre sine cu măguliri deşerte. 
Când oare ochii noştri se vor mai curăţi 
De pâcla rătăcirii în care ne aflăm? 
Mai străluci-va oare de adăvăr vro rază? 
Zadarnică nădejde! Iubim a noastre vicii 
Ce numai defăimare ş-ocară ne aduc, 
Deşi a lor plăcere nu ţine îndelung! 
Mustrarea conştiinţei, urâtul, îngrijirea, 

Pe urma lor urmează, şi chinul este mare! 
De-a pune în mirare pre oameni, ce folos? 
Când ei sunt nestatornici în socotinţa lor, 

Şi ce-au lăudat astăzi, mâni iarăşi ei defăimă ? 
Privind a noastre rele şi necinstite fapte, 
Ades se ruşinează bărbatul înţelept. 

Într-un cuvânt, acela ce nu e virtuos 

Nu poate sta aproape de tronul unde ANNA, 
Prietena virtuţii ocârmuieşte astăzi. 

Cu dânsa în unire ea ştie osebi 

Şi răsplăti cum trebui pe-ai binelui urmaşi; 
Iar demoralizaţii şi rău cugetătorii 

Nu pot să-ngăduiască a ochilor ei raze, 

Cum nu pot agarenii şi schiţii suferi 
Înfricoşatul trăsnet de braţu-i repezit. 


CUPRINS 


ODA 1 


Plutind în întuneric pe cale rătăcită, 

Căci nu vă-ntoarceţi ochii spre cel ce este-n cer? 
Atei fără de minte! Părerea amăgită 

Lăsaţi, şi mânaţi vasul spre țărm de adevăr. 


Pre Dumnezeu cunoaşteţi acel ce cârmuieşte 
Făptura plăsmuită cu însăşi mâna sa. 

El cerurile-ntinse în care străluceşte 
Înflăcăratul soare pre toţi a lumina. 


Planetelor şi lunii El zice să-mprumute 
Lumina lor din soare; şi el a poruncit 

A se aprinde noaptea făclii de stele sute 
În aer să lucească când soarele au sfinţit. 

Cu naltă-nţelepciune a timpului măsură 
A cumpănit, şi toate păzesc regula lor, 
El zice ca să cadă a rouăi picătură 
Pământul să adape spre hrana tuturor. 


Şi toate sunt lăsate spre vecinica Lui slavă 
Şi cerul şi pământul pre Dânsul îl măresc, 
Câmpia, şesul, floarea şi vesela dumbravă, 
Ici valea, colo dealul natura-mpodobesc. 


Când marea se răscoală mugind cu-nfuriere, 
În slab nisip o ţine în marginile ei. 

El vânturilor zice să sufle cu putere, 
Văzduhul să-nnoiască gonind nourii grei. 


El este creatorul a orice vietate. 

Jivina ce trăieşte în ape, pe pământ, 

Şi pasărea ce-n aer cu aripa străbate; 
Tot ce viază-n lume a Lui făptură sunt. 


Apoi ca un puternic şi milostiv părinte 

Pre om cu însăşi mâna-i din lut a plăsmuit 
L-a dăruit cu semnu-i, l-a înzestrat cu minte, 
Cu dânsa dintre alte făpturi l-au osebit. 


El nourul cel negru despică cu-al său tunet, 
Săgeata arzătoare răzbate-n orice loc; 

Se tulbură tot omul de acel puternic sunet 
Înfricoşat şi iute, ce poartă-n sine foc. 


Pre cei smeriţi înalţă, pre cei înalţi smereşte. 
De munţi de se atinge ei fumegă-ngroziţi, 
De-a lui privire lumea se mişcă, se clăteşte, 
Noroadelor şi neamuri, cântaţi-l şi-l măriţi. 

ODA II 


Vezi, dragul meu Nekita, cum neamul zburător 
Nici seamănă, nici ară, nici seceră vrodată, 

La vreme îi împarte o hrană-mbelşugată 

Cu darnica Sa mână Înaltul Creator! 


Priveşte pre câmpie aceste mii de flori, 
Aceşti crini nalţi şi mândri, aceste viorele, 
Nici Solomon în slavă-i nu se-mbrăca ca ele, 
Deşi întâi în minte el fu-ntre muritori. 


Ascultă glasul legii ce Dumnezeu ţi-au dat 
Prin fiul Său cel dulce, care pre toţi ne-nvaţă 
Să fim cu fapte bune urmând a Lui povaţă, 
Ferindu-ne de rele, de mârşavul păcat. 


Nădejdea să o punem în Domnul Dumnezeu 
Acela care-n nouri cu fulgerul trăsneşte, 
Ce suflă şi furtuna îndată risipeşte, 
Ce-ncinge orizontul cu mândrul curcubeu. 


Ce va să fie mâine nu te-ngriji a şti. 

De ziua cea de astăzi îl binecuvântează. 

De traiul tău, de hrană EI singur priveghează; 
Urmează a sa cale şi nu te vei căi. 


Stăpânitorul lumii îţi ştie de nevoi. 
A fi de folos ţie şi altora gândeşte, 
A lui voinţă sfântă smerit o împlineşte 
Şi nu uita judeţul şi ceasul de apoi! 

CUPRINS 


ODA III 


Nu credeţi pre bărbatul cu faţa zâmbitoare, 

Care pre cer vă jură al său prieteşug, 

Fugiţi de-a lui cuvinte căci sunt otrăvitoare, 
Şi vă menesc un jug. 


Când inima năuntru i s-ar putea străbate, 

Atunce s-ar cunoaşte ipocritismul său, 

Deşi s-arată-n faţă având simţiri curate, 
Dar sufletu-i e rău. 


El nu se cârmuieşte decât de a sa voie, 

Cu orice-ndatorire nu-i intri în favor. 

Nu aşteptaţi la dânsul vrun sprijin la nevoie, 
Sau vreun ajutor. 


De va vedea la altul un lucru ca să-i placă 

Înfierbântat de pizmă e-n stare a crăpa, 

În vecinic neastâmpăr nu ştie cum să facă, 
Să-l poată căpăta. 


Când poate rău să facă prilejul el pândeşte, 

Şi fără de pricină săracul asuprind, 

În grea ticăloşie pre oameni îmbrânceşte, 
Spre a-i vedea pierind. 


Cucernici bătrâneţe, nici cinstea cuvioasă, 

Nici sexul acela gingaş pre el nu mărginesc, 

De-a limbii lui viclene iuţeală veninoasă, 
Cu toţii pătimesc. 

Acela numai care norocul îl păzeşte 

De n-are cunoştinţa-i nu e ţinut de rău; 

Dumnezeiescul nume acel om nu huleşte 
Căci n-are Dumnezeu. 


Cerescule părinte! Tu cârmuieşti zidire 

Acea alcătuită cu însăşi mâna ta; 

De a ipocriziei vicleană plăsmuire 
Grăbeşte-a ne scăpa! 


Repede dintre nouri săgeata acea iute 

Ce este hotărâtă pentru nelegiuiţi, 

Şi scapă omenirea de fiare neplăcute 
De răii ipocriţi! 


ODA IV 


Abătuţi cu totul din calea cea dreaptă, 
Şi de-ale lor patimi oamenii orbiţi, 
Fără osebire de loc sau de treaptă, 
Toţi în întuneric umblau rătăciţi. 
Picioarele multor au alunecat 


În adânci prăpăstii, şi rari au scăpat. 


La unii Norocul braţul său puternic 
'Tinzând spre scăpare de munci i-a ferit, 
I-a scos din ispite; dar omul nemernic 
De adevăr încă nepovăţuit, 


Fără a lui sprijin, slab, neputincios, 
Nu putea să afle drumul priincios. 

Ins-Acela cărui firea se supune, 

Primejdia noastră a înlăturat, 

Trimiţând în lume pre Înţelepciune 

Ca de-a ei povaţă omul luminat, 
De la fapte rele să fie retras, 
Să-nfrunte-orice patimi, să-ndrepte al său pas. 


O! cât de plăcută şi împodobită 

E fiica Acelui de sus împărat 

În faţă-i blândeţea este zugrăvită, 

Cuvântul ei dulce, lin şi măsurat! 
Virtutea şi cinstea pre ea o slăvesc, 
Căci fiii dreptăţii dreptatea iubesc. 


S-ascunde de dânsa urâta minciună, 
Ce este izvorul relelor voinţi, 
Triumfă printr-însa numai fapta bună, 
Şi-n mâinile sale poartă biruinţi. 
Aşa când răsare soarele lucind, 
Revarsă lumină pre noapte gonind. 


Noroadele acele a căror hotare 
Spre răsărit mândru departe se-ntind, 
Vecine cu negrii, şi alte popoare 
Care se adapă din Ganges şi Ind, 
Se cobor la glasu-i de pe elefanţi, 
Şi-ntâi indienii se văd luminaţi; 


Apoi etiopii cu negrele feţe 

Şi Nilul ce varsă bogatul său har 

Pe ţărmuri slăvite, prin fapte măreţe 

Prin legi înțelepte ce sunt al ei dar 
Din a neştiinţei noianuri scăpând, 
Se-nalţă la cer cu agerul gând. 

A lui întuneric ş-a ei strălucire 

Văzu Babilonul cel cu zidul lat, 

Noroadele acele fără cârmuire 

De ea îmblânzite, la ea s-au plecat. 
Schiţii cei sălbatici şi tracii cumpliţi, 
Sunt puterii sale marturi neclintiţi. 


Dup-o îndelungă şi grea preîmblare 

La şepte prieteni ai săi s-a oprit, 

Grecia ferice cu-a sa vizitare, 

În multă putere şi slavă-a sporit. 
Prin a ei povaţă romanii dau legi, 
Ca stăpâni puternici a lumii întregi. 


Dar când lenevirea — muma răutăţii — 

De a ta lumină i-a înstrăinat, 

Atunci spre pedeapsă urgia dreptăţii 

Pe-ai Nordului barbari la ei a chemat, 
Ce sfărâmând tronul întâi la Apus, 
Apoi ş-Orientul curând au supus. 


Întâmplarea asta este norocită, 
Căci cei slăviţi doctori şi vrednici bărbaţi 
Pre care Zeița acum urgisită, 
Mai avea prieteni ei adevăraţi 
O nouă lumină Europei au dat, 
Şi-n veci al lor nume va fi neuitat. 


Din ţară în ţară purta-nţelepciune 
Cu ea împreună pe-ai săi următori, 
În totul urmează schimbări de minune, 
Şi cad ereticii uşor crezători. 
Noi însă cu inimi şi cuget curat, 
Slujim unui singur ceresc împărat. 

Iubim judecata acea cu dreptate, 

Iar pâra urâtă nu o suferim, 

La războaie mergem în oşti regulate; 

Prin agere sfaturi mai mult biruim, 
Pereţi de aramă cu pumnul sfărmăm, 
Şi după voinţă focul prelucrăm. 


Mâinile lui Joe nu-s mai de minune 

Decât ale noastre. Cu fulger de foc 

Noi facem pre trăsnet grozav să răsune, 

Să darme pământul, şi stâncele-n loc. 
Furtune şi vifor nu ne pot opri 
Pe undele mării sumeţi a pluti. 


Peste oceanuri aflăm lumi ascunse, 
Planetele toate pe ceruri ochim, 
Mişcarea lor, cursul, de noi sunt pătrunse 
Ş-a soarelui raze în flori împărţim. 
Făptura întreagă simte ne-ncetat, 
A duhului nostru efect minunat. 


FABULA I 
Focul şi statuia de ceară 


Un vărsător de ceară ca meşter iscusit 
A nimerit odată un chip desăvârşit. 
Delicateţea, părul şi zâmbitoarea faţă 

Îi dă înfăţoşărei un aer de viaţă, 

Dar din nenorocire el chipul a lăsat 

Pe lângă foc la care a fost şi prelucrat. 
Nu este de mirare că statuia de ceară, 
S-a risipit îndată aproape stând de pară. 


CUPRINS 


De ai făcut un lucru şi vrei ca să-l păstrezi 

Pentru viitorie, apoi să depărtezi 
Tot răul de-nainte-i şi orice-mpiedicare, 
Căci altfel este numai zadarnică lucrare. 


CUPRINS 


FABULA II 
Şerpele şi matca de albine 


Otrăvitorul şerpe văzând pe-un teişor 
O matcă de albine, ca un linguşitor 
Începe să îi spuie: că este preafrumoasă, 
Că are multe daruri, că-i lumii prețioasă. 
Îi laudă puterea, aşezământul blând, 
Cu care chibzuieşte albinele la rând; 
Apoi folosul mare ce lumii se aduce 
Prin grele ostenele din fagurul cel dulce. 
Adăogând a zice: Tu foarte vrednic eşti 
A ta împărăție că o învecineşti; 
Dar îţi lipseşte arma acea de apărare, 
Cu care să-ţi ţii slava la orice întâmplare. 
Pre răi mai mult aţâţă un bun decât un rău. 
Deci roagă să-ţi dea ghimpe pre bunul Dumnezeu; 
Cruzia foarte prinde la feţe domnitoare. 
Albina la aceste cuvinte-nşelătoare 
Răspunde cu blândeţe către acel viclean: 
— Nu-mi plac a tale sfaturi. Eu trebuinţă n-am 
De veninosul ghimpe, căci sunt încredinţată, 
Că duşmani înăuntru nu pot avea vrodată; 
De cei pe dinafară copiii mă păzesc, 
Şi eu prea mulţămită pre Dumnezeu slăvesc 
Că-n chipul meu arată cum trebuie să fie 
Un împărat pe lume: el răul să nu ştie, 
De sfaturi viclene să fugă ne-ncetat, 
Căci binele nu răul lui Cel de sus i-a dat. 

FABULA III 
Cămila şi vulpea CUPRINS 


Cămila mult geloasă văzând un ţap odată 
Cu coarnele cum bate de câini înconjurat, 
A început în sine a blestema pre soartă 
Zicând: ce ticăloasă eu parte am luat! 
Un trup frumos şi mare să fie fără coarne, 
Să nu aib eu o armă ca slava să-mi lăţesc, 
Ca duşmanii mei lesne în praf să se răstoarne! 
(Geloşii felurite de pricini născocesc 
Când vor să tot cârtească). Aşa se tânguieşte 
Cămila mergând tristă cu capu-n jos plecat, 
Dar o vicleană vulpe ce-n drum o întâlneşte, 
Împărtăşire multă la soartă-i a luat. 
Cămila de-amăruntul îşi spune scârba toată. 
— Cunosc, răspunde vulpea, că mare ai cuvânt, 
Dar eu am mijloc sigur ca să te fac cornată. 
Colo-n pădurea ceea un loc e în pământ, 
De drum nu prea departe; îl vei afla sub zare; 
Se cheamă vizunie: la ea oricine-a mers 
Şi capul său plecându-şi a stat păzind răbdare, 
Fără de prelungire cu coarne s-a ales, 
Precum berbecii, boii şi ţapii dau dovadă. 
Această sfătuire cămilei a plăcut; 
Ea nici gândea că leul în vizunii să şeadă, 
Dar cine cată coarne, la minte e cam scurt. 
Cămila iute-aleargă, cu mare bucurie 
Găseşte acea bortă sub nişte frasini vechi, 
Şi capul îşi afundă îndată-n vizunie, 
Iar leul cu cruzie o prinde de urechi. 
Ea trage, el nu lasă, pân-ce-n sfârşit scăpând. 
Acasă se întoarce urechile lăsând. 

O, iubitori de slavă! Pre voi v-am arătat, 
Fiinţa de cămilă spre laudă v-am dat. 
Cunoaşteţi că acela ce fala tot goneşte 
Cu râsul şi ocara ades se pomeneşte. 


CUPRINS 


FABULA IV 
Uliul, păunul şi cioful 


Ne povestesc c-odată al păsărilor prinţ 

A fost pierit. În locu-i trei păsări zburătoare 
La împăratul vultur cerea locul deschis, 
Păunul, uliul, cioful. Tustrei lămuritoare 
Cuvinte de dreptate au fost înfăţoşat. 
Cu vitezia uliul fălindu-se, dă multe 
Dovezi despre războaie în care s-a luptat, 
Se laudă păunul cu penele-i plăcute, 
Iar cioful juruieşte că noaptea fără somn 
În veci o va petrece, făcând şi jurământ. 
Deci vulturul aleasă, pre care gândiţi, domn? 
Pe ciof! — Şi la aceasta aşa îşi dă cuvânt; 
Că uliul deşi este viteaz ş-a fost ostean, 
Nu are îndurare, e aprig şi avan. 
El nu a dat dovadă de vreo faptă bună. 
Nici pe viitorie la dânsul nu e har, 
Căci dacă tinereţea cu slavă nu răsună, 
Apoi a vrâstei iarnă se trece în zadar. 
Păunul este mândru cu lungile lui pene, 
Dar cioful este pacinic, nu caută pricini, 
Se apără cum poate, şi noaptea fără lene 
Nu doarme, priveghează. 

Stăpânitorii lini 
Şi trezi pe când supuşii în pace dormitează 
Mai multă fericire la ei asigurează. 

FABULA V 
Şoarecul de ţară şi cel de oraş 


Un şoarec de la ţară, pre altul târgovăţ 
Ca pre un vechi prieten, îl cheamă la ospăț. 
În strâmta lui căsuţă pe oaspe-l priimeşte. 
Îi pune înainte tot ce mai bun avea, 
Orz, mazăre şi hrişcă; îl roagă, îl pofteşte, 
Dar târgovăţul mândru nimic nu vra să ia, 
Ş-aşa-n sfârşit îi zice: 
— Eu mult mă mir, frăţico! cum poţi trăi aice, 
Într-o pustietate, şi cum nu ţi-e urât? 
În viaţa astă scurtă de ceasul hotărât 
Nu poţi scăpa oriunde 
Ş-oricum te vei ascunde! 
Mai bine murind vesel, să zici că ai trăit 
Decât mort în viaţă, 
Să nu cunoşti a lumii plăcere şi dulceaţă. 
Asemene cuvinte au fost pre de ajuns; 
Căci şoarecul de ţară, de vorba lui pătruns, 
Cu oaspele-mpreună, ieşi din borticică, 
Şi preste noapte merse cu pază şi cu frică 
În târg la un palat 
Tot în mătăsărie şi aur îmbrăcat. 
Din masa de cu seară sta coşniţele pline 
Cu fărmături gustoase de pre la ţări străine; 
Deci târgovăţul falnic pre şoarecul ţăran 
Îndată îl cinsteşte cu nişte parmezan, 
Îl pune pe covoare... când iată zgomot mare 
La uşă se aude, şi preste aşteptare 
C-un om în casă intră un câine medelean; 
Iar şoarecii aleargă, s-ascund pe sub divan, 

Nu suflă, pân-în seară. 
Atunci sărmanul şoarec, ce-n linişte la ţară 
Trăia fără de grijă, văzu că s-a-nşelat, 
Şi cum a sosit noaptea, el drumul şi-a luat 
Zicând către prieten: viaţa-n ticnă are 

La mine mai mult preţ 

Decât o-mbelşugare 
De griji ameninţată a unui târgovăţ. 


FABULA VI 


Stigletul şi canarul 


O faţă schimbătoare ş-un grai meşteşugit 
Sunt chipuri lesnicioase pre om de amăgit; 
Dar prin aşa mijloace 
Nu-nşeli pre dobitoace 
Ce nu ştiu vorbă dulce, nici zâmbet iscusit. 
Cu un stigleţ canarul îmblând după mâncare, 
Sosi-ntr-un loc, pe care 
Sta laţuri coperite cu cânepă de-ajuns 
Ş-un om pândea-n ascuns. 
Canarul de îndată, 
Având ispita-n faptă, 
Căci nu de mult scăpase din temniţa vărgată. 
A zis l-al său tovarăş: noi trebui să fugim 
De ast loc unde lesne putem să ne robim; 
Acea sămânță bună scop rău în sine are. 
Nu este nici un om 
Atât de galantom 
Să lase pe câmp roduri cu bună cugetare; 
Haideţi în altă parte!.. 
— Aşa! îţi vine bine să dai poveţi deşarte, 
Răspunse lui stigleţul. — Cu guşa plină, vrei 

Şi hrana să mi-o iei! 
Zicând aceste, zboară, la cânepă se lasă, 
Ciupeşte două fire, le află prea gustoase; 
Dar vai! îndată simte c-a lui picior e strâns. 
Pândaşul sosind iute din tufe, l-a şi prins, 
Şi pentru jucărie l-a dat unor băieţi. 

Din fabulă vedeţi: 
Că sfaturile bune ne sunt de trebuinţă 
La relele ce-adese ne vin pe neştiinţă. 


CUPRINS 


EPIGRAME 


1 
LA UN EGOIST 


Critică şi sfătuieşte Cleandru pe-oricine vede, 

Unu-i leneş, altu-i grabnic, celălalt drept nu mai șede; 
Cesta reguli nu păzeşte, 
Cela nu se îngrijeşte 

De nimic; ş-a lui purtare a să-l ducă la pieire. 

Dar când ar vrea să se vadă şi el fără părtinire, 

Ar vedea, cum vede lumea, că nu-i şi el fără pată, 
Ci egoismu-l îmbată. 

Pesemne în lumea asta aşa e dat să fim noi; 

Un orb când duce pre altul, cad în groapă amândoi. 


II 
LA ICOANA SFÂNTULUI PETRU 
Ce stai cu cheia, Petre? — În rai voi să slobod 
Răsăriteana ceată. — Dar celălalt norod 
Ce-n lanţurile Papei s-au prins aşa uşor? 
— Eu n-am cu dânşii treabă; ei au chelarul lor. 

III 
LA BRUT 


Că eşti cuminte, Brute, toţi oamenii gândesc, 

Că eşti un nerod însă eu nu mă îndoiesc; 

De-or întreba pricina, o pot spune de rost: 

Când taci tu eşti cuminte, iar când grăieşti, un prost. 


IV 
LA LIDA 


Pentru ce Druz ia pre Lida, o bătrână hârcă, sură, 

Ce în gingini molfăieşte neavând nici un dinte-n gură? 
— Pentru că plăcerea-i este să adune-anticităţi, 

Vrea să aibă şi pre Lida printre alte rarităţi. 


V 
LA ERAZDU 


Prietene Erazde, eşti prea capricios, 

Privesc că nici o fată nu poate să-ţi mai placă; 
Cu toate-ai fost în vorbă şi fără vrun folos. 
Una nu e frumoasă, alta e prea săracă, 
Aceasta n-are zestre sau nu-i de măritat, 

Tot alegând nevastă, ai rămas ne-nsurat. 


VII 
LA CITITORII SATIRELOR 


N-am voit cu-a mele satiri eu pre nime a jigni, 
Ci defecte urâcioase m-am silit a prihăni; 

De aveţi însă dorinţă a nu vă cunoaşte-n ele, 
Vă-ndreptaţi, dacă se poate, de năravurile rele. 

VIII CUPRINS 
LA LEANDRU 


Cinci ceasornici de perete, şi vro cincisprece de masă 
Şi de buzunar Leandru are întru a sa casă; 

Toată ziua el nu face decât tot le regulează 

Înapoi sau înainte, le întoarce şi le-aşează. 

Din această osteneală ce folos poate să-i vie? 

Nici un om ca dânsul bine câte ceasuri sunt nu ştie. 


IX 
LA UN NOU BOIERIT 


Între numărul cel mare de boieri ce-avem, Silvan 

Este cel mai plin de fumuri, mai nerod, mai gogoman. 
Oare pentru ce la oameni nu voieşte să se-nchine? 

— De când vindea lapte-n piaţă, el încă n-a uitat bine; 
Cofăieşul de pe capu-i să-ngrijeşte-a nu scăpa, 
Pentru-aceea el la nime nu-ndrăzneşte-a se pleca. 


EPISTOLA II 
CĂTRE VERSURILE MELE 


Văd că vi s-a urât, versuri, de-a mai sta în închisoare 
Şi în umbră de ani zece; văd că vrând să vedeţi soare 
Slobozenie îmi cereţi, înşelându-v-a gândi 
Că la cititorii veseli primire veţi găsi, 
C-aducându-le plăcere, folosinţă şi zăbavă, 
Vouă vă va face cinste, mie laudă şi slavă. 
Deşi ştiu că prin aceasta în idee ne-amăgim 
Vă slobod în pace, mergeţi; aţi vrut să ne despărţim! 

Când din mână-mi mână-ţi trece, veţi vedea c-aveam 
dreptate 

Să vă ţin în întuneric părăsite şi uitate; 

Veţi vedea c-a noastre gânduri foarte lesne s-amăgesc; 

Mulţi pentru dorinţa slavei nasurile îşi julesc! 

Încât floarea noutăţii veţi păstra neveştezită, 

Oamenii ce iubesc noul vor citi cu mulţumită, 

Căci de-i şi gol adevărul la-nţelepţi tot e plăcut; 

Iar îndată ce-acea floare veştezită a căzut, 

Toţi vor judeca că mintea mi-a venit în rătăcire 

Ş-ale mele bune sfaturi le vor numi clevetire. 

Deşi nişte versuri care nărăvirea prihănesc, 

Cu greţoasa clevetire nicidecum nu se-nvoiesc, 

Dobitoc ce voi a-mpunge mă vor socoti pre mine; 

Puţini se găsesc de-aceia ce văd lucrurile bine! 

Unii mă vor huli iarăşi pentru că m-am ocupat 

De un lucru ce la vrâsta şi la postul meu nu-i dat, 

Alţii n-or vrea să mă cruţe, căci am avut îndrăzneală, 

Defecturile străine să descopăr la iveală. 

În zadar voi le veţi spune că trebile mi-am cătat. 

Şi rodul anilor tineri nicidecum nu am ştirbat; 

Că a mea îndatorire am urmat cu sârguinţă 

Şi că versul pentru oameni poate fi şi de priinţă, 

Vor răspunde că în viaţă nu sunt ceasuri de prisos 

Şi că din scris şi din versuri nu iese nici un folos. 
Zavistea veninoasă va mai găsi pentru mine, 

Că pe vechi şi noi autorii am prădat fără ruşine 

Şi că în limba rusească tot acele am bârfit, 

Ce latinii şi francezii mult mai bine le-au rostit, 

Că a face două rânduri în armonie să sune, 

Pre care le-am găsit gata n-a fost lucru de minune. 
Aceste sunt pentru mine, iar pre voi vă vor uita, 

Şi cu Bova sau cu Erşa* la un loc vor arunca, 

Unde-n pulbere zvârlite veţi sluji la cari de hrană, 

Ori veţi fi de învălitul icrelor din vro dugheană. 

Dea cerul să nu să-ntâmple aste care vă prezic, 

Târziu plânge dacă-n mreajă a căzut bietul pitic! 

La copiii fără minte slobozenia e dragă, 

Dar greşesc când ei în seamă sfatul părintesc nu bagă, 
Din aceste de pre urmă sfătuiri ce vă-nsemnez, 

Voi puteţi să înţelegeţi ce iubire vă păstrez. 


CUPRINS 
TORENTELE ŞI OAMENII 


de M. Lermontov 


Cu vuiet şi zgomot torentele trec, 

Şi unul pe altul ca-n luptă se-ntrec; 
Le place mişcarea ş-a undei lăţime, 
Le place răceala, ce dă prospeţime; 

Şi oamenii astfel în şir necurmat, 

Pe calea vieţii se scurg ne-ncetat; 

Şi cred că au inimi, dar a lor căldură, 
Ca torentul rece-i egoism şi ură. 


TUNSUL 
Întâmplare adevărată din Valahia de A.Veltman 
Fost-aţi Dvoastră la Bucureşti? Nu! Îmi pare foarte rău. 


Nici n-aveţi gând să mergeţi ? Încă şi mai mult îmi pare rău. 
Ce oraş, ce case, ce mai femei sunt în Bucureşti! Acolo veţi 


* Două netrebnice poveşti ce se vindea manuscrise pe podul Spaski de la 
Moscova. 

găsi ochi de Italia, profile de Grecia şi sălbatică frumuseţe de 
egipteană. De veţi intra în târg despre Colentina sau Heres- 
trău, pe uliţa Podu-Moguşoaei, seara pe la opt sau nouă 
ceasuri, o să vă umple de mirare şirul caleştelor de Viena, 
hamurile strălucinde, caii de Magdeburg, arnăuţii în îmbră- 
căminte ce bat la ochi, boierii în bogate costumuri asiatice şi 
cucoanele împopoţonate după jurnalul de Paris. Fugânda ve- 
dere vi s-a împrăştia în o aşa pestreţire, şi veţi socoti că 
Bucureştii serbează vreo mare întâmplare. Dar nu e nimică, 
aceasta e zilnica îndeletnicire a românilor, carii în toată seara 
viețuiesc la una din asemene primblări. Ce măreaţă uliţă e 
Podu-Moguşoaei. Câte case de piatră cu două rânduri, aco- 
perite cu fier sau cu draniţă. Această uliţă, prospectul Nevei 
de Bucureşti, taie prin tot târgul; şi ce nu veţi vedea pe ea: 
biserici, palaturi boiereşti, teatru, vipt, toate potincioasele 
feluri de magazii şi de prăvălioare, începând de la spiţărie 
până la bucătăria, la care pe o tarabă stau întinse într-un fel 
ademenitor bucăţile de friptură de miel. Dar vin! atâta vin, 
încât puteţi să vă scăldaţi în el. Apoi expoziţie de şipuri şi de 
butelce cu vutce de multe colore; şi apoi şerbeturi, dar ce 
şerbeturi! de o mie de soiuri: pe roză, pe ciocolată, pe vanilie, 
fără vanilie, unul decât altul mai gustos şi mai aromatic, pre- 
cum de pildă la cofetăria dinaintea căreia sunt scoase la uliţă 
vro douăzeci de scaune. Vă veţi mira de asemene neobicinuin- 
ţă. Să ştiţi însă că aice după primblare vin aburitele cucoane 
de se răcoresc cu îngheţata dată de către amabilii cavaleri. 
Minune de îngheţată! Şi nu e scumpă, câte un leu, iar leul are 
mult mai puţin decât drept credincioasa noastră rublă. În el 
abia sunt 40 copeice. 

Suiţi-vă în foişorul de foc, înaltul turn durat la mijlocul 
oraşului pe patru stâlpi de lemn pentru privegherea focurilor, 
şi veţi vedea ca în palmă 80 mii populaţie, 16 mii case, 
Mitropolie, 26 mănăstiri, 89 biserici de piatră şi 26 de lemn, 

capela catolică, bisericile luterană şi armeană, sinagoga evre- 
iască, 835 birturi, 4 băi greceşti, 22 cişmele, 4 spitaluri, 3 
şcoli din care una pentru limba românească şi alta pentru 
vechea slavonă, casa teatrală, clubul şi rădiul magaziilor de 
lipsca ticsite cu feluri de mărfuri: toate aceste pe un încungiur 
de trei mile. 

Dar ce viaţă, ce activitate e în Bucureşti! Iată legănându- 
se merge un boier cu barba netedă, care însemnează mărita lui 
treaptă; preste albastrul antereu e încins cu brâu roşu, benişul 
e roşu şi şlicul sur. lată mişcânda lăcomie de bani, factorii 
evreieşti. Iată ţiganii pe jumătate goli şi desculți. Iată moldo- 
veanul ce şi-a muls turma de oi, care se paşte în preajma 
oraşului, vă strigă la ureche: “Lapte dulce!” Iată calesce, căruţe, 
cai, boi, bivoli, oi; tot se mişcă, aleargă, fierbe. Pe la unghiu- 
rile oraşului şi prin mahalale e şi mai vie mişcarea; vă sfătuiesc 
însă pe acolo să nu vă întindeţi privirea, căci pe unelocuri şi 
cel mai sprinten drăcuşor poate adeseori să-şi frângă piciorul. 
Uneori pe podul de lemn lipsesc două-trei podele, noroi, strâm- 
toare, încât două trăsuri nu pot trece alăturea. Şi ce să căutaţi 
Dvoastră prin mahalale? Uitaţi-vă mai bine la Dâmboviţa ce 
curge prin mijlocul Bucureştilor. Ea nu e lată nici adâncă, şi 
apa-i are asemănare cu zoile, dar are şi nisip de aur, şi pentru 
dânsa e compus simtimentalul cântec: 


Dâmboviţă apă dulce ş.c.l. 


Iar apoi ce este mai interesant şi mai de luare-aminte în 
Bucureşti, acesta e aga Bucureştilor. Niciodată nu mă puteam 
sătura de privirea-i. Ce bărbat frumos! Ce faţă blândă, măreaţă 
şi înţeleaptă! Ce barbă graţioasă, unde şi unde cu fire de păr 
alb, cu toate că Satan a cam îmbătrânit în coapsa vrednicului 
de respect agă. La Bucureşti însă nu pricep adevărul acestui 
proverb rusesc. Aga e deştept şi cu inima şi cu mintea. De-aţi 
fi văzut Dumneavoastră ce plăcută expresie priimea faţa lui, 

când vizita vreo damă frumuşică şi o întreba: “Ce mai faci, 
cuconiţă ?” sau cu câtă delicateţe răspundea la asemenea salu- 
taţii: “Sănătos!”. Cu silaba din urmă el zâmbeşte plăcut şi 
prelungind glasul sfârşeşte lin şi încet. Însă ce are mai neimi- 
tat, aceasta e atunce, când, arătându-vă tablaua cu dulceţi şi 
apă, vă zice: “Poftim, mă rog!” O asemene armonie eu de 
când sunt nu am văzut. Aceste două cuvinte încă până astăzi 
îmi răsună la auz pline de dulceaţă şi de farmec. 

Cu toate că aga nu are loc în divan şi stă după postelnic, 
dar după legăturile familiare şi nemărginita încredere a 
domnului el nu dă un ban nici pe logofeţii mari, nici pe hatma- 
nul divanului, nici pe marii vornici. Locul lui e până într- 
atâta de însemnător, încât dacă soarta m-ar fi întrebat când 
m-am născut, ce doresc eu să fiu pe pământ, îi ziceam: nimic 
altă decât agă de Bucureşti! Aga are până la una mie de lei 
venit; el e inspector oborului, comandant şi cap poliţiei, are 
osebită temniţă şi însuşi cu doi boieri cercetează şi hotărăşte 
pricinile atingătoare de obor. Aş fi dorit să vedeţi Dvoastră 
cu câtă mărire preziduieşte aga meu la judecată, cât de încet 
mişcă din buze, rostind nestrămutatele sale hotărâri, şi cu ce 
respect îl privesc supuşii lui. Sau să ieşiţi la obor, adunătura 
măruntului negoţ al Valahiei, unde pentru o legătură de ceapă, 
pentru o bucată de carne de miel, strigă o sută de glasuri; 
panerele şi coşniţele se primblă printre rânduri ochind provi- 
zia; arnăuţii cearcă iască şi amnare, jidovii taie titiun, băieţii 
fură poame, câinii mai în depărtare adulmecă carne; strigări, 
ocări, sfezi... Dar s-a ivit căciula agăi, după el o numeroasă 
suită: căpitanul de darabani, polcovnicul de târg, logofătul de 
agie cu zapciii, ceauşii şi slujitorii cu smocuri de vergi, şi iată 
că s-a făcut tăcere. Neguţitorii schimbă feţe, caută mărfurile, 
coboară preţurile; toţi îşi iau cuşmele şi cu frică se închină; iar 
aga merge măreț, cercetează taxa, caută cumpenele şi doamne 
fereşte să le găsească la cineva nedrepte; pe loc fără mai multă 

cercetare, în mijlocul pieţei, se numără vinovatului vro două 
sute lovituri. Aga merge mai departe şi fieştecare înalţă la cer 
rugi de mulţămire pentru neprelungitoarea şi dreapta judecată. 

Aga nu iese din oraş. El e stâlp de observaţie a Bucureştilor. 
Pentru întâmplări de foc are zi şi noapte un cal înşeuat. 
Noaptea el cercetează straja în toate părţile oraşului, prinde 
furii ca pe muşte. Zapciii şi slujitorii n-au cunoscut alt cap 
mai aspru şi mai activ; furtişagurile orăşene s-au precurmat, 
din pricină că el cu asprime pedepsea pre acei prinşi. Buna 
rânduială s-a restatornicit în oraş, încât şi pe la mahalale au 
contenit a arunca gunoaiele pe uliţă. Aga era hotărâtor, aspru 
şi drept, favoriza numai pe acei carii cu râvnă împlinea a lor 
datorii şi îngrijea pentru binele obştesc. Nime nu avea trece- 
re, sau cum se zice hatâr; pe toată ziua el bătea la falangă 
până la cincizeci de demoralizaţi, în numărul cărora adese 
erau şi oameni de prin curţile marilor bani şi marilor vornici. 

Aga se bucura de favorul şi cinstirea domnului; cucoanele 
îl iubeau ca pre un bărbat frumos şi delicat; cetăţenii nu 
puteau să nu-l respecte ca pe un geniu păzitor al liniştii 
obşteşti. Mulţime de anecdote se povesteau prin oraş despre 
curajul lui la focuri şi la prinderea furilor în vreme de noapte. 
De aceea, să vă fi luat de vorbă ori cu cine pentru aga, nime 
nu vă zicea nici un cuvânt, ci vă arăta numai o mină măreaţă, 
vă făcea un semn cu ochiul stâng şi pocnea din limbă; iar 
această mută frază în părţile răsăritene cuprinde în sine o 
elocvenţă mai energică decât toate putincioasele laude şi 
însemnează ruseşte: cap! mare cap! 

Se vede însă că pământul nostru e aşa, ca pe el nicăire, nici 
măcar în postul agăi de Bucureşti să nu poţi scăpa de ceasul 
rău. De la o vreme aga s-a făcut posomorât şi gânditor. El 
rareori se primbla pe la Herestrău şi Colentină; a contenit a 
vizita cucoanele, pare că ele nu mai aveau ochi înfocaţi, nici 
sprâncene negre; ciubucciul arnăut însemna, că cu toată fru- 

museţea chihlimbarului, curăţenia ciubucului şi bunul miros 
al diubecului, ciubucul agăi se stingea nefumat. El nu mai 
cerea nici cafe, nici dulceţi. Se închidea în cabinetul său şi sta 
pe gânduri nopţi întregi. Necontenit da poronci la zapciii şi 
pandurii ce i se înfăţoşau cu raporturi, şi din zi în zi se făcea 
mai tăcut şi mai serios; în aşa stare nu l-a văzut nime în curs 
de zece ani de când el ocârmuieşte Bucureştii. 

Oare ce e pricina unei aşa prefaceri? 

Iată întâmplarea: 

În acea vreme s-a ivit în Valahia hoţul Tunsul, care a întors 
asupră-şi luarea-aminte nu numai a agăi, ci a Principatului 
întreg. El se purta ca un vârtej, ca o nălucă, ca o fantazie a 
junilor poeţi, de care încă până acum nu sunt în Valahia, dar 
nu e îndoială că vor fi curând. Tot într-o vreme se ivea pe 
lângă Râmnic, subt Mihăileşti şi în preajma Craiovei, şi cu 
aceasta a împleticit toate urmările poliţiei. Dar asta e puţin; 
adeseori se afla chiar în Bucureşti cu nepăsarea unui pacinic şi 
statornic orăşan, şi iată ce a adus o spaimă obştească în toată 
populaţia de optzeci mii a capitaliei Valahiei; a străbătut până 
în divan; a tulburat cele mai puternice capete şi cele mai lungi 
barbe. Întâiul apărător al ţării, marele spătar, care numai a 
întărtat pre Tunsu cu ale sale zadarnice urmăriri, tremura în 
tot minutul chiar pentru persoana sa, şi în sfârşit cu hotărâre 
s-au lepădat de a zădări în deşert pe hoţ. Atunce toţi, domnul, 
boierii şi poporul au aruncat cea de pe urmă nădejde asupra 
agăi şi l-au rugat să restatornicească obşteasca linişte. 

De zece ani cetăţenii s-au deprins necondiţionat a crede în 
curajul, mintea şi activitatea agăi, şi tocmai acum un spân- 
zurat ca Tunsu să-şi bată joc de-a lui barbă neagră cu fire 
albe! Trecu un an de când aga urmăreşte hoţul cu neadormi- 
rea unui vrednic cap de poliţie, a obosit toată agia, şi însuşi 
nu era o zi să nu meargă cu potera prin cele mai depărtate 
mahalale; iar hoţul, râzând de neobositul agă, se primbla 
ziua miaza mare prin Bucureşti. 

Necrezută, nesuferită obrăznicie! 

Într-o duminică a venit la obor pe un cal sur un arnăut 
nalt, bine făcut. El s-a preîmblat printre rânduri, a cumpărat 
scăpărători şi titiun, a prânzit şi încălecând pe cal a aruncat 
la săraci câteva jumătăţi mahmudiele, poroncindu-le să spue 
agăi că Tunsul e foarte mulţămit de rânduiala ce se păzeşte 
la obor. Cuvintele: Tunsul! Tunsul! se repetară în norod; 
gloata se feri în lături; ceauşii şi pandurii se luară cu puştile 
după el; zgomotul obştesc se lăţi; dar Tunsul nu mai era! În 
depărtare se ridica pulberea şi argintea coada calului. 

Aga îşi smulgea barba. 

Altă dată o călătoare trupă italiană reprezenta la Antona- 
chi “Bărbierul de Sevilla”. Public numeros era adunat la 
asemene raritate. Un gros baron din Transilvania, cu musteţi 
mari, cu îmbrăcăminte ungurească şedea lângă aga. Entuzi- 
ast şi cunoscător de muzică, el cu toată luarea-aminte obser- 
va fieştecare notă. Faţa-i se înroşise de plăcere şi mâinile de 
aplaude. În antracturi, care erau îndestul de lungi, el istori- 
sea agăi cu pronunție neamţo-română despre operele de la 
Milan şi Viena, despre toate noutăţile muzicale; şi în cursul 
întrevorbirii, care pe cât se vedea era plăcută agăi, ce pe 
lângă alte merite avea şi iubirea frumoaselor arte, baronul 
de câteva ori a luat tabac din tabacherea lui. După sfârşitul 
piesei, ei se despărţiră prea mulţămiţi unul de altul. A doua 
zi aga deschizând tabacherea găseşte un bilet în cuprinderea 
următoare: “Tunsul mulţumeşte respectabilului agă pentru 
plăcerea ce i-a făcut la spectacolul de aseară. El va avea de 
neapărată datorie a se folosi de amabila-i propunere ce-i făcu 
de a lua dulceţi la dumnealui”. 

Aga îşi smulgea barba. 

Într-un rând Tunsul încunoştinţează pre un mazil din sa- 
tul Priponeştii că are să-i vie oaspe, poroncind să-i pregătească 
un fel de bucate de giumătăţi mahmudiele. Zapciii şi pandu- 

rii în hotărâta zi încunjurară satul şi se tupilară cu puştile 
prin grădini şe pe la case. Pe la miezul nopţii se stârni vijelie 
cu ploaie mare. Pandurii în zadarnica aşteptare, udaţi până 
la oase, se duseră la o crâcimă ca să se-ncălzească, lăsând pe 
la potice câte unul de pază. În vremea când ei se lăudau că 
vor prinde pe Tunsul, numai să le pice în mână, şi de urât 
beau la rachiu, încât despre zi toţi beţi se cufundară în adâncul 
somn, iată şi Tunsul cu voinica lui bandă ca din cer căzu 
preste ei şi legându-i pe toţi, poronci să le numere câte două 
bice şi aşa-i mustra: “Asta e pentru ca pe viitor să fiţi mai cu 
minte şi mai de ispravă! Când vă trimite cineva după hoţi să 
nu vă abateţi prin crâcime la băutură! Îmi pare rău de bunul 
mei prieten agă; el e om cu minte, dar cu nişte mişei ca voi 
n-are ce face. Mai iată-vă încă câte o sută de lovituri. Sunt 
încredinţat că prietenul meu nu-mi va bănui”. După aceasta 
merse la mazil, îşi luă tributul, bău cafea şi se făcu nevăzut. 

Aga nemaiputând mistui mânia nici în barbă, în deznădejde 
lăsă mâinile în jos. 

În Valahia Mică, Tunsul a cerut de la boierul ce trăia în 
satul Cozia aproape de munţi ca să-i numere două sute de 
galbeni, însă nu austrieni, ci olandezi noi, pe care să-i puie în 
borta unui plop bătrân din poiana de lângă sat. Termenul era 
scurt. Boierul numără gălbenaşii şi cu tremurândă mână îi 
slobozi în fatala gaură. Cu toate aceste în satul Cozia şi prin 
munţii vecini era aşezată potera. Singur ispravnicul sosise de 
la Câmpu-Lung şi se jura boierului că va prinde pre sumeţul 
hoţ. Toate poticele erau prinse de călăreţi, ca să dea ştire când 
se va apropia banda. Pedestrimea sta ascunsă la o oierie. 

Pe la amiază un pandur veni în fuga mare cu ştire, că 
hoţii au poposit cale de un ceas. Toţi săriră. Ispravnicul strânse 
pandurii călări şi le dete poroncă să taie drumul bandei des- 
pre munţi şi apoi pe-ascuns să se tragă după ea spre sat; iar 

el singur se duse cu pedestraşii ca să încungiure testamenta- 
lul plop. În stânga mergea drumul la Cozia, în dreapta era un 
munte nalt, Tunsul n-avea scăpare, şi nici că se putea alege 
mai bun loc pentru de a-i da şah-mat. Ispravnicul îl va prinde 
viu cu toată banda lui; îl va duce singur la domn, şi înălţimea 
sa spre răsplătirea bravurii, nu e îndoială că-l va face armaş 
mare sau polcovnic de agie. 

În acel răstimp mergea prin sat un ţigan desculţ, în curtcă 
stremţuroasă, cu pieptul gol. Neîntorcând luarea-aminte asu- 
pra mişcărilor ostăşeşti şi zgomotul ce era prin sat, el cu 
toată simplitatea unui ţigan cânta: 


Spune, spune moldovene 
Care-i drumul la Focşeni, 
Unde-i casa mititică 
Şi fetița frumuşică ? 


Pentru de a masca mai bine poziţia armată, ispravnicul 
poronci clăcaşilor să-şi caute de lucrul câmpului ca să nu dea 
prepus că e poteră. 

Alt pandur aduse iar grabnică ştire că Tunsul a mişcat 
spre sat. 

— Cât de nimerit merge cel ţigan cântând, — a zis isprav- 
nicul către boier. Tunsului nici prin cuget nu-i va trece, că 
noi îl aşteptăm aice ca pe un dorit oaspe. 

'Țiganul însă, mergând şi cântând, veni drept la plop, se 
purtă împregiuru-i şi apoi se puse jos la rădăcină; galbenii 
erau în mână-i. 

— Pare că ţiganul a luat banii, — însemnă vechiul lor 
stăpân. 

Al treilea pandur sosi cu ştire că Tunsul e lângă sat. 

— Ce faci tu acolo? — a strigat ispravnicul la ţigan. 
Lipseşti, boala dracului! Pune gios ce-ai luat! 

Dar ţiganul număra galbenii şi nici băga seamă la ocară. 

— Cuconaşule! — zise un pandur către ispravnic, el o să 
ne smintească toată treaba. De orice întâmplare noi avem 

legaţi şase câini răi. Oare să nu le dăm drumul? Tot sunt 
flămânzi, încalte să apuce câte o bucăţică din cel ţigan. 

Zapciul dezlegă câinii sumuţându-i şi iată şase dulăi mari 
de pe la oierii cu lătret se repăd la ţigan. El însă nu contenea 
a număra gologanii; dar în clipa când a văzut câinii aproape 
să-l rupă bucăţi, puse galbenii în sân şi scoțând două baltage de 
fier legate la capete cu frânghiuţe, făcu două agere mişcări şi 
patru câini nu mai erau. Ceilalţi doi cu cozile strânse o luară la 
fugă spre sat. 

Țiganul râzând tare şi-a ascuns baltagele; apoi cu pas 
măsurat, cântându-şi cântecul, şi-a înaintat drumul. 

Ispravnicul şi oastea lui rămaseră uimiţi. 

— Ce dracu! — zise boierul. Oare nu e Tunsul? El a scris 
că are să vie după bani la amiază zi. Acuma sunt douăsprezece 
ceasuri. 

— În adevăr, — răspunse ispravnicul, căutând la ceasor- 
nic, tocmai douăsprezece. Ce nerod sunt eu că nu luai seama 
mai bine răvaşului. 

Numele: Tunsul! cu putere magică a răsunat în auzul 
ostaşilor. Pe lângă ispravnic erau numai pedestraşii. El sin- 
gur a plecat fuga după hoţ, strigând: să dea de tot! să-l 
împuşte pe loc! Dar la panduri tremura mâinile şi de grăbire 
şi de numele Tunsului. El fugea fără spor, împuşca fără a 
ţinti; iar ţiganul desculţ acăţându-se iute pe deal, se făcu 
nevăzut din ochii lor şi apoi se zări pe alt deal în depărtare, 
în luminoasa atmosferă a munţilor, în acelaş costum de ţigan, 
însă pe un cal negru cu o şea frumoasă. EL se uita pe vale, 
unde ispravnicul şi o mulţime de oameni sta împregiurul 
plopului, slobozi un pistol şi banda hoţilor, împrăştiată de 
panduri în toate părţile, se adună îndată pe lângă acei 
căpetenie. 

Ascultând astă veste, aga ridică ochii spre cer, căci credinţa 
în singura sa putere îl părăsi cu totul. 

Ei bine, cine a fost acest Tunsul? 

În toată Valahia nime nu ştia de unde se trage. Crescut 
prin munţi, deodată a strâns o disperată bandă, cu care se 
preîmbla prin principat. Cu toate aceste, el mai mult căuta 
aventure decât prădăciuni. Lua adet numai de pe la boierii 
înstăriți şi de pe la mazili, însă agiuta pe sărăimanii locuitori 
şi pe nenorociţii amorezi, şi vărsare de sânge nu făcea. De 
dânsul se vorbea felurite şi necrezute lucruri. Unii încredinţau 
că el e un prinţ unguresc ce şi-a părăsit patria pentru o 
însemnătoare intrigă politică. Alţii ziceau că e simplu ţigan, 
ai treile spuneau, că e un boier cu stare, ce s-a dedat la hoţie 
după un nenorocit amor; ai patrule socoteau că e femeie; ai 
cincile întăreau că e evreu; ai şesele prepuneau că este Napo- 
leon. Nime însă nu cunoştea nici adevărata lui fizionomie, 
nici obicinuitul costum. El se înfăţişa june şi bătrân, smolit 
şi bălan, în aur şi în stremţe, boier şi arnăut, neamţ elegant 
şi jidov, călugăr şi femeie, încât doi companioni ai săi, 
prinzându-se, au încredinţat subt jurământ, că nici odinioa- 
ră n-au văzut faţa firească a Tunsului. Asemene nedumerire 
şi mister era pricina, că de dânsul se povesteau în norod o 
mulţime de întâmplări deşănţate, de care el însuşi nu ştia 
nimică. Rătăcinda închipuire a norodului superstiţios îi da 
nişte însuşiri mai presus de natură. Se zicea că are buruiana 
nevăzută, covorul zburător sau ciubotele ce umblă singure. 
Pe aşa temei el se socotea nălucă, şi muma vrând să curme 
plânsul îndărătnicului prunc, îl speria cu Tunsul. 

Vara în Valahia e foarte călduroasă. De la nouă dimineaţa 
până la şepte ceasuri sara obloanele erau închise şi lăcuitorii 
şed tologiţi pe divanuri late, iau dulceţi, trag ciubuce şi 
gândesc la amoruri. Cu bună seamă zilele verii atât de fierbinţi 
sunt bune numai pentru chef. Ocupațiile fizice sau morale nu 
pot avea loc. Şi aşa cum poziţia locului şi climatului formează 
caracterul unei naţii, apoi nu e de mirare că românii sunt 
mai mult plecaţi către italianul farniente decât către oste- 

neală; că subt umbra castanilor, zarzărilor şi nucilor la ei 
sângele circulează mai iute decât la noi subt triştii brazi; că 
ei sunt mai trândavi şi mai supuşi poftelor, care îi fac a nu 
pricepe curăţenia asprului moral. Fetele acolo se coc şi se 
trec ca capelele de modă. O singură scânteie e de ajuns ca să 
aţâţe văpaie. La treisprezece sau patrusprezece ani cuconiţa 
se mărită, după ce avu câteva amoruri; la cincisprezece se 
face mumă, iar la şeptesprezece se desparte şi trăieşte-n voia 
ei. Lipsa creşterei morale, climatul, interesul şi nepăsarea părin- 
ţilor despre soarta copiilor, nepăsarea bărbaţilor către credinţa 
căsătorească — iată pricinile că cea mai mare parte, ca să nu 
zic toate femeile în Bucureşti, trăiesc despărțite. Lucrului aces- 
tuia nu se pune nici o greutate. Într-o săptămână se poate 
cineva însura şi despărţi. De aceea uitaţi-vă la o cucoană de 
treizeci ani; oricât să fi fost de frumoasă în tinereţe şi oricum 
să se îmbrace de bine, nesăbăduitele pofte i-au veştezit frun- 
tea; în ochi i se vede obosirea unei vachante: toată fiinţa-i 
dărăpănată şi arsă. La vârsta de treizeci ani ea este ruină, însă 
tot cu nepotolite dorinţe asupra vieţii şi asupra amorului. 
Dacă o fată vorbeşte greceşte şi franţuzeşte, ştie a dănţa, 
apoi e bine crescută. Altele se mărită numai cu limba grecească, 
care e întrebuințată la cele mai multe case de boieri. Viaţa 
unei cucoane se începe de la opt ceasuri sara; ziua ele nu 
trăiesc; ziua se ocupă uşor cu casnica tualetă, beau cafe, în- 
dreaptă sprâncenele. Arnăuţii le aduc răvăşele, ele fac răs- 
punsuri, ocărăsc ţigancele, iau socotele vatavului, uneori merg 
pe la magazii; dar mai de multe ori şed acasă, ascultă şicane- 
le vecinelor cunoscute şi cu nerăbdare aşteaptă sara. Masă 
ţin îndestul de rea, după masă dorm şi sculându-se se gătesc 
de primblare. Cucoana trăieşte numai la primblare: aceasta e 
a ei menire, iluzie, slavă. Aice îşi arată luxul echipajului, 
galantomia tualetei şi ademenitoarea frumuseţe. A se înamo- 
ra cineva de o cucoană poate numai la primblare, care ţine 

pân'la unsprezece ceasuri. De aice bărbaţii se strâng la jocul 
bancului, fără cridă, pe aur curat. lar cucoanele?.. 

Unele se întorc acasă, altele merg la cofetăria de pe Po- 
dul-Mogugşoaei ca să ieie îngheţată, iar altele multă vreme nu 
se pot despărţi de plăcerea serii. În misterioasa lumină a 
lunii, în aerul împrospătat de răcoarea nopţii se aude până 
târziu vuietul calescelor închise şi lăsate la bunăvoința vi- 
zitiilor... 

Pe pragul uşii a unei sale deşerte, care mai totdeauna 
cuprinde mijlocul caselor Bucureşti şi e singura scăpare în 
zile călduroase, şedea o ţigancă trist rezemată pe cotul mâinii. 
Asprul păr negru, necunoscut cu dinţii pieptenului, se împle- 
ticea în neorânduială pe capu-i. A ei faţă palidă de un color 
masliniu, a ei trăsuri şi boi fără nici o expresie înfăţoşa luării- 
aminte o sălbatică fiinţă a naturii, o buruiană ghimpoasă. În 
acele minute ochii ei mari şi negri erau aţintiţi fără gând, 
fără simţire la peretele ce înfăţoşa în vopsele proaste pre Icar 
cu aripile topite în vreme când a vrut să ajungă la soare. Ea 
nu cunoaşte adevărul acestei înfăţoşeri, deşi rău vopsite, şi 
s-a deprins a privi ca la un gol perete. 

Dar iată uşa sălii se deschide. Uitându-se împrejuru-i o 
fetiţă cu rochie albă, cu caţaveică de catifea albastră blănită 
cu samur, a intrat în sală. Ea abia înflorea. Voioasa copilărie 
era zugrăvită în albaştrii ei ochi. Părul blond lucind ca mătasea 
se împrăştia în bucle pe umerele-i albe ca crinul. Câtă 
interesateţe, naivitate şi încredere se vedea în faţa ei jună, 
delicată, de o albeaţă pătrunzătoare. Ea era luminoasă şi cu- 
rată ca pământul în cea dintâi zi a creaţiei sale. Ca un geniu 
al luminii se opri denaintea duhului întunericului: 

— Sărăimano Stesi, — zice cuconiţa către ţigancă, — pe 
tine iar te-au ferecat în lanţ. Cu ce-ai supărat pre tatăl meu? 

Pătrunsă de bunătatea stăpânei, ţiganca începu a plânge 
şi a-i săruta mâinile. 

— Nu cred că ai furat ceva sau că ai vrut să fugi de la noi? 

— Nu, cuconiţă. 

— Apoi ce-ai făcut? 

— Boierul îmi poronceşte să nu iubesc; dar cum voi putea 
eu trăi fără amor! O ţigancă poate să trăiască fără soare, 
fără pâine şi apă, însă fără amor niciodată. 

— E bine să fii amorezat? 

— Mă întrebi de e bine, — răspunse ţiganca cu învioşare, 
şi ce poate fi mai bun pe lume? Uită-te, cuconiţă Anică. În 
toată lumea nu e neam mai nenorocit decât al nostru. Soarta 
ne-a osândit să fim în ticăloşie, să împlinim cele mai grele 
munci. Cu firul de nisip vă strângem noi aur, mâncăm pâine 
seacă şi bem apă. Suntem drept ocară şi nu avem parte nici 
de copiii noştri. Pentru noi nu e nimică; nu e nici astăzi, nici 
mâine; dar noi iubim aşa, precum nime nu iubeşte. Când 
inima ţigancei se aprinde de amor, când amorezul tânăr şi 
drăgălaş o strânge întâia dată la al său piept tremurând şi 
uitându-se în ochi îi zice: “Te iubesc!” O, ce dulce! ce fru- 
mos! Atunce stremţele aceste se prefac în scumpe mătăsării, 
pordeiul afumat în palaturi domneşti, iar ochii amorezului 
scânteiază o deplină desfătare, o fericire fără margini; atunce 
nime nu e mai fericit decât ţiganca. 

Cuconiţa s-a înroşit; ea asculta cu mare luare-aminte. 

— Întâlnirile noastre sunt rari, — urmă ţiganca. — Oame- 
nii nu ne lasă să iubim în pace; dar asta nu e nimică, el numai 
să fie credincios. Un an întreg eu am adunat nisip de aur, şi 
niciodată n-am văzut pe Alecu. Vara a fost atât de călduroasă, 
munca atât de grea, iar eu când eram mai ostenită mă pu- 
neam pe mal, închideam ochii şi, gândind la amorezul meu, 
îmi împrospătam în aducere aminte dulcele lui glas, dez- 
mierdările lui după care mi se renoiau puterile. Îmi cântam 
cântecul şi voioasă scoteam iarăşi la nisip. 

— Dar de mult nu ai văzut pe Alecul tău? 

— De mult! O, nu. Aseară... 

Țiganca începu a plânge. 


2717 


Cu câtă nerăbdare am aşteptat eu seara de ieri. În sfârşit, 
sosi dorita noapte, atât de luminoasă, lină şi frumoasă, încât 
asemine nici că am văzut în viaţă. Toţi se culcaseră. Eu m-am 
pus la fereastră în odaia noastră de sus şi am privegheat 
multă vreme. O adâncă tăcere domnea în oraş. Zării deodată 
o umbră clipind prin grădină; acesta era el, scumpul meu 
Alecu. Inima-mi începu a bate aşa de tare, încât mă temeam 
să nu deştepte toată casa. El cu mare pază veni subt fereas- 
tră: “Alecu!” “Stesi, sufletul meu!”. Aruncăi degrabă frânghia 
ce aveam pregătită; Alecu se apucă de ea, iar eu cu toată 
puterea trăgeam nepreţuitul meu odor. Mâna iubitului era 
acum aproape să mă îmbrăţoşeze, încă o clipă... 

— Ce faci, Stesi? — auzii neaşteptat la spinarea mea. 
Acesta era tatăl tău cu o căutătură înspăimântătoare şi cu un 
pici în mână. De frică eu am lăsat frânghia din mână şi am 
auzit pe Alecu gemând. Loviturile de bice curgeau asupră-mi 
ca ploaia; eu însă nu mă clintii de la fereastră până ce nu 
văzui pe Alecu că s-a ridicat şi şchiopătând s-a ascuns din 
vedere. Atunci şi boierul osteni de a mă mai bate şi porunci 
să mă pue în lanţ şi să mă închidă în beci. 

Bătaie în palme, semnalul chemător de slugă, răsună în o 
odaie din lăuntrul casei. Cuconiţa şi Stesi se despărţiră. 

În anul când Alexandru Suţu s-a orânduit pentru a doua 
oară domn Valahiei, Neculachi Bărbucică ocupa în Principat 
locul marelui ceauş. Având subt a sa comandă patruzeci de 
lefecii şi pază prin cvartalurile oraşului, judeca pricini 
mărunte şi punea pe vinovaţi la arest. Dar aşa precum cu 
schimbarea domnului şi dregătoriile ţării se renoiesc cu alte 
feţe, Suţu orândui mare spătar pe un nepot al său, om foarte 
lacom de bani. Noul spătar deîndată adăogă tributul pos- 
turilor atârnate de el, care pe tot anul se vindeau cu preţ 


278 


hotărât, în numărul cărora era şi marele ceauş. În loc de 
orânduitele pentru acest post două mii, el a cerut trei mii lei. 
Bărbucică n-a vrut să dea şi locul lui l-a prins o altă lipitoare 
setoasă, cu nădejde că va stoarce vreo mie lei mai mult de la 
nenorociţii săi supuşi. 

Supărat de lăcomia şi nedreptatea spătarului, marele ceauş 
s-a tras în Valahia Mică la moşia sa aproape de Craiova. Câţiva 
ani de-a rândul el cumpăra vite, le îngrăşa şi le mâna în 
Transilvania, adunând prin acest mijloc o însemnătoare stare. 
Dar când singura lui fiică Anica a venit la vârsta de treispre- 
zece ani, el s-a mutat iarăşi în Bucureşti, fără însă a părăsi 
folositorul său negoţ, care mai ales înflorea subt privegherea 
unui tânăr grec Costachi ce-l tocmise vătaf. Acesta îi îngrăşa 
boii de minune şi în câteva rânduri pe an se ducea cu ei peste 
hotar. Bătrânul Bărbucică număra la galbeni, se uita cu bucu- 
rie la fiică-sa Anica şi demonul ambiţiei n-a întârziat a i se 
înfăţişa cu ispita de a ieşi iarăşi pe scena politică. 

Blondinelor care doresc să-şi facă partide strălucite le dau 
sfatul meu să plece îndată la Bucureşti. Nu vor apuca a intra 
în oraş, de pe la barieră încă, sau, pot zice, de la cea din urmă 
poştă, se vor arunca la picioarele lor marii vornici, logofeţi, 
spătari, vistieri, hatmani, postelnici şi, într-un cuvânt, toată 
aristocrația Valahiei. Blondina e acolo zărită, întocmai ca la 
Petersburg Rinocero, Tallioni şi trupa Bartoletti. 

Blondină şi frumoasă, unică fiică şi moştenitoare de o 
avere însemnată a părintelui său, la cine oare nu va ameţi 
capul? În scurtă vreme Anica se făcu obiectul vorbelor în 
Bucureşti, mulţi începură a-i repeta numele, a-i dori întâlnirea 
şi a măguli pe fostul ceauş, însă Bărbucică nu-şi pierdu min- 
tea. El nicăierea nu se arăta cu fata, o ţinea închisă, iar 
copilei Anicăi nici îi trecea prin cuget, că de ea se ocupă toţi 
Bucureştii, că ulițele întregi gândesc la dânsa şi cucoanele o 
vorbesc de rău fără să o cunoască. 

Un singur boier adese vizita pe Bărbucică — acesta era 
marele vornic a cutiei milelor. Bărbucică cu osebită cinste 
primea pe măreţul său oaspe, însuşi îi da cafeaua şi ciubucul 
şi-l petrecea până la scară. 

Deşi gradul marelui vornic de cutie se socoteşte de starea 
întâe, precum spre dovadă el poartă barbă şi e boier de divan, 
dar leafa-i e foarte mărginită. El primeşte şase mii lei pe an, 
nu are alte folosuri, afară numai de singura întâmplare când 
cineva murind fără moştenitori, i se ia averea la cutia mile- 
lor, şi în urmă, ivindu-se moştenitorii, cu întoarcerea unei 
asemene averi îşi trage din ea zeciuiala. Pare că înadins, spre 
răul marelui vornic, românii se pricepură de-a muri fără avere, 
sau cu avere şi cu o droaie de creditori. Cu aşa chip, întru 
aşteptarea cazurilor de zeciuială, marele vornic îşi cheltui 
toată starea. Trebuia dar o îndreptare măcar prin o căsătorie 
bănoasă, care în două rânduri l-a mai scos din grea poziţie. 
Adevărat că barba marelui vornic de cutie era bine albă; cu 
toate aceste, ea era tot barbă şi una din acele ce au dreptate 
să poarte în Principat numai șaptesprezece capete mari. Care 
dar din cucoane nu ar fi dorit să fie vorniceasă mare? 

Vornicul cutiei se folosea de favorul domnului şi avea 
puternice legături cu boierii de clasul întâi. El putea cu înles- 
nire să înainteze pe cineva la rangul clucerului de arie sau 
mare armaş. Bărbucică iarăşi putea foarte bine să-şi mărite 
fata după marele vornic, dându-i zestre câteva săculeţe de 
aur. Aristocraţia mărimei mai adese şi mai lesne se întruneşte 
cu aristocrația bogăției. 

Multe seri a petrecut Bărbucică cu marele vornic în con- 
versaţii plăcute, căci amândoi fiind oameni şireţi, cu minte şi 
experienţă, încheieră legături prietenoase pe calcule bine chib- 
zuite şi numai lor cunoscute. În vreme când magnatul vorbea 
despre măritele sale însuşiri, despre rang, putere şi buna petre- 
cere a unui om ales, Bărbucică asculta cu supunere şi se minu- 

na cum poate cineva să ajungă la atâta slavă. Atunci marele 
vornic începea a-i măguli agitata ambiţie, făgăduia să-i mijlo- 
cească la domn un post de starea a treia, pe urmă de starea a 
doua şi când Bărbucică plin de nedejdi cu lacrămi de recunoş- 
tinţă strângea mâna înaltului său ocrotitor, marele vornic 
pentru desăvârşitul efect îi arăta peste un an, peste doi, de 
departe, din unghiul casei, barba cu rangul marelui clucer. 

În urmarea unor aşa conversații, Bărbucică îşi mărită fata 
după marele vornic de cutie, pentru care începu a-şi aduna 
banii spre a păşi cu tot luxul către solenela ceremonie a nunţii, 
păzită câtăva vreme subt secret. 

— Ce face Costachi? Cum îi mai este? — întrebă Anica pe 
ţiganca Stesi, așteptând cu nerăbdare răspuns. 

Țiganca tristă clătină din cap. 

— Fost-a doftorul? I-a dat doftorii? 

— Ce-i trebuie lui leacuri? Doftorul nu-l va lecui, sărăi- 
manul Costachi! 

— Şi ce are el? 

— Îi arde inima; el singur arde ca în foc. Ochii i s-au dus 
în fundul capului, faţa i s-a uscat, vorbeşte într-aiurea. 

Anica oftă greu. 

— Nu visează altă decât pe cuconiţă, şi de nu vă vedea, nu 
venea în astă stare. 

— Ri bine, ce poate să i se întâmple? 

— El o să moară... 

Anica i-a pus mâna la gură şi n-a lăsat-o să sfârşească. 
Lacrămile i se arătară în ochi. 

— De vei poronci, el va trăi, dar numai dumneata singură 
poţi să-l învii. 

— Hu! Eu pot să înviez pe Costachi? Aleargă repede la el, 
roagă-l din partea mea să trăiască, spune-i că eu nu voi putea 
suferi amara durere dacă... nu cutez a gândi! O, nu! el va 
trăi; aşa e, Stesi? 

Vestea însurării marelui vornic de cutie cu fata lui Băr- 
pucică se lăţi în Bucureşti. Toţi se minunau de această însoţire, 
numai Anicăi i-a venit ameţeală când tatăl său îi făcu cun- 
oscut că ea se mărită. 

Un şir lung de calesce de Viena se trăgea la Herestrău 
prin ceața de pulbere ce rădicase. Boierii şedeau măreţi cu 
căciulele brumării în cap, cucoanele zâmbeau nurliu la călăreţii 
ce cu agerime se purtau pe lângă echipajuri. Vorbele, ho- 
hotele şi strigările biruiau vuietul roţilor, vremea sta fru- 
moasă făgăduind o plăcută primblare. 

Într-o alee deasă a grădinii, subt un faimos plop şedea 
Anica mâhnită şi deznădăjduită. În câteva luni ea a trăit 
vecinicia... a cunoscut amorul! În faţa ei în loc de voioasa 
neîngrijire şi naivitatea copilăriei, acuma se vedea un rând 
apăsat de greutate. Mişcările-i erau silite; în albaştrii ochi 
scânteia patima amorului; ea se uita la lumea lui Dumnezeu 
cu neplăcere şi adese greu ofta. 

Doi paşi dinaintea ei sta Costachi în caţaveică albastră 
plănită cu vulpe şi cu fes roşu în cap, ce avea un canaf vânăt, 
lung. Nici o frumuseţe osebită nu era în fizionomia bietului 
grec: singuri numai ochii înfăţişau în el minte, bunătate, 
curaj şi tărie de caracter. Dacă Anica l-ar fi întâlnit în socie- 
tate, ea nu ar fi întors asupra lui nici o luare-aminte; dar 
acesta a fost întâiul bărbat, tânăr, cu suflet bun şi supus, 
carele, cu tot farmecul învăpăierii, i-a vorbit inimii în acel 
timp când ea cerea amor. Anica şi-a pironit vederile la Costa- 
chi, s-a ademenit de a lui cuvinte, ea nu vrea să se mai uite 
împrejur, supunându-se plecării. Era ferice şi pătimea, trecând 
cu răpegiune procesul amorului. O oftare, o căutătură a aman- 
tului pentru dânsa era de ajuns. În acea vreme ea nu judeca 
nimică, căci se născu în călduroasa climă a Valahiei. 

În lume nu e femeie frumoasă, pe care să o slăvească tot 
universul, nici caricatură care să nu-şi găsească pereche. 
Gustul oamenilor e organizat atât de variatic şi minunat, 

încât să nu vă temeţi, domnilor, că nu veţi afla femeie după 
gustul fiecăruia, cu inima înflăcărată de amor: trebuie nu- 
mai să o căutaţi între oameni. Nu vă miraţi pentru ce cutare 
place cutăreia şi celalalt alteia. Aceasta eu vă pot dezlega 
foarte uşor, când dumneavoastră îmi veţi lămuri: pentru ce 
colorul albastru prinde la galben şi ponso la verde, şi pentru 
ce nu e nici o vopsea care să nu facă armonie cu alta? 

Dacă caracterul şi mintea, căruţa cu doi cai şi câteva sute 
de galbeni nu fac bogăţie, apoi Costachi era sărac. Neobosit în 
activitate, el nu contenea a umbla prin Principat neguţitorind 
cu vite şi fără să gonească mari folosuri, găsea plăcere în 
traiul său cel variatic şi neatârnat. Mai adese el petrecea la 
Bărbucică, carele nu putea îndestul să se laude cu a lui iscu- 
sinţă în întorsuri neguţitoreşti şi dare de socoteli cinstite. 
Acesta îl tracta ca pe un oaspe dorit; îl punea drept pildă la ai 
săi casnici, şi toţi fără excepţie ziceau că Costachi e om de 
ispravă, căci el era modest, bun şi galantom la daruri. 

Trist, cu ochii în jos sta el acum dinaintea idolului său, ca 
un osândit dinaintea pedepsei, temându-se a precurma 
învăluitoarele gânduri ale Anicăi. De când barba marelui 
vornic s-a pus între norocul lor, ei pentru întâia oară acum 
se întâlniră. 

— Când pleci, Costachi? 

— Astăzi, acum îndată, drept din astă grădină. Tatăl tău 
m-a însărcinat să-i vând multe cârduri de vite; îi trebuiesc 
bani şi eu îi voi aduna pentru cucoana marelui vornic. 

Anica oftă greu. 

— Dar ei nu m-au întrebat încă de vreu să fiu a lui femeie. 

— Ce le pasă despre a ta voinţă? Marele vornic are nevoie 
de banii tăi; tatăl tău doreşte să se facă mare clucer: oare nu 
e destul atâta? Preţioasele tale haruri şi bunătatea inimii 
sunt uitate. Rămâi sănătoasă! Mă duc pentru totdeauna, nu 
pot să te văd în braţele unui verigaş bătrân. Mai nainte de a 

te face vorniceasă mare, îţi voi aduce din parte-mi prezent de 
nuntă o mână de ţărnă de pe mormântul meu. 

Un țipăt dureros ieşi din pieptul fetiţei. 

— Viaţă sau moarte! — prelungi Costachi cu un glas pu- 
ternic şi hotărâtor. O singură minută pentru sentenţie! 

Cu ochii plini de lacrămi şi acoperind faţa cu mâinile, 
Anica se aruncă în braţele lui Costachi. 

Înfiorătoare jurăminte, lacrămi de plăcere şi dezmierdări 
au fost încheierea scenei. 


Țiganca Stesi de departe se uita la norociţii amorezi. Ea 
venea acum să spue lui Costachi că trăsura-i gata, dar s-a 
oprit văzând îmbrăţoşerile tinerei perechi. După toare aceste 
s-a pus la cale aşa: ca peste zece zile, pe la patru ceasuri 
după-masă, când se mai liniştesc Bucureştii, să vie ţiganca 
cu Anica în una din mahalele de pe malul Dâmboviţei, unde 
el le va aştepta cu trăsura gata spre a pleca îndată la Carpaţi, 
şi de acolo vor trece peste hotar şi se vor aşeza pentru totdea- 
una în Transilvania. 

În vreme când Bucureştii cu multă dorinţă aştepta stră- 
lucita serbare a nunţii marelui vornic de cutie, două fiinţe 
numai nu lua împărtăşire în obşteasca bucurie, şi suferea 
cele mai grele sufleteşti învăluiri: Anica, aşteptând ziua 
hotărâtă de Costachi, şi aga, urmărind pe Tunsul. Acesta 
însă în câteva rânduri dăduse de urmele sumeţului hoţ, îl 
mreje cu poliţienească mrejă, şi când nu-i rămânea altă decât 
să-l prindă în căpcană, Tunsul îi scăpa de subt mână. 

— Nu vreu să mai fiu agă dacă nu-l voi prinde. Încă o 
săptămână, două, şi apoi mă duc la Măria sa Vodă să-l rog ca 
să orânduiască în locul meu pe altul. Aşa era gândul agăi. 

Necurmata urmărire a bandei şi înţeleptele măsuri l-au 
deprins la oarecare semne de a şti unde se află Tunsul. De la 
o vreme el îndrăgise Odobeştii, un sat ca la două ceasuri 

departare de Focşeni. Nişte oameni înarmaţi veniseră la o 
crâcimă după rachiu; un arnăut călare cumpără doi berbeci 
şi-i mână la munte; apoi într-o depărtare se văzură câţiva cai 
cu şelele pe ei, care zi şi noapte păşteau la iarbă. Un om 
îndrăzneţ străbătând mai departe însemnă subt un deal o 
peşteră acoperită cu butuci şi în ea nişte figuri de oameni 
înarmaţi. Despre aceste viind ştire la Bucureşti, aga prinse 
la suflet şi cu încredințare gândi în sine: “De-acum e al meu!” 

Poate că, cunoscând bine poziţia locului, Tunsul pentru 
întâia oară s-a zăbovit la Odobeşti, şi prin aceasta a dat agăi 
vreme să adune o numeroasă potiră. Urmele Tunsului erau 
atât de văzute, dispoziţiile agăi atât de sigure, mânia pandu- 
rilor asupra hoţului atât de mare, încât fie Tunsul de şapte 
palmace în frunte, fie el singur satan sau nălucă, dar peste 
câteva zile trebuia să pice în mâinile poliţiei. 

O noapte întunecoasă cu furtună se întinse asupra Bucu- 
reştilor. Ploaie cu piatră zuruia pe acoperemintele caselor şi 
pe la ferestre; în depărtare răsuna tunetul, şi fulgerele şer- 
puiau cerul învăluit de groşi nori. Uliţele se pustiiseră, unde 
şi unde se zărea lumină şi lătrau neadormiţii câini. 

Pe un divan frumos şedea aga răzemat de perini; lumânările 
abia arzânde îi înfăţişau faţa posomorâtă. El cerea dulceţi, 
bea ciubuc şi cafe, însă fără gust. Toată gândirea-i era pironită 
la trimisul spre Odobeşti, pe care-l aştepta din ceas în ceas. 

Deodată vântul răzbătu în odaie; aga se întoarse spre fereas- 
tră şi văzu dinainte-i un boier cu barba sură, care tinzându-i 
mâna îl salută cu întrebare: “Ce mai faci, cuconaşule ?” Neo- 
bicinuita venire a oaspelui căzut ca din pod făcu pe aga nici 
să-i răspundă la salutaţie. 

— De mult n-am avut norocire a vă vedea, Domnule agă: 
Dumneavoastră cu ocupațiile slujbei, eu cu trebile... Dar ce 
vreme-i afară! Trebuie foarte mult să vă iubească cineva, 
pentru ca să iasă din casă pe astă vreme... 

— Mă rog să ştiu cu cine am cinste?.. 

— Nu mă cunoşti... rog iertare! am ale mele deprinderi. 

Oaspele s-a dus la uşă şi s-a uitat în odaia vecină. 

— Nu e nime, dar ce-i bine nu-i rău; să închid eu uşa casă 
nu ne asculte cineva. Mi se pare că nici fereastra nu am 
închis-o bine, mă tem să nu răcească scumpul meu prieten, 
respectuitul aga. 

Aga îşi făcea cruce, neînţelegând ce să fie aceasta, dar 
când oaspele cu pas lin s-a apropiat de el, atunci în loc de 
boier el văzu dinainte-i un călugăr nalt, uscăcios şi cu barba 
roşie. 

Călugărul se lăsă pe divan. 

— 'Te pune în mirare schimbarea mea, dar fii liniştit. S-a 
schimbat înfăţişarea-mi, iar nu simţirea. Eu îţi sunt tot ace- 
laş prieten către care tu nu eşti prea drept. Aveam de mult 
trebuinţă să-ţi vorbesc ceva. Aşa! Îţi sunt prieten adevărat 
la care tu gândeşti şi zi şi noapte. Eu sunt Tunsul... 

Aga săltă din loc. 

— Cu aceasta însă te întâmpin, mult iubite şi cinstite 
prietene, că dacă vei striga sau vei vorbi mai tare decât obici- 
nuit, apoi îţi voi pune în gură această jucărie. 

Tunsul scoase din mânecă un baltag legat de mână-i cu 
şfară. Aga se înăduşea de mânie, dar se puse cu înţelepciune 
lângă hoţ. 

— Eu am venit să-ţi mărturisesc adevărul. Eşti isteţ, cu 
minte, neadormit şi brav. Tunsul de mult ar fi spânzurat, 
dacă supuşii ţi-ar fi semănat cât de puţin. Multe planuri 
frumoase mi le-a desfiinţat chibzuinţa ta. Eşti singurul meu 
duşman, dar eu sunt drept şi numai ţie voi păstra în inimă 
cel mai sincer respect. 

Aga şedea încremenit. 

— Nu demult însă am aflat că vrei să dai pe crâcime oci 
nouă, nu-ţi e destul o sută mii lei ce-ţi aduce postul tău. Eşti 
un om măsurat şi bun econom. Zece mii lei ce ai putea stoarce 

din această îngăduită nedreptate nu ţi-ar face vreun folos 
însemnător; atunci când această încărcare are să cadă pe bieţii 
birnici şi ţigani, care în tot chipul sunt asupriţi. Fii mărinimos 
şi îndurător, schimbând acea poroncă. 

Agă tăcea. 

— Aseară fără vină s-au închis la grosul agiei doi bulgari 
de la Catargi. Logofătul de agie vrea să dovedească că ei ar fi 
adus la obor boi de furat, numai pentru ca să le ia mită. La ce 
să se asuprească norodul; poronceşte să-i sloboadă. 

Aga făcu din cap semn de unire. 

— Foarte-ţi mulţămesc; trebile mele s-au isprăvit. Să mai 
vorbim despre noutăţile şi intrigile orăşenilor. 

Cu aceasta Tunsul începu a-i spune nişte anecdote de cu- 
coane şi cuconiţe atât de glumeţe şi nişte scene familiare atât 
de comice, încât aga pe nesimţite luă parte la plăcuta întrevor- 
bire cu hoţul. 

În mijlocul unei istorisiri aga s-a sculat să-şi aprindă ciubu- 
cul, dar când s-a întors la locu-i a văzut dinaintea sa nu 
călugăr, ci un ţigan stremţos, cu toate întorsurile şi mişcările 
unui ţigan. 

— Tunsule, — zise aga, — eşti drac nu om. Mult îmi pare 
rău că-ţi pierzi bunele însuşiri în fapte rele. 

O amară zâmbire se ivi în faţa ţiganului. EI tăcu puţin şi 
apoi cu multă simţire strânse mâna agăi. 

— Mă duc. Trebuie însă să-ţi las un suvenir. 

Atunci pe perete se râdica un paing. Tunsul făcu o mişcare 
din baltag şi paingul rămase turtit. 

— De-acum îţi dau voie să chemi toată agia. 

Fereastra se deschise... şi Tunsul în întunecimea nopţii se 
făcu nevăzut. 


A doua zi aga s-a sculat foarte supărat. El se lupta să-şi facă 
o idee că a visat întâlnirea cu Tunsul, dar uitându-se la perete i 
se părea că şi paingul din mormântu-i îşi bate joc de el. 

Către seară a sosit trimisul de la Odobeşti cu ştire că pan- 
durii cu potira încongiurară în faptul zilei peştera pe de- 
parte, luând toate măsurile ca să nu simtă hoţii, şi când a 
socotit că e bine să facă lovire, atunci în loc de hoţi aflară 
câţiva berbeci îmbrăcaţi în caţaveice şi cu fesuri pe coarne. 

Aga se uită cu coada ochiului la peretele cel cu paingul. 
Două sbârcituri adânci i se arătară pe frunte. 

În zadar limbile rele căutau pe aga ca să-l întrebe despre 
cea de pe urmă prindere a Tunsului, de care se lăţise vestea. 
Două zile el nu s-a văzut în Bucureşti, însă şi acasă paingul 
turtit nu-i da pace. Trebuiau luate măsuri hotărâtoare pen- 
tru prinderea Tunsului. Aga deschise lada şi scoase un săculteţ 
cu galbeni. 

— De-acum eşti al meu! — zise el cu un zâmbet înrăutățit. 

Nu este obiect sau lucru, nu este simţire sau virtute pe 
care în veacul nostru să nu le poţi cumpăra cu bani. Din 
această regulă sunt puţine excepţii. Aga sună aurul şi 
răsunarea se repetă în credinciosul tovarăş al Tunsului, Ior- 
dachi Bulaş, carele hotări să-şi vândă căpetenia. 

Spre Sfântul Ilie podul Dâmboviţei era împănat de oameni 
înarmaţi. După încredințarea vânzătorului, Tunsul avea să 
intre în Bucureşti pe la patru ceasuri, într-o căruţă verde, cu 
şese cai de pocită. 

Aga şi Bulaş se uitau pe drum de la o casă de-aproape. La 
hotărâtul ceas căruţa fugea pe podul Mogugoaei. 

— Tunsul! — zise Bulaş. 

Căruţăi s-a strigat să stee, dar surugiul călare pe un cal 
de la roate mâna cât se putea, fără să întoarcă luarea-aminte 
asupra zgomotului; însă când căruţa a intrat pe pod, aga 
poronci să împuşte. Doi cai căzură pe loc şi pandurii încongiu- 
rară pe drumeţul trezit din somnu-i prin straşnicele împuşcări. 
În nedumerire el se uita la norodul ce-l împresurase şi nu-şi 
putea închipui unde este şi ce face. 

Acesta era polcovnicul rusesc G... 

Atât aga cât şi Bulaş au înmărmurit de mirare. Polcov- 
nicul se căuta de nu e rănit; sluga-i s-a trimis la spital să-i 
facă operaţia scoaterii glontelui. 

— Pentru Dumnezeu, poronciţi mai curând să curăţe po- 
dul,— strigă Bulaş, —nu e cu putinţă ca el să-mi fi minţit, 
trebuie să vie numaidecât. 

— Iar de nu va veni, — răspunse aga cu glas hotărâtor, — 
apoi capul tău se va expoza mâine în piaţă. 

Liniştea de mai nainte s-a restatornicit pe pod. Pandurii 
abia îşi încărcară puştile şi iată altă căruţă cu şese cai venea 
de afară. 

— El! — zise Bulaş, acoperindu-şi faţa cu mâinile, pare 
că se temea să se uite la Tunsul. 

Caii se opriră. 

Acela în adevăr era Tunsul, singur-singurel. Dar în 
desperaţie el s-a luptat mult şi văzând că nu e chip de scăpare 
s-a aruncat în Dâmboviţă, unde ca un leu întărtat de răni se 
apăra de panduri cu credinciosul său baltag; însă pân-în sfârşit 
fu prins şi ferecat în lanţ. 

În acel zgomot nime n-a luat sama nici la ţipetul dureros, 
nici la Anica căzută în ameţeală pe mâinile ţigâncei Stesi. 
Aceasta era ziua în care făgăduise Costachi să vie după Ani- 
ca. Ea l-a cunoscut în Tunsul. 

Peste câteva zile Tunsul a fost pedepsit în privirea a tot 
norodul; după aceea şi banda lui s-a împrăştiat de la sine. 

CUPRINS 


REFERINŢE CRITICE 


... Donici, cuib de-nţelepciune, 

Care, cum rar se întâmplă, ca să mediteze pune 
Urechile ce-s prea lunge ori coarnele de la cerb; 
Unde-i boul lui cuminte, unde-i vulpea diplomată? 
S-au dus toţi, s-au dus cu toate pe o cale ne-nturnată. 


Mihai EMINESCU, Epigonii, 1870. 


A. Donici a pregătit spre publicare traducerea în moldoveneşte a 
fabulelor lui Krâlov care se remarcă prin toate splendorile originalului, 
căci a reuşit să sesizeze cu măiestrie ideea fabulistului rus şi fiecare 
fabulă a îmbrăcat-o în pitorescul caracter popular moldovenesc. 

Alexandru HÂJDEU, Literaţi basarabeni, “'Telescop”, 1835, nr. 4, 

p. 611. 


Alexandru Donici, iniţiat în literatura rusă, ne-a ajutat cel dintâi 
să cunoaştem fabulele lui Krâlov. Talentul său de fabulist e de 
netăgăduit. Deşi Asachi, Heliade, Alexandrescu au cultivat şi ei genul, 
Donici i-a depăşit prin bonomie şi naivitate; el este, nu mă tem s-o 
afirm, La Fontaine-ul nostru. 


Mihail KOGĂLNICEANU, Dintr-un discurs, 1839. 


Nu e destul de a vrea, trebuie şi a putea, precum ne învaţă fabula 
Parnasului a preaiubitului Donici, care fără a se deosebi în nici un chip 
de urmările, de obiceiurile şi de limba pământească este poet, pentru că 
aşa l-au făcut maica lui, este poet pentru că au simţit poate până a nu 

vorbi, şi că un cuvânt picat din condeiul lui se duce pe aripele timpului 
cu numele lui nedezlipit de numele Moldovei... 


Mihail CORRADINI, Hai la vorbă, în “Calendar pentru poporul 
românesc pe anul 1845”, p. 147. 


După Cichindeal, carele a scris primele fabule române, însă în proză, 
Donici a dat adevăratul stil şi adevăratul caracter fabulei. Se poate zice 
că, ca La Fontaine al francezilor, el a creat fabula română. Mai toate 
bucăţile lui, imitate sau originale, sunt de o corecţiune şi de o frumuseţe 
admirabile. Afară de aceasta ele au marele merit că au exercitat adese 
mare influenţă asupra moralității publice din Moldova. 


Gheorghe SION, în “Revista Carpaţilor”, 1861, septembrie, p. 342. 


Franţa avu mulţi fabulişti, nici unul însă nu ajunse pe La Fontaine, 
şi să vă spun eu pentru ce? Pentru că fabula nu suferă secătură şi 
umplutură; ea cere pe lângă talent o armonie, un stil simplu; ea e 
datoare să spună numai ce trebuie, nici o silabă mai mult. Şi cine avea 
mai multă armonie decât Donici! În bordei ca şi în palat fabulele lui 
sunt citite şi înţelese. 


Constantin NEGRUZZI, Alexandru Donici, 1867. 


„+. S-a zis că fabula trebuie să fie simplă, familiară, veselă, graţioasă, 
naturală şi mai cu seamă naivă. Nu vom dezvolta acum toate aceste 
condițiuni care se cer de la fabulă, astfel după cum se găsesc observate 
cu cea mai mare perfecţiune în La Fontaine, care cu dreptate este 
privit ca cel mai perfect fabulist şi ca unul din cei mari poeţi ai Franţei. 
Vom avea ocaziunea să cercetăm şi să arătăm toate acestea în fabulele 
dlui Donici, care cuprind frumuseți de întâia ordine şi din care unele se 
pot compara cu cele mai frumoase ale lui La Fontaine. 


Radu IONESCU, Alexandru Donici. Studii asupra vieţii şi poeziilor 
sale, 1863. 


Un umor, o fantezie uşoară, un stil simplu, un vers care sugerează, 
o legătură mai dreaptă cu realităţile sociale înconjurătoare au asigurat 

popularitatea fabulelor lui Donici, prin lumea de poveşti pe care el o 

întrupase în ele şi cu care atâtea generaţii şi-au hrănit anii copilăriei. 
Ion NEGRESCU, Influențele slave asupra fabulei româneşti în lite- 
ratura populară scrisă, Chişinău, 1925, p. 191. 


Donici traduce, dăruind însă textului o noutate, o vioiciune cu to- 
tul aparte, creând astfel, în foarte multe privinţe, o operă nouă; alteori 
imită, prelucrează, adaugă elemente de morală care sunt numai ale lui 
şi creează uneori personajelor sale necuvântătoare chiar situaţii noi, pe 
care nu le văzuse ochiul spiritual al lui Krâlov. Localizând, aproape 
întotdeauna, prin raportarea alegoriei la mediul românesc precum şi 
prin folosirea de proverbe şi zicători populare româneşti, Donici se 
arată mereu preocupat de tendinţa de adaptare a originalului pe care-l 
are în vedere, transformându-i conţinutul în haina culorii locale, ceea 
ce dă operei lui valoarea unei lucrări pe de-a-ntregul originală. 


Emil BOLDAN, Prefaţă la Al.Donici. Fabule, Bucureşti, 1958, p. 18. 


„.. Donici rămâne în literatura noastră un fabulist original, deoarece 
el a ştiut să introducă în fabulele localizate sufletul vieţii naţionale, 
tipuri din societatea moldovenească. Fabula lui Donici este adeseori o 
reflectare, foarte fidelă, a realităţilor din Moldova. 

Vasile COROBAN, Studii şi articole de critică literară, Chişinău, 

1959, p. 68. 


Prin prisma subiectelor krâloviene A. Donici reflectează asupra stării 
de lucruri din Moldova, asupra fenomenelor sociale şi politice, asupra 
moravurilor din societate. Originalitatea sa rezidă nu atât în privinţa 
motivelor de inspiraţie şi a diversităţii personajelor, cât, mai ales, în 
larga viziune artistică, în forţa expresivă a talentului său, care a ştiut 
să evoce o atmosferă nouă, împrejurări de viaţă specifice moldoveneşti, 
înzestrând personajele cu vioiciune în expresie şi acţiune, cu o gamă 
variată de sentimente, intervenind cu propriul comentariu, cu unele 
replici memorabile. 


Lazăr CIOBANU, Creaţia lui A. Donici în şcoală, Chişinău, 1981, 
p.31. 

